
Į 
PIRMIEJ!I KARO METAI 


Rusų armijos pirmieji veiksmai. — Mūšiai Prūsų Lietuvoje. 
— Rennenkampfo žygiai, — Tannenbergo mūšiai ir gen. Sam- 
sonovo armijos pralaimėjimai 


Mūsų kraštas atsidūrė karo sūkuryje. Pirmieji 
šūviai krito ant Lietuvos žemės ir pirmieji gaisrai su- 
liepsnojo mūsų padangėje. Karo šmėkla apsiaubė 
mus, ir lietuvių tautai teko sunkią vargo naštą pakelti. 
Teko susikaupti, kad šią audrą galėtų atlaikyti. Kiek- 
vienas mūsų su baime ir nerimu laukė karo veiksmų 
išsivystymo. Rusų kariuomenė, kuri buvo sukon- 
centruota prieš vokiečius mūsų krašte, patraukė į 
Rytų Prūsiją. 

Rusija su Prancūzija nuo 1892 m. buvo sudariu- 
si karišką sutartį. Šių valstybių štabai buvo supla- 
navę bendrą puolimo planą. Karui kilus su centrali- 
nėmis valstybėmis, prieš Vokietiją, kaip vyriausią 
priešą, turėjo būti nukreiptos abiejų valstybių visos 
jėgos. Kadangi Rusija labai plati ir turi menkai iš- 
vystytą geležinkelių tinklą, tai buvo pavojaus, kad ji 
daug vėliau sugebėsianti sukoncentruoti savo kariuo- 

menę prieš Vokietiją. Tuo gi laiku, kol Rusija užpul- 
sianti Vokietiją iš rytų, vokiečiai jau apsidirbsią su 
prancūzais. 

Ir iš tikrųjų. Karo pradžioje vokiečių kariuome- 
nė puola Prancūziją visa savo jėga, matyt norėdama, 
kol Rusija rimtai pasiruoš Vokietiją pulti iš rytų, apsi- 
dirbti su savo stipriausiu priešu. Ji pasiunčia didžiau- 
sias savo jėgas į vakarų frontą, palikdama rytuose 
VIII armijai 11 divizijų generolo Prittwitz vadovy- 
bėje. Rusų buvo suplanuota pulti vokiečius dviem 
kryptimis. Todėl gener. Rennenkampias tuojau puo- 
lė Rytprūsius nuo Eitkūnų-Isručio (Insterburg) ir Ka- 
raliaučiaus kryptimi ir rugpiūčio 17 d. perėjo sieną 
su 12 divizijų, iš kurių 574 divizijos buvo raitelių. Pie- 
tų armija, generolo Samsonovo vadovaujama, puolė 
vokiečius Rastenburgo-Allensteino kryptimi. 

Rugpiūčio 20 d. gen. Rennenkampias susitiko 
ties Gumbine su vokiečių armija, kuriai vadovavo gen. 
Prittwitz. Mūšis buvo smarkus, ir abi pusės turėjo 
didelių nuostolių. Tą patį vakarą atėjo žinia, kad gen. 
Samsonovas su savo armija ne tik pasistūmėjo į prie- 
kį, bet kad jo du korpusai jau perėję Vokietijos sieną. 
Jis vedėsi 5 korpusus. Vokiečių armijos vadas, nu- 
stojęs vilties gen. Rennenkampią nugalėti, rugpiūčio 
21 d. pasitraukė prie Vislos. Kai tik ši žinia buvo 
pranešta aukštąjai vokiečių karo vadovybei, jis ir jo 
štabas tuojau buvo atstatyti; jų vietoje VIII armijos 
vadu paskiriamas gen. Hindenburgas, o štabo virši- 
ninku — gen. Ludendorfas. Gen. Hindenburgas dar 
iš Coblenzo davė įsakymą laikytis prieš Rennenkamp- 
fą ir koncentruoti visas jėgas prieš gen. Samsonovą. 

Gen. Hindenburgas iš Hannoverio atvyko į Ma- 
rienburgą rugp. 23 d. ir tą dieną perėmė vadovybę. 
Vokiečių padėtis buvo labai bloga. Gen. Samsono- 

vas jau buvo pasiekęs Ortelsburgą ir Soldau. Vokie- 
čių XX korpusas sulaikė jo veržimąsi į priekį, bet le- 
miančio mūšio niekas nelaukė. Gen. Samsonovas dar 
nebuvo pasitaisęs iš ligos, į frontą atvyko tiesiai iš 
Kaukazo kurorto; jo kariuomenė irgi buvo nuo ilgų 
žygių pavargusi ir kautynėms visai nepasiruošusi. 
Ryšiai tarp štabo ir armijos buvo nutrūkę; gen. Ži- 
linskis davinėjęs įsakymus per radio. Vokiečiai tuos 
įsakymus perėmė, šifrus dešifravo ir puikiai žinojo vi- 
sus rusų planus. Gen. Rennenkampias, laimėjęs prie 
Gumbinės mūšį, nusiramino, manydamas, kad vokie- 
čių armija, atsitraukusi prie Vislos, jokių žygių nebe- 
darysianti. Tuo tarpu Hindenburgas, sukoncentra- 
vęs visą VIII armiją prie Tannenbergo prieš Samso- 
novo I-ją armiją, rugpiūčio 26—30 dieną atakavo ir 
visai ją sumušė. Į nelaisvę paėmė apie 125.000 rusų 
kareivių ir 500 patrankų. Tos armijos dalys, kurioms 
pavyko iš vokiečių pasprukti, buvo demoralizuotos ir 
kautynėms jau nebetiko. Pats gen. Samsonovas tos 
katastrofos nepergyveno ir nusišovė. 

Vokiečiai, šioje pat vietoje 1410 metais mūsų 
Didžiojo Kunigaikščio Vytauto vadovaujamos armi- 
jos — lietuvių, lenkų, rusų ir totorių — visiškai su- 
mušti, vos tik dabar, po 500 metų, galėjo rusams 
atsikeršyti. Šios kautynės ties Tannenbergu (Žalgi- 
riu) 1914 metais buvo vokiečių didžiausias laimėji- 
mas, kurį jie pasiekė Didžiojo karo pradžioje. Šio 
mūšio pasėkos buvo labai didelės reikšmės. Rusų ar- 
mija jau nebepajėgė vokiečių daugiau sumušti, nors 
atskirų laimėjimų prieš juos kai kur ir turėjo. Dau- 
giausią atsiekta laimėjimų tik turkų ir austrų fron- 
tuose. 

Kautynėse ties Tannenbergu buvo suduotas ru- 
sams didelis moralinis ir materialinis smūgis, iš kurio 

jie neatsigavo per visą Didijį karą. Čia žuvo geriau- 
sios rusų armijos dalys su kadro karininkais. 

Vokiečiai, matydami mūšį laimėsią prieš Sam- 
sonovą, dar jojo nebaigę, rugp. 29 d. ėmė koncen- 
truoti savo jėgas prieš gen. Rennenkampią, kuris jau 
buvo beapguląs Karaliaučių. Vokiečiai visu smarku- | 
mu puolė jį, bet jis kontrataka taip pasipriešino, kad 
gen. Ludendortfas davė įsakymą vokiečiams visu fron- 
tu pasitraukti. Tuo tarpu ir Rennenkampias, bijoda- 
mas Samsonovo likimo, pats pasitraukė; jo 2 korpu- 
sai per 60 val. sugebėjo nužygiuoti net apie 86 kilo- 
metrus atgal. .. ir rugsėjo 14 d. ties Romintenu per- 
ėjo rusų sieną. 

Nors vokiečiams nepavyko gen. Rennenkampio 
apsupti, tačiau rusų nuostoliai buvo dideli. Apskritai, 
per savo į Rytprūsius įsiveržimą ir paskui pasitrauki- 
mą rusai yra netekę apie 310.000 karių ir 650 patran- 
kų. Rusų ofenzyvą atrėmus, vokiečiai patys pereina 
į puolimą, tačiau aktyviau pasireiškia tik 1914 — 
1915 m. žiemos pabaigoje. Jiems buvo svarbu, kad 
rusai vėl neužimtų Rytprūsių. Vietoje Rennenkamp- 
fo, kurį rusų visuomenė apšaukė išdaviku, vadovauti 
X-jai armijai buvo paskirtas gen. Sieversas. Jo ar- 
mija, vokiečių spaudžiama, iš Augustavo pasitraukė į 
Gardino — Liudvinavo liniją. Šiose žiemos kauty- 
nėse vakarų fronte rusai buvo dar netekę apie 110.000 
karių ir 300 patrankų. Tuo būdu jų X, I ir II armijos 
visai buvo nustojusios savo vertės. 

Ir vokiečiai turėjo didelių nuostolių. Todėl savo 
žymesnį puolimą galėjo jie išvystyti tik 1915 m. va- 
sarą.  Nesutikdami didesnių pasipriešinimų, vokiečiai 
-vis brovėsi gilyn į rusų teritoriją. Lietuvos ir Lenki- 
“ jos žemės 1915 metų gale beveik visos perėjo į vokie- 
čių rankas.  Paėmę visas rusų tvirtoves ir pralaužę 

rusų irontą, vokiečiai pagaliau 1915 m. rugpiūčio — 
rugsėjo mėnesiais užėmė visą mūsų aa, su Kaunu 
ir Vilniumi. 

Atskelta nuo rusų imperijos Lietuva atsidūrė to- 
kiose sąlygose, kur jau galėjo vystytis nepriklausomos 
valstybės idėja, bet mūsų tautai buvo suduotas labai 
skaudus smūgis. Kraštas nualintas, žmonės suvar- 
ginti ir išblaškyti po tolimus Rusijos kampus. Reikė- 
jo didelės organizacijos, daug pajėgų sukaupti, kad 
būtų galima išgelbėti pabėgėlius ir tremtinius nuo vi- 
siškos pražūties. Tą darbą atliko Lietuvių Draugijos 
dėl karo nukentėjusiems šelpti Komitetas, būtent jo 
toji dalis, kuri buvo į Rusiją išsikėlusi. 


| 
ŠELPIMO ORGANIZAVIMAS 


Miestų Sąjungos veikimas Lietuvoje. — Laikinasis Lietuvių 
Komitetas. — Pirmieji pabėgėliai ir pirmosios aukos. — A. B, 
Neidgardas Ir Tatjanos komiteto skyrius Vilniuje, — Kelionė 
po karo nuteriotas vietas. — Lietuvių Draugijos dė! karo nu- 
kentėjusiems šelpti steigimas. — Kairiųjų nepasitenkinimas 
dėl C. Komiteto sąstato ir jų grasinimai, — Maskviečių auka 
ir mano susidūrimas su lenkų atstovu A. Lednickiu, — Inci- 
dentas su Vilniaus vyskupijos adm. kun. Michalkevičium. — 
Antrasis pafrontės lankymas ir pasikalbėjimas su Suvalkų 
gubernatorium, — Lietuvių padermės kunigaikštis. — Latvių ir 
estų pažadai. — Maskvos lietuviai 


Kai susiorganizavo Miestų Sąjunga, norėdama 
padėti kare sužeistuosius globoti, ir buvo išrinktas 
Maskvos miesto galva M. V. Čelnokovas (kadetų 
frakcijos atstovas) generaliniu įgaliotiniu, M. Yčas 
kreipėsi į jį ragindamas praplėsti Sąjungos veikimą, 
kad ji imtų rūpintis ir dėl karo nukentėjusiais žmo- 
nėmis. Šį darbą Sąjunga galėtų atlikti per Lietuvos 
miestų valdybas ir labdaringąsias organizacijas. 

Šios Sąjungos vyriausioji taryba nutarė praneš- 
ti vyriausybei, kad ji imsianti teikti pagalbą dėl karo 

„nukentėjusiems ir tam reikalui steigsianti maitinimo ir 
medicinos pagalbos punktus, organizuosianti bėndra- 
bučius, valgyklas, o taip pat teiksianti pabėgėliams 

drabužius, skalbinius ir avalinę. Atstovą M. Yčą ta- 
ryba išrinko savo įgaliotiniu ir davė jam veikimo ra- 
joną visą Lietuvą, Gudijos dalį ir Šiaurės Lenkiją, į 
kurią įėjo ir Suvalkų kraštas. Tam reikalui paskyrė 
25.000 rublių. Toliau buvo numatyta išplėsti šia 
kryptimi veikimą visu smarkumu. Vilniuje buvo įs- 
teigtas tam tikras Miestų Sąjungos komitetas, kuris 
suorganizavo maitinimo punktus prie geležinkelio 
stočių. Lietuvių Komitetas iš jo gavo 15.000 pietų. 
Be to, įgaliotinio M. Yčo buvo įsteigti Visos Rusijos 
Miestų Sąjungos komitetai vaikams globoti Rietave, 
Kvedarnoje ir Jurbarke, kuriuos savo pašalpomis iš- 
laikė iki vokiečių armijos tų miestų užėmimo. Bet 
tolimesnis Miestų Sąjungos veikimas ministerių kabi- 
neto nutarimu buvo sulaikytas ir neleista pabėgėlių 
šelpti. 

Kun. VI. Jezukevičius su Viktorija Liandsber- 
giene ir buv. V. Dumos nariu A. Bulota išsirūpino iš 
Vilniaus karo srities vadovybės leidimą steigti Vil- 
niuje Laikinąjį Lietuvių Komitetą nukentėjusiems 
dėl karo šelpti. 1914 metų liepos mėn. 29 d. 
jau buvo sukviestas šv. Mikalojaus parapijos salėje 
visumos susirinkimas, kuriame dalyvavo 44 asme- 
nys, daugiausia vietos inteligentai. Čia buvo išrink- 
tas Laik. Lietuvių Komitetas iš 20 asmenų su teise, 
reikalui esant, prisirinkti daugiau narių. Šio Komite- 
to pirmininke išrinkta Viktorija Liandsbergienė, vice- 
pirmininkais ats. A. Bulota ir kun. J. Bakšys, iždinin- 
ku kun. J. Kukta, jo padėjėja Em. Vileišienė (aukoms 
rinkti: Klimauskaitė, Sapkauskaitė, Žižytė), sekre- 
toriais D. Malinauskas, kun. Jezukevičius ir F. Bort- 
kevičienė. Vėliau, po dviejų mėnesių darbo, V. 
Liandsbergienė iš pirmininkų atsisakė, paskirdama vi- 
sas savo jėgas Prūsų lietuvių tremtiniams šelpti. 

Vietoj V. Liandsbergienės pirmininku buvo išrinktas | 
A. Bulota. 

Šis Lietuvių Komitetas buvo pirmoji organi- 
zacija nukentėjusiems dėl karo šelpti. Jau iš pirmos 
dienos Komiteto žinioje buvo 150 pabėgėlių. Jiems 
buvo pavesta „Rūtos“ draugijos salė ir šv. Mikalo- 
jaus parapijos patalpos. Greitu laiku pabėgėlių skai- 
čius pasiekė 1000 žmonių. Vaikams buvo paruošti 
bendrabučiai skyrium — „Rūtos“ salėje ir Liet. Lab- 
daringosios draugijos namuose. Be to, inž. Petras 
Vileišis pavedė nemokamai savo namuose patalpą, 
kur rado sau prieglaudą 40 vaikų. 48 vaikai buvo 
apgyvendinti lietuvių dviklasėje mokykloje. 

Sugebantiems darbą dirbti pabėgėliams Komite- 
tas padėjo suradinėti darbo. Lietuvių „Vilijos“ fab- 
rikas, kuriam atstovas M. Yčas išrūpino iš Valstybės . 
banko kreditų ir iš Raudonojo Kryžiaus užsakymų Io- 
voms dirbti, priėmė į darbą 130 žmonių. Rugsėjo 
mėn., dar prieš vokiečių armijos antplūdį į Suvalkų 
žemę, Lietuvių Komitetas turėjo savo globoje 257 
žmones. Rugsėjo gi mėn. pabaigoje šis skaičius iš- 
augo jau į 500, o gruodžio mėn. — prašoko 1000. 

Iš viso tada Vilniuje buvo įvairių tautų per 3500 
pabėgėlių, kuriuos globojo Vilniaus miesto tam tikra 
komisija, žydų organizacijos ir liuteronų kun. Titel- 
bachas. 

Pradžioje Lietuvių Komiteto lėšos buvo labai 
menkos, renkamos iš paskirų Žmonių. Savo darbą 
pradėjo su 65 rubliais 80 kap., suaukotais per visu- 
mos narių susirinkimą. Be to, susirinkimo dalyviai 
pasižadėjo kas mėnuo aukoti po 150 rublių. Aukos 
„buvo nuolatos renkamos lietuvių parapijose. Taip 
pat buvo važinėta po sodžius aukų rinkti pinigais ir 
daiktais. Ypač sekėsi aukos rinkti E. Vileišienei, kuri 

kelias dienas pakalėdojusi sugrįžo su 800 rub. ir visa 
eilę vežimų su maisto produktais bei drabužiais. 
Daug paaukojo drabužių generolo Rennenkampio 
žmona. Vėliau ėmė aukos plaukti ir iš svetur: Ode- 
sos, Vladivostoko, Čitos ir kt. 

Bet, nežiūrint į mūsų visuomenės dosnumą, kiek- 
vienam buvo aišku, kad negausi mūsų Vilniaus inte- 
ligentija nepajėgs išlaikyti vietos lėšomis vis didėjan- 
čio skaičiaus nuo karo nukentėjusiųjų žmonių. Todėl 
V. Dumos atstovas M. Yčas jau 1914 m. liepos mėn. 
29 dieną Imperatoriškosios laisvosios ekonominės 
draugijos tarybos posėdyje išdėstė pabėgėlių vargin- 
gą būklę, prašydamas išplėsti tos draugijos veikimo 
sritį ir ant nukentėjusiųjų nuo karo. Taryba su šiuo 
planu sutiko ir įgaliojo M. Yčą suorganizuoti Vilniu- 
je valgyklą, paskirdama Lietuvių Komitetui mėnesi- 
nės pašalpos 400 rublių. Tos valgyklos vedėja visą 
laiką buvo rašytoja Žemaitė. Tai buvo pirmutinė 
gauta iš kitur pagalba, kuri moraliai padrąsino mū- 
sų Komitetą imtis platesnio veikimo. Paskui jau se- 
kė aukos ir iš didesnių organizacijų. 

Didžiausios paramos Lietuvių Komitetas susilau- 
kė iš galingiausios organizacijos, kuri susikūrė Petra- 
pily Valstybės Tarybos nario A. B. Neidgardo suma- 
nymu, vardu Didžiosios Kunigaikštytės Tatjanos, ant- 
rosios caro dukters, komiteto pabėgėliams šelpti. Tai 
buvo centralinė visos Rusijos organizacija, apie kurią 
sukosi visos imperijos labdaringųjų draugijų bei įstai- 
gų veikimas. Šio komiteto energingo pirmininko dė- 
ka, kuris su didžiausiu pasiaukojimu, didele tolerancija 
ir artimo meile išvystė šio komiteto darbą iki aukš- 
čiausio“laipsnio. Caras paskyrė savo dukterį Tatja- 
ną Nikolajevną garbės pirmininke ir davė komitetui 
abudu su cariene iš savo asmeninių lėšų po 450.000 

rublių. Vėliau šis komitetas gaudavo daug lėšų iš 
valstybės iždo, o taip pat plačiai buvo organizuotas 
po visą imperiją aukų rinkimas. 

Kai tik Tatjanos komitetas susiorganizavo, aš tuo- 
"jau, kreipiausi į A. B. Neidgardą, nurodydamas jam, 
kad Vilniuje, kun. Jezukevičiaus ir miesto galvos 
Venclavskio pranešimu, esą daug, pabėgėlių. Norint 
komiteto veikimą išplėsti, reikia, sakiau, skubiai skir- 
ti Vilniaus lietuvių organizacijoms bent po 10.000 
rublių kas mėnuo. Be to, prašiau suorganizuoti Vil- 
niuje Tatjanos komiteto skyrių. 

A. B. Neidgardas šiam sumanymui pritarė. 

Kelias dienas anksčiau aš buvau nuvykęs į 
Vilnių. Be Miestų Sąjungos valdybos instrukcijų, bu- 
vau dar gavęs iš Maskvos žydų organizacijų visą eilę 
adresų Vilniaus žydams, su kuriais reikėjo sueiti į kon- 
taktą. 

Važinėdamas po Gudiją ir Lietuvą ir lankyda- 
mas žydų visuomenės atstovus, aš pirmą kartą susi- 
- dūriau su taip tobulu žydų informacijų tinklu. Visur 
man teikė tikslingiausių žinių ir visur. stengėsi padėti, 
patarti ir palengvinti mano misiją. 

Vilniuje pirmiausia aplankiau lietuvių organiza- 
cijas. Ą. Bulota ta proga sušaukė Laikinąjį Lietuvių 
Komitetą nukentėjusiems dėl karo šelpti. Jame daly- 
vavo 40 žmonių, Jie jau buvo sudėję 65 rubl. 80 kap. 
ir tais pinigais pradėję pabėgėlius šelpti. 

Susirinkome pas kun. Jezukevičių, šv. Mikalo- 
įžus bažnyčios kleboną. Jiems pranešiau, kad esu 
gavęs iš Imperatoriškosios laisvosios ekonominės 
draugijos pašalpos po 400 rublių mėnesiui Vilniaus 
lietuvių prieglaudai išlaikyti. Paskui referavau, kad 
+ esu padavęs prašymą Tatjanos komiteto pirmininkui 
Neidgardui, kad skirtų Lietuvių Komitetui Vilniuje 

po 10.000 rublių mėnesiui pašalpos. Kai aš tai pasa- 
kiau, visi Komiteto nariai ėmė juoktis iš manęs: 

— Ką, 10.000 rublių mėnesiui!? — stebėjosi 
E. Vileišienė: — kad nors 1.000 rublių duotų ir tai 
būtų gerai. . 

— Mes niekados to negausime, — skeptiškai 
antrino jai kun. Jezukevičius. 

Aš tylėjau. Tiktai man liūdna ir graudu pasidarė 
už savo tautiečius, kad jie nesupranta, kokia didelė 
nelaimė ištiktų mus, vokiečiams į Lietuvą įsibrovus, 
ir kiek reikėtų lėšų, jei iš tikrųjų reikės pradėti pabė- 
gėlių šelpimo darbą. 

Tada A. Bulota, lyg mane pateisindamas, pri- 
dėjo: 

— Na, kad ir nieko negausime, tai vis dėlto 
ats. Yčas yra gerą žygį padaręs. Palauksime, kas iš 
to išeis, kai Neidgardas atvažiuos. 

Čia bendrai išdirbome smulkų -planą Neidgar- 
dui sutikti. 

Rytdienos sulaukęs, aplankiau miesto galvą 
Venclavskį ir jo padėjėją Nedzialkovskį. Tai buvo 
mūsų sulenkėję dvarininkai ir priešingai lietuviams 
nusistatę. Jie nelabai buvo patenkinti, kad lietuvis 
paskirtas Visos Rusijos Miestų Sąjungos įgaliotiniu, 
bet formališkai buvo labai mandagūs ir skaitėsi su 
įvykusių faktu. Jie mane paklausė, ką norėčiau pa- 
matyti ir kokias įstaigas aplankyti. Aš jiems pasa- 
kiau, kad noriu lankyti visų tautinių organizacijų lab- 
daringąsias įstaigas, kur galėčiau matyti pabėgėlius. 

Miesto valdybos nario Zubavičiaus lydimas, ap- 
lankiau lenkų, rusų ir žydų vaikų ir senelių prieglau- 
das. Reikia pasakyti, kad Vilniaus labdaringosios or- 
ganizacijos tada buvo gana tobulos, o žydų neturtė- 
liams valgyklos — pavyzdingiausios visais atžvil- 

giais. Aš pirmą kartą turėjau progos visą tai matyti. 
Bet tose prieglaudose neteko man sutikti pabėgėlių. 
Tiktai lietuvių draugijos „Rūtos“ ir šv. Mikalojaus 
bažnyčios salėse, inž. Petro Vileišio namuose ir kitur 
buvo išmėtyti keli šimtai pabėgėlių net nuo pat Prūsų 
“ pasignio. 

rasfinkus kelioms dienoms Širažiūvo A. 
Neidgardas, kamerhero V. V. Nikitino, kamerjurikerio 
Lazarevo ir Laškariovo lydimas. Apie tai tuojau man 
pranešė gubernatorius P. V. Veriovkinas ir paprašė, 
kad aš duočiau žinią miesto galvai Venclavskiui. Aš 
nuvažiavau pas jį ir drauge nuvykome pas guberna- 
torių. Neidgardas paprašė aprodyti į jam miestą ir pa- 
bėgėlių įstaigas. Venclavskis norėjo pirmiausia rody- 
ti lenkiškas įstaigas, aš — lietuviškas. Visur buvo 
duota žinia, kad mūsų ponios jau būtų savo vietose. 

Išėję iš gubernatoriaus, nuvažiavome į „Rūtos“ salę. 
Tai buvo pirmieji pabėgėliai, kuriuos Neidgardas iš- 
vydo. Jie gulėjo ant šiaudais išklotų grindų. Dauge- 
lis buvo be drabužių, nakčia pabėgę iš savo namų 

kaip stovi, be daiktų, maisto ir lėšų. Jis smulkiai juos 
išklausinėjo ir liepė savo sekretoriui užrašinėti, prie 
kokių aplinkybių ir iš kur išbėgę. Tas vaizdas jam gi- 
liai į širdį įsmigo. Paskui aplankėme kitas mūsų įstai- 
gas Antakalny, kurio erdvūs vasarnamiai buvo sau- 
sai prikimšti pabėgėlių. 

Kai aplankėžne lenkų, rusų ir žydų įstaigas, ten 
radome daug tvarkos, bet pabėgėlių visai kaip ir 
nebūta. 

“ "Mūsų ponios globėjos visur mus pasitiko prie 
prieglaudų. Čia įdomus įvyko pasikalbėiimas su E. Vi- 
leišiene, kuri šv. Mikalojaus bažnyčios šventoriuje 
mus pasitiko ir paprašė užeiti'į vienintelę lietuvių baž- 
nyčią a Aaiajo, 


* 

— Kodėl tik vienintelė bažnyčia? — užklausė 
A. B. Neidgardas.. 

— Daugiau mums lenkai neduoda! — trumpai 
atsakė E. Vileišienė. 

Tada jis klausiamai atsigrįžo į gubernatorių Ve- 
riovkiną. Šis, pažvelgęs į lenkų pusę, kurie netoli su 
Venclavskiu stovėjo, atsakė: 

— Aš tamstai vėliau papasakosiu, dabar nepa- 
togu, lenkams girdint, kalbėti. Čia, iš tiesų, lietuviai 
labai yra skriaudžiami. .. 

Bet Neidgardas nenurimo.: Įsėdęs į jo automo- 
bilį, aš turėjau jam smulkiai papasakoti apie mūsų 
„kulturkampią“ Vilniuje, apie muštynes bažnyčioje, 
apie persekiojimą lietuvių ir jų kalbos. Jis viską dė- 
josi į širdį ir reiškė užuojautą. 

Vakare pas gubernatorių buvo pasitarimas dėl 
Tatjanos komiteto skyriaus įkūrimo Vilniuje. Pasita- 
rime dalyvavo: A. B. Neidgardas, Vilniaus gubern. 
P. V. Veriovkinas, Suvalkų gubern. Kuprijanovas, 
Kamerheras V. V. Nikitinas, bajorų vadas Kraskov- 
skis, vicegub. Podjakonovas, N. N. Lazarevas, Pa- 
girių gelež. viršininkas Moisiejevas, R. katalikų se- 
minarijos inspektorius Liubenecas, liuteronų kun. Ti- 
telbachas, miesto galva Venclavskis, V. Dumos na- 
rys M. Yčas, S. A. Verovkinienė, Emilija Vileišienė, 
dvarininkas P. M. Konča, komercijos kursų vedėjas 
Mochovas ir garbės pilietis Gordonas. Neidgardas 
mums papasakojo savo įspūdžius, gautus belankant 
įstaigas. Vienbalsiai nutarta tokį skyrių steigti ir tam 
reikalui sušaukti platų pasitarimą. 

Rytojaus dieną buvo sušauktas pas gubernato- 
tių didelis susirinkimas. Visos lietuvių organizacijos 
delegavo po 2 atstovus; mūsų skaičius imponavo. 


2 Atsiminimai II LZ 

Apie tai „Lietuvos Žinios“ taip rašė: 

„Pastaromis dienomis vilniečiai daug rūpinosi nuken- 
tėjusių dėl karo šelpimo sutvarkymu. 

Spalių mėn. 7 d. atvažiavo į Vilnių V. Tarybos na- 
rys ir pirmininkas Didžiosios Kunigaikštytės Tatjanos 
dlobojdiesanjio komiteto nukentėjusiems dėl karo šelpti 
p. Neidgardas. Atvažiavimo tikslas: patirti šelpimo daly- 
ką vietoje ir bendrai su vietos žmonėmis bei įstaigomis 
aptarti sudarymą centrinio visai Vilniaus gubernijai komi- 
teto, kuris būtų Did. Kun. Tatjanos komiteto skyriumi ir 
derintų visą nukentėjusių dėl karo šelpimo darbą. 

Tą-pat dieną p. Neidgardas V. Dumos atstovo M. Yčo 
lydimas aplankė pirmiausia „Rūtą“, kur yra viena Lietuvių 
Komiteto pabėgėliams prieglauda. Apžiūrėjęs „Rūtą“, 
p. Neidgardas paeiliui aplankė lenkų, žydų, rusų ir lietu- 
vių šv. Mikalojaus bažnyčios bei Antakalnio prieglaudas. 
Antakalnio lietuvių prieglaudos p. Neidgardui taip patiku- 
sios, kad jis pasakęs vienam savo palydovų, čia nebuvu- 
siam: ,„Nematei Tamsta kaip tik geriausio iš viso, ką 
šiandieną matėm“.  Dalydamasis su M. Yču įspūdžiais 
p. Neidgardas pažymėjo, kad jis ypač patenkintas lietu- 
vių prieglaudų tvarka ir tipu, kuris prisiartinąs prie jųjų | 


'geidžiamojo. 


Be to, iš prieglaudos į prieglaudą Besivažinėjant, 
M. Yčui teko šiek tiek platėliau pasišnekėti su p. Neid- 
gardu apie Lietuvos reikalus. Tarp kitko teko nušviesti 
kelias įdomesnes mūsų istorijos gadynes, tautinius santy- 
kius Lietuvoje ir ypač Vilniuje, Prūsų Lietuvos padėjimą 
ir jos vis aiškesnį kultūrinį krypimą Didžiosios Lietuvos 
link. M. Yčas atkreipė p. Neidgardo dėmesį į tvirtą lietu- 
vių pasitikėjimą, kad karo rezultate iki šiol -išskaidytoji 
Lietuva, būtent Didžioji, Mažoji ir Suvalkija, susijungs į 
kompaktą etnograiiškai tautinį vienetą ir tokiu būdu 
galės daug pasėkmingiau savomis pajėgomis savojo kraš- 
to gyvenimą tvarkyti. Buvo dar M. Yčo pabrėžta, Lietu- 
vos ūkio bei prekybos daviniais pasiremiaht, didelė eko- 
nominė svarba Lietuvai turėti Nemuną iki pat jūros savo 


- rankose. 


Tą pat dieną vakare pas Vilniaus gubernatorių, p. 
Neidgardui dalyvaujant, buvo privatinis pašnekesys, ku- 

riame buvo aptariami klausimai, kurie numatomi plates- 
niame susirinkime svarstyti. Iš lietuvių buvo kviesti ir 
dalyvavo M. Yčas ir E. Vileišienė. Čia tarp kita ko buvo 
svarstyta ir p. Končos pasiūlymas, kokiu nors būdu regla- 
mentuoti pabėgėlių judėjimą, ir visus, kurie bus pabėgę. 
be užtenkamai rimtos priežasties, prievarta grąžinti atgal 
į gyvenamąją vietą. Tačiau P. Končos pasiūlymas prita- 
rimo nerado. į 

Spalių mėn. 8 d. 215 val. popiet įvyko susirinkimas, 
kuriame dalyvavo Vilniuje veikiančiųjų komitetų atstovai, 
šiaip Žymesnieji visuomenės veikėjai, visuomeninių bei 
administracinių įstaigų atstovai ir vyriausioji Vilniaus 
dvasiškija. Jų tarpe buvo ir lietuvių, kurių susirinko ge- 
rokas būrys su V. Dumos atstovu M. Yču pryšakyje. 

P. Neidgardas, atidaręs susirinkimą, ilgoje prakal- 
boje paaiškino tikslą, veikimo plotą ir būdą jo atsto- 
vaujamojo komiteto. Atvaizdavęs sunkiosios karo gadynės 
smūgius, ypač bepliekiančius pasienio gyventojus, pažy- 
mėjo baisųjį nuostolį mūšių rajonuose (vienoje Liublino 
gub. 68 milijonus rublių), pabrėžęs skirtumą tarp valsty- 
binės pagalbos Raudonojo Kryžiaus ir privatinės komite- 
to teikiamos, iškėlęs absoliutaus solidarumo obalsį šia- 
me šventame reikale, aptaręs pradedamojo darbo sunku- 
mą dėl jo naujumo, p. Neidgardas perspėjo, kad jojo tei- 
kiamas centrinis komitetas turįs vien tik padėti koncent- 
ruoti visos Rusijos šelpimo darbą, turįs vien tik palengvin- 
ti piniginę pagalbą reikalaujančioms vietoms, bet jis ne- 
norįs ir nemanąs varžyti vietinės iniciatyvos bei visuome- 
nės įstaigų. 

Po Neidgardo pirmas kalba V. Dumos atstovas M. 
Yčas. Jis pritaria p. Neidgardo sumanymui ir kaipo vi- 
sos Rusijos Miestų Sąjungos atstovas pasižada padėti ko- 
miteto danbui ir papasakoja apie įspūdžius vakarykščio 
prieglaudų lankymo; ypač smulkiai apsistoja prie lietuvių 
įstaigų, pažymėdamas, kad Lietuvių Komitetas pradėjęs 
veikti vienas iš pirmųjų jau liepos mėn. 27 d. 

A. Bulota išaiškina kelius svarbius klausimus darbo 
praktikos srityje. 

Vilniaus gubernatorius P. VI. Veriovkinas iškelia 
klausimą manomajam komitetui sudaryti. 

Tikruoju komiteto pirmininku skiriamas Vilniaus gu- 
bernatorius p. Veriovkinas. Nutarta komitetą sudaryti iš 
veikiančiųjų šelpimo komitetų atstovų ir, be to, kviesti 
pagal reikalą administratyvių Vilniaus įstaigų atstovus. 

Susirinkimas padaręs smagų įspūdį; ypač galėjo pa- 
sidžiaugii lietuviai. Tai gal būt pirmas atsitikimas, kada 
senoji Lietuvos sostinė, priimdinėdama Petrapilio atsto- 
vą, gavo parodyt lietuvių veikimo energiją, beveik nustel- 
biant kitus. O susirinkimas tokį pobūdį turėjęs. Tai ir 
suprantama! Juk šelpiamieji — dauguma lietuviai, juk 
svajojamos karo pasekmės nušviečia lietuviams akis“. 


Nustatytų kandidatų vardus A. B. Neidgardas 
išsivežė į Petrapilį carienei Aleksandrai patvirtinti. 
Vilniaus Lietuvių Komitetui atstovavo adv. A. Bulo- 
ta, Emilija Vileišienė, kun. VI. Jezukevičius ir D. Ma- 
linauskas. Atstovas M. Yčas buvo carienės paskirtas 
centro valdybos nariu Petrapilyje. 


Po kiek laiko gubernatorius Veriovkinas gavo 
telegramą iš Neidgardo, kad Vilniaus skyrius carienės 
"patvirtintas ir jau paskirta pašalpa po 15.000 rbl. kas 
mėnuo, iš kurių 10.000 rbl. lietuvių organizacijoms. 
Ta žinia taip netikėta buvo ne tik lenkams, rusams ir 
žydams, bet ir patiems lietuviams. O gal telegramo- 
je įsibrovė klaida? Bet kada fa suma įplaukė, tada 
ir trumparegiai praregėjp. 

Visi, ypač lenkai, ėmė reikšti nepasitenkinimą 
Neidgardui, o lietuviai džiaugėsi ir triumfavo. Toks 
Neidgardo lėšų paskirstymas buvo suprantamas ir 
teisingas. Pabėgėlių tuomet daugiausia buvo kaip tik 
mūsų Komiteto įstaigose. Jau tada niekas nesakė, kad 
mums perdaug 10.000 rbl. mėnesiui, /o po kiek laiko 
net imta Komiteto narių murmėti, kad, girdi, ką čia 
mums skirią! Velyk nieko nebūtų skyrę, tai bent žino- 
tume, kad neduoda... Apetitas atsiranda bevalgant! 

Iš šių 10.000 rbl. 500 rbl. buvo duota Lai- 
kinajam Lietuvių Komitetui, o 9.500 rbl. — nauja- 
jam, Centro Komitetui Draugijos dėl karo nukentėju- 
siems šelpti. | 

Nuo šio laiko Vilniaus lietuvių organizacijos 
pasijuto stovį ant tvirtesnių pamatų, o paskiri asmens 
su didesne energija ir atsidėjimu ėmėsi pagalbos dar- 
bo dėl karo nukentėjusiems savo tautiečiams. 

Jau tada paaiškėjo, kad Lietuvių Laikinasis Ko- 
mitetas su aprėžtu Vilniaus miesto ribomis veikimu. 
nepatenkina reikalingų pašalpos žmonių, atsidūrusių 
kitose Lietuvos vietose. Todėl Komiteto nariai ir V. 
Dumos atstovai, pasiskirstę rajonais, nutarė apva- 
žiuoti Lietuvą ir vietose ištirti nukentėjusių dėl ka- 
ro žmonių reikalą. Buvo didelio reikalo susirūpinti 
steigimu tokios organizacijos, kurios veikimo plotas 
apimtų visą Lietuvą: Vilniaus, Gardino, Kauno ir Su- 
valkų gubernijas. Tokia organizacija turėtų atstovau- 
ti visos Lietuvos šelpimą centralinėse valstybės įstai- 
gose. Šis reikalas visiems buvo aiškus. Aš parašiau 
tokios organizacijos statutą ir patiekiau visų V. Dumų 
atstovų suvažiavimui pritarti, kurie tuo metu buvo 
suvažiavę Vilniuje politikos reikalais. 

Tuo tarpu, važinėdami pafrontėmis, tyrėme nu- 
kentėjusias nuo karo vietas ir žmones. Ir aš, pasi- 
kvietęs sekretorium Stasį Šimkų ir gavęs iš Kauno gu- 
bernatoriaus Griazevo, kuris jau buvo persikraustęs 
su savo įstaigomis į Panevėžį, lydimąjį lakštą pašto 
arkliais naudotis, išvažiavau į pafrontę Žemaitijos 
lankyti. 

Pradėjau nuo Laižuvos miestelio, kur gyveno 
simpatingas, meilus ir visados mums draugingas kle- 
bonas kun. Juozas Tumas. Jis mus priėmė kaip savo 
tikrus brolius, vaišino, skaitė savo raštus ištisą vaka- 

rą, iš kurių mano atminty pasiliko ,„Juodžiaus kel- 
mas“ (apsakymėlis). Visą kiaurą naktį politikavę, 
Lietuvos ateitį spėlioję, karo baisenybes viens kitam 
atpasakoję, linksmų anekdotų prisiklausę, leidomės iš 
ryto įgiau į Žemaitiją. Keliavome arkliais į Viekš- 
nius. 

Kaip aplenksi kun. V. Jarulaitį, savo seną pa- 
žįstamą, pirmosios V. Dumos atstovą, šviesų ir malo- 
nų vyrą, su kuriuo susieiti ir pasikalbėti būdavo tik- 
ras malonumas! Jis plačia vaga varė žemės mobili- 
zavimo politiką, konkuruodamas' su Valstiečių banku, 
kolonizavusiu Lietuvą rusais. Kun. V. Jarulaitis, su- 
organizavęs lietuvių bendrovę, supirkinėjo iš bankru- 
tuojančių dvarininkų žemes ir jas pardavinėjo mažes- 
niais plotais lietuviams, tuo užkirsdamas kelią rusifi- 
kačijos politikai. Žinoma, tai buvo tik mažos pastan- 
gos, bet buvo daug padaryta ir su kukliais kapitalais. 
Jis buvo vienas karščiausių rėmėjų lietuvių V. Dumos 
atstovų komiteto vadovavimo idėjos. Nepartyviškai 
galvodamas, jis manė, kad atstovauti Lietuvai šiais 
sunkiais karo laikais turį vieningai ir sutartinai buvu- 
sieji bei dabartiniai V. Dumos atstovai. Kaip tik ne- 
seniai buvome Vilniuje suvažiavę ir nusivylę, dėl par- 
tinių sumetimų negalėję tokiu svarbiu istoriniu mo- 
mentu surasti bendros kalbos. 

Šis kampelis dar nebuwo karo audros paliestas. 
Bet žmonės jau buvo gerai įbauginti galvijų, arklių, 
pašaro ir maisto rekvizicijomis, kurios jau buvo skau- 
džiai palietusios visą Žemaitiją. Daugelis buvo susi- 
sieloję dėl savų giminaičių, paimtų į karą, ir su dide- 
liu nerimu laukė, kas bus toliau. O ddngus vis labiau 
ir labiau niaukėsi. . . 

Buvo sekmadienis. Žmonių prisikimšusi baž-. 
nyčia meldėsi prie Visagalio Sosto įuodiems debesims 

išblaškyti. Stasys Šimkus, kun. Jarulaičio prašomas, 
sėdo prie vargonų. Ir suūžė liūdnais akordais var- 
gonai, pindami lietuviškus motyvus ir pagaudami su- 
simąsčiusį maldininką iki pat sielos gelmių. .. Šven. 
tų giesmių melodijos pynėsi su liaudies dainų fragmen- 
tais... Tai buvo nepaprastas Viekšniams koncertas. 
O Prūsijos pasienyje, mūsų Mažosios Lietuvos žemė- 
je, jau baubė armotos, kurių trenksmas veikiai pa- 
sieks ir šį ramų kampelį i ir sudrums Ventos tyrą var 
denėlį. .. Dėl šio ramumo kilo nerimas. 


Iš Viekšnių važiavome Telšių link. Jau ėmė tai 
šen, tai ten rodytis kariuomenės gurguolės, o už Tel- 
šių jau pradėjome ir kariuomenės dalis sutikinėti. 
Buvo tai daugiausia atsarginiai kareiviai, ant kurių 
didelių kepurių kryžių buvo užrašyta: ,,„Za vieru, ca- 
ria i otečestvo““. 

Iš Telšių važiavome į Rietavą — kunigaikščių 
Oginskių rezidenciją, šių pragarsėjusių magnatų savo 
darbais mylimai Žemaitijai. Jie buvo Lietuvos Di- 
džiosios Kunigaikštijos atstatymo projekto autoriais; 
šį projektą kitados buvo įteikę carui Aleksandrui I. 


Užsukome pas vietos kleboną kun. Kasperavi- 
čių. Mus jis labai maloniai priėmė, pirty išvanojo ir 
užkvietė rytojaus dienai į sužeistųjų karių ligoninės 
atidarymą. Klebonija buvo pilna rusų karininkų, ku- 
rie čia labai gerai jautėsi. Jie ėję padėti vienam pul- 
kui, kuris stovėjo Klaipėdos krašte ir slinko prie Til- 
žės. Sustojome dviem valandom, o išbuvome čia net 
tris dienas, nes vaišingasis klebonas ir jo seselė p-lė 
Knabikaitė tik į trečią dieną popiet mus išleido. Čia 
suorganizavome Visos Rusijos Miestų Sąjungos komi- 
tetą vaikų prieglaudai globoti su daktariene Cirtautie- 
ne pryšaky. 

Vėlai vakare nukeliavome į Švėkšną pas kun. 
Maciejauską. Iš karto mūs nenorėjo įsileisti, bet, kai 
parodėme dokumenus, plačiai duris atvėrė ir labai 
maloniai priėmė. Švėkšnoje pas grafus Platerius sto- 
vėjo Sais ir visas karininkų būrys. Mudu su Šim- 
kum sustojonie klebonijoje. Kun. Maciejauskas mums 
aprodė miestelį su didele, gražia, gotiško stiliaus baž- 
nyčia, jo pastangomis pastatyta. Aplankėme kelias 
prieglaudas, kur labai švariai buvo įrengta seneliams 
ir senutėms gyventi buveinė. Visur buvo matyti jo 
rūpestinga raūka. Sekmadienį Stasys Šimkus vėl prie 
vargonų sėdo, o mane klebonas pasodino presbiteri- 
joje į, grafo Platerio suolą. Aš buvau nustebintas kun. 
Maciejausko pamokslų; kalbėjo ilgai ir labai įdomiai. 
Didesnę pamokslo dalį paskyrė. V. Dumos atstovui 
M. Yčui ir jo atsilankymui Švėkšnoje, paskui paskel- 
bė rinkliavą Vilniaus Lietuvių Komitetui pabėgėliams 
šelpti. Parapijonys, sugraudinti jo pamokslo, su- 
dėjo nemažą pižigų sumą. 

Padarę vizitą gr. Plateriams ir štabui, išvy- 
kome per Gargždus, Andriejavą, Vieveržėnus, Nauja- 
miestį, Tenenius, Šilalę į Tauragę. Čia, pasienyje, 
teko sutikti sugriautų namų, apšaudytų bažnyčių ir 
sudegintų trobų. Dalis žmonių buvo išbėgusi. Kur- 

ne-kur sustodami, dažniausiai klebonijose ir valsčių 
valdybose, įsteigę porą komitetų ir apdaliję juos pra- 


- džiai pinigais, pasiekėme Tauragę. Čia sustojome 


pas kleboną kun. Kemėšį, žinomojo visuomenės veikė- 
jo ir profesoriaus dėdę. Sužinojęs, kad yra čia divi- 
zijos vadas generolas Apuchtinas, aš nuėjau pas įį 
susipažinti ir paimti leidimą važiuoti'į pačias po- 


. zicijas. 


Jis buvo labai malonus generolas. - Klausinėjo | 
mane, kur jam dėti tiek gražių juodmargių karvių, ku- 

rių esą privaryta iš Prūsijos virš 2.000 galvų. Pata- 
riau jam išmainyti jas į prastąsias su mūsų kaimie- 
čiais, ką jis prižadėjo padaryti. 

Pasisamdę vežiką nuvažiavome į Lauksargę. 
Nuo čia tik už 2 kilometrų stovėjo vokiečių kareiviai 
apkasuose, o pačiame miestelyje buvo rusai — 178 
pėstininkų pulkas. Mus nuoširdžiai priėmė visas pul- 
ko karininkų būrys ir pasikvietė drauge su jais papie- 
tauti. Per pietus buvo pakelta tuostų už pasisekimą 
ir galutinį laimėjimą, o pulko vadas pulk. Kurilko pa- - 
sakė karštą prakalbą, sveikindamas mane kaip lietu- 
vių atstovą, kurių žemėje jam tenka kariauti. Po pie- 
tų nuėjome į miestelį, kuris gerokai buvo apdaužytas. 
Liuteronų bažnytėlės durys buvo užkaltos skersine 
lenta. Pulkininkas pašaukė vyrą su kirviu, kuris kelis 
kartus sudavęs atidarė bažnyčios duris, ir mes įėjo- 
me į vidų. Stasys Šimkus, užlipęs ant užlų, užtraukė 
vargonais „Bože caria chrani“, paskui „Lietuva, tė- 
vynė mūsų“. Aš pasakiau, kad tai lietuvių himnas, 
tai visi karininkai, ramiai sustoję, išklausė jį. 

Paskui, jau pavakary, nuėjome aplankyti apka- 
sų. Tai buvo mano pirmas karo pozicijų lankymas, 
kuris manyje paliko gilų įspūdį. Vieni kareiviai brai- 
džiojo po purvyną apkasuose, kiti susigrūdę gulėjo 
palapinėse arba išsikasę urvus kūreno ugnį ir aplink 
ją šildėsi. Išblyškę, nenusiskutę barzdų, apšepę ir 
nesiprausę.  Daugumas iš tolimųjų Rusijos vietų... 

Atsisveikinę su vaišingais karininkais, grįžome 
atgal į Tauragę, o iš čionai per Skaudvilę ir Raseinius 
į Jurbarką. 

Raseiniuose sustojome pas kun. kleboną. Klebo- 
nija — senas vienuolynas. Dėl vėlai mums pakurto 
nakvynei pečiaus, mes vos nežuvome nuo smalkių. 
Nors buvome visai apalpę, tačiau šiaip taip lauke 
ant sniego atsigavome. 

Raseinių miestas, kuris Lenkų-Lietuvos respubli- 
kos laikais buvo žymus administracijos ir teismų cent- 
ras, kur dažnai rinkdavosi Lietuvos seimeliai, dabar 
buvo apskuręs, nususęs ir apleistas, kaip daugelis ki- 
„tų mūsyemiestelių. 

Jurbarke karo žymių dar nebuvo, tiktai jau bu- 
vo išgabenti į Rusijos gilumą lietuviai liuteronai, ku- 
riuos palaikė per vokiečius, nors jų visų pavardės bu- 
vo su galūnėmis -aitis, -us, -is. Pasilikę buvo vos ke- 
lios šeimynos su kantorium pryšakyje. „Jurbarką puo- 
šė didelis kunigaikščių Vasilčikovų parkas ir gražūs 
jame rūmai. Kunigaikščių Vasilčikovų giminė buvo 
jauviš seno "garsi, nes kai kurie jų šeimos nariai ne 
kartą vaidino didelę rolę Rusijos valdžioje, užimdami 
labai aukštas vietas. Dvaro savininkas I. S. Vasilči- 
kovas dabar buvo V. Dumos atstovu iš Kauno guber- 
nijos nuo rusų tautybės. Pats miestelis irgi nebuvo 
taip apskuręs, kaip kiti tokio dydžio miesteliai. Apy- 
linkėje matėme gerų ūkininkų su derlingais laukais. 


Per Skirsnemunę ir Šilalę nuvykome į Seredžių, 
kur buvo prieš 10 dienų didelis mūšis. Vokiečiai ap- 
šaudė rusų pozicijas iš anos Nemuno pusės ir nugrio- 
vė armotos šūviu bažnyčios bokštą. Kunigas Breiva 
ir kun. Alekna papasakojo mums daug įvairių scenų 
iš apšaudymo dienų. j 

Važiuodami į Kauną sustojome Raudondvary, 
kur apžiūrėjome ką tik rusų komandos įsakymu su- 
griautą iki pat pamatų bažnyčią. Sako, buvę paliep- 
ta būtinai suardyti, nes kliudžiusi iš Kauno tvirtovės * 
šaudyti į vokiečius. Klebono žodžiais, bažnyčia būtų 
likusi sveika, jei jis būtų suskubęs surinkti kelis šimtus 
rublių kyšio. Ji buvusi daili ir stilinga, kopija Biržų 
bažnyčios. 

Su dideliu vargu patekome į Kauną. Prie tvir- 
tovės vartų Vilijampolėje (Slabadoje) patruliai mus 
sulaikė ir nenorėjo į miestą įsileisti; mums teko kurį 
laiką palūkėti, kol atėjo karininkas. Šis, peržiūrėjęs 
dokumentus, atsiprašė mus pateisindamas sargybą, 
kuri karo metu turinti labai atsargi būti. Kaunas bu- 
vo pilnas karių. Čia galėjai matyti įvairiausių dalių, 
ginklų ir ryšių kariuomenės. Sustojome pas d-rą 
J. Alekną. Žmonių ūpas buvo itin blogas. Tvirtovė. 
ruošėsi kautynėms ir gabenosi iš visur ginklų, šovinių, 
drabužių ir maisto. Žadėjo gintis iki paskutinosios. 
Bet, kaip vėliau pasirodė, gynėsi vos porą dienų, ir 
tai pirmasis pabėgo į Pravieniškes komendantas, pa- 
likdamas visą įgulą be tinkamos komandos, kuri taip 
pat veikiai išbėgiojo, sekdama savo „narsaus“ gene- 
rolo Grigorjevo pavyzdžiu. . . 


Iš čia sumaniau nuvažiuoti į Prūsus per Virbalį. 
Nueiname į Kauno stotį. Reikalingas buvo komendan- 
to leidimas. Užeinu pas komendantą. Kažkoks jau- 
nas, dailus vaikinas „praporščikas“ mane pasitiko. 
Pasakiau, kas esu. Paprašė mane palūkėti, kol atlei- 
siąs porą žmonių. Apsidirbęs su jais ir uždaręs duris, 
jis prabilo į mane lietuviškai, reikšdamas džiaugsmo 
matyti savo atstovą. Tai buvo A. Merkys, vėliau ke- 
liuose ministerių kabinetuose krašto apsaugos minis- 
teris, Klaipėdos krašto gubernatorius ir Kauno miesto 
burmistras. Gavau, žinoma, per kelias minutes lei- 
dimą važiuoti sau ir St. Šimkui. 


Nuvažiavome į Kybartus. Čia jau miestelis bu- 
vo labai apšaudytas. Namų nedaug teliko sveikų, tik- 
tai buvo Kaufmano V. Tarybos ligoninė ir d-ro Kre- 
sono prancūzų hospitalis, kuris netrukus pakliuvęs į 
nelaisvę. 

Kybartuose jau buvo matyti tikrasis frontas. Ka- 
reiviai, gurguolės, armotų vežiojimas, maišto, šovinių 
transportai, kur-ne-kur jau ir sužeistų pasitaikė. Va- 
gone susitikome su vienu kariškiu lenku, kuris mano | 

„laikais sšudijavo Tomske technologijos institute. Jis 
važiavo su žmona irgi fronto pažiūrėti ir pasidairyti. 
Pats gi tarnavo inžinerijos daly Kaune. Mums buvo 
labai patogus toks palydovas — karininkas, ir mes 
juos iš Eitkūnų pakvietėme važiuoti drauge. Gavę 
porinį vežimą, nuvažiavome į Stalupėnus. 

"Miestas buvo tuščias. Nė vieno civilio gyven- 
tojo. Visi buvo išbėgę drauge su vokiečių armija. 
Namai dar nebuvo perdaug nukentėję. Bet visur su- 
tikome bemedžiojant po svetimus namus rusų karei- 
vius. Vienur kareiviai kūreno puikiais baldais ugnį 
gatvėje ir apstoję aplink šildėsi, kitur vėl matėme, kaip 
kareiviai iš 3 aukšto metė pro langą fortepijoną, kuris 
su didžiausiu triukšmu nukrito į gatvę ir šipuliais 
pavirto, jų visų džiaugsmti ir malonumui. 

Jokios valdžios, jokios tvarkos čia nebuvo ma- 
tyti. Net klaiku darėsi tarp tų visų „„morodiorų“, ku- 
rie, kaip juodvarniai po mūšio, ieškojo sau maisto. 
Tarp Gumbinės ir Įsruties (Insterburg) vyko dideli 
mūšiai, nuo armotų griausmo langai barškėjo. .. 

Jau saulei leidžiantis grįžome atgal į Eitkūnus. 
Pasivijome būrį kaimiečių su maišais ant pečių. Tai 
buvo prūseliai, varomi į Rusijos gilumą. Užkalbinus 
lietuviškai, nedrąsiai vienas kitas atsiliepė. Bet ne- 
galėjome ir klausinėti. Kur juos varo ir kas jų ten lau- 
kia — niekas nežinojo. Laukuose tai šen, tai ten 
drybsojo užmušti arkliai, sudaužyti vežimai, išlau- 
žyti medžiai. Gražūs raudoni namukai stovėjo sų 
išdaužytais langais, su nugriautomis kertėmis, nu 
byrėjusiomis čerpėmis. 

Virbalio stotį privažiavę, sulipome į šiltą komen- 
danto vagoną, kuris mus pavaišino arbata. Karinin- 
kai mums daug papasakojo scenų iš mūšių lauko, ži- 
noma, su visokiais priedais ir pagražinimais. Bet 


- 


nieko įdomaus jų pasakojimuose nebuvo: vis tai labai | 


paprastos mūšių scenos, sužeistųjų rinkimas, arklių ir 
galvijų iš vietos gyventojų atiminėjimas, pasiprieši- 
nusiųjų baudimas ir t. t. 


Kaune nesustodami, nuvažiavome tiesiai į Vil- . 


nių. Tai buvo lapkričio mėn. 21 diena. Radome 


Smetonų namuose Kubilių, Balčikonį, kun. Stankevi- 
čių ir ką tik grįžusį iš atostogų A. Smetoną. Dienos 
klausimu buvo — pabėgėlių šelpimas. P. Leonas šią 
dieną visų pasirašiusiųjų vardu jau šaukė 3-sios Vil- 
niaus Savitarpio Kredito Draugijos (lietuvių banko) 
bute, Šv. Jurgio prosp. 19—1, steigiamąjį naujos Lie- 
tuvių Draugijos dėl karo nukentėjusiems šelpti susirin- 
kimą. Ši diena jau buvo iš anksto numatyta; apie ją 
P. Leonas man pranešė telegrafu į Jurbarką. Šios 
draugijos statutas buvo priimtas Vilniaus gubernato- 
riaus V. Veriovkino 1914 m. lapkričio mėn. 14 d. Jos 
steigėjais buvo pasirašę: adv. P. Leonas, V. Dumos 
atstovas M. Yčas, teisininkas A. Smetona, Em. Vi- 
leišienė, d-ras A. Vileišis, kan. K. Alšauskas ir inž. 
J. Mašiotas. | 

Į susirinkimą atvyko 102 žmonės ir visi buvo 
priimti draugijos nariais. Susirinkimo pirmininku bu- 
vo išrinktas M. Yčas, sekretorium — Z. Žemaitis. 

Pirmiausia išklausėme pranešimų iš vietų M. 
Yčo, A. Bulotos, Pr. Keinio ir N. Januškevičiaus. Aš 
pranešiau susirinkimui, o vėliau ir Rusijos Miestų Są- 
jungos valdybai, apie nuo karo nukentėjusias vietas. 
Tuo metu nuo karo nukentėjusios ir vokiečių sunai- 
kintos buvo šios vietos: Sartininkų, Naujamiesčio, 

Eržvilko, Tauragės, Jurbarko, Veliuonos ir Sere- 
džiaus valsčiai. Daugiausia nukentėjęs Naujamiesčio 
valsčius. Pačiame miestely sudeginta 96 namai, su- 
naikinta ir apgrobta katalikų bažnyčia, atimti maisto 
produktai, grūdai, galvijai ir arkliai. Iš miestelio 
- žmonės' iškėgioję.  Menamai skaičiuojant miesteliui 
padaryta nuostolių apie 400.000 rublių (2.000.000 
litų) Ūkiai apiplėšti, trobos sudegintos. Visu pa- 
sieniu surekvizuotas pašaras ir maistas. Visų šių 
vietų nuostoliai siekė kelioliką milijonų rublių. Gal- 
" vijų bandos, rūsų karo vadovybės įsakymu, suva- 
rytos už 110 — 120 klm. prie geležinkelio stočių, 
laukė priėmimo eilės. Didžioji jų dalis buvo visai 
nepriimta, ir ūkininkams teko parduoti perkupčiams 
pusdykiai. Be to, žmonės labai išvarginti kariuome- 
nės pastotėmis. Laukai nesėti, žiemkenčių kaip ir ne- 
matyti. Daug žmonių buvo iš vietų iškraustyti, ypač 
evangelikai, kurie vokiečiais palaikyti ir išsiųsti į toli- 
mus Rusijos kraštus. Jurbarko, Tauragės, Jajūrio, 
Vainutos, Žigaičių, Naujamiesčio, Sartininkų, Degu- 
čių, Gargždų, Kretingos, Palangos ir kitų vietų gy- 
ventojai, virš 5.000 žmonių (apie 1000 šeimų), apsi- 
gyveno nedidelėmis grupėmis Ukmergėje (68 šei- 
mos), Anykščiuose (24), Šiauliuose (150 šeimų), 
Panevėžyje (110 šeimų), Telšiuose (11 šeimų), Plun- 
gėje (7 šeimos), Rietave (67 šeimos), Kvedarnoje 
(102 šeimos), Varniuose (150 šeimų), Raseiniuose 
(180 šeimų) ir į Kauno miestą praspruko apie 300 
šeimų. Daugiausia tai miestelėnai-biednuomenė — 
vaikai, moterys, seniai. Visi jie reikalingi greitos pa- 
šalpos. 

Tuo tarpu nebuvo jokios vieningos organizaci- 
jos, kuri plačiau būtų teikusi pagalbą. . Čia ant grei- 
tųjų buvo susidarę, Žemaičių vyskupo Pr. Karevi- 

čiaus įsakymu, parapijų komitetai teikti pagalbą šei- 
moms, kurių tėvai išėję į karą. Tai šie komitetai kai 
kur šelpė ir pabėgėlius. Vienur kitur teko sutikti žy- 
dų komitėtus, kuriuos šelpė Petrapilio žydų centrali- 
nis komitetas. Platesnė organizacija teko sutikti tik 
Šiaulių mieste, kurią sudarė žymesni Šiaulių visuo- 
menės veikėjai. Ir tai, palyginus su vargu, pinigų ir 
daiktų buvo išleista bendroje sumoje už kelis tūks- 
tančius rublių. 

Man bekeliaujant po Lietuvą, buvo įsteigti trys 
komitetai: Rietave, Kvedarnoje ir Jurbarke, kurie 
gaudavo lėšų iš Miestų Sąjungos vaikų prieglaudoms 
išlaikyti. 

Suvalkų kraštas A. Bulotos daviniais, kuris buvo 
aplankęs kai kurias jo vietas, irgi buvęs labai nuterio- 
tas. Pirmuoju vokiečių užpuolimų padaryta šiam 
kraštui nuostolių už keliolika milijonų rublių. Dar ne- 
seniai pasiturį ūkininkai, pirkliai ir pramonininkai da- 
bar ubagais virtę. Daugelis jų, viso turto nustoję, 
pasiliko be pastogės, duonos ir drabužių, o kai kurie 
ir savo vaikų bei šeimos narių netekę. 

Visas pasienis, pradedant Bakalaržavu, Vižainių 
ir Šakiais,8 — 10 klm. juostoje, visai sunaikintas ir 
laukai granatomis išarti. Vilkaviškio ir Šakių apskr. 
sunaikinta virš 200 ūkių. Šen bei ten matyti apsvilę 
namai be stogų, durų ir langų. Tolimesnis ruožas, 
24 kilometrų plote, mažiau nukentėjęs, bet ir čia ne- 
paliko maisto produktų bei arklių. Daugumas kaimų 
sudeginta, Turtas išgrobstytas. Iš miestų ir mieste- 
lių labai smarkiai nukentėję Kybartai, kur sudeginta 
daugybė namai, o Alvitas visai sunaikintas; Nau- 
miestyje sudeginta 58 namai. Kiek mažiau nukentėjo 
Vilkaviškis, Suvalkai, Seinai ir Krosna. Gyventojai 
išbėgioję po miškus ir kitus kaimus. Vokiečiams at- 

sitraukus, žmonės ėmę grįžti į savo namus, bet dau- 
gelis jų neberado nei maisto, nei kitokio turto. Jei 
nebūsią laiku suteikta žmonėms pagalba, jiems gre- 
siąs badas. 
' "Be Kauno ir Suvalkų krašto, nukentėjo taip pat 
Vilniaus ir Gardino dalis. Čia daug pabėgėlių rado 
sau prieglaudą pas vietos ūkininkus; jie šelpiami Rau- 
donojo Kryžiaus bei vietos parapijų komitetų. 

Be šių -pranešimų, dar buvos suteikta žinių iš 
Kauno gubernijos V. Dumos atstovų Pr. Keinio ir 
N. Januškevičiaus, kurie taip pat lankė nukentėjusias 
nuo karo vietas. Visur vaizdas liūdnas, visur laukia- 
ma greita pagalba. Steigiamasis susirinkimas, išklau- 
sęs pranešimų, dar daugiau įsitikino, kad steigiamoji 
draugija labai reikalinga ir kad jos darbas turįs būti 
platus ir įvairus. 


Šis steigiamasis susirinkimas, kaip Vilniuje, at- 
rodė gausus. Tačiau jautėsi jame partiškumas. Buvo 
aišku, kad turėsianti įvykti kova dėl vadovybės rin- 
kimų. Gal nieko nebūtų buvę, jei vienas steigėjų, bū- 
tent adv. P. Leonas, kviesdamas susirinkimą, nebūtų 
pirm to šaukęs nuošaliai privataus priešsteigiamojo 
susiriūkimo, kurs buvo išimtinai iš kairiųjų sudarytas: 
jame nedalyvavo nei katalikai, nei tautininkai. Jau 
tame susirinkime, kaip vėliau paaiškėjo, buvo nusta- 
tyti ir kandidatai į komitetą, daugumoje socialistai ir 
liaudininkai. 

Mes gi prieš susirinkimą, susiėję J. Kubiliaus 
bute, ėmėme svarstyti, ką galėtume rinkti komiteto 
pirmininku ir nariais. Aš pasiūliau rinkti Centro Ko- 
miteto pirmininku A. Bulotą arba P. Leoną. Prieš 
A. Bulotos kandidatūrą griežtai pasisakė ir net už- 
protestavo katalikiškojo sparno žmonės, P. Leono 


32 


MPP MN PNY PB SSN ST RTARPERTE 


A f4 


nenorėjo rinkti dėl jo nelojalumo kitų steigėjų at- 
žvilgiu. . 

Aš atsisakinėjau būti renkamas į pirmininkus dėl 
to, kad lietuviams, maniau, galėsiąs būti daug naudin- 
gesnis būdamas tokioje didelėje organizacijoje, kaip 
Rusijos Miestų Sąjunga; į Komitetą norėjau įeiti tik 
paprastu nariu. 

Tada kun. Stankevičius kreipėsi prie manęs, pa- ' 
tardamas atsisakyti nuo Miestų Sąjungos ir sutikti 
būti Centro Komiteto pirmininku. Savo siūlymą jis 
motyvavo tuo, kad, esą, M. Yčas, būdamas da- 
bartinės V. Dumos atstovu, galėsiąs daugiau nu- 
sverti, negu buvusiųjų Dumų atstovai. Viziti- 
nė kortelė su V. Dumos atstovo titulu visur atidary- 
sianti Lietuvių Centro Komiteto pirmininkui duris. 
Mūsų atstovų dabar esanti pareiga stoti pryšaky sa- 
vųjų, o ne svetimųjų, organizacijų. 

Po tokių kun. Stankevičiaus motyvų aš nusilei- 
dau ir daviau sutikimą būti renkamu į C. Komiteto pir- 
mininkus. Sustatėme Centro Komiteto narių sąrašą. 
Jis buvo 4 e ia ir apėmė beveik visų srovių at- 
stovus. Daugiausia ginčų ir abejonių sukėlė A. Bu- 
lotos kandidatūra. Bet vis dėlto man pavyko įtikinti, 
kad A. Būlotą reikią Komiteto nariu rinkti. Kun. 
Alšauskas pareiškė protestą prieš M. Sleževičiaus 
rinkimą, kaipo apšmeižusį jį, Alšatuiską, spaudoje. 

Nuvykęs į rinkimų salę J. Kubilius sužinojo, kad 
pirmeivių sąraše nesą M. Yčo ir A. Smetonos. Jam 
tai pranešus, tuojau kun. Alšauskas patarė išbraukti 
iš mūsų sąrašo M. Sleževičių ir A. Bulotą. Mes prieš- 
taravome. A. Smetona pareiškė, kad jis bevelijąs pa- 
silikti tik „Vairo“ redaktorium ir savo kandidatūrą 
nuimąs. Tačiau susirinkusieji nesutiko, ir jis nusileido. 

3 Atsiminimai II 


Susirinkimo pirmininką išrinkus ir plačiai padis- 
kutavus bendrais organizacijos klausimais, prieita prie 
C. Komiteto rinkimų. Slaptu balsavimu iš 92 paduotų 
balsų išrinktais paskelbti: E. Vileišienė (84), P. Leo- 
nas (74), J. Mašiotas (71), A. Smetona (68), M. Yčas 
(65), d-ras A. Vileišis (61), kun. VI. Jezukevičius (60), 
kun. K. Alšauskas (56), A. Žmuidzinavičius (51), D. 
Malinauskas (49), kun. P. Dogelis (47), A. Janulaitis 
(47) ir Kun. Kukta (46); kandidatais: J. Kubilius, T. 
Naruševičius, A. Tumėnas ir d-ras J. Basanavičius. 

Rinkimų rezultatams paaiškėjus, M. Sleževičius 
ir A. Bulota tuojau pareiškė C. Komitetui nepasitikėji- 
mą ir pakrikštijo jį klerikališku ir atžagareivišku. Be 
to, A. Bulota, iš susirinkimo eidamas, P. Leonui gat- 
vėje pagrasino: 

— Gerai, — sako, — dabar aš jums parodysiu, 
ką reiškia manęs neišrinkti! 

— Kaip tai? Tamsta manai Komitetui keršyti? 
— paklausė P. Leonas. 

— Žinoma. Ogi kam kitam? Aprašysiu laikraš- 
čiuose, ir jums niekas nieko neduos, kol mūsų neiš- 
rinksite. 

— Aš manau, kad Tamsta vis dėlto to nepada- 
rysi. Juk ne mums, o tik pavargėliams ir vargšams 
Tamstos kerštas klius, — pridūrė P. Leonas atsisvei- 
kindamas. : 

Bet A. Buolta savo grasinimą įvykdė. Jo sekre- 
torius, veterinarijos studentas Brazys, rytojaus dieną 
įdėjo rusų laikraštyje „Gazeta Kopeika“ biaurų 
straipsnį, kuriame visi pažino A. Bulotos stilių. Ko- 
mitetas esąs klerikališkas, pašalpas duosiąs tik savie- 
siems, joks pirmeivis tos pašalpos negausiąs, jis ne- 
turėsiąs pasisekimo ir visuomenės pritarimo ir t.t. 

Šis straipsnis ir panašaus turinio Petrapilio dien- 
raštyje „Dien“ vėliau įdėti straipsniai labai sujudino 
lietuvius. Ligi to laiko taip pat būdavo partijų ir sro- 
vių kova, bet ji baigdavosi pačių lietuvių spaudoje. 
Dabar gi imta skųstis rusų visuomenei ir bandyta pa- 
kenkti savosioms organizacijoms. Liaudininkai, kurių 
lyderiu tada buvo A. Bulota, C. Komitetą ėmė boiko: 
tuoti ir daryti spaudimo į A. Janulaitį (soc. d.) ir inž. 
J. Mašiotą. Jie neišlaikė: Mašiotas tuoj iš Komiteto * 
išėjo, o po 9 dienų atsisakė ir A. Janulaitis. 

Kiek vėliau buvo sušauktas dar antras visuoti- 
nis susirinkimas, bet kun. A. Maliauskas, kun. Al- 
šauskas ir kiti, atėję į susirinkimą su „„nesugriauna- 
mais argumentais“, „protestantų“ reikalavimus at- 
metė (74 balsais prieš 22). 

Ir prasidėjo kairiųjų kerštas, nuoseklus kerštas, 
ypač A. Bulotos, kuris į jį įdėjo daug savo energijos, 
net po Ameriką su Žemaite važinėjo, kaip vėliau ma- 
tysime, vien tik tam, kad galėtų C. Komitetui keršyti. 

C. Komitetas ėmė plėstis. Pagalba buvo reika- 
linga ne tik į Vilnių atvykusiems pabėgėliams, bet jų 
nemaža buvo Švenčionyse, Vileikoje, Zarasuose ir 
kitur. Aš nuvažiavau į Maskvą atsistatydinti iš Mie- 
stų Sąjungos įgaliotinio vietos. Čia iš įvairių įstaigų 
gavau šiek tiek aukų. Pirmutinė auka buvo 4.000 
rublių, surinkta laikraščio ,„Russkija Viedomosti“ re- 
dakcijos. Ją man įteikė prof. Manuilovas Maskvoje. 

Maskvos miesto valdyba buvo surinkusi 200.000 
rublių Lenkijai, bet dar tuo metu tų pinigų nebuvo iš- 
siuntusi. Aš per prof. M. M. Novikovą, V. Dumos 
narį, miesto tarybos komisijos pirmininką, jam pa- 
čiam ir V. Čelnokovui — miesto galvai — pritariant, 
pareiškiau prie tų pinigų pretenziją. Sušaukė komi- 
sijos posėdį, į kurį pakvietė lenkų atstovą advokatą 

A. Lednickį, žydų atstovą d-rą Členovą ir mane, kaip 
lietuvių atstovą. 

Pirmiausia A. Lednickis pareiškė, kad jis nema- 
tąs jokio reikalo kalbėti apie tų sumų paskirstymą. 
Pinigai, esą, surinkti Lenkijos naudai, todėl komisija 
privalanti įtčikti juos lenkų organizacijoms Varšuvo- 
je. Pirmininkas M. M. Novikovas vis dėlto su tokiu A. 
Lednickia aiškinimu nesutiko ir davė balsą mums pa- 
sisakyti, Žydų atstovas d-ras Členovas reikalavo, kad 

pinigai būtų duoti lenkų ir žydų organizacijoms Var- 
* šuvoje prąporcingai gyventojų skaičiaus. Aš savo 
pareiškime nurodžiau, kad maskviečiai, reikia many- 
ti, aukas dėdami turėjo galvoje visus nuo karo nu- 
kentėjusius pasienio gyventojus, taigi ir Lietuvos. 
Jeigu ir formališkai laikytis, kad rinktos aukos skirtos 
Lenkijai, tai ir tada lietuviams reikia skirti, nes visa 
Suvalkų gubernija yra lietuvių apgyventa ir laikoma 
„Krulevstvos“ dalimi. 

— Kiek yra lietuvių? — paklausė Čelnokovas. 

— 3 miliona! — atsakiau. 

— Trioch milionov niet! — pasakė prieš mane 
sėdįs A. Ledničkis. 

— O kiek lenkų? 

— 19 milionov, — atsakė A. Lednickis. 

— 19 milionov niet! — atkirtau tokiu pat tonu 
" ir balsu aš. , 

Ši replika iššaukė nuoširdų visų juoką. 

A. Lednickis toliau ėmė aiškintis, kad vis tiek, 
girdi, Varšuvos lenkai patys duosią iš bendros sumos 
dalį ir lietuviams ir žydams. 

— Mes nė kiek neabejojame lenkų dosnumu ir jų 
gera širdimi, bet šiuos pinigus yra surinkusi Maskva, 

ir mes, lietuviai, norėtume tą pašalpą gauti iš pirmų- 
jų rankų, kad mūsų šelpiamieji žinotų, kam turį dė- 
koti. 

Šitas mano pasakymas maskviečiams labai pa- 
tiko, todėl nutarė duoti pinigų ir lietuvių C. Komite- 
tui 30.000 rublių. 


Iš Maskvos sugrįžau netuščiomis. Lietuvių vil- 
niečių ūpas pakilo, ir ėmė visi darbuotis su didžiau- 
sia energija. C. Komitetas teikė pagalbą visur. Tuo 
tarpu Laikinasis Lietuvių Komitetas išlaikė visas prie- 
glaudas Vilniuje iki sausio mėnesio pradžios. Tada 
nutarta jis likviduoti ir perduoti visas įstaigas su visu 
turtu C. Komitetui, kuris įsteigė Vilniaus miesto sky- 
rių beveik iš tų pačių Laikinojo Lietuvių Komiteto 
narių. 


C. Komitetas darbavosi sėkmingai, nenukryp- 
damas nuo savo įstatų, nevarydamas jokios partinės 
politikos ir laikydamasis lygybės principo. Kai ateina 
pabėgėlis ir prašo pašalpos, tai niekam nė į galvą 
neateina paklausti, kokios jis esąs partijos. Buvo tik 
tikrinama, ar jis reikalingas pašalpos ir kiek jam ga- 
lima duoti. Bet neišrinktieji į Komitetą kairiųjų pa- 
kraipų žmonės, neturėdami jokių faktų, vien spėlio- 
jimais užsiimdami, boikotavo C. Komitetą, šmeižė 
savo laikraščiuose, klaidino per laikraščius Amerikos 
lietuvius, agitavo mūsų studentiją, kad ji nesidarbuo- 
tų drauge su „tokiais atžagareiviais“. Ypač tuo pa- 
sižymėjo Žemaitė, kuri, A. Bulotos inspiruojama, ra- 
šinėjo Amerikos lietuviams, kad jie C. Komitetui aukų 
nesiųstų. Geriausiai atvaizduoja tos agitacijos būdą 
A. Smetonos straipsnis, įdėtas į „Vairo“ Nr. 10, 
1915 m. kovo mėn. 13 d., kurį čia ištraukomis pa- 
duodu: 

Mūsų pirmeiviai Amerikos pirmeiviams. 


„Kai anais metais d-ras Basanavičius ir Dumos atsto- 
vas M. Yčas Mok. D-jos įgalioti važiavo į Ameriką rinkti 
aukų tautos namams, tai pirmeiviai buvo nepatenkinti, 
nepatenkinta buvo ir jų spauda. Vos spėjo įgaliotiniai 
įkelti koją į Ameriką, — kraštutinės krypties laikraščiai 
tuojau pasirūpino išdėti juos šiokius ir tokius ir ėmė ra- 
ginti Amerikos lietuvius, kad neduotų mezliavos „klerika- 
lams“. Paskui paaiškėjo, kad tai būta Europos pirmei- 
vių darbo: jų kvėpiami taisė amerikiečiai kraštutiniai ka- 
čių muziką Mokslo ir D. Draugijų delegatams. Ne kitaip 
esama ir dabar dėl Liet. Draugijos nukentėjusiems dėl 
karo šelpti.“ Kiek teisingai ar neteisingai nėra patekę pir- 
meivių teikti kandidatai į jos Komitetą, „Vairas“ tikisi 
laiku pasakęs: savo nuomonę. Dabar lieka parodyti, kaip 
mūsų Europos pirmeiviai ieško tiesos pas Amerikos lietu- 
vius... Pasirodo, kad viso štabo esama Lietuvoje, ku- 
ris duoda įsakymų supirmeivėjusiai Amerikos lietuvių ko- 
lonijai, kovojančiai su „klerikalais“. .. 

Visų pirma „Tėvynės“ redakcija pažymi gavusi Že- 
maitės laišką iš A. Rimkos. „Išplėšė jau gatavą darbą — 
rašo ji — paglemžė, rodydami savo parašus po prašymu 
kaip svarbiausią darbą. Veržėsi į valdybą, tikėdami su- 
rinkti aukų“... Nukentėjusius šelps, žinoma, katalikiš- 
kai... dalyjant aukas, bus žmonės nukentėję sijojami per 
katalikišką rėtį: blogieji iškris, gerieji paliks ant rėčio, 
tuos ir sušelps. .. Bijome labai, kad į tokius nagus nepa- 
kliūtų bent jūsų pirmeivių sumesti kruvinai uždirbti centai. 
Pasisaugokite“. 

Mums, Europos lietuviams, žinoma visa tikroje švie- 

„soje, tad, rodos, užtektų pasakius: atleiskite jiems, nes nė- 
nusimano autorė ką daranti. Bet kai kurie amerikiečiai 
gali patikėti ir priimti jos žodžius kaip tikrą tiesą. Todėl 
ne pro šalį bus pažymėjus, jog tos piktos pranašės spėji- 
mai neįvyko: nė pirmeiviai, kad ir labai norėdami, ligšiol 
negalėjo nurodyti nė vieno fakto, kad dėl karo nukentėję 
žmonės būtų Komiteto „sijojami per katalikišką rėtį“. Ko- 

“ mitetas lygiai šelpė visus: katalikus, stačiatikius, žydus, 
lenkus, pirmeivius ir klerikalus. Kitaip ir būti negali. 

Draugijos tikslas yra visiems padėti... Nors pirmeivių 

žmonės išmėgino visus kelius, norėdami tamsia spalva nu- 
šviesti Draugiją rusų spaudoje, bet... pažangieji rusų 
laikraščiai suprato, kad tai „bernų“ darbas nerimtas, ne- 
doras ir nieko nevertas. O kad rusų pažangioji visuome- 
nė užjaučia tą mūsų įstaigą, tai Komitetas galėtų ąukų 
skaitmenimis išrodyti: ta visuomenė yra mums suaukojusi 
bent nemažiau, kaip patys lietuviai yra suaukoję. To- 
liau Žemaitė rašė prasimanytus faktus, būk C. Komitetas 
šelpiąs Karmelitų bažnyčią, kunigus ir t. t, 0 vargšams 
nieko neduodąs“. 

Visi tie prasimanymai ėjo iš vieno šaltinio: bū- 
tent, liaudininkų abazo, kurie nuo pat savo veikimo 
pradžios dažnai naudojo ir po šiai dienai tebenaudoja 
didelę dozą neteisybės kovoje su partiniais priešais. 

Centralinis Komitetas, galutinai susiformavęs, 
savo pareigomis taip susiskirstė: M. Yčą paskyrė pir- 
mininku, A. Smetoną ir kun. J. Kuktą — vicepirmi- 
ninkais, St. Šilingą ir kun. P. Dogelį — sekretoriais, 
adv. J. Kymontą — iždininku ir nariais: adv. P. Leo- 
ną, kun. VI. Jezukevičių, d-rą A. Vileišį, Emiliją Vi- 
leišienę, kan. K. Alšauską, Donatą Malinauską, J. Bal- 
čikonį, d-rą J. Basanavičių (nuo 1914 m. VII. 19 d. 
J. Mašioto vietoje) ir A. Žmuidginavičių (nuo XII. 
27 d. A. Janulaičio vietoje). Revizijos komisija iš- 
rinkta iš 3 narių: kun. Kraujelio, gimnazijos mokyt. 
K. Šakenio ir inž. Skripkaus; kand. J. Kubilius, J. 
Vokietaitis ir A. Paulavičius. 

Pirmas bendradarbis ir reikalų vedėjas buvo 
Jokūbas Šernas. Jis visą savo laiką atidavė tiktai 
C. Komitetui: techniškai varė organiazcijos darbą, 
prižiūrėjo C. Komiteto nutarimų vykdymą ir dalyva- 
vo įvairiose komisijose. Globojo studentus bei mok- 
sleivius. Vėliau, mums išsikėlus į Rusiją, jis buvo 
kooptuotas į C. Komiteto narius ir buvo iki galo uolus 
darbininkas, dalyvaudamas politiniuose slaptuose ra- 

teliuose ir prisidėdamas prie organizavimo lietuvių 

konierencijos, išrinkusios Valstybės Tarybą. Jis bu- 

vo jos generaliniu sekretoriumi. Kartu su kitais 

Valstybės Tarybos nariais jis pasirašė Vasario 16 

dienos Nepriklausomybės aktą. 

- C. Komitete taip pat labai darbštus ir aktyvus 
buvo kun. P. Dogelis. 

Komitetas ėmė dirbti intensingai. Rinkosi 2—3 
kartus per savaitę, pritraukdamas vis daugiau narių 
į Draugiją. Didžiausiu rūpesčiu buvo išgauti daugiau 
“lėšų. Buvo,rengiamos mezliavos, organizuojami kon- 
certai, vakarai, spektakliai ir palaikomi santykiai su 
rusų centralinėmis organizacijomis, iš kurių ėmė 
plaukti nemažai aukų. 

Iš gaunamų pinigų buvo teikiama pašalpa ir pa- 
rama dėl karo nukentėjusiems visokiariopais būdais. 
Vilniuje pabėgėliams buvo įsteigtos vaikų prieglau- 
dos, bendrabučiai suaugusiems ir paliegėliams. Dau- 
giausia buvo teikiama pašalpa pinigais, drabužiais ir 
avaline; retkarčiais ir maisto produktais. 

Mūšiams pasieny vykstant, pabėgėlių skaičius 
vis augo. Vasario mėnesio pradžioje buvo policijos 
užregistryota Vilniuje virš 15.000 pabėgėlių, bet dar 
ne visi buvo suregistruoti. Jų dauguma buvo reikalin- 
ga greitos pašalpos ir darbo. Antakalnio vasarnamiai, 
šiek tiek pritaikinti žiemai, virto lietuvių Centro Ko- 
"miteto prieglaudomis. Be prieglaudų, Komitetas re- 
gistravo pabėgėlius pagal amatus ir ėmė rūpintis 
jiems darbo, steigti dirbtuvėles. 

Be materialės pašalpos, Komitetas dar ėmė rū- 
pintis jų dvasios reikalais. Prie visų gausių katalikų 
* bažnyčių, kuriomis Vilnius gali pasigirti prieš kitus 
miestus, lietuviai buvo išsikovoję dar 1904 metais tik 
vieną šv. Mikalojaus bažnytėlę. Ji tik viena lietu- 

viams buvo pavesta. Jau normaliu laiku lietuviai 
nebetilpo savo bažnytėlėje, o ką jau besakyti pabė- 
gėliams Vilnių užplūdus. Todėl Komitetas 1915 m. 
vasario mėn, 20 d. nutarė prašyti Vilniaus vyskupi- 
jos valdytoją, kunigą Michalkevičių, kad paskirtų lie- 
tuviams pabėgėliams lietuvių kalba pamaldas šv. 
Petro bažnyčioje Antakalnyje, kur lietuvių pabėgėlių 
buvo virš 2.000. Tam reikalui įvykdinti buvo išrinkti 
kan. Alšauskas ir adv. P. Leonas. Jie lankėsi pas 
vyskupijos valdytoją kun. Michalkevičių. Jis nieko 
nepasakė, tik patarė tais reikalais kreiptis į šv. 
Petro bažnyčios kleboną. Tačiau klebonas tokio 
leidimo nedavė. Tada Komitetas, norėdamas išvengti 
skandalo ir matydamas tikinčiųjų katalikų skriaudą, 
mušė į Petrapilį Mohilevo arkivyskupijos valdytojui, 
vyskupui Ciepliakui, "tokio turinio telegramą: ,Nežiū- 
rint to, kad Komitetas dėl karo nukentėjusiems šelpti 
kart-kartėmis ir prisimygęs prašė leisti atlaikyti ga- 
vėnioje šv. Petro bažnyčioje lietuvių kalba rekolek- 
cijas lietuviams pabėgėliams, kurių tūkstantimis susi- 
telkė Vilniuje, šv. Petro parapijos rajone, Vilniaus 
Rymo katalikų vyskupijos valdytojas, nepaaiškinda- 
mas priežasties, griežtai atsisakė. Yra pavojaus, kad 
tūkstantinės lietuvių pabėgėlių minios, būdamos esa- 
mųjų draugijų kitu kuo aprūpintos, dėl Vilniaus vy- 
skupijos valdytojo keisto užsikirtimo gali palikti be 
dvasios ir tikybos pagalbos. Tad gavėniai baigiantis, 
Komitetas nuolankiausiai prašo Ekscelenciją negai- 
šuojant paveikti, kad minėtoji bažnyčia duotų prisi- 
kentėjusiems lietuviams katalikams pabėgėliams Te- 
kolekcijas lietuvių kalba“. 

Visi tikėjosi ir laukė iš Mohilevo arkivyskupo 
palankaus atsakymo, manydami, kad aukščiausioji 
Rusuose katalikų bažnyčios valdžia vis dėlto tikybą 

pastatys aukščiau lenkininkų šovinizmo. Niekas ne- 
laukė, kad tokioje sunkioje valandoje katalikai skriau- 
stų katalikus, o ypač tie, kuriems yra pavesta tikin- 
čiųjų reikalų dabojimas. 

Su didžiausiu apsivylimu gautas iš vyskupo 
Ciepliako toks atsakymas: „Patenkinimas Jūsų pra- 
šymo pareina vien tik nuo vietos dvasinės vyresny- 
bės“. Visas Komitetas jautėsi nuskriaustas. Ypač 
blogai jautėsi kunigai, kurie matė aiškią savo vyres- 
nybės lietuviams daromą skriaudą. Imta galvoti iš 
tos nemalonios padėties išeiti. Tada kan. Alšauskas 
paskelbė visuose laikraščiuose, kad Lietuvių Centra- 
linis Komitetas, atsisakius Vilniaus vyskupijos valdy- 
tojui duoti lietuviams pabėgėliams laikyti rekolekcijas 
bažnyčioje, ieškąs Antakalnyje didelės salės, kur ga- 
lėtų sutilpti 1.500 Žmonių. 

Tai buvo mesta bomba. Vyskupijos vadovybė 
labai užsigavo. Už tokį žygį kun. Michalkevičius 
kan. Alšauską nubaudė išleisdamas aplinkraštį, ku- 
riuo jam draudžiama laikyti mišios, sakyti pamokslai 
ir klausyti išpažinties Vilniaus vyskupijos bažnyčiose. 
Ta žinia kan. Alšauską pasiekė kaip tik prieš pat Ve- 
lykas didžiojo ketvirtadienio dieną. Be to, pagra- 
sino dar ir kitiems kunigams, C. Komiteto nariams. 
Rezultate kunigai Kukta ir Jezukevičius išstojo iš Ko- 
miteto, o kun. Kraujelis išėjo iš revizijos komisijos. 

Bet rezultatai išėjo kun. Michalkevičiui visai ne- 
lauktini. Iš visur pasipylė prieš jį protestai, o kan. 
Alšiauskui — užuojautos. Šiuo reikalu susidomėjo ti- 
kybų departamentas, pasiuntęs savo valdininką Tia- 
želnikovą šių santykių vietoje ištirti. Tada vyskupijos 

- valdytojas suprato, kad per toli nuėjęs, ir griebėsi tą 
nelemtą žygį prieš lietuvius pabėgėlius atitaisinėti. Jis 
pats, nuvykęs į šventojo Petro bažnyčią ir atsiklau- 

pęs ant kelių prieš altorių, užgiedojo lietuviškai ,,„Šven- 
tas Dieve, Šventas macnas, Šventas nesmertelnas“. 
Be to, buvo leistos lietuvių kalba pamaldos ne tik šv. 
Petro, bet ir daugumoje Vilniaus bažnyčių. Kova bu- 
vo laimėta kan. Alšausko strategijos ir ištvermės 
dėka. 

Važinėjau dar kartą į pafrontę. Vilniuje susiti- 
kau su baronu Erich Fersenu, kurį prikomandiravo 
prie manęs Raudonojo Kryžiaus įgaliotinis Zubčani- 
novas. Jis paėmė mano vardu pirmos klasės vago- 
ną, ir mes per Varėną išvažiavome į Suvalkus. Čia 
aplankiau kai kurias įstaigas. Miestas pats nieko lie- 
tuviško neturėjo. Visur tik lenkiškai ir rusiškai kal- 
bėtasi. Aplankiau gubernatorių Kiprijanovą. Jis bu- 
vo aiškiai prieš lietuvius nusistatęs ir sakė, kad Su- 
valkų gubernijoj jokių kitų labdaringų ir šelpimo įstai+ 
gų nereikią be Obivatelių Komiteto, kuris susidedąs, 
girdi, iš visų tautų atstovų. Girdi, ir ponas Bulota 
lankęsis pas gubernatorių ir su ta jo nuomone visai 
sutikęs. . . 

— Vaš komitet, kak nacionalnaja organizacija, 
tolko vnesiot razlad i narušit spokoistvijeę v mojej 
gubernii, — pridūrė gubernatorius. 


Aš su jo nuomone griežtai nesutikau ir pareiš- 
kiau, kad mes plėsime savo organizacijos skyrius taip 
pat ir Suvalkų gubernijoje. Obivatelių Komitetas 
lenkų padarytas ir sudarytas vien iš dvarininkų, ne- 
turis pasitikėjimo mūsų žmonių tarpe, o tuo tarpu 
mūsų Draugija yra patvirtinta su teise veikti visos 
Lietuvos etnografiškame plote, tat niekas negalįs 
mums uždrausti gerą darbą dirbti ir savuosius pagal 
išgales šelpti. Gubernatorius tada pasitaisė, pridur- 
damas, jog visai nemanąs uždrausti jo gubernijoje 

mūsų skyriams darbuotis, bet, jo supratimu, gana 
būtų vieno Obivatelių Komiteto. 

— Vis tiek visų nesušelpsite, tai neverta ir pra- 
dėti, — baigė savo kalbą gubernatorius. 


Išsiskyrėme pasilikę kiekvienas prie savo nuo- 
-monės. | | 

Aplankiau Raudonojo Kryžiaus ypatingąjį įga- 
liotinį kunigaikštį Kurakiną, trečiosios Dumos narį, 
vėliau Varšuvos mokslo apygardos globėją. Jis mus 
Jabai maloniai priėmė, pastebėdamas, kad jam esą 
smagu sušitikti su Lietuvos atstovu, ypač kad ir jo 
giminė paeinanti iš lietuvių kunigaikščio Gedimino 
padermės. Susitarėme, kad Raudonasis Kryžius, rei- 
kalui esant, irgi teiks pašalpą nuo karo nukentėju- 
siems, kol mūsų organizacijos pasieks ir paims juos 
į savo globą. 

Gavę iš jo automobilį, nuvažiavome per Mar- 
grabovą pozicijų lankyti. Su mumis važiavo dar vie- 
na iš Šiaulių studentė medikė. Čia baronas Ferzenas, 
mano asmens sekretorius, buvo mums labai tinkamas 
čičerone. Jis tarp karininkų štabų visur sutiko pažį- 
stamų, ir man labai palengvino kelionę. Aplankėme 
Golčapę, Lycką ir Darkiemius. Tai buvo antras po 
Tannenbergo rusų žygiavimas į Prūsiją. Šį kartą jau 
visur buvo matyti karo nuteriotos vietos. Apsisto- 
jome Lycke. 

Pernakvoję Raudonojo Kryžiaus ligoninėje ir 
'apžiūrėję miestą, dalyvavome kariuomenės parade, 
kuris buvo suruoštas caro vardadienį, gruodžio mėn. 
6 d. Per paradą vokiečiai atlėkė su aeroplanais 
ir sveikino mus mėtydami bombas, kurių daugiausia 
krito į ežerą ir nė viena nepataikė į žygiuojančius ka- 
reivius. Lyckas buvo beveik visas sunaikintas. 

Vietos žmonių visai nebuvo; tik kur-ne-kūr ko- 
kia senutė, iš griuvėsių išlindusi, klaidžiojo tarp ap- 
leistų namų. Žmonės arba su vokiečių armija pasi- 
traukę, arba buvo išgabenti į Rusijos gilumą. Vietų 
vardai visur buvo lietuviški. Tai liudijo, kad čia ki- 
tados buvęs lietuvių apgyventas kraštas. 

Darkiemiuose suradau V. Dumos ligoninę su įga- 
liotiniu Stempkovskiu. Jis, būdamas menkas admi- 
nistratorius, nesugebėjo suvaldyti savo personalo, ku- 
ris paskelbė prie pat karo pozicijų streiką; streikinin- 
kai buvo išrinkę 4 įgaliotinius ir pasiuntę į V. Dumą 
reikalauti, kad atstovą Stempkovskį pašalintų. Aš 
jam padėjau drausmingumą sugrąžinti, pašalindamas 
negeistinus asmenis ir įspėdamas visą personalą, kad 
karo lauke streikuoti griežtai draudžiama. 

Mūšiai ėjo gana smarkūs; abi pusės kita kitą 
stumdinėjo. Ligoninė bematant buvo privežta su- 
žeistųjų, ir streikas pats savaime būtų pasibaigęs ir 
be mano pagalbos. Išvažiavome jau betemstant. Ke- 
lio gerai nežinojome.  Vadovavomės tik žemėlapiu. 
Vienoje vietoje, pravažiavę rusų sargybą, išgirdome 
kažką šaukiant ir iš tolo rankomis mojuojant. Susto- 
jome.- Pribėgo rusų puskarininkis ir ėmė aiškinti, kad 
už poros kilometrų esą vokiečių apkasai: dar 5 mi- 
nutės kelio, ir mes būtume pas vokiečius atsidūrę. Pa- 
dėkoję kareiviui už įspėjimą, pasukome atgal ir vėlai 
naktį sugrįžome į Suvalkus pas vaišingąjį lietuvių pa- 
dermės kunigaikštį Kurakiną. Pernakvoję savo va- 
gone, sugrižome atgal į Vilnių Centro Komitetui re- 
feruoti savo kelionės įspūdžius. 

Komitetas dažnai posėdžiavo ir tvarkėsi. Buvo 
kreiptasi į katalikų ir ev.-reformatų vyskupus, kad jie 
leistų parinkti aukų visose Lietuvos bažnyčiose. Tas 
mums davė 29.000 rublių pinigais ir gerokai visokių 

drabužių ir šiaipjau reikalingo pabėgėliams gėrio: 1a- 
šinių, kumpių, sviesto, miltų. Net kalakutų atvežė. 

Ryga, sekdama Maskvos pavyzdžiu, paskelbė 
Lenkijos gyventojams trijų dienų rinkliavą. Mūsų 
Komitetas ėmė svarstyti, kaip čia padarius, kad lat- 
viai ir mums paskirtų iš rinkliavos aukų, juo labiau, 

"kad Rygoje daug lietuvių gyvenama. Nutarta mane 
deleguoti pas latvius ir estus.. Aš aplankiau Rygą, su- 
radau savo'draugus — V. Dumos narius — Zalitą ir 
Goldmanį. Jie man patarė aplankyti visą eilę visuo- 
menės veikėjų: Bisineek4, Bergį, Grosvaldą ir kitus, 
Šie mane sutiko labai meiliai ir pasižadėjo būtinai pa- 
"daryti rinkliavą 1 Lietuvai. Aš nominavau tenai C. 
Komiteto įgaliotiniais kun. J. Tumą ir Pr. Mašiotą. 

Iš Rygos nuvažiavau į Estiją. Tartu (Dorpate) 
aplankiau atstovą Raamotą, advokatą Oleską, Jahną 
Tennisoną, B. Lindę ir kitus. Taline K. Patsą, Po- 
ską — miesto burmistrą — ir kitus. 

Estai, kaip ir latviai, pasižadėjo nukentėjusiai 
Lietuvai surengti rinkliavą. Tačiau nei vieni, nei 
antri savo pažadų neištesėjo. Iš čia išvykau Mas- 
kvon. $ 

Maskvos lietuviai, kurių susispietęs būrys jau 
pridš karą energingai veikė ir, pasakysiu, gana su- 


. tartinai, karui ištikus taip pat stojo į darbą savųjų glo- 


boti, sužeistųjų gydyti ir pabėgėliams bei tremti- 
niams pagalbą teikti. Imtasi jau ir propagandos ir 
per spaudą viešumon kelti savo tautos vardą. Rusų 
„grupė sugalvojo išleisti laikraštį ,„Oblasti i naro- 
dy Rossi“. Vienas numeris buvo paskirtas tiktai Lie- 
tuvai. Maskviečiai tuojau griebėsi rašyti straipsnius. 
Daugiausia pasidarbavo studentų draugijos nariai. 
Buvo atspausdintas ir mano iš „„Russkija Viedomos- 
ti“ straipsnis. Tas Nr. labai sujudino lietuvius ir pa- 

skatino dar prie uolesnio darbavimosi. Be to, buvo 
suruoštas Maskvoje „Bazaras“, kur visos tautos tu- 
rėjo progos pasirodyti. Aš iškviečiau maskviečiams 
Stasį Šimkų. Jis suruošė didelį chorą, kuris tame 
„Bazare“ padainavo gražių mūsų dainelių. „Litva po-. 
jot“ — džiaugėsi maskviečiai. Tai buvo naudingas 
pasirodymas. Bet didžiausią sensaciją ir Lietuvai 
propagandą padarė maskviečių surengta Čiurlionies 
paveikslų paroda. Mūsų dailininko kūryba rusų me- 
nininkų ir kritikų buvo labai gerai įvertinta. Ir pati 
paroda pasidarė labai populiari. Tūkstančiai žmo- 
nių ją lankė. Maskva ištisas savaites apie ją kal- 
bėjo. Paskui vėl surengė Politechnikos muziejaus 
salėje mano paskaitą apie „Lietuvių tautinį atgimi- 
mą“ ir St. Šilingo apie „Lietuvos tautinį meną“. 
St. Šimkaus choras irgi turėjo pasirodyti. 

Man pradėjus savo prelekciją ir išsitarus, kad 
Lietuva, tiek priespaudų kentėjusi prieš karą, laukia 
po karo geresnės ateities..., policijos valdininkas, 
be jokio įspėjimo, nutraukė mano kalbą ir uždraudė 
paskaitą. Ilgai teko skambinti telefonais, kol vėl buvo 
gautas leidimas tęsti vakarą toliau, bet tik dainoms 
dainuoti. Visuose laikraščiuose buvo pranešta, kad 
Lietuvos atstovui uždraudė policija kalbėti ir nutrau- | 
kė kalbą, kada buvo pareikšta vilties, jog tos prie- 
spaudos, kurias Lietuva kentė, po karui nebepasikar- 
tosią. Daugiausia išpūtė šį įvykį opozicijos dienraš- 
čiai. Vyriausybės sferos, kur teko kalbėti, buvo 1a- 
bai nepatenkintos dėl šio įvykio ir kaltino policijos 
atstovą. Aš gi, po tokio mano paskaitos išreklama- 
vimo, raminau maskviečius, nurodinėdamas, kad tuo 
būdu buvo daug daugiau propagandos Lietuvos var- 
dui išgarsinti, negu paminėjimas ištisai mano paskai- 
tos turinio. 


47 


* IN 


ŠELPIMO DARBAS LIETUVOJE IKI 
VOKIECIŲ OKUPACIJOS*) 


Draugijos narių skaičius. — Skyrių tinklas. — Betarpiškas 

C. Komiteto inteligentų šelpimas. — Santykiai su rusų visuo- 

meninėmis organizacijomis. — Komisijos bei sekcijos ir jų 
veikimas. — Draugijos įgaliotiniai 


Iki 1915 m. liepos mėn. 1 d. Draugija turėjo 1.629 na- 
rius, iš kurių 8 garbės nariai: 1. Kunigaikštienė Magda- 
lena Radzivilienė, 2. Lietuvos ir Vilniaus pravoslavų 
arkivyskupas Tichon, 3. Telšių ir Žemaičių vyskupas 
Pranciškus Karevičius, 4. Vilniaus gubernatorius P. VI. - 
Veriovkinas,: 5. Inž. Jonas Šimoliūnas, 6. Jonas Yčas, 
7. Jonas Jablonskis ir 8. d-ras Antanas Vileišis. 

Iš visų skyrių, be abejonės, buvo didžiausias ir veik- 
liausias Vilniaus skyrius, kuris susiorganizavo 1915 m. 
sausio 134. Jis užėmė vietą pirmojo Vilniaus lietuvių 
komiteto, kuris tuo metu likvidavosi. Jo sąstatas: pirmi- 
"ninkas kun. Pr. Bieliauskas, vicepirm. kun. A. Maliau- 
skas ir V. Žebrauskaitė, sekretoriai Kopka ir K. Dauno- 
ras, iždininkas Pr. Dovydaitis, nariai M. Vadoklis, P. Bi- 


2) Šis skyrius atpasakotas pagal C. K. išleistą apyskaitą „Or- 
ueTb O pbaTenbHOoCTH LienTpanbnaro IlnroscKaro OGujecrBa no Oka- 
aaniM noMOUM NOCTPAKABLJHMG OTb BOKHE! Sa BpeMA OT 22-r0 HonGpa 
“1914 r. no 1-0e iiona 1915 r,“ Merporpan», 1915 r. Parašė Petras 


Klimas. 

zokas ir Kaunas. Revizijos komisijos nariai: prof. P. 
Kraujelis, prof. M. Reinis ir V. Žižytė. 

Jo žinioje buvo visos prieglaudos, dirbtuvės, bendra- 
bučiai. Viso buvo 47 bendrabučiai, kuriuose buvo laiko- 
mi liepos 1 d. 2.545 žmonės. Skyrius turėjo suorganiza- | 
vęs moterų rūbų siuvyklą (27 — 40 siuvėjų), kur buvo 
siuvami globemiesiems rūbai. (Iki VII. 1. pasiūta 1.812 
rūbų). Vyrų siuvykla, kur dirbo įvairiais laikais iki 15 
siuvėjų. (Pasiūta 230 kostiumų).  Batsiuvių, stalių ir 
duonos kepykla, kuri aptarnavo C. K. ir Vilniaus skyriaus 
įstaigas. Be to, buvo laikoma ambulatorija ir teikiama 
medicinos pagalba, kur darbavosi d-ras A. Vileišis ir vėliau 
d-ras. J. Mikelėnas. 

Skyrius gavo lėšų 74.049 rublių iš Centralinio Ko- 
miteto. Be to, dar gaudavo pagal reikalą avalinę ir dra- 
bužius. 

Kad būtų galima teikti pagalba vietose visame 
aptarnaujamame rajone, buvo išplėstas ištisas Diaugj- 
jos skyrių tinklas. Iki 1915 m. liepos 1 d. skyrių buvo 
122: Suvalkų gub. 40, Kauno 48, Vilniaus 32 ir Gar- 
dino 2. Be to, buvo skiriami tam tikri įgaliotiniai, kurie, 
važinėdami po visą Lietuvą, tyrinėjo gyventojų būklę ir, 
kai reikėjo, steigė maisto punktus, valgyklas, arbatines ir 
t. t. Jie taip pat steigė ir Draugijos skyrius. 

Tokiu būdu, palyginti menkomis lėšomis, ypatin- 
gos Komiteto narių energijos dėka, visai pasišventusių 
pagelbėti nukentėjusiems tautiečiams, tremtiniai buvo, 
galima sakyti, visapusiškai aprūpinti. 

Darbas buvo naujas ir sunkus, bet pasiryžimas ras- 
davo išeitį iš kiekvienos sunkenybės. 

Pradžioje Centralinis Komitetas betarpiškai teikė 
pagalbą visiems Vilniuje esantiems tremtiniams. Vėliau, 
būtent 1914 m. gruodžio 19 d., buvo sudaryta atskira pa- 
galbinė komisija tikriems prašytojų reikalams ištirti, į 
kurią įėjo pp. Virbalis, Vadoklis, kun. Bieliauskas, Lab- 
kauskienė ir Rucevičienė. Kai tremtinių reikalas Vilniuje 
pasiekė didesnio masto, jis buvo pavestas Vilniaus sky- 
riui, įsteigtam 1915 m. sausio mėn. 13 d. Centralinis Ko- 
mitetas savo betarpiškoje globoje tepaliko inteligentinių 

profesijų asmenis, nukentėjusius nuo karo, ir aukštųjų 
mokyklų studentiją. 

Kad rusų visuomenė ir visuomenės organizacijos, o 
taip pat ir labdarystės įstaigos būtų plačiau painformuo- 
tos apie nuteriotos Lietuvos vargus, Komitetas palaikė su 
jomis santykius per savo pirmininką M. Yčą, kuris daug 
kartų kreipėsi spaudoje į rusų visuomenę. M. Yčas pa- 
“ laikė nuolatinius ryšius su tokiomis įstaigomis ir visuome- 
nės organizacijomis, kaip antai: visos Rusijos Miestų Są- 
junga (jos įgaliotinis buvo M. Yčas), didžiosios kunigaikš- 
tytės Tatjanos komitetaš, visos Rusijos Žemietijų Sąjunga, 
Maskvos Miesto Tarybos (dumos) karo komisija ir t. t. 

Be to, Komitetas siųsdavo į tas įstaigas savo delega- 
„cijas su atitinkamais pranešimais ir apyskaitomis. Vasa- 
rio mėnesį delegacija, sudaryta iš M. Yčo ir S. Šilingo, 
aplankė visos Rusijos Žemietijų Sąjungą, komitetą spau- 
dos dienai ruošti ir kt. 

Draugijos delegatai, M. Yčas ir E. Vileišienė, dalyvavo 
didž. kunigaikštytės Tatjanos komiteto narių suvažiavime, 
kartu su vietiniais atstovais, carienei Aleksandrai Teo- 
doraitei ir kunigaikštytei Tatjanai pirmininkaujant.  Su- 
važiavime buvo svarstomi pabėgėlių ir nukentėjusių dėl 
karo reikalai, o taip pat klausimai, susiję su teikimu jiems 
pagalbos. 

Gegužės mėn. nuo 13 iki 17 d. delegacija, sudaryta 
> M. Yčo, J. Kymanto i in“) Naruševičiaus, aplankė esan- 

Maskvoj visuomenės organizacijas, būtent: Maskvos 
Mileto Tarybos karo komisiją, visos Rusijos Miestų Są- 
jungą, visos Rusijos Žemietijų Sąjungą, komitetą spau- 
dos dienai dyošti, Maskvos žemės ūkio draugiją, Maskvos 
Pirklių Sąjuhgos komitetą ir Maskvos Biržos komitetą. 
"Organizacijoms buvo įteiktas memorandumas apie Lietu- 
vos reikalus. Su dideliu pasitenkinimu reikia pastebėti, 
kad aukščiau minėtosios organizacijos atsiliepė su tikra 
užuojauta nukentėjusiems gyventojams ir aukavo dideles 
sumas Lietuvių Draugijos Komitetui. Ta pati delegacija, 
nurodydama didelį vargą Kauno gubernijoje ir būtiną 
" sanitarinės bei maisto pagalbos reikalą, prašė Miestų ir 
Žemietijų Sąjungas imtis, kartu su Lietuvių Draugijos 
Komitetu, maisto ir sanitarijos punktų steigimo; tam 

buvo gautas visiškas sutikimas iš abiejų sakytųjų sąjun- 
gų komitetų. 

Smulkesnis šito plano apsvarstymas ir vykdymas bu- 
vo pavestas Varšuvos rajono sąjungų komitetams, kartu 
su mūsų Komiteto pirmininku, kuris vedė derybas su ypa- 
tingais sąjungos įgaliotiniais — V. Vyrubovu ir V. Dimit- 
rijevu ir kartu su įgaliotiniu J. Kuznecovu ištyrė Kauno 
guberniją, o taip pat nurodė vietas, kuriose turėjo būti 
steigiami sakytieji punktai. 

Birželio mėnesį Komitetas buvo nusiuntęs į Petrapilį 
deputaciją, sudarytą iš M. Yčo, A. Smetonos ir S. Šilingo, 
kuri aplankė švietimo ministerį grafą Ignatjevą, ir patie- 
kė jam smulkias žinias apie lietuvių mokyklos reikalus 
(vargus). 

Komitetas, nuolatos besirūpindamas gauti lėšų, kreip- 
davosi ir prie užsienio lietuvių. Šie nesigailėjo aukų sa- 
vo kenčiančiai tėvynei. 


Centralinio Komiteto komisijos ir sekcijos. 


a) Komisija prašymams svarstyti, 


Kad būtų galima smulkiau išnagrinėti prašymus, 
adresuotus į Centralinį Komitetą, gegužės mėn. 19 dieną 
buvo sudaryta atskira komisija, kuri savo galutinus spren- 
dimus praneša artimiausiame Cent. Komiteto posėdyje. 
Į komisiją buvo pakviesti: J. Šernas, kun. P. Dogelis, P. 
Leonavičius ir Em. Vileišienė ir (pakartotiniams prašy- 
mams išvengti) Vilniaus skyriaus atstovai: Labkauskienė 
arba kun. Bieliauskas. Nuo gegužės m. 20 iki birželio m. 
30 d. komisija peržiūrėjo ir išsprendė 349 prašymus. Viso 
Centralinio Komiteto ir komisijos posėdžiuose per apy- 
skaitos laikotarpį buvo peržiūrėta 1735 prašymai. 


b) Sanitarijos medicinos sekcija, 


Sanitarinei tremtinių būklei prižiūrėti 1915 m. vasa- 
rio mėn. 28 d. prie Centralinio Komiteto buvo sudaryta 
nuolatinė medicinos sekcija. Į sekciją įėjo: Draugijos 
pirmininkas M. Yčas, vicepirmininkas A. Smetona ir gy- 

dytojai: J. Basanavičius, D. Alseika, A. Vileišis ir J. Bag- 
donas (Bagdonavičius). 

Nuolatinę medicinišką pagalbą visiems Draugijos 
šelpiamiems tremtiniams Vilniuje nuo pat Draugijos vei- 
kimo pradžios teikė, susitarę su Centr. Komitetu, d-ras 
A. Vileišis, o nuo birželio mėn. dar dantų gydytoja Biliū- 
nienė ir okulistė Alseikienė. Dr. Vileišio padėjėju buvo 
paskirtas studentas V. Tekorius. Birželio 15 d. Komite- 


“tas pakvietė dar gydytojus K. Pietarį, Tautvaišą ir J. Mi- 


--— 


kelėną. Kitų gydytojų patarnavimą Centralinis Komite- 
tas apmokėdavo kas kartą atskirai susitarus. 

Pagal d-ro Vileišio apyskaitą jo buvo suteikta medi- 
ciniška pagalba 1372 asmenims. Be to, per visą apyskai- 
tos laikotarpį 1567 tremtiniams buvo įskiepyti raupai. 


. Susirgusiems tremtiniams izoliuoti birželio m. 19 dieną 


buvo pasamdyta atskira patalpa. 

Gegužės mėnesį iš kunigaikštytės Tatjanos komiteto 
buvo išrūpintos Lietuvių Draugijos globojamiems ligo- 
tiems tremtiniams 5 vietos Samaros sanatorijoje. Kadan- 
gi sakytoje sanatorijoje gydymas truko 1 mėnesį, tai iki 
rugpiūčio m. 25 d. joje galėjo pasigydyti 15 asmenų. Birže- 
lio mėn. pabaigoje į sanatoriją buvo nusiųsti pirmieji pen- 
ki asmenys (VI. Bartuška, A. Matusevičienė, L. Matusevi- 
čiūtė, S. Sabas ir Z. Arlauskaitė). Sekcija be kitko svars- 
tė klausimą apie Pasvalio sieros šaltinių pritaikymą ligo- 
niams ir sužeistiems. Buvo pripažintas pageidavimas įs- 
teigti Pasvalyje sanatoriją. Šiuo tikslu Komitetas pa- 
siuntė spegialę delegaciją ištirti šaltinių vandenį ir sąly- 
gas kurortui*steigti. Tolimesnis projektuojamos sanato- 
rijos planas buvo pavesta paruošti inžinieriui Skripkui. 
Tačiau karas sutrukdė šį planą įvykdyti. 


c) Maisto sekcija. 


1914 m. gruodžio mėn. 8 d. būtinasis Suvalkų guber- 
nijos tarybos narys Štilbachas pasiūlė Draugijos pir- 
mininkui M. Yčii apsiimti organizuoti grūdų ir sėklos 
pristatymą bei suskirstymą nukentėjusiems Suvalkų gu- 


"bernijos gyventojams. Atsakydamas į šitą pasiūlymą, 


Centralinis Komitetas savo posėdyje 1914 m. gruodžio 

23 dieną konstatavo reikalą Lietuvių Draugijai aktingai 
dalyvauti maisto ir grūdų kompanijoje ir nutarė užklaus- 
ti Suvalkų gubernatorių apie smulkmenas. Šiam darbui 
organizuoti Komitete buvo sudaryta maisto sekcija, į ku- 
rią įėjo: A. Vosylius, Vailokaitis ir agr.: Ruokys, Stulgins- 
kis ir Smilgevičius. Sekcijos organizavimas buvo paves- 
tas D-jos p-kui M. Yčui, D. Malinauskui ir J. Kymantui. 

Vykdydamas Komiteto ir sekcijos nutarimus, M. Yčas 
sausio m. 2 dieną užmezgė ryšius su Latvių Ekonomiškąja 
draugija Rygoje ir Latvių ūkininkų sąjunga, kurios apsi- 
ėmė pristatyti Lietuvių D-jai 62.000 pūdų sėklų. Tačiau 
atitinkamas pranešimas būtinajam Suvalkų gubernijos 
tarybos nariui neatsiekė savo tikslo, nes priešui įžengus 
į Suvalkų gub. ribas valdyba iš Suvalkų išsikėlė. 

Kad palengvintų pristatymą sėklų ir reikalingiausių 
maisto produktų, kurių stoka labiausiai buvo jaučiama 
Suvalkų gubernijoje, sekcija išsirūpino Lietuvių Draugi- 
jai įvairias lengvatas pervežant juos valstybiniais ir pri- 
vačiais geležinkeliais. 

Kovo m. 10 d. Centr. Komiteto ir sekcijos posėdyje 
buvo nutarta vėl kreiptis pas Suvalkų ir Vilniaus guber- 
natorius ir prašyti pagalbos gyventojams, kurie vargsta 
dėl sėklų stokos; pati Draugija dėl lėšų stokos negalėjo 
apsiimti įvykdyti šio milžiniško darbo. Komiteto nariams 
J. Kymantui ir D. Malinauskui buvo pavesta susitarti su 
Suvalkų gubernijos valdyba ir nustatyti sąlygas, kuriomis 
Draugija dalyvautų maisto kompanijoje. 

Kovo mėnesį buvo sušauktas vietinių agronomų 
(Ruokio, S, Klimo, Totoraičio, Kriščiūno ir kitų) pasita- 
rimas nuodugniau apsvarstyti maisto teikimą nukentėju- 
siems gyventojams. Tačiau priešo artumas ir šį kartą 
sutrukdė darbą. 

Birželio m. 12 dieną, pritrūkus ir pabrangus būtiniau- 
siems produktams pafrontėje, teko susirūpinti jų prista- 
tymu iš tolesnių gubernijų. Kun. K. Alšauskui, kun. Bie- 
liauskui ir J. Šernui buvo pavesta ištirti šis dalykas ir iš- 
dirbti konkretus planas. 

„Br. Vailokaičių“ firma vykdė produktų pristatymą 
tremtiniams, Lietuvių D-jos globojamiems. Be to, būti- 
g produktai buvo pristatinėjami Miestų Sąjungoms pa- 

edant. 

d) Sekcija tremtiniams, laikinai esantiems Vilniuje, 

šelpti. 

Gegužės mėnesį karo valdžia įsakė iškelti visus, kas 
gyveno arčiau kaip 30 varstų nuo pozicijos. Todėl vo- 
kiečių kariuomenei įsiveržus į Kauno ir Suvalkų guberni- 
jas, tremtinių atsirado labai daug. 

“ Birželio m. 4 d. Centro Komitetas įsteigė sekciją lai- 
kinai esantiems Vilniuje arba pravažiuojantiems pro Vil- 
nių tremtiniams šelpti. Į sekciją įėjo: kun. Astrauskas, 
J. Dargis, V. Landsbergienė, Pr. Jucaitis ir F. Sirutis, o, 
V. Landsbergienei ir Siručiui išstojus, buvo kooptuoti 
Kerpis ir A. Žiginskis. 

Įvyko 9 sekcijos susirinkimai, kuriuose buvo svars- 
tomi šie klausimai: 1) apie pagalbą tremtiniams, esan- 
tiems Vilniaus kalėjimuose, 2) apie pabėgėlius savo noru 
atvykstančius į Vilnių, 3) apie siunčiamus į tolimas Rusi- 
jos gubernijas ir 4) apie ištremtuosius iš rytinės Suvalkų 
gub. dalies. Sekcijos nariai sistematiškai lankė kalėji- 
mus, organizavo nuolatinį dežuravimą stotyse, steigė mai- 
tinimo punktus, samdė patalpas laikinai esantiems Vil- 
niuje pabėgėliams, teikė pašalpas ir t. t. Be to, sekcija 
rūpinosi išlaikymu ir pardavimu pabėgėlių arklių. 

„ Nuo birželio m. 5 iki 26 d. sekcija suteikė pašalpos 
95 esantiems Vilniaus kalėjimuose tremtiniams. 

" Teikimas pašalpos ištremtiesiems vietose buvo pa- 

vesta vietiniams D-jos skyriams. 


e) Sekcija nukentėjusiems dėl karo literatams ir 
menininkams šelpti. 

Kadangi dėl karo žymi dalis darbo literatūros ir me- 
no srityse buvo nutraukta, kai kurie literatai ir menininkai 
paliko be jokių pragyvenimo šaltinių. Todėl vasario m. 
28 d. buvo įsteigta specialus fondas šelpti menininkams ir 
literatams pabėgėliams arba nukentėjusiems dėl karo. Tą 
pačią dieną Komitetas išklausė grįžusios iš Maskvos de- 
legacijos pranešimo apie jos derybas su periodinės spau- 
dos ir literatūros veikėjų d-jos valdybos nariu S. Rajec- 
kiu. Šis pažadėjo 100 rublių nukentėjusių Lietuvos ra- 
šytojų fondo naudai. (Tačiau šie pinigai nebuvo gauti). 

Komitetas iš savo lėšų paaukojo šiam tikslui 900 rublių. 
Šelpiamiems rašytojams buvo pavesta sistematiškai infor- 
muoti rusų visuomenę apie Lietuvos ir lietuvių būklę ir 
vargus. Šiuo tikslu buvo įsteigta tam tikra sekcija, į ku- 
rią įėjo Komiteto nariai: A. Smetona, S. Šilingas ir J. Ba- 
sanavičius. 

Sekcija, kartu su atskirais Komiteto nariais, sustatė 
atsišaukimus į rusų ir lietuvių visuomenę. Be to, sekci- 
formacinio Biuro Paryžiuje pirmininką, norėdama kuo 
plačiausiai painformuoti Vakarų Europą apie Lietuvos 
būklę ir suorganizuoti ten rinkliavą „Pro Lithuania“. Pi- 
niginės pašalpos, sekcijos skiriamos iš viršminėto fondo, 
buvo tvirtinamos Centr. Komiteto. 


i) Komisija amatų prieglaudoms - dirbtuvėms 
organizuoti ir vesti. 

Centr. Komitetas, numatydamas, kad po karo pabai- 
gos sunaikinta Lietuva bus reikalinga prityrusių ir sava- 
rankių darbininkų, kreipia ypatingo dėmesio į auklėjimą 
gausingai susibūrusio Vilniuje jaunimo. 

Vaikams, esantiems D-jos žinioje, Centr. Komitetas 
organizavo įvairias mokyklas. Be to, atitinkamam vaikų 
kontingentui buvo nutarta įsteigti amatų prieglaudą-dirb- 
tuvę. Smulkiau išnagrinėti šį klausimą buvo pavesta ko- 
vo mėn. 6 d. įsteigtai specialiai komisijai, į kurią įėjo šie 
asmenys: J]. Skripkus, J. Čiurlys, K. šakenis ir Lietuvių 
Dailės D-jos pirmininkas A. Žmuidzinavičius. Birželio 
mėn. 4 d. į komisiją buvo išrinktas dar V. Čarneckis. 
Administratyviniai juridinė amatų prieglaudos organiza- 
vimo dalis buvo pavesta Komiteto nariams: A. Smetonai, 
K. Alšauskui ir A. Vileišiui. 

Pradžioje buvo numatyta organizuoti šaltkalvių, sta- 
lių ir pakinktų dirbtuvės. 

Gegužės mėn. 12 d. posėdyje, svarstant lėšas prie- 
glaudai steigti, Komiteto pirmininkas M. Yčas pranešė, 
kad jis vedęs derybas su Romanovų komitetu ir gavęs su- 
tikimą padengti pusę visų išlaidų. Birželio mėn. 2 d. po- 
sėdyje Komitetas patvirtino komisijos pristatytą sąmatą 
šaltkalvių dirbtuvei įrengti ir išlaikyti (20—30 darbinin- 


55 


kų): 5.000 rub. paskirta įrengimui ir 3.410 rub. išlaiky- 
mui kas metai. 

Nesant šiam tikslui tinkamos patalpos ir turint gal- 
voje didelę šio reikalo svarbą ir ilgalaikį pobūdį, Centro 
Komitetas nusprendė įsigyti nuosavą sklypą ir namą 
(Objezdnaja Nr. 1). Lėšas šiam tikslui apie 17.000 rub. 
buvo numatyta paimti iš pinigų, surinktų katalikų ir re- 


„formatų bažnyčiose, o t. p. iš aukų, atsiųstų Amerikos lie- 


tuvių. Galutinai nutarti sklypo pirkimo klausimą buvo 
sušauktas (liepos mėn. 1 d.) visuotinis D-jos susirin- 
kimas. Bet sumanymas meįvykdintas dėl karo veiksmų. 


g) Sekcija nukentėjusiems dėl karo koperatyvams 

šelpti. 

Išklausius Šiaulių vartotojų d-jų sąjungos pirmininko 
kun. Vilimavičiaus pranešimą apie vartotojų draugijų su- 
važiavimą Maskvoje, buvo nutarta įsteigti prie D-jos sek- 
ciją nukentėjusiems šelpti šiais pagrindais: a) šelpimas 
daromas iš tik tam tikslui skirtų lėšų, b) Draugija apsiima 
atstovauti Lietuvos koperatyvus prieš centralines kope- 
racijos įstaigas, šelpiančias nukentėjusius koperatyvus. 

Ruošiant sekcijos veikimo planą, kun. Vilimavičiui 
buvo pavesta ištirti nukentėjusių dėl karo koperatyvų rei- 
kalus. Tačiau karo apimtos srities artimumas labai truk- 
dė kaip tyrimą, taip ir pagalbos organizavimą. Paskuti- 
niais laikais numatyta paremti koperatyvinį darbą gilioje 
pafrontėje, ypač ten, kur ištrėmus žydus, laikiusius savo 
rankose visą prekybą, buvo pertrauktas prekių prista- 
tymas. 


h) Sekcija Draugijos šelpimą moksleivių darbui 

sunaudoti. 

Moksleiviai tremtiniai, D-jos šelpiami, norėdami ku- 
riuo nors būdu atsilyginti už pašalpą, birželio mėn. 18 d. 
kreipėsi į Centro Komitetą siūlydami savo ašmenišką dar- 
bą tremtinių globoje. Kadangi D-jos veikimas buvo rei- 
kalingas daugelio inteligentiškų darbininkų, tai toks sa- 
vanorių organizavimas buvo kaip tik savo laiku; birželio 
mėn. 22 d. Komitetas įsteigė atskirą sekciją su S. Šilingu 
ir Balčikoniu pryšakyje. 

i) Komisija statistikos biurui (gyventojų nuostoliams 
registruoti) organizuoti. 

Esamieji labdaringi darbai ir numatomieji atstaty- 
mo žygiai verčia tiksliai sužinoti karo padarytus nuosto- 
lius. 

Turint tai galvoje birželio mėn. 23 d. C. Komitetas 
nutarė organizuoti atskirą statistikos biurą, kurio vado- 
vavimas pavestas K-to nariui A. Smetonai. 

Biurui organizuoti ir prižiūrėti sudaryta atskira ko- 
misija iš M. Yčo, A. Smetonos ir S. Šilingo. 


Draugijos įgaliotiniai. 


A) Palaikyti ryšiams su rusų organizacijomis, atsto- 
vauti jose Lietuvių Draugiją ir aukoms rinkti buvo įga- 
lioti: 

1) Maskvoje (nuo 1914 m. lapkr. 22 d.): T. Naruše- 
vičius, J. Baltrušaitis, T. Stanaitis ir S. Gaidamavičius. 

2) Rygoje (nuo 1915 m. sausio 17 d.): kun. J. Tu- 
mas ir Pr. Mašiotas, 

3) Smolenske (nuo 1915 m. birželio 30 d.) P. Matu- 
lionis. - 

B) Žemiau pažymėtiems asmenims buvo pavesta 
atstovauti Lietuvių Draugiją vietinėse organizacijose, kad 
jų veikimas būtų suderintas su Centro Komiteto veikimu. 

1) Kunigaikštytės Tatjanos komiteto Vilniaus sky- 
riuje — Komiteto nariams: P. Leonui, J. Kymantui, 
A. Smetonai ir kun. K. Alšauskui. 

2) Informaciniame Lietuvos ir Gudijos pašalpos drau- 
gijų biure: — D. Malinauskui ir kun. Alšauskui. 

C) Karo paliestoms sritims ištirti ir pagalbai organi- 
zuoti D-ja siunčia atskirus įgaliotinius, kurie steigė D-jos 
skyrius, maisto punktus, arbatines, valgyklas, bendrabu- 
čius ir t. t. Įgaliotiniai, kartu su tuo, renka aukas ir iš 
dalies šelpia nukentėjusius. Įgaliotinių pareigas eina šie 
asmenys: 

1) A. Žmuidzinavičius. - 

1914 m. gruodžio mėn. (nuo 17 iki 31 d.) aplankė 
19 apgyventų vietų, būtent: * Suvalkus, Seinus, Simną, 

Ūdriją, Alytų, Balkūnus, Miroslavą, Norkūnus, Seirijus, 
Metelius, Šventežerį, Lazdijus, Kapčiamiestį, Leipalingį 
ir Liškiavą, — Suvalkų gubernijoje; Druskininkus, — 
Gardino gub.; Pivašūnus, Varėną ir Perloją, — Vilniaus 
gub. 16-oje nurodytų vietų įsteigė D-jos skyrius ir išdavė 
pašalpas. . Važiuodamas antrą kartą, A. Žmuidzinavičius 
nuo 1915 m. sausio mėn. 8 iki 17 d. aplankė Suvalkų gub.: 
Rambonius, Ūdriją, Balbieriškį, Gudelius, Igliauką, Prie- 
nus, Skriaudžius, Veiverius,. Paežerį, Zapyškį, ' Garliavą, 
Panemung ir Kampiškius; Kauno gub. — Rumšiškes; Vil- 
niaus gub. — Alytų, Pūnią ir Žiežmarius.  Devyniose 
minėtų vietų įsteigė D-jos skyrius ir išdavė 2.200 rub. 
pašalpos. 

Važiavęs trečią kartą 1915 m. birželio mėn., tikslu 
susipažinti su D-jos skyrių veikimu ir juos revizuoti, 
A. Žmuidzinavičius aplankė: Kaišiadorius, Žaslius, Butri- 
monis, Jėzną, Stakliškes, Birštoną, Prienus, Balbieriškį, 
Nemaniūnus, Ūdriją, Alytų, Seirijus, Miroslavą ir Simną. 

2) Kun. Juozas Stankevičius. Nuo 1914 m. gruodžio 
20 d. iki 1915 m. sausio 3 d. aplankė Suvalkų gub. 26 mie- 
stelius ir kaimus, įsteigė 4 D-jos skyrius ir paruošė dirvą 
12 naujų skyrių. 

3) Em. Vileišienė 1914 m. gruodžio mėn. nuvažiavo 
į Švenčionis, kadangi buvo gauta žinių, esą ten susirinkę 
daug tremtinių. Tačiau jų neberado, nes jiems visiems, 
(apie 1.500 žmonių) buvo leista grįžti į savo vietas. Buvo 
tiktai sytteikta pagalba kai kuriems Naujųjų Švenčionių 
„gyventojams (apie 100 žmonių). Įgaliotinė įsteigė 2 D-jos 
skyrius. 

4) Pr. Penkaitis 1914 m. gruodžio mėn. aplankė Vir- 
balio ir Kapčiamiesčio rajonus ir įsteigė ten D-jos sky- 
rius. Važiuodamas antrą kartą 1915 m. sausio mėn. jis 
aplankė Šiaulius, Bubius, Kelmę, Skaudvilę, Eržvilką, Ra- 
seinius, Tauragę, Gaurę, Pašaltūnus, Šiluvą, Šiaulėnus ir 
Radviliškį. 

5) Kun. K. Alšauskas. 1915 m. sausio mėn. aplan- 
kė: Panevėžį, Radviliškį, Papilę, Triškius, Plungę, Ku- 
lius, Rietavą ir Tvėrus. 1915 m. gegužės mėn. 1 d. jis 
kartu su K. šalkausku buvo komandiruotas į Kauno gu- 

berniją maisto punktų steigti, o birželio mėn. 12 d. į Vil- 
niaus apskr. pašalpą teikti. 

6) P. Aleksiukas — 1915 m. sausio mėn. aplankė 
Dubravos rajoną, kur tuo metu buvo susirinkę apie 2.000 
"tremtinių; ten buvo įsteigtas D-jos skyrius. Važiuodamas 
antrą kartą balandžio mėn. aplankė kai kurias Gardino 
gubernijos vietas. 

7) J. Šernas 1915 m. balandžio mėn. apvažiavo Pa- 
nevėžį, Troškūnus, Krekenavą, Upytę, Linkuvą, švobiškį, 
Pasvalį ir Biržus. | 

8) Kun. Andziulis. 1915 m. gegužės 1 d. buvo įga- 
liotas aplankyti Veiverių rajoną ir teikti pagalbą. 

9) K. Šalkauskas gegužės mėnesį aplankė Joniškį, 
Kriukus, Pašvitinį Lygumus, Šiaulius, Papilę, Šeduvą ir 
Panevėžį. Be to, įgaliotinis buvo nuvažiavęs į Rygą ir 
Mintaują, kur buvo daug tremtinių iš Kauno gub. (Rygoje 
jiems teikė pagalbos Rygos Lietuvių Komitetas). 

Per antrą komandiruotę birželio mėn. įgaliotinis, va- 
žiuodamas į Kauno guberniją, aplankė Daugiapilį, kur su- 
sirinko apie 1.200 tremtinių iš Kauno gub. Tremtinius 
šelpė vietinė miesto valdyba ir kunigaikštytės Tatjanos 
komitetas, o paskui t. p. ir Lenkų Petrapilio komiteto sky- 
rius. Į vaikų prieglaudą, kurioje daugiausia buvo lietu- 
vių, buvo nutarta nusiųsti vedėją lietuvaitę. 

Remiantis įgaliotinio K. šalkausko daviniais apie lie- 
tuvių tremtinių esančią Daugiapily būklę, Komitetas iš- 
siuntė Daugiapilio katalikų bažnyčios klebonui kun. 
Urbšiui 100 rub. tremtiniams šelpti. 

Birželio mėn. pirmininkas M. Yčas su įgaliotiniu K. 
Šalkausku aplankė Joniškį, Pašvitinį, Linkuvą, Lygumus, 
Pakruojų, Radviliškį, šeduvą bei Panevėžį ir įsteigė D-jos 
skyrius Pašvitiny, Lygumuose, Pakruojuje ir Linkuvoje. 

10) Grabauskas, Narkevičius ir Juoz. Dargis gegužės 
mėn. buvo įgalioti ištirti būklę ir tikslų skaičių lietuvių 
tremtinių, esančių įvairiuose Vilniaus miesto rajonuose. 

11) R. Skipitis gegužės mėn. apvažiavo Radviliškį, 
Tytuvėnus, Šiluvą, Grinkiškį, Baisogalą, Seduvą ir Pašuš- 
vę, ir įsteigė 4 maitinimo punktus (Šiluvoje, Pašušvėje, 
Grinkišky ir Baisogaloje). 

12) Ponia Misevičienė birželio mėn. 2 d. komandiruo- 
ta į Merkinę ištirti sąlygų, kuriomis būtų galima steigti 
vaikų darželius tremtinių vaikams. Buvo numatyta steigti 
darželius kartu su „Draugijos teikti pagalbai karo au- 
koms“ vaikų šelpimo komisija. 

13) Kun. Juoz. Skinkys birželio mėn. aplankė Lapius 
„ir Čekiškę ir įsteigė ten D-jos skyrius. 

14) Juoz. Poderys buvo įgaliotas (1915 m. birželio 
mėn.) Draugijos skyriams organizuoti ir instruktuoti pa- 
nemunės srityse Vilniaus ir Suvalkų gub. 

D) Įvairiais D-jos reikalais buvo įgalioti šie asmenys: 
G. Landsbergis-Žemkalnis Centro Komiteto pavestas or- 
ganizuoti Vilniuje kelis dramatinius vaidinimus ir vakarė- 

„ lius D-jos naudai. S. šimkus buvo deleguotas (1915 m. 
balandžio mėn. 10 d.) į Lietuvių kolonijas Amerikoje 
»rinkti aukų nukentėjusiai tėvynei. Jis ten pasiliko iki 
1920 metų, sėkmingai darbuodamasis ir aiškindamas tik- 
rą lietuvių dėl karo nukentėjusių būklę. Jo, kaipo vieno 
pirmųjų C. K. įgaliotinių, rolė buvo ypač svarbi ir naus 
dinga. Jis nepaprastai daug nuveikė ir daug visokių už- 
sipuldinėjimų bei šmeižtų, prieš C. Komitetą paleistų, iš- 
sklaidė. Jo karštų prakalbų, su jautria širdžia pasakytų, 
amerikiečiai paklausę, daug prisidėjo prie savo brolių 
skurdo sumažinimo. Be prisiųstų C. K. sumų, jis surinko 
ir paliko Tautos Fonde 26.000 dol., kurie buvo vėliau pa- 
siųsti Lietuvos valstybės reikalams per Taikos Delegaciją 


Paryžiuje. £ 

IV 
ATSTOVŲ KOMITETAS 


„Lietuvių Politikos Centras“. — Atstovų komitetas ir jo žy- 


giai. — Liberum veto. — Lietuvių kovų vaisiais pasinau- 
dosianti ir Latvija. — P. Leono išstojimas iš atstovų komi- 
teto. — Komiteto žlugimas. .— Atstovų komiteto pėdomis 


Kaip jau anksčiau“ minėjome, politikos reika- 
lams svarstyti St. Šilingo iniciatyva įsikūrė Vil- 
niuje, tuoj karui iškilus, taip vadinamas „Lietuvių Po- 
litikos Centras“. Jis neturėjo nuolatinio narių skai- 
čiaus, neturėjo savo biuro, bet visų srovių vilniečiai, 
išskyrus socialdemokratus, susiėję keliese, svarstyda- 
vo ir nagrinėdavo ateities reikalus, aiškindavosi sau 
keliamas karo problemas ir planuodavo Lietuvos po 
karo prisikėlimo galimumus. 

Nuolatiniais „Centro“ lankytojais buvo St. Ši- 
lingas, L. Noreika, J. Kubilius, M. Sleževičius ir lai- 
kas nuo laiko dar ateidavo d-ras J. Basanavičius, 
A. Smetona, d-ras J. Šaulys, kun. Dogelis, P. Dovy- 
daitis, M. Yčas ir kiti. Vienas „Centro“ dokumentų, 
kuris buvo St. Šilingo surašytas ir visų priimtas, yra 
jau mano „Atsiminimų“ I-me tome (234—238 pusl.) 
paskelbtas; juo buvo kreiptasi į Amerikos lietuvius 

su veikimo programos išdėstymu. Jo veikimas buvo 
naudingas ir gal būtų jis išsivystęs ir sugebėjęs daug 
nuveikti mūsų politikos srityje. Tačiau jau pas mus 
taip yra, kad mes visuomet esame linkę daug laiko 
pašvęsti ne pačiam reikalui iš esmės, bet daug disku- 
tuojame, daug kalbame dėl formos bei formalumų. 
- Gero dalyko didžiausias neprietelis yra kartais dar 
geresnis sumanymas. Kadangi kiekvienas žmonių su- 
manymas'ir organizacija negali būti tobuli, tai visuo- 
met galima susilaukti dar tobulesnių sumanymų ir 
pasiūlymų. 

Taip atsitiko ir su „Lietuvių Politikos Centru“. 


Kilo mintis, kuri visiems patiko, įkurti politikos 
"klausimams spręsti dar tobulesnę organizaciją. Ta 
mintis, rodos, atėjo į galvą mūsų visų gerbiamam 
pirmosios V. Dumos nariui kun. V. Jarulaičiui. 

Kas gali atstovauti Lietuvos visuomenę politi- 
kos reikalais? Tiktai politikai, tautos įgalioti asme- 
nys, kurie turėjo savo laiku mandatus ir buvo lietu- 
vių renkami į V. Dumą. Taigi, greta veikusių tuo 
mėtu IV-sios V. Dumos atstovų dar reikalinga su- 
šaukti visų V. Dumų buvusius Lietuvos atstovus ir 
juos ipafeigoti rūpintis Lietuvos likimu. 

Taip apsisprendus, buvo sušaukti visi lietuvių 
buvusieji V. Dumos atstovai. Į Vilnių suvažiavo be- 
veik visi atstovai, išskyrus tik d-rą Gudavičių, kuris 
tuo metu buvo karo mobilizuotas ir negavo leidimo 
atvykti. 

Susirinkome atst. A. Bulotos bute. P. Leoną 
išrinkome pirmininku. Aš, pasiprašęs balso, gana 
džiaugsmingai sveikinau savo kolegas, reikšdamas 
vilties, kad dabar atstovų komitetas galės sėkmingai 
darbuotis bei užims vadovaujamąją rolę painioje Lie- 

tuvos politikos gyvenimo būklėje ir tvirtomis ran- 
komis laikys vairą, neleidžiant mūsų visuomenės lai- 
vui iškrypti iš kelio ir pasileisti į įsisiūbavusias jū- 
rų platybes. Bet P. Leonas, nežinau dėl ko, ėmė 
mane už tuos linkėjimus barti ir pranašauti visokių 
blogumų, bepuldinėjant jam įsivaizduotą priešą. Ta- 
čiau visų noras buvo imtis to atsakomingo tautai dar- 
bo, nebijant galimų nemalonumų bei pasėkų, kurias 
sunku buvo-net numatyti. Vienu balsu buvo nuspręsta 
tokį atstovų komitetą steigti, kuris vadovautų Lietu- 
vos politikai visą karo metą. Toliau buvo ginčytasi 
dėl jo kompetencijos ir balsavimo būdo, kuriuo būtų 
priimami sprendimai. Visų mūsų, be Bulotos, buvo | 
siūloma priimti daugumos balsų sprendimas; toliau 
buvo nusileista iki 24 visų balsų, priimant sprendimus 
principiniais klausimais, ir kad atstovų komitetas ne- 
* būtų varžomas partijų. Bet čia A. Bulota griežtai 
pareiškė, kad nesutiksiąs dalyvauti tokiame komitete, 
kur nebus reikalaujama priimti sprendimai vienu 
balsu. Visų buvo nurodinėjama, kad toks nusistaty- 
mas yra antidemokratiškas, kad šiuo principu sun- 
kiai bus įmanomas sutartinis darbas, kad vienas na- 
rys galės savo užsispyrimu sustabdyti viso komiteto 
darbus, kad toks „liberum veto“ yra sugriovęs Len- 
kijos-Lietuvos respubliką ir t. t. Ir dar daug pana- 
šių argumentų buvo patiekta, bet atstovas A. Bulota 
nenusileido. Atstovas VI. Stašinskas kvietė mus ne- 
išsigąsti tokio nusistatymo, kuris ir jo nuomone nesąs 
tinkamas, tačiau jam rodęsi jog toks „liberum veto“ 
praktikoje nebūsiąs pavartotas nė paties A. Bulotos. 
Momento svarbumas priversiąs nusileisti mažumą 
daugumai, ir komiteto darbas nuo to nė kiek nenu- 
kentėsiąs. Tuo būdu komitetas įsisteigė su liberum 
veto teise. 

Pirmuoju žygiu pasiūliau imtis steigti šelpiamąją 
nuo karo nukentėjusiems organizaciją, kuri apimtų 
visą Lietuvą. Mat, Lietuvių Laikinasis Komitetas 
negalėjo plėsti savo veikimo ir išeiti iš miesto ribų. 

Tiesą pasakius, tokios draugijos statutą aš jau 
turėjau kišenėje paruoštą, tik norėjau į šį konkretų 
darbą įtraukti atstovų komitetą, kuris savo autoritetu 
galėtų sucementuoti gana margai nusistačiusius poli- 
tinius elementus. * 

Su mano pasiūlymu visi sutiko ir pavedė man su 
P. Leonu tokį statutą įteikti vyriausybei patvirtinti. 
Kas mūsų greitu laiku ir buvo padaryta. 

Antras konkretus sumanymas, atstovų komite- 
“ to priimtas, buvo noras susisiekti su mūsų kaimynais 
latviais. Buvo nutarta pranešti latviams apie mūsų 
politinius siekimus ir paakinti juos drauge si mumis 
šia kryptimi dirbti. Į Rygą buvo deleguotas atsto- 
vas kun. Jarulaitis. Jis išbuvo pas latvius kelias die- 
nas ir aplankė jų žymius asmenis, visuomenės veikė- 
jus, kaip Grosvaldą, Bisineeką, Bergį ir visą eilę kitų. 
Tačiau sugrįžo su tuščiomis rankomis. Jis referavo, 
kad latviai atsisaką kontakte su lietuvių atstovų ko- 
mitetu dirbti. Lietuvių siekimai esą per toli einą. O 

ergisflar pridūręs, kad jiems nesą reikalo kovoti 

“ dėl savo politinių teisių. Jei lietuviai, anot jo, iško- 

vosią autonomiją, tai ji tuo pačiu metu bus duota ir 
Latvijai. 

“Tai tokie buvo atstovų komiteto pirmieji žygiai. 
Jokių kitų sumanymų jis jau nesuskubo apsvarstyti, 
nes jo amžius pasirodė labai trumpas; jis tapo iš vi- 
daus susprogdintas. Jam buvo suduotas smūgis vi- 
sai ne iš tenai, iš kur buvo daugiausia laukiama: at- 
stovo A. Bulotos liberum veto net nebuvo pasinau- 
dota. 

Visuomenei ir patiems komitetininkams rodė- 
si, kad Komiteto darbas būsiąs sėkmingas. Visi dė- 
jo į jį daug vilčių. Tik štai 1915 metų sausio mėn. 
23 d. P. Leonas visai netikėtai komitetą suardė. 
Pagvildenęs keletą minčių skaitytame tą dieną re- 
ferate apie nepriklausomybės išgavimą, apie kovas, 
kurios vyksta tarp luomų ir klasių, apie tai, kad joms 
esą reikalingos jėgos, pinigai ir ginklai, nurodęs, kad 
mūsų tauta per kelis šimtmečius niekados neparodžiusi 
pasiryžimo savo gyvasčiai apginti (!), pakartojęs Mu- 
ravjevo Koriko žodžius, jog lietuvių tauta esanti ,„nič- 
tožnyj narodec“, kuriai surusinti esą užtenka kelių 
aštrių priemonių, tačiau pabrėžė, kad mūsų įauta vis 
dėlto nesurusėjo, žengia į priekį ir turi gana jėgų, 
„idant galėtų išlaikyti pasaulyje savo asmenį“.  To- 
liau pažymėjęs, kad priešo užpulti besivaidijusių šei- 
mų nariai susitaiko ir stoja į kovą gyvybės ir turto 
ginti, jis sakė: 

— „Suglaudus visa tai, kas anksčiau pasakyta, 
aišku, kad ir mums, lietuviams, šiame didžiame isto- 
rijos momente reiktų kuo nors prisidėti prie bendro 
kovojančių tautų darbo, idant galėtume parodyti sa- 
vo gyvybę, ir kad mes privalome vienybėje dirbti. - 
Mes labiau už kitus privalome vienybėje dirbti, dėl 
to, kad ir visa mūsų tauta dar silpna, neturtinga ir 
nesusiorganizavusi, todėl ir ignoruojama. Mes dar 
silpni ir neturtingi visame tautų būryje, o kai dar pa- 
sidalinę tarp savęs engiamės, tai ir visai be jėgų esa- 
me. Latviai, žydai ir kiti įsitaiso ligoninių, savo var- 
du vagonais veža reikalingus kareiviams daiktus ir 
t. tt Mes nieko panašaus neįstengiame padaryti. 
Bet štai tapo pamėginta ir mūsų šiokia tokia vieny- 
bė įvykinti. Dabartiniai ir buvusieji atstovai susi- 
spietė į vieną komitetą, turintį savo tikslu atstovauti 

lietuvių tautą.  Pirmutiniu tos vienybės darbu tu- 
rėjo būti — labdarybė, būtent, nukentėjusių dėl karo 
šelpimas. Rodėsi, tokiame darbe nebus ginčų ir vie- 
nybė galės būti pritaikinta, o tauta parodys save 
- vienoje vienatoje dirbančią. Buvo sustatyti ir re- 
gistruoti tam tikros draugijos įstatai. Buvo sušauk- 
tas steigiamasis visuotinis susirinkimas. Jame pasi- 
rodė dešiniojo visuomenės sparno dauguma. 

To dešiniojo sparno vadai, be abejonės, žinojo 
steigiamos draugijos tikslą — vienyti lietuvius, — 


'* kurį turėjo atstovų komitetas, sumanęs steigti šią 


draugiją. — Vienok dešinieji, turėdami savųjų dau- 
gumą, nors ir išrinko komitete nariais du asmeniu, 
kurie turėjo atstovauti komitete kairįjį sparną, bet iš- 
rinkdami juodu be susitarimo su kairiaisiais, nepaten- 
kino šitųjų, o nepririnkdami jų daugiau antrame vi- 
suotiniame susirinkime, visai atstūmė kairiųjų dalį. 
Tokiu būdu dešinieji padarė tautos dezorganizacijos 
žingsnį. Vienok kairysis sparnas, turėdamas kad ir 
tik du atstovu komitete, visgi šiame svarbiame mūsų 
gyvegimo momente galėjo nurimti, idant dar labiau 
nėdezorganizuotų tautos. — Bet ne, nenurimo. — 
Maža to. Štai atstovų komiteto nariai p. p. Bulota 
ir Januškevičius savo išstojimą iš „Lietuvių draugi- 
jos nukentėjusiems dėl karo šelpti“ taip motyvavo: 
p. Bulota — „imeju čest zajavit, čto v vidu vyjas- 
nivšagosia klerikalno-nacionalističeskago sostava Va- 
šego Obščestva i v osobennosti samago komiteta, ja 
neščitaju vozmožnym ostavatsia v takom obščestve 
i prošu ščitat menia vybyvšim iz čisla įego členov““, 
o p. Januškevičius tarp kitų motyvų išdėjo tokį: „„„.. 
čto nynešnyį Komitet Obščetva po svojemu sostavu 
est predstavitelstvo odnoj klerikalno-nacionalis- 
tičeskoj grupy““. — Šitieji jų motyvai tapo paskelbti 

laikraščiuose. Tokiu būdu žymūs savo tautos as- 
mens apskelbė svetimoms tautoms didelę savo dalį 
nacionalistais, t. y. žmonėmis, kurie kitų tautų neap- 
kenčia, kurie pasiryžę yra su neteisinga kitoms taus 
toms skriauda savosios reikalus rūpinti; labdarybės 
gi darbe didelė mūsų tautos dalis paskelbta tokia, ku- 
ri pasiryžusi svetimtaučiui alkstančiam kąsnio duo- 
nos neduoti. — Taigi tasai iš draugijos išstojimas 
patsai savimi yra tautos dezorganizacijos darbu, ka- 
dangi draugija buvo įsteigta kaip tik tautos organi- 
zavimo tikslu. (Mano pabraukta.) O paduoti išsto- 
jimo motyvai, — dėl to, kad iš savo tautos eilių išė- 
ję, yra pragaištinga tautai akcija, nes didelę jos dalį 
atestuoja prieš svetimtaučius tokia, kokia užuojautos 
negali rasti. Mažai gi tautai, kaip mūsų, dar tik gims- 
tančiai, dar tik ieškančiai sau kitų tautų pripažinimo 
teisės, vadintis kaip tauta ir gyventi kaipo tokia, — 
būtinai reikalinga būti ir turėti vardas tolerantiškos 
vienetos dėl kitų tautų. — Labdarybės darbe, nors 
ir dešinieji paėmė draugiją savo rankosna, bet prieš 
kairiųjų principus dar nieko nepadarė. Taigi vienybė 
galėtų būti. Jeigu vienok toji vienybė suiro, tai aš 
negaliu tikėtis (mano pabraukta), kad, konkrečiai ri- 
šant politikos klausimus, galėtų įvykti tarp atstovų 
vienybė. — Atstovų gi komitetas priėmė sau už 
principą, — nors aš prieš tai protestavau, bet nusi- 
leidau tuomet, idant visgi susivienytų, kad jo nutari- 
mai turi įvykti vienu balsu ir, jei nors vienas balsas 
netinka, tai ir nutarimo negali įvykti. — Taigi, jei 
labdarybės darbe, kur jokio ginčo negali būti, vieny- 
bė suiro ir dar taip skaudžiai, — tai juo labiau ne- 
galima jos laukti politikos srityje. — Visuomenė gi 
pasitiki atstovų komitetu. Taigi aš! netinku daly- 
vauti tautos užvylimo darbe, randu reikalingu išeiti 

iš komiteto, kad tauta turėtų laiko surinkti ir sudaryti 
organą, kuris, reikalui atsiradus, prabiltų jos vardu. 
Ne laikas bus tuomet išeiti, kuomet reikės tautos var- 
du dirbti, 0 atstovų komitetas dėliai anksčiau išdės- 
tytų priežasčių negalės dirbti. Užtat aš prasišalinų 


“ iš komiteto“. 


Jo kolegoms teks P. Leono pasielgimas buvo 
nesuprantamas. Jis savo reierate bara kairiuosius, 
kam jie tokiu momentu išstoją iš lietuvių draugijos 
ir dezorganizuoją tautos darbą, ir bara A. Bulotą už 


„. jo išreikalautą „liberum veto“, bet pats išstoja dar 


iš svarbesnės organizacijos, kuri turėjo Lietuvių tau- 
tos politikos mintį nukreipti į tinkamas vėžes pačiu 
kritinguoju laiku, ir pasinaudoja Bulotos liberum 
veto, išstodamas iš komiteto. Ar būtų A. Bulota 
sprogdinęs atstovų komitetą savo liberum veto, prie- 
šindamasis visų priimtiems nutarimams, — dar ne- 
žinia, o P. Leonas panaudojo tokį „veto“ suardyda- 
mas vienintelę galimą tuo laiku politinę organizaciją 
ir užkirsdamas kelią visiems atstovams dirbti visos 
tautos labui ir bet kokius nutarimus daryti. 

š paduotų paties Leono užrašytų replikų matyti 
Ee kad nė vienas atstovas nepritarė jam. Štai jos: 
1) Kun. Laukaitis kalbėjo — atstovų komitetu labai 
pasitiki provincija, tuo jis įsitikinęs bevažinėdamas 
po Suvalkų guberniją. Atstovų komiteto tikslas — 
tai pėlitinės laisvės išgavimas, o ne labdarybė. At- 
sitikimai labdarybės draugijoje nieko bendro neturi 
su atstovų komiteto pareigomis. Šito komiteto siau- 
resnis uždavinys. Reikia, kad Leonas liktų komite- 
te. — 2) Bulota — kitų draugijų gyvenimas neturi 
sprendžiamosios reikšmės atstovų komiteto darbams. 
Labdarybės draugija mes manėme tik prisidengti. 
Reikia tikėtis, kad mes mokėsime susitaikinti ir prie 

„liberum veto“.  Svarbiau šiame reikale mokėjome 
susitaikinti, būtent kai kurių principų priėmimas. Rei- 
kia, kad Leonas liktų komitete. 3) Stašinskas — mes 
komitete dar nesipešame. Reikia tikėtis, kad susiras 
mūsų reikalavimų toks minimumas, ant kurio mes visi, 
visos partijos, susitaikinsime. Leono išėjimas, tur 
būt, susierzinimo rezultatas. Reikia labai prašyti jį, 
kad šiame svarbiame momente jis to nedarytų. — 4) 
Keinys — atstovų komitetu pasitiki visi. Leonui nėra 
priežasties išeiti. Tur būt, jis turi kokią tolimesnę 
mintį. 

Bet šie prašymai P. Leono nepaveikė, ir jis iš 
komiteto išstojo. Dėl P. Leono ir A. Bulotos užsi- 
spyrimo šis komitetas žlugo. Kitos tokios organiza- 
cijos, kuri būtų galėjusi tautos vardu tarti autorite- 
tingą žodį, nebuvo ir nesusidarė. 

Tiems, kurie darbavosi Lietuvių Draugijos Cent- 
ro Komitete, teko gretimai dirbti ir politikos darbas. 
Tiesa, tekdavo veikti labai atsargiai, kad nepastatytų 
į pavojų paties labdarybės darbo. 

Nors Lietuvių Politikos Centras neilgai gyvavo, 
bet, vokiečiams Vilnių užėmus, jo pėdomis pasekė 
vilniečiai, suorganizuodami slaptą būrelį, kuris dirbo 
dėl Lietuvos nepriklausomybės. Čia jau dalyvau- 
davo visų srovių atstovai ir, priešo spaudžiami, su- 
rasdavo bendrą kalbą. 

|/ 
GALICIJOS FRONTE 


V. Dumos ligoninė. — Su 4-iais vagonais į frontą. — Kijevas 

— Rusijos miestų motina. — Sieną peržengus. — Lvovas, 

Tarnovas, Jaslo, Krosno... — Austrų aeroplanas. — Pas ar- 

mijos vadą Radko - Dmitrijevą; jo skundai dėl štabo viršin. 

gen. Dragomirovo. — Kareivių plėšikavimas. — Atgal į Vilnių. 

— Gen, Mackenseno ofenziva. — Kas gi įvyko Galicijos 
fronte ? 


Karo pradžioje V. Dumos nariai nutarė iš savo 
algos atskaitinėti kas mėnuo tam tikrą dalį ir sudaryti 
fondą kare sužeistiesiems šelpti. Susidarė gana žymi 
pinigų suma, be to, pasipylė ir iš visos Rusijos aukos. 
Tuo būdu susiorganizavo medicinos būrys — ,„Ot- 
riad Gosudarstvennoį Dumy“. Tai buvo skrajojanti 
ligoninė iš keliolikos daktarų, studentų medikų, gai- 
lestingųjų seselių, sanitarų, gerai aprūpinta visokio- 
mis reikmenimis, chirurgijos instrumentais, skalbi- 
niais ir visu tuo, kas tik karo lauke reikalinga sužeis- 
tiesiems bei ligoniams gydyti. Tai buvo viena pirmųjų, 
karui kilus, tos rūšies organizacija, vadovaujama pa- 
čių visuomenės įstaigų žmonių ir jų lėšomis išlaiko- 
ma. Vėliau buvo įkurti dar šie būriai bei ligoninės: 
Miestų Sąjungos, Žemietijų Sąjungos ir atskirų Iuo- 
mų bei grupių. Visi skubinosi teikti pagalbą savo sū- 

nums bei broliams, esantiems fronte. Ilgainiui labai 
daug tų būrių priviso. Vadovavo jiems V. Dumos na- 
riai, visuomenės veikėjai, advokatai, V. Tarybos na- 
riai ir šiaipjau įžymesni asmenys. Šios organizaci- 
jos, turėdamos gausių pajamų šaltinių, visai nustelb- 
davo Raudonąjį Kryžių ir karo sanitarines įstaigas. 

Valst. Dumos atstovų komitetas paskyrė savo 
būrio viršininku V. Dumos narį I. P. Demidovą, o 
vyriausiąja gail. seserų globėja — grafaitę S. A. Bob- 
rinską. Personalą parenkant buvo daug vargo; dau- 
gelis norėjo patekti į šią organizaciją, nes joje tarnau- 
ti buvo laikoma didelė garbė. 

Iš pat pradžių man teko atstovų komitete aktin- 
gai dalyyauti ir tą darbą organizuoti. Įpiršau vieną 
lietuviatę studentę medikę, Oną Jablonskytę, kuri 
sėkmingai darbavosi gailestingąja sesele. Savo būrį 
pasiuntėme į Austrijos frontą, kur, šį kraštą rusams 
užėmus, jis drauge su armija pasistūmėjo į Galicijos 
gilumą, iki pat Vengrijos žemių. Pradžioje mūsų 
centralinė ligoninė sustojo Broduose, vėliau Lvove, 
Tarnove ir galiausiai pasistūmėjo prie Karpatų kalnų 
ir apsistojo Krosno mieste. Tuo tarpu jos skyriai pa- 
siekė Vengrijos miestą Svidnik ir Lupkov - perevalą. 

Šio būrio darbas sukėlė entuziazmą armijos ei- 
lėse, ir V. Dumos vardas fronte ėmė garsėti. V. Du- 
mos komitetas susilaukė tiek daug paramos, kad grei- 
tu laiku buvo įsteigti dar du panašūs būriai: vienam 
vadovavo Stempkovskis Suvalkų frone, kitam! — ku- 
nigaikštis Gelovani Kaukaze. 

Kada mūsų Centralinis Komitetas visai susitvar- 
kė, lėšų klausimas irgi jau buvo iš dalies išspręstas — 
Tatjanos komiteto pašalpa ir kitomis aukomis, tada 
aš, savo draugų pritariamas ir V. Dumos komiteto 
siunčiamas, sutikau važiuoti į Galicijos frontą. 

Vežiau į Galiciją 4 vagonus visokių daiktų: tris 
automobilius ir daugybę dovanų kareiviams. Suži- 
noję mane važiuojant, daugelis mano pažįstamų ir 
nepažįstamų nešė siuntinius saviesiems, karo. lauke 
esantiems. Atsisakyti nenorėjau, gerai numanyda- 
mas, kokia bus laimė ir džiaugsmas tokį siuntinį ga- 

" vusiems. Prikalbėjau dar savo draugą atstovą 
Gronskį su žmona drauge važiuoti. 

Draugų ir gerų pažįstamų palydėti, išvažiavome 
per Vitebską — Kijevą į Lvovą. Su mumis važiavo 
automobilių 4 šoferiai kareiviai, kuriuos pristačiau 
vagonų saugoti. 

Po ilgos baladonės, po daug laukimo keliose sto- 
tyse karo traukinių praeinant, anksti rytą privažia- 
vome Kijevą. Seniai jau trokšte troškau pamatyti 
šį miestą, visų Rusijos miestų motiną, istorijos atmi- 
nimais taip garsingą, apie kurio gražumą tiek daug 
buvau girdėjęs, bet lig šiol vis dar nebuvo progos, 
nors po platųjį pasaulį jau gerokai buvo tekę pasiblaš- 
kyti. Šį kartą džiaugiaus, tokiai progai atsitikus. 

Iš stoties kiek pavažiavus, pamatėme didelius 
vartus, ant kurių buvo parašyta: ,,Dobro požalovat“. 
Parašas mums labai patiko ir tarėmės lyg tikrai į 
svečius važiuoją. 

Prieš teatrą stovi Stolypino paminklas. Ant 
papėdės, ilgu švarku, su popierium rankose, stovi 
rūstus, godus garbės ir galybės premjeras, kurį Bag- 
rovas mirtinai pašovė čia pat, tame teatre. Ant 
paminklo aukso raidėmis iškalta: 

„Bao KyxcHu Benukia nompacenia, 

a KaMo KydcHa Benukaa Poccia“ 

'— žodžiai, Stolypino pasakyti opozicijai Valstybės 
Dumoje. Toliau, gatvės gale, plotmėje, stovi antras 

paminklas — Aleksandro II. Vieta labai graži. Didelė 
plotmė kaip tik tinka visokiems susirinkimams ir mi- 
tingams. Tuojau už paminklo kalnas, už kurio pra- 
sideda Dniepro krantai; iš kitos pusės vėl kalnas su 
dailiu sodu, o ten tarp medžių, prie pat upės — - 
aukšta Vladimiro statula, su kryžiumi rankoje. Už 
jo, dar aukščiau, pačiame kalne — Mykolo vienuoly- | 
nas, atkišęs prieš saulę savo aukštas bones. Vienos 

bonės dvigalvis erelis iškilęs aukščiau už kryžių. 

Iš tos vietos, kur stovi Vladimiro paminklas, pa- 
sikloję puikūs reginiai. Po kojų plaukia platusis Dniep- . 
ras, vingiuodamas tolumoje, kiek tik akys apmato. 
Toli mėlynuoja miškai, susiliedami su regračiu. Visa 
apylinkė pasinėrusi auksiniuose saulės spinduliuose; 
tuo ji rodosi dar gražesnė, dar linksmesnė. 


Stovi, žmogus, gėriesi gražumu. O atsiminus, 
kad esi Kijeve, matai kažkokį paslaptingumą, jautiesi 
lyg užburtas. Juk čia rusų krikšto vieta, čia jų tėvų 
protėvių gyventa, čia tiek garsių atsitikimų būta! 
Kiek visko matyta! Chazarai, pečeniegai, polovcai! 
Kiek kovų ir peštynių tarp senovės kunigaikščių dėl 
„Stolnago grado“ Kijevo. Ir Lietuvos kunigaikščiams 
ne maža rūpesčių buvo, mūsų protėviai nemaža krau- 
jo praliejo, Kijevo begeislaudami. 

Kitą rytą prikėlė mus iš miego varpai. Gaudė 
iš visų bažnyčių, kaip Velykų dieną. Kijevas sukilo. 
Miestas vėliavomis pasipuošė, o žmonių didelės mi- 
nios užplūdo gatves ir džiūgavo armijos pergale Ga- 
licijos fronte. Austrų tvirtovė Przemys!, kuri ilgą 
laiką buvo rusų apgulta, pasidavė, pasidavė ir jos 
gynėjas generolas Kusmanek. 

Pasižvalgę aplinkui, pasidžiaugę gražiais regi- 
niais, skubėjome miesto garsenybių žiūrėti. Teko pa- 

matyti Kijevo Pečeros laurą, Vladimiro, Sofijos baž- 
nyčias. Šiek tiek apžiūrėję patį miestą, kelias die- 
nas buvus, važiavome toliau. 

Iš Kijevo išvažiavus, karas vis daugiau ir dau- 
giau buvo justi. Keliauninkai — daugiausia karinin- 
kai ir kareiviai. Vieni ką tik iš mokyklos išėję, jau- 
nučiukai — važiuoja į kruvinas krikštynas, kiti jau 
suskubę nuo karo pradžios po kelias žaizdas gauti; 
pagiję, jie vėl grįžta į savo pulkus. 

Šie, senieji, pasakoja apie priešą, apie kovas 
su juo. Kai kurie savo pačių gyvenimo prietykius 
ir pačių matytus bei girdėtus atsitikimus apsakinėja 
rimtai, vaizdingai, pridėdami jumoro.  Nematyti jų 
nusiminimo, nei baimės. Važiuoja savo pareigų at- 
likti, o apie mirtį negalvoja. Tariau sau — taip tik 
čia, visai kitaip bus, kai privažiuosime arčiau prie po- 
zicijų. 

Dar viena naktis kelionės — ir jau esame Bro- 
duose — pirma Galicijos stotis. Čia jau nuo rug- 
piūčio 15 d. buwo mūsų ligoninė ir darbavosi ištisus 
du mėnesius. Malonu pažymėti, kad šiame šone iš 
visų ligoninių ji buvo pati pirmoji, neskaitant karo 
vadybos įsteigtųjų. Dabar jau visur jų pridygo: mie- 
stų sąjungos, ziemstvų ir kitokių įvairių įvairiausių 
organizacijų. 

Stotis didelė, bet tiek prikimšta vagonų, kad nė- 
ra kur apsisukti. Toliau į Galiciją važiuoti tuo pačiu 
traukiniu nebuvo galima: čia susiduria dvejopi keliai: 
rusų ir austrų — šių siauravėžiai, o rusų plačiomis 
vėžėmis, todėl visus daiktus reikėjo perkrauti. Dar- 
bas nelengvas: — 4 vagonai iškrauti. O čia dar rei- 
+ kia savo eilės palaukti, o be to, mūsų vagonai dar 
nebuvo nė atėję. 

Paaiškėjo dar, kad į Lvovą labai sunku pakliūti 
su tiek daug daiktų. Reikia visokių leidimų gauti, te- 
legrafuoti įvairiems viršininkams, todėl važiavome 
į miestelį pasiieškoti viešbučio. 

Anksti rytą atsikėlę ir nuėję į stotį, radome mū- 
sų šoferius jau atvažiavusius su vagonais. Pasiėmėm 
tris mūsų automobilius ir išvažiavome žemės keliais. 
Kelias vingiavo tarp kalnų upelio krantu. Sniegas 
dar nebuvo nutirpęs. 

Kelionė ilga — 190 kilometrų, kelias sunkus, 
tad važiavome lig nakties 12 val. Galų gale pasirodė 
prieš mus ilgai lauktas Lvovas. Jau iš tolo buvo ma- 
tyti didelė elektros žiburių pašvaistė. Galop purvi- 
ni, sušalę atsidūrėme gražiame Krokuvos viešbutyje. 

Ryto metą, išėjęs iš savo kambario, pamačiau 
tarp surašytų ant lentos pavardžių daug savo pažį- 
stamų Dumos atstovų. Jų Galicijoje dabar tiek daug 
privažiavo, kad, rodosi, dabar greičiau surinktum 
guorumą, jei Lvove panorėtum sušaukti Dumos po- 
sėdį, negu kad: būdavo Petrapilyje biudžetą svars- 
tant. Nacionalistų frakcija beveik visa in corpore. 

Galiciją užkariavę, rusai paskelbė, kad čia esąs 
„iskoni russkii krai“, kuris „džiaugėsi“ nusikratęs au- 
strų jungo. Laikraščiai skelbė, kad Galicijos žmonės 
rusų armiją visur sutinką su gėlėmis ir ,,didžiausio- 
mis ovacijomis“.  Prigužėjo visokio plauko rusų na- 
cionalistų, kad padėtų naujai paskirtam gen.-guber- 
natoriui Galiciją surusinti. 

Turėjau anksti važiuoti į stotį rūpintis, kad grei- 
čiau ateitų mūsų vagonai. 

Miestas dar tebemiegojo. Vos vieną kitą žmo- 
gų sutinki. Eina dažniausiai moterėlės klausyti mi- 
šių su knygomis pažastyje. 

Stotis didelė, švari, bet pusė jos užimta visokių 
gydymo įstaigų. Stotyje beveik vieni karininkai ir 
visoki raudonojo ir neraudonojo kryžiaus įgaliotiniai. 

Traukiniai eina labai nereguliariai. Vos išsitei- 
ravau, kada eina į Tarnovą. 

3 Netikėtai sutikau stotyje Dumos ligoninės ūkio 
vedėją. Jis man pranešė, kad ligoninė iš Tarnovo 
jau iš dalies išsikrausčiusi, tik J. P. Demidovas su 
nežymia dalimi personalo dar pasilikęs vietoje. Išsi- 
kraustyti liepusi karo vadovybė, kadangi kasdieną 
į Tarnovo miestą priešai paleidžią iš sunkiųjų patran- 
kų po 3—4 šūvius. Vienas šovinys sprogęs prie 
realinės gimnazijos rūmų, kur yra V. Dumos ligo- 
ninė. Tuo metu ligoninė buvusi perpildyta sužei- 
stųjų. Visi langai ištarškėję ir ant ligonių kritusios 
lubos. Buvo reikalo išsikraustyti nuo pozicijų toliau. 

Atlikęs visą reikalą ir išgavęs leidimą perkrauti 
mūsų vagonus ir praleisti juos į Tarnovą, išėjau pa- 
sidairyti po Lvovą. 

Vaikščiojau, važinėjau ir nustebau, nė vienų su- 
griautų arba sudegintų namų nematydamas. Gyve- 
nimas eina savo keliu, ir aš nepastebėjau jokio skirtu- 
mo tarp Kijevo ir Lvovo: kaip ten, taip ir čia daugybė 
žmonių vaikštinėja gatvėmis; kaip ten, taip ir čia vi- 
sur sutinki kareivio rūbą.  Krautuvės atdaros, pre- 
kyba eina dar didesniu tempu. Kas ir buvo išbėgęs, 
pagrįžo atgal; kas nepagrįžo, to vietą užėmė nauji 
žmonės. 

Kiekviename mieste yra viena rūšis žmonių, ku- 
rie daug nusimano politikoje, žino visas naujienas ir 
noriai jomis dalinasi su kitais. Yra jų ir Lvove. Tie 
žmonės — tai barzdaskučiai. Jei pas juos užeisi — 
viską sužinosi, ir tai bus iš pirmųjų rankų. Užsu- 
kau ir aš. 

=————7 


Pasisveikinau lenkų kalba. 

— Padam do nėg! — atsakė elegantas lenku- 
tis, užriestais ūseliais. 

Aš negaliu kęsti šio lenkų pasisveikinimo. Man 
visuomet koktu darosi, kad vienas sako: ,,padam do 
nėg“, o kitas, dar mandagesniu norėdamas pasiro- 
dyti, atsako: „juž ležę“. Kiek čia nenuoširdumo ap- 
sireiškia! Tokie pasakymai charakterizuoja lenkų - 
galicijonų būdą. 

Ėmiau klausinėti. Per pusvalandį, kol mane ap- 
dailino, kuo aiškiausiai, kaip ant delno, išdėjo visas 
naujienas. Valandėlei net pagailėjau, kam pats į Lvo- 
vą važiavau. Geriau būčiau parsitraukęs šį barzda- 
skutį; jis būtų viską išpasakojęs, sėdint Vilniuje. Bū- 
tų buvę pigiau ir smagiau. Sužinojau iš jo, kaip 
paėmę Lvovą, kaip jis ir visi kiti gyventojai prieš 
rusus. drebėję. Austrai išbėgioję ir po kokios valan- 
dos įėję kazokai be vieno šūvio. 

— Na kaip, ar esate patenkinti? Ar jums ge- 
riau su rusų valdžia? — klausiu. 

— Žinoma, geriau, — atsako tvirtu balsu. 

— Tai tamsta nenorėtum, kad austrai grįžtų? 

— Nė už ką. 

— Kodėl tamsta nenorėtum? 

— Matai, ponul, jei pagrįžtų austrai, tai mane 
į karą paimtų... 

Galicijoj išbuvau iki gegužės mėnesio. Per tą 
laiką teko arčiau susipažinti su karu. Tarnovas, 
Jaslo, Krosno, Ivonič, Sanok, Lupkov - pereval, 
Mezalaborč, paskui už Karpatų Vengrų žemėje Svid- 
nik, Felšomerzo, Bartfeld (Bardyjev). Vis tai gerai 
išvaikščiotos vietos. Teko matyti tą begalinį rusinų 
ir lenkų skurdą, išardytų sodžių ir miestų vaizdą, al- 

kanus, nudriskusius, ligotus ir sužeistus gyventojus. 
Jie mito iš rusų armijos maisto liekanų ir geros karių 
širdies. Man teko lankytis ir mūšių lauke, landžioti 
apkasuose ir drauge su Dumos nariu Zvegincevu, III 
armijos žvalgybos skyriaus viršininku, perlėkti aero- 
planu Karpatus į priešo pusę, būti kelis kartus apšau- 
domu ir iš aeroplanų bombų mėtomu. 


* * 
* 


Buvo puiki pavasario diena. Saulė nepaprastai 
kepino. Mūsų automobilis lėkė greitai, pralenkdamas 
vežimus, važiuojančius Jaslo miesto kryptimi. Čia 
stovėjo rusų armijos štabas. Buvo 11 val. Mes 
dar greičiau liepiame važiuoti, kad laiku suskubtume. 
Žinojome gerai, kad kasdien 1172 val., kaip užsuktas 
laikrodis, tiksliai atlekia austrų aeroplanas ir svaido 
į tą miestą bombas. Mums buvo pranešta, kad tą 
dieną šaudysią į aeroplaną tam tikromis armotomis. 
Be galo norėjome pamatyti, kaip tą drąsų lakstytoją 
iš armotų baidys. Po neilgos kelionės, vos 25 kilo- 
metrus važiavę, atsidūrėme Jaslo mieste. Kaip tik 
pasitaikė prieš mus armijos vado adjutantas ir pa- 
kvietė mus važiuoti su juo į lauką, kur sustatytos 
armotos laukia aeroplano atlekiant. Sėdame į auto- 
mobilį ir per 15 minučių atsiduriame karininkų bū- 
relyje prie armotų bei kulkosvaidžių, aukštyn iškė- 
lusių savo rykles. Laukiu, kol atlėks svetys, bom- 
bomis nešinas, ir ims ugnimi į jį spiaudyti. 

Susipažinę su jais, apžiūrėję armotas, laukėm 
„sustoję, kol aeroplanas pasirodys. Pulkininkas ne- 
kantrus žmogus: kiekvieną minutę žiūrėjo į savo 
laikrodį išsitraukęs ir balsiai barėsi, kad austrai taip 
nepunktualūs. 

— Jau pusę valandos pasivėlino, — pasakė su- 
pykęs ir ėmė nekantriai aplink armotą vaikščioti. 

Jo gestai, jo susiraukęs veidas reiškė, kaip di- 
džiai nepasitenkinęs ir nusiminęs. Taip laukia at- 
lekiant, taip nekantrauja. 

— O gal visai šiandien nebeatskris? — paklau- 
siau, norėdamas jį prakalbinti. 

— Velniai žino! Juk prakeiktasis kasdien lak- 
stė, kasdien bombas svaidė, o čia, kaip tik armotas 
prirengėme, nepasirodo. Tegu tik pamėgina, tuoj 
parodysime jam, kaip reikia elgtis su tais, kurie be 
gailesčio mėto bombas į gyventojus.  Nutrenksime 
balandėlį! 

Bet balandėlis neskrido. 

— Tie aeroplanai, karo atžvilgiu, jokių eibių 
negali pridirbti. Labai sunku pataikinti, o pakliudęs 
ne ką tepadarys. Užvakar išmetė 6 bombas. Ir ką 
gi padarė? Nieko. Dvi moteriškes sužeidė ir vieną 
pusgyvį senį, kuris ir be to būtų šiandien miręs — 
tęsė toliau pulkininkas. 

Jo balse jautei kažkokio nerimo ar nusiminimo. 
Dar pusvalandį pastovėję, atsisveikinome su savo 
naujais pažįstamais ir grįžome atgal į miestą, ma- 
nydami, nebelauksią nieko.  Traukėsi ilga eilė raitų 
kareivių. Iš tolo blizgėjo nuo saulės jų šalmai. Leng- 
vai risčia tripseno jų arkliai ir, lyg marių vilnys, siū- 
bavo kazokų pulkai. Nei pradžios, nei galo nebuvo 
matyti. Pralenkę juos, įvažiavome į miestą. Prie 
savo buto karininkų būryje stovėje vidutinio ūgio, 
apskrito rūstaus veido, juodais ūsais armijos vadas 
— bulgarų karo metu turkų nugalėtojas.  Pasisvei- 
kinę su juo, drauge sustojame ir laukiame kazokų at- 
jojant. Neilgai reikėjo laukti: už kelių sieksnių pasi- 
girdo orkestro garsai. Prijojo divizijos viršininkas 

ir, muzikai paliovus groti, pranešė vadui, kad jie atė- 
ję. Vėl orkestras užgrojo. Seniai nebebuvau girdė- 
jęs muzikos. Kaip tai nejauku ir lyg drauge linksma 
buvo, nors graudžiai dejavo triūbos ir neliksmai 
spiegė klernetai. Ūpas greičiau pakilo. Tik štai 
"tarp tų graudžių balsų pasigirdo trink-trinkt, bum- 
bum, kulkosvaidžiai ėmė klegėti ir armotos baubti. 
Akies mirksny visi aukštyn pažiūrėjome. Už aukšto 
namo stogo pasirodė seniai laukiamas svetys — ati- 
strų aeroplanas. Dailiai, iškilmingai išplėtęs sparnus, 
parietęs snapą plaukė oro erdvėje ir žiūrėjo į mus, 
ieškodamas patogesnės vietos bombai paleisti. Kiek- 
vieną valandėlę laukėme katastrofos. Tarytum tuoj 
išgirsime trenksiant ir bombą plyštant. Patogesnės, 
kaip mūsų grupė, vietos nebuvo, ir spėjome, kad 
greitai austrai paleis į mus riešutų. Tik štai pama- 
tėme, kad vienas paleistas iš armotos šūvis plyšo vi- 
sai arti aeroplano. Pasirodė dūmų kamuolys, padri- 
ko raudona ugnelė, paskui antras, trečias, ketvirtas, 
tai arčiau, tai toliau nuo jo plyšo. Lėktuvas žymiai 
ėmė kilti aukštyn ir pranyko už debesų. Ilgai ieško- 
jome akimis. Praėjo kokia ketvirtis valandos, jau 
visa divizija baigė pro vadą eiti, kaip vėl pasigirdo 
kulkosvaidžių klegesys ir armotų griausmas, o drau- 
ge su tuo ir vėl aeroplanas. Jis buvo kur kas žemiau, 
negu pirmą kartą, ir man valandėlę rodėsi, kad krin- 
ta pašautas žemyn. Širdis tankiau ėmė plakti, ir go- 
džiai sekiau akimis jo kiekvieną judėjimą, norėdamas 
atspėti, į kurią vietą kris. Ir kažkoks jausmas, lyg ir 
pasigailėjimo, man rados. Praėjo kiek laiko, bet ne- 
„krito. Kai stačiai stovėjo ant mūsų galvos, pasigirdo 
smarkus šūvis. Paskui kitas. Žmonės, kurių dide- 
lis būrys gatvėje stovėjo, ėmė bėgti, slapstytis po 
stogu. Kiti vėl bėgo į tą vietą, kur trenksmas girdė- 

josi. Tik vadas ir kariuomenė, nė akimis nemirksėję, 
dirbo toliau savo darbą. Buvo aišku, kad plyšo ne- 
tolimais dvi bombos, austrų numestos. 

Palikę vadą, bėgome ir mes pažiūrėti. Už 50 
— 60 sieksnių gatvės kampe sprogo viena bomba. 
Antra toliau ant pleciaus. Žemėje gulėjo moteriškė, 
apsipylusi kraujais, o šalia jos vaikiukas. Jo veide- 
lio nematėme — irgi visas kraujais apsipylęs. Su- 
sirinkusi nemaža minia žmonių, išsigandusi žiopsojo, 
nežinodama, kas daryti. 

Mums besiartinant, pribėgo daktaras, pakėlė 
moteriškę, paėmė vaikutį, kurs sunkiai bealsavo, ir 
greitai traukė ligoninės linkui. Tik štai prieš jį bėga 
jauna moteriškė, didžiai nusigandusi ir puola klykda- 
ma: ,„Mano Kaziukas, mano Kaziukas!“ griebė iš 
daktaro vaikiuką. Kažkokiu du, pro šalį einančiu, su- 
laikė ją už rankos, o daktaras nuėjo į ligoninę, nešda- 
mas vaiką. 

Aeroplanas, iš visų pusių šaudomas, žymiai kilo 
aukštyn ir, sužeistosios moteriškės ir to vaikiuko mo- 
tinos ašarų lydimas, išnyko iš mūsų akių. 

Atsiminiau, kai pirmą kartą pamačiau aeroplaną 
skrendant. Kokių prakilnių jausmų sukėlė tuomet 
mano širdyje tas vienas jo pasirodymas, tas vienas 
tikėjimas, kad Žmogus naują sferą užkariavo, kaip 
aš nekantriai laukiau keleris metus progos juo iškil- 
ti ir kaip pagaliau iškilęs ant Petrapilio miesto laks- 
čiau, lyg erelis išskėtęs sparnus! Tada džiaugiaus, 
didžiavaus žmogaus protu ir lenkiau galvą prieš jo 
išradėją. 

Dabar gi, kaip aš visa savo širdimi keikiau, 
biaurėjaus ir nekenčiau tų lakstytojų, kurie tą išradi- 
mą, tą didį žmogaus įrankį kovoje su gamta pavertė 

- nekaltų kūdikėlių ir senų moteriškių žudytoju, ir 

drauge nekenčiau ir to išradėjo, kuris davė progos 
tiems niekšams nežmoniškoms eibėms daryti. 

Niekuomet neužmiršiu tos valandos, kai aš su 
savo draugu stovėjau dideliame šviesiame ligoninės 
kambaryje, kuriame darė daktaras operaciją šiam su- 
žeistam vaikučiui. Jis gulėjo ant ilgo stalo išpiautu 
kaklu, iš kurio kraujas čiurliu švirkštė, ant nosytės 
kabėjo skepetėlė. Iš visų pusių stovėjo daktarai ir 
gailestingosios seselės baltais rūbais. Vienas dakta- 
ras laikė chlorotormą ir laikas nuo laiko ant tos ske- 
petos lašino, chirurgas rimtas, susimąstęs visą laiką 
aiškino, kokios gyslelės kliudytos ir iš kur kraujas 
bėgąs, sagstė spaustukus, siuvo ir raišiojo mazgelius 
ir sakė seselei, ką ji turi duoti. Prie jo buvo mote- 
riškė-daktaras—raudoną kepurytę ant galvos užsi- 
dėjus ir laikė instrumentus. Jiems padėjo padėjėjai, 
ir kelios seselės iš smalsumo čia pat stovėjo. Bombos 
skeveldra pakliuvo vaikučiui į kaklą. Žaizda didelė 
ir pavojus nemažas. Gulėjo nesijudindamas, išblyš- 
kęs, nuglebęs ir sunkiai sunkiai alsavo. Buvo 4—5 
metų. 

— Mama, mnie boli! — suriko jis tokiu grau- 
dingu balsu, kad man akyse žalia pasidarė. Mano 
širdį suskaudo, ausyse ėmė spiegti, ir pajutau, kad 
dar valandėlė, dar du tris kartus šūkterės vaikutis, ir 
aš drauge su juo sušuksiu. . . 

Pažvelgiau aplink. Rimti daktarų veidai nerei- 
škė baimės, nei užuojautos. Jie dirbo savo darbą. 
Gailestingosios seselės stovėjo prie jo. Aš ėmiau 
sekti jų mintis, bet nieko nesusekiau. Rūstūs, susi- 
mąstę, iš dalies dirbtinai kantrūs veidai nieko man 
nesakė. Kai daktaras pražiopsojo chloroformo už- 
"lašinti, vaikutis išbudęs vėl suriko, dar liūdniau, dar 
graudingiau. Pamačiau vienos seselės veidą, pa- 

mačiau, kaip jos veidelis apkito, akutės blizgėjo ir 
kaip norėdama sulaikyti ašaras, kandžiojo savo rau- 
donas lūpeles. Čia aš neišlaikiau. ,„Eikime“, sakau 
savo draugui, kurs taip, kaip ir aš, sekė ir Žiūrėjo, 
kaip daktarai reaguoja į to nekalto padarėlio kančias. 

— Ar pastebėjote, kaip daktarai laikėsi? — pa- 
sakė jis iš ligoninės išėjus. — Lyg kokie mėsininkai. 
Be širdies, be mažiausios užuojautos. O seselės, tos 
gailestingosios seselės! Aš visuomet stebiuos, ir ma- 
ne tas jų šaltas laikymasis erzina. Rodos, moteriškė 
jautrus padaras, bet pakliuvęs gailestingąja sesele, 
be širdies palieka.  Tyčiomis stengiasi išplėšti iš sa- 
vo širdies jautrumą ir gailestingumą. 

— Nejaugi tamsta taip manai? — paklausiau. 

Bet pats norėjau sakyti, kad jis labai klysta, 
kad ne visos seselės tokios. Jos visos jaučia ir ken- 
čia, tik išmoksta laikytis, neparodo to jausmo ki- 
tiems. Norėjau nurodyti, ką buvau pastebėjęs ligo- 
ninėje, bet susilaikiau. Mačiau, kaip ji kentėjo ir 
kaip tuo pačiu laiku nenorėjo rodytis mums tokią 
jautrią širdį turinti. 

Ėjome gatve. Žmonių minios stovėjo toje vie- 
toje, kur bombos sprogo. Kartkartėmis pasakojo | 
vienas kitam visas šios nelaimės smulkmenas, keikė 
austrus, svarstė jų nežmonišką žygį. Prisiartinome 
prie jų. 

— Nic nie zrobisz. To wojna, panie! — pasa- 
kė kažkoks žilas žmogelis ir nuėjo savo keliu. 

Nuėjome ir mes. 

Skaudu ir nejauku buvo sielai. Ausyse spiegė, 
IŠ varstė vaitojančio vaiko balsas: „Mama, mnie 

Gegužės pradžioje mane aplankė V. Dumos pir- 
mininkas M. V. Rodzianko, P. V. Kočubei ir V. Du- 
inos reikalų vedėjas P. V. Glinka. 

Tada ėjo smarki kova tarp biurokratijos ir vi- 
suomenės įstaigų. Valstybės Dumos nariai aktingai 
dalyvavo armijoje, kas savanoriu, kas vėl prie sužeis- 
tųjų globojimo, stovėdami pryšaky įvairių organiza- 
cijų — Miestų Žemietijų, Raudonojo Kryžiaus ir kit. 

Rodzianko, populiarizuodamas V. Dumą, irgi iš- 
aplankyti mano vadovaujamąjį būrį, kurį V. Duma iš- 
laikė savo lėšomis, atskaitydama iš kiekvieno na- 
rio po tam tikrą pinigų sumą. Mes tada stovėjome 
Krosno. Tai nedidelis miestelis, pusiau išgriautas, 
sunaikintas ir abiejų armijų visai apiplėštas, eida- 
mas iš rankų į rankas. Netoli jo ant kalno viršūnės 
riogsojo gr. Šeptickių pilies griuvėsiai. Nuo Krosno 
iki paties Lvovo tęsėsi gr. Šeptickių dvarai. Tas 
kraštas — tai latifundijų kraštas, didelių turtuolių ir 
didžiausių skurdžių kraštas. Tai didžiausių kontrastų 
socialės nelygybės šalis. Iš dalies industrializuotas 
kraštas, gausus požeminiais turtais — žibalo, benzi- 
no ir visokių aliejų tepalams gaminti šaltinių, kurie 
buvo tyčia armijų sugadinti, kad priešas, užėmęs tą 
kraštą, negalėtų jais naudotis. Be ligoninės Krosno, 
mano žinioje dar buvo du būriai prie pačių pozicijų: 
Lupkove ir Svidnike. Tai dalis mūsų organizacijos 
— 4—5 gydytojai, keli studentai medikai, 10—15 
“ gailestingųjų seselių ir 40—50 sanitarų. Ūkio da- 
lies vedėju buvo mano pakviestas į sėkmingai darba- 
vęsis iki 1915 m. rudens Vaclovas Turas. 

Rodzianko sustojo pas mane Krosne. Iš čionai 
mes važinėjome į artimesnes ir tolimesnes vietas, 
lankydami ligonius, štabus ir atskiras kariuomenės 
dalis. Jaslo už 15 km. nuo mūsų stovėjo III armijos 
štabas. Jos vadu tuo metu buvo bulgarų herojus gen. 
Radko-Dmitrijev, pasižymėjęs Balkanų karuose su 
turkais. Jo kraštui susidėjus su vokiečiais, jis, būda- 
mas kitokio nusistatymo, įstojo į rusų armiją ir buvo 
vienas gabiausių vadų. 1918 m. Kislovadske jis bu- - 
vo bolševikų sušaudytas. 

Visur mus kuo geriausiai sutiko ir lenkėsi prieš 
V. Dumos autoritetą. Visur buvo pastebėtas karių 
palinkimas prie V. Dumos. Kariai skundėsi užironte 
ir vyriausybe, kuri nesugebanti visu kuo aprūpinti ar- 
mijos, o neretai dar ir kliudanti jai. 

Nuvažiavome vieną dieną į Vengrijos pusę. Per- 
kopę Karpatų kalnus, atsidūrėme Vengrų žemėje. 
Čia paliai Svidniką stovėjo kun. Dolgorukovo raitelių 
divizija, o tolėliau už jo į Barkfeldą ir Felšomerzo ge- 
nerolo Kornilovo divizija. Joje buvo Rodziankos sū- 
„nus Žemietijų būrio pryšaky, o V. Maklakovas jo pa- 
"dėjėju. Aplankę juos, nuvažiavome pas gen. Korni- 
lovą. Jis mus pavaišino pietumis. Visur buvo tylu, 
kaip esti klaiki tyluma prieš audrą. Po pietų Rodzian- | 
ko ėmė generolą Kornilovą klausinėti apie mūšių ei- 
gą, apie fronto padėtį ir t. t., bet generolas, vietoj at- 
sakinėjęs į klausimus, vis stengėsi nukreipti kalbas į 
kitą pusę, tai rodydamas fotografijas savo šeimos ir 
vaikų, tai įvairių kitų vietų. 

— O gal mes tamstai trukdome? — paklausė 
Rodzianko. 

— Man nieko netrukdote, bet aš norėčiau įspėti, 
kad šiuo keliu naktį automobiliais pavojinga važinė- 
ti. Kelias eina paliai pozicijas 1—2 kil. atstumoje: 

priešas, žiburius pamatęs, gali jus apšaudyti. (Ge- 
riausiai jums dar su šviesa važiuoti ir pernakvoti Že- 
mietijų būry. 

Mes supratome tikrą to pasiūlymo prasmę ir, 
nieko nelaukdami, išvažiavome dar su šviesa į Fel- 
"'šomerzo, 

M. Rodzianko buvo didelis pasakorius. Mėgda- 
vo pasakoti įvairius anekdotus ir turėjo gana lakią 
fantaziją. Nuvykus pas jo sūnų ir V. Dumos narį Ma- 
klakovą, įvyko visas spektaklis. Suėjo gydytojai, sese- 
lės ir visi išsižioję klausėsi jų pasakojimų. Apie 10 v. 
ėmė mums jau lovas tiesti, tik štai atneša iš gen. Kor- 
nilovo telegramą. Įsakymas tuoj susikrauti, trauktis 
atgal ir 30 kilometrų atstumoj sustoti. Neilgai trukus 
iš tenai išsiskubinome. Plentas ėjo visą laiką greta 
pozicijų, 2—3 kil. atstumoje.  Važiavome dviem au- 
tomobiliais, nuo kurių plito didelė pašvaistė. Priva- 
žiavome Svidniką, kuris buvo pačiame kampe, smai- 
lu kampu įsikišęs į austrų pozicijas. Ten nei žiburėlio, 
nei gyvos dvasios neberadome. Jau rusų dalys buvo 
atsitraukusios. Užtekę būtų dviejų austrų žvalgų, 
kad paimtų į nelaisvę V. Dumos pirmininką ir porą 
jos narių. 8 kilometre nuo Svidniko jau pradėjome 
pasivyti rusų besitraukiančias kariuomenės dalis. 

Apie 4 valandą nakties sugrįžome į Krosno, kur 
ramiai sau pernakvojome. Radau N. N. Lvovą, kuris 
buvo atvykęs manęs pavaduoti. Prieš kelias dienas 
buvau gavęs iš Vilniaus C. K. vicepirm. A. Smetonos 
daug pabėgėlių atplūdę ir kad būtinai grįžčiau atgal. 
Taigi aš buvau išreikalavęs V. Dumos narį Lvovą at- 
. vykti manęs pakeisti. Jis atvyko kaip tik laiku. Ryt 
dienai buvome pakviesti pas III armijos vadą generolą 
Radko-Dmitrijevą pietauti. Bet mums buvo praneš- 

ta, kad vokiečiai nuo Tarnovo ir visu Dunaico fron- 
tu ėmę rusus spausti. Vokiečių geriausia rinktinė ar- 
mija, generolo Mackenseno vedama, pradėjo visu 
frontu puolimą. Mes svyravome, ar važiuoti pas jį 
ar ne. Bet galų gale nutarėme nuvažiuoti. Nuvykę 
pas jį į Jaslo, radome didelį sąjūdį ir iš dalies nusi- 
minimą. 

Jau vokiečiai buvo apsupę Jaslo ir už 4 kilomtr. 
ėjo mūšiai, tiktai gen. Irtmanovo 3 Turkestano kor- 
pusas laiku atvykęs išgelbėjo situaciją ir vokiečius 
atstūmė atgal už 12 kilometrų. Mieste ėjo eilių eilė- 
mis kareivių pulkai, vežė sužeistųjų transportus. 

Užsukome pasiteirauti pas armijos vadą. Jis pa- 
sirodo laukęs mūsų su pietumis. Bepietaujant jis 
mums nupasakojo rusų armijos sunkią būklę. Armija 
be armotų ir be šovinių. Vokiečiai su austrais lei- 
džia audringai ugnį ir, gerai apšaudę rusų pozicijas, 
puola atakuoti. Rusams tenka pulti priešą be jokio 
artilerijos pasiruošimo, beveik vien durtuvais. 

— Šovinių, šovinių ir dar kartą šovinių duokite 
mums! Kitaip per vieną mėnesį mus išstums iš Gali- 
cijos, kurią su tokiu vargu užkariavome, — pasakė 
vadas. i 

Paskui, nusivedęs į šalį Rodzianką ir mane, 
maldaute maldavo vykti pas vyriausįjį karo vadą Ni- 
kolai Nikolajevičių ir prašyti atsiųsti šovinių. 

— Čia varomos generolo Dragomirovo intry- 
gos. Jis keršija man už jo atleidimą iš 10 korpuso 
vadų. Dabar jis fronto vado viršininkas ir mano vy- 
resnybė. Skubotas telegramas po 3 dienas išlaiko ant 
savo stalo, gen. Ivanovui nepranešdamas. Kaip tai 
žema ir biauru, kad žmogus iki to prieina! 

Rodzianko pasižadėjo viską papasakoti Nikolai 
Nikolajevičiui. . 

Po pietų mes traukėme Krokuvos link paliai upę 
Dunajec. Tik kelis kilometrus pavažiavus nuo Jaslo, 
jau kairėje buvo matyti šrapnelių melsva ugnis ir 
aukštai šūvių sproginėjimas. Tų šūvių rodėsi neišse- 
miama daugybė. Jie sproginėjo iš šono ir pryšaky, 
lyg koki fejerverkai, ir čia pat, už pusės kilometro 
nuo mūsų kelio, krito. Buvo pavojinga važiuoti. Per- 
kirs vokiečiai bet kurioj vietoj plentą, ir pakliūsime į 
jų nelaisvę! Skubinomės važiuoti, bet plentas buvo 
užgriozdintas kariškais vežimais, patrankomis ir gur- 
guolėmis. 

Tik Ržešovą privažiavę laisviau atsidusome, kur 
mūsų plentas pasisuko stačiai dešinėn į pietus ant Ja- 
roslavo per Potockių dvarą Lancutą. Ržešove pada- 
rėme vizitą Raudonojo Kryžiaus vyriausiajam įgalio- 
tiniui Michailui Stachovičiui ir per Jaroslavą ir Prže- 
mislį tą pačią dieną nyvukome į Lvovą. 

Buvome jau toli nuo mūšių lauko, už 100 — 
150 kilometrų. Čia jokio neramumo nebuvo matyti. 
Publika vaikštinėjo sau gatvėmis, buvo pilni resto- 
ranai, kavinės ir kinematografai, daugiausia nuo gal- 
vos iki kulnų apsiginklavę ,,„žemgusarai“, tai yra vi- 
sokių žemstvų, miestų ir kitų organizacijų įgaliotiniai. 
Užkvietė mus pas save pietauti stoties komendantas 
rotmistras Molčanovas. Nors buvo blaivybė, bet 
nuo „starkos“, visokių vynų ir likierių lūžo stalas. 
Pietūs buvo „„lukuliški“. 

— Iš kūr jūs, rotmistre, visa tai gaunate? — 
paklausė pirmininkas Rodzianko. 

— Blagodarnoje naselenije goroda Peremyšlia 
- nam prepodnosit za zavojevaniję. Nas zdies za vsio 
tolko blagodariat i prepodnosiat, — ironizavo komen- 
dantas. 

Iš tikro, grobimas vietos gyventojų buvo ne- 
apsakomas. Kareiviai plėšė, ką tik galėjo ir be jo- 
kio saiko. Nešė gramafonus, siuvamąsias mašinas, vi- 
sokius produktus ir brangenybes. Mes važiuodami 
plentu iš Jaroslavo pamatėme kareivį, nešantį cilin- 
derį. Rodzianko labai susidomėjo, kam kareiviui rei- 
kalingas cilinderis. Sustabdė automobilį ir paklausė: 

— Začiem tebie takaja šliapa? Gdie ty vzial 
jejo? 

— Tak što, vaše blagorodije, iz domu prislali, 
— atsakė kareivis, iš kurio mes gardžiai prisikvato- 
jome. 

Juristai karo lauke visai nereikalingi. Kokia ar- 
mija bebūtų, vis tiek vienodai elgiasi su vietos užka 
riautais žmonėmis, kurie mažiau už gyvulį teturi tei- 
sių... Koks kareivis gerbs svetimą turtą, jei niekas 
jo gyvybės negerbia ir jo galvos nesigaili. „Nors va- 
landėlė, bet mano, arba lupk, kol lupasi“. 

Pabuvę Lvove 3 dienas, išsiskyrėme su savo 
kelionės draugais. Rodzianko, Kočubei ir Glinka pa- 
suko į Tarnopolio pusę, o aš per Kijevą iškeliavau į 
Vilnių. 

Kas gi įvyko Galicijos fronte? 

Kaip anksčiau minėjome, rusų ofenziva Rytprū- 
siuose pasilaigė ties Tannenbergu labai nelaimingai. 
Tačiau, nežiūrint nepasisekimų, rusai vis dėlto ne- 
nustojo vilties ir ryžosi atsirevanšuoti austrų fronte. 
Austrų ofenzivos, nelabai sumaniai vedamos, nevy- 
ko, ir rusų vis buvo atremtos: austrų armija buvo 
nustumta beveik iki Krokuvos. Teko įiems šauktis 
vokiečių pagalbos. Vokiečiai tam reikalui suforma- 
vo iš Rytprūsiuose esančių pajėgų 9-tą armiją ir kar- 
tu su austrais išvystė naują ofenzivą, kuri yra žino- 
ma kaip Varšuvos mūšis. 

Tačiau apie šitą laiką rusų pajėgos buvo pasie- 
kusios savo aukščiausio laipsnio ir vokiečiai su au- 
strais nebuvo sunku atstumti. Didysis kunigaikštis 
Nikolai Nikolajevič dar suformavo didelę septynių 
armijų masę ir mėgino su ja įsiveržti į Sileziją. Vo- 
kiečiai prieš juos tegalėjo išstatyti daug mažesnes 
jėgas. Vis dėlto Liudendorfui, kuriam buvo pavesta 
atremti puolimas, Lodzės mūšyje rusų ofenzivą su- 
stabdė. Nuostolių rusai nedaug teturėjo, bet nutarė 
laikytis defenzivos, ypač dėl šovinių trūkumo, ir abi 
pusės, kaip rytų, taip ir vakarų fronte, įsikasė. Įsi- 
vyravo pozicinis karas. 

Tačiau neilgai taip truko. Rusai Galicijoje savo 
operacijas prieš austrus vystė sėkmingai. Čia 1915 m. 
pavasarį rusams pasidavė austrų tvirtovė Przemysl. 
Lvovas ir kiti svarbesni miestai jau anksčiau buvo 
rusų paimti ir austrų armija atstumta už Karpatų 
kalnų. Ėmė grėsti pavojus Vengrijai. 

Austrų vyriausias kariuomenės vadas gen. Kon- 
rad von Hoetzendorf pradėjęs buvo didelę ofenzivą 
tikslu visiškai sutriuškinti rusų pietų frontą. Bet 
kaip ir pirmiau, austrų ofenzivą pasibaigė labai ne- 
laimingai. Rusai juos sumušė ir pasistūmėjo žymiai 
į priekį, užimdami svarbiausius Karpatų kalnų perė- 
jimus. Ypač pasižymėjo III-ji armija, kuriai vado- 
vavo Radko-Dmitrijev. Tūkstančiais, dešimtim tūk- 
stančių pasdien paimdavo rusai austų į nelaisvę. Pa- 
siduodavo masėmis, ypač slovakai, čekai ir rusinai. 

— Vo imia Jisusa Christa! — šaukia iškėlęs 
rankas austrų kareivis. 

— Dvie korony imieješ? — klausia rusų karei- 
vis. — Jesli ne imieješ, tak v plien ne beru. Idi vo- 
ievat. 

Tokių anekdotų pilną buvo rusų kariuomenėje. 

Tačiau neįprastas rusams kalnų karas labai juos 
išvargino, ir Vengrijos jie užimti nepajėgė. 

Austrų gi kariuomenės. padėtis buvo labai kri- 
tiška, ir sunku buvo pasakyti, kaip ilgai jie ištversią. 
Vokiečiams vėl teko eiti savo sąjungininkui į pagal- 
bą. Vokiečių štabo viršininkas gen. Falkenhayn su- 
prato, kad reikia rusų operacijas nors kuriam laikui 
suparalyžuoti. Tuo metu anglų-prancūzų ofenzivos 
nepavyko, ir vokiečiai įsitikino, kad jiems iš tos pu- 
sės pavojus kuriam laikui negresiąs. Todėl daug ka- 
riuomenės buvo perkelta iš vakarų fronto į rytus. 
Buvo suplanuota sumušti rusų III-ji armija. Jai, 
kaip ir visoms rusų armijoms, labai trūko artilerijos. 
Be to, jos frontas buvo labai ištęstas ir padalytas 
į dvi dalis: gynimosi ir puolimo. Pirmoji buvo visai 
silpna. Kaip jau minėjome, III-jai armijai vadovavo 
gabus ir energingas gen. Radko-Dmitrijev. 

Vokiečių strategija buvo labai paprasta. Ji rė- 
mėsi didele vokiečių artilerijos persvara. 1.500 pa- 
trankų per dvi dienas sulygino rusų X korpuso apka- 
sus ir gegužės 2 d. pralaužė frontą. Nežiūrint di- 
delio rusų pasipriešinimo, vokiečiai, austrų padeda- 
mi, pralaužė viena po kitos rusų linijas, priversdami 
rusus visu frontu trauktis, kol gegužės 14 d. sustojo 
ties Sano upe. Čia rusai kiek įsistiprino, bet jau 24 d. 
jie buvo priversti vėl trauktis. Kautynėse pasižy- 
mėjo III Kaukazo korpusas, kuris savo kontratako- 
mis kuriam laikui sustabdė vokiečius. Birželio gale 
rusai jau buvo paskutinėse savo gynimosi linijose 
ties Lvovu. 

Galicija, praktiškai visa rytinė jos dalis, buvo iš 
rusų vėl atimta. Rusai turėjo didelių nuostolių. Vien 

į nelaisvę paimtų skaičius siekė virš 400.000. Už- 
muštų taip pat buvo labai daug. Rusams dažnai 
tekdavo atakuoti be tinkamo artilerijos paruošimo. 
Tuose mūšiuose pakliuvo į nelaisvę gen. Kornilovas, 
kuris buvo su savo 46 divizija apsuptas po to, kaip 
mus išskubino iš jo išvažiuoti. 

Vėliau jam pavyko iš nelaisvės pabėgti ir su- 
grįžti atgal į Rusiją. Jis buvo labai populiarus ge- 
nerolas ir tuoj po revoliucijos Laikinosios Vyriausy- 
bės jis buvo paskirtas vyriausiu karo vadu. 

Jo likimas buvo labai liūdnas.  Kerenskiui sto- 
jus vyriausybės pryšaky, jis buvo paskelbtas Rusijos 
priešu, revoliucijos išdaviku ir turėjo bėgti į Doną 
pas kazokų atamaną gen. Kalediną ir pradėti kovą 
su bolševizmu. Čia jis kovoje buvo sunkiai sužeistas 
ir mirė. 

Rusų armijos frontas liko lyg ir perskeltas į dvi 
dalis — pietų ir šiaurės frontus. Tiktai 1916 m., 
kada vokiečių jėgos vėl buvo atitrauktos į vakarų 
frontą dėl operacijų ties Verdunu, rusai, gen. Bru- 
silovo vadovaujami, vėl sumušė austrus ir pasistū- 
mėjo į priekį. Bet jau niekados jie nebeatgavo to, 
ką buvo 1915 m. pavasarį nustoję. 

Į VILNIŲ SUGRĮŽUS 


Pablogėjusi padėtis. — Naujos aukos, — Tatjanos komiteto 
skyrių suvažiavimas. — E, Vileišienė greta carienės. — Naujas 
pabėgėlių pilūdimas į Rusiją. — Plevės — lietuvių kilimo. — 
Princas Joachimas. — Vokiečių veržimasis į priekį. — C. Ko- 
miteto pasidalijimas, paskutinysis jo posėdis ir pirmininko 
išlydėjimas. — J. Tūbelio dosnioji ranka 


Sugrįžau į Vilnių. Radau Komitete didelį nusi- 
minimą. Pabėgėlių ir prieglaudų buvo daugybė, o 
pinigų kasoje nė skatiko. Prasiskolinta krautuvėms, 
Savitarpio kredito draugijai ir atskiriems asmenims 
apie 62.000 rublių. Visi šaltiniai buvo išsemti. Ko- 
mitetas nekantraudamas laukė manęs parvažiuojant. 
Man sugrįžus, ėmėm tartis, kas daryti su jo įstaigo- 
mis. Jau norėta bankrutuoti ir atiduoti pabėgėlių 
globojimą Tatjanos komitetui ar Miestų Sąjungai. 
Bet gaila buvo įdėto darbo ir tų globojamų žmonių. 

— Siųskite į Maskvą delegaciją iš pono Kyman- 
to ir manęs. Gal pasiseks iš Maskvos ką nors par- 
vežti, — pasiūliau Komitetui. 

— Tik kelionei pinigų išleisite ir jokios naudos 
iš to neturėsite, — pasakė d-ras J. Basanavičius. 

Čia aš pirmą kartą aštriai į Basanavičių prašne- 
kau ir subariau jį, kad kiti Komiteto nariai jau nebe- 

oponavo mano pasiūlymo. Nutarta mus siųsti ir 
pridėti prie mūsų dar trečią delegatą, inž. Naruševi- 
čių, kuris gyveno Maskvoje. 

Nuvykome į Maskvą. Aplankėme visą eilę įs- 
taigų: Miestų Sąjungą, Žemietijų Sąjungą, Biržos 
komitetą, Miesto valdybą. Visur įteikėme mano 
surašytą memorandumą, kur buvo išdėstyta Lietu- 
vos būklė ir pabėgėlių vargai. Už tą raštą man daug 
kliuvo nuo inž. Naruševičiaus, kodėl aš padavęs me- 
morandumą C. Komiteto vardu, o ne šios delegaci- 
jos. Aš atsakiau, kad man atskirų delegacijos narių 
ambicijos nerūpį, o tik pabėgėlių ir C. Komiteto rei- 
kalai. P. Kymantas irgi labai stebėjosi iš tokios Na- 
ruševičiaus ambicijos. 

Rezultatai buvo labai geri. Iš Maskvos išva- 
žiavome su didele pinigų suma, kuri siekė virš 
100.000 rublių. Miesto dumos komisija paskyrė 
30.000, per J. A. Konovalovą ir Naidenovą gavome 
25.000 iš Biržos komiteto, 7.000 rub. iš kunigaikš- 
čio Lvovo Žemietijų Sąjungos, 7.000 iš Miestų Są- 
jungos, 3.000 rbl. iš spaudos komiteto, 5.000 iš „„Rus- 
skija Viedomosti“ ir dar keliolika tūkstančių iš įvairių 
kitų įstaigų. 

Grįždami atgal užsukome į Petrapilį Užeinu 
pas A. B. Neidgardą, Tatjanos komiteto pirmininką. 
Jis man parodė spausdintą sąmatų projektą, kur mū- 
sų C. Komitetui Vilniuje buvo numatyta skirti 30.000 
rublių mėnešili. Aš pranešiau jam tikrąjį šelpimo 
vaizdą ir paprašiau tą sumą padidinti. Jis paėmė 
plunksną ir iš 3 padarė 5. Tuo būdu buvo išgauta 
. mėnesinės pašalpos C. Komitetui 50.000 rublių. 


Sugrįžome į Vilnių su stambiais pinigais. Jau 
niekas nebesiūlė mūsų Komitetui likviduotis, prieglau- 

das uždaryti. Pavadinome įvairius bendrabučius ir 
prieglaudas Maskvos organizacijų bei įstaigų var- 
dais, kurios aukojo joms išlaikyti pinigų. Pranešus 
apie tai, maskviečiai buvo patenkinti. Vėliau iš jų 
gavome dar pinigų tolimesniam prieglaudų laikymui. 

Gegužės mėnesio 3—7 d. buvome pakviesti į 
Petrapilį į Tatjanos komiteto skyrių įgaliotinių visos 
Rusijos suvažiavimą. A. B. Neidgardas specialiai 
pakvietė ir E. Vileišienę, kuri pačiame suvažiavime 
pasižymėjo savo aktingumu ir buvo pirmininko pri- 
statyta carienei Aleksandrai, kaipo viena iš veikliau- 
sių moterų. 

Suvažiavimas buvo gausus: susirinko Žiemos 
Rūmuose du šimtai atstovų iš įvairių Rusijos vietų. 
Posėdį atidarė pati carienė, asistuojama jos dukrų — 
kunigaikštyčių Tatjanos ir Olgos. Atstovais buvo 
atsiųsti dažniausiai aukšti administratoriai — guber- 
natoriai, bajorvedžiai, prokurorai, aukštieji teisėjai 
ir kiti žymūs asmenys. Lenkus atstovavo gr. Viele- 
polskis, Sobanskis, H. Sviencickis ir Vilniaus miesto 
valdybos narys Rydel. Latvius atstovavo V. Dumos 
atstovas Zalit, žydus baronas Ginzburg. Buvo daug 
pranešimų iš vietų. Daugiausia įvairaus plauko ,„sa- 
novninkai“ garbino didžiąją kunigaikštytę Tatjaną, 
pripasakodami jai visokių perdėtų komplimentų, pa- 
brėždami, kiek populiarus yra jos vardas žmonėse. 

— Kiekvienoje pirkelėje Kaukazo krašte, kiek- 
viena moteriškė, eidama gulti, meldžiasi už Tatjaną! 
— sakė Tiiliso teismo rūmų pirmininkas Čebyševas. 

Jį sekė kiti, sudarydami pagyrų chorą, nuo kurio 
svaigo jaunų kunigaikštyčių galvos. Vis tai buvo da- 
roma tikslu patikti carienei, kad vėliau galėtų išgauti 
iš jos sau visokių malonių. .. 

Posėdžiai praėjo didingai, su didžiausiomis iš= 
kilmėmis, kurie baigėsi bendromis vaišėmis Carskoje 
Sielo rūmuose ir bendra fotografija. 

Emilija Vileišienė sėdėjo arti carienės... Jai 
teko ne tik garbė sėdėti šalia jos, daug nušviesti mū- 
sų tremtinių padėtį, bet ir iškelti mūsų skirtingumą 
nuo lenkų, jai besikalbant per posėdžių pertraukas su 
senatoriais ir kitais aukštais suvažiavimo dalyviais. 
Ji buvo gyva lietuvių tautos agitatorė, kuri sugebėjo 
be jokios aukštesnės politikos užkariauti simpatijas 
mūsų tautai, su kuo tik teko jai kalbėtis. 

Iš suvažiavimo sugrįžus į Lietuvą, radome pa- 
dėtį dar pablogėjusią. Lietuvos dalis jau buvo vo- 
kiečių armijos okupuota; jie slinko vis gilyn. Visas 
Prūsijos pasienis — Jurbarkas, Seredžius, Raseiniai, 
Kelmė, Telšiai, Palanga — visu ruožu jau buvo nute- 
riotas kraštas. Mūšiai ėjo Ventos ir Dubysos krantais 
prie Rėkyvos ežero. Šiauliai jau gerokai buvo su- 
naikinti. Kada aš su K. Šalkausku ir gen. Kuzneco- 
vu važiavau pro juos į Mintaują, už 9 kilometrų nuo 
jų, Aukštelkuose, stovėjo vokiečių artilerija ir ap- 
šaudinėjo miestą. Daug žmonių buvo iš to rajono 
pabėgę, o miestas visas ištuštėjęs. Šiaulių klebonas 
kun. Jasenskis jau buvo Kairiuose. Kiti Žmonės 
slapstėsi miškuose. 

Mums bevažiuojant ir Komiteto skyrius beorga- 
nizuojant, teko išgirsti, kad vyriausias rusų štabas 
esąs sugalvojęs naują priemonę prieš vokiečių armi- 
ją, būtent, pasitraukiant viską deginti, naikinti, žmo- 
nes išgabenti į Rusijos gilumą, kad atėjęs priešas ras- 
tų tik plikus laukus ir nuteriotas trobas. Būk jau taip 
buvę suplanuota, kad kiekvienas valsčius turėsiąs 
trauktis su savo viršaičiu, o keli valsčiai su Žemiečių 
viršininku pryšaky. 

TATJANOS KOMITETO SUVAŽIAVIMO DALYVIAI 1915. V. 7. 


1. Carienė Aleksandra, 2. Didž. kunig. Tatjana, 3. Didž. kunig. Olga, 4. A. B. Neidgardas, 5. Emilija Vileišienė, 
6. Ministeris N. N. Pokrovskis, 7. Ministeris Barkas, 8. Senatorius Cebyševas, 9. Kamerheras N. N. Nikitinas, 
10. M. Yčas. 


Tokiomis žiniomis mes nelabai tikėjome. Ši 
priemonė mums atrodė tokia beprotiška, tokia baisi, 
kad negalėjome rimtai apie ją nė galvoti. O kad toks 
planas tikrai buvęs, tatai patvirtino mums ir oficialios 
įstaigos. Jį įvykdžius, mūsų tauta liktų sunaikinta. .. 

(Nuvykęs vėliau į Petrapilį ir surinkęs V. Du- 
mos narių keliolika parašų, mušiau telegramą vyriau- 
siajam kariuomenės vadui, didž. kunigaikščiui Niko- 
lai Nikolajevičiui, prašydamas šį įsakymą atšaukti. 
Netrukus buvo gautas atsakymas, kad šis įsakymas 
jau atšauktas). 

Iš Šiaulių per Joniškį nuvažiavome į Mintaują. 
Keliai buvo pilni pabėgėlių. Raiti, važiuoti ir pėsti 
kažkur keliavo iš savo tėvynės, norėdami karo baise- 
nybių išvengti. Tirštesnėmis masėmis pabėgėlių bu- 
vo latvių žemėje. Jų neapykanta vokiečiams baro- 
nams, pavergusiems latvius įvedant krikščionybę 
kardu ir ugnimi ad majorem Dei gloriam ir užkaria- 
vusiems visą tautą, o ypač dar ryškūs atsiminimai iš 
1905 metų revoliucijos malšinimo priemonių, sukėlė 
didžiausios jiems baimės vokiečių armijai beslenkant 
artyn. 

Tokių jausmų vedami, latviai noriai stojo į ,Lat- 
vių šaulių batalijonus“, kad atkeršytų žiauriems vo- 
kiečiams už visas latvių tautai padarytas jų ordinų 
bei jų ainių skriaudas. Todėl ir traukėsi Rusijos gi- 
„Jumon su visa savo manta didelės latvių pabėgėlių 
minios. Laukai bei miškai buvo užtvindyti raguočių, 
arklių ir vežimų. Gavome įspūdžio, kad didžioji lat- 
vių tautos dalis pakilo iš savo nuo senų senovės ap- 
gyventų vietų ir keliasi į kitas vietas. .. 

Mintaujoje stovėjo rusų X-sios armijos štabas. 
Jos vadu buvo generolas Plevė, o štabo viršininku — 
generolas von Miller. Aplankiau juos su įvairiais 

reikalais. Generolas Plevė Biržų reformatų genera- 
linio superintendento V. Mieškauskio žmonos brolis. 
Sužinojęs, kad ir aš esu iš Biržų, teiravosi jis apie 
savo gimines ir jų padėtį. Čia jis dar pabrėžė, kad 
vokiečius jie maną greitu laiku atgal atstumti. Pra- 
šė mane bevažinėjant suraminti gyventojus, kad ne- 
sirengtų bėgti. Jis buvo jau senas žmogus ir vado 
vietai mažiausiai tikęs. 

Plevės yra kilimo lietuviai. 

Jų šeima yra kilusi iš Prūsų Lietuvos, Gumbinės 
parapijos. Kaip teko susekti iš Kelmės evangelikų 
reformatų archyvo esamų dokumentų, 1309 metais 
Ernestas Plevė jau buvo tos parapijos vargonininku. 
Tų metų kovo 5 dieną majoro Gruževskio dvare įvy- 
ko jo vestuvės su p-le Karolina Močiulskaite, Kelmės 
ev. reformatų parapijos kunigo ir Žemaičių distrikto 
senjoro dukterimi. Šliūbą davė Tauragės evangeli- 
kų kun. J. G. Čėsna (Szczesny). Toliau iš metrikų 
sužinome, kad Ernestas Plevė turėjo šiuos vaikus: 
Daratą, gim. 1810 m., Liudviką — 1811 m., Alek- 
sandrą — 1817 m., Adomą — 1816 m. ir Kostan- 
tiną-Kajetoną — 1820 m. 

Caras Aleksandras I, grįždamas iš Tilžės su Na- 
poleonu I sudaręs taiką ir pravažiuodamas pro Kel- 
mę, sustojo su savo palydovais majoro Gruževskio 
dvare. Čia su juo drauge buvo jaunas adjutantas 
šviesiausias kunigaikštis Saltykovas. Carui ši vieta 
patikusi, jis čia viešėjęs dvi savaites. Saltykovas pa- 
milo to dvaro savininko gražuolę dukterį ir ją vedė. 
Vėliau kunigaikštienė, atsimindama Kelmę ir vargo- 
nininko Ernesto Plevės šeimą, padėjo jo vaikams 
Adomui ir Konstantinui - Kajetonui mokslus išeiti. 
Paskui, Saltykovų globojami, jie iškilo į pirmąsias 
biurokratų eiles ir buvo stambūs valdininkai. 

Adomas turėjo du sūnus: Aleksandrą inžinierių 
ir Povilą generolą, kuris dabar vadovavo X-jai ar- 
mijai. Jų sesuo buvo ištekėjusi už reformatų gene- 
ralinio superintendento V. Mieškauskio, kuris beveik 
visą amžių kunigavo Biržuose. Jų namuose man 
tekdavo susitikti su Plevėmis. Generolas Plevė ne- 
buvo pasižymėjęs savo žygiais ir buvo kuklus vyras. 
Jam teko ginti nuo vokiečių savo gimtąsias vietas ir 
tėvų kapus, kurių yra Kelmės kapinėse. Jis tuo metu 
nebebuvo jau aktingas ir visas karo operacijas vedė 
generolas Milleris — baltų vokiečių kilmės. Šis gud- 
rus ir apšviestas generolas buvo energingas vyras. 
Per revoliuciją 1917 metais jis pirmas rusų armijos 
generolas kritęs nuo savo kareivių kardų.  Vizituo- 
damas revoliucijos armiją, pastebėjo ant kareivių 
krūtinių raudonus kaspinus ir ėmė juos draskyti. Už 
tai jį kareiviai puolė ir kardais sukapojo. 

Kas kita Konstantino-Kajetono sūnus Vaclovas 
(Viačeslav). Jis, turėdamas kunigaikščių Saltyko- 
vų protekciją bei paramą ir baigęs pravoviedų mo- 
kyklą Petrapilyje, aukštai iškilo į biurokratiškos ie- 
rarchijos laiptus ir buvo pragarsėjęs savo reakcijos 
darbais Rusijos vidaus reikalų ministeris. Iš refor- 
matų tikybos jis perėjo į pravoslavų ir virto „istinno 
ruskii čeloviek“. Kaip kiekvienas persimetėlis, jis. 
užmiršo savo kraštą ir niekados nepadėdavęs savie- 
siems. Jo ministeriavimo laikais į Vilniaus reforma- 
tų Synodą kreipėsi iš Volyniaus dvi Bariatino čekų 
kolonistų parapijos su prašymu priimti jas į savo glo- 
bą ir išrūpinti iš rusų vyriausybės leidimą bažny- 
čioms pasistatyti.  Synodas, prijungęs tas dvi para- 
pijas, delegavo kun. V. Mieškauskį pas vidaus reikalų 
ministerį V. Plevę. Kun. V. Mieškauskis su savo 
žmona, Plevės pussesere, nuvyko į Petrapilį.  Mi- 

nisteris labai maloniai juos priėmęs ir užkvietęs pas 
save pietų. Už stalo sėdėjo tik trise. Su savo ku- 
zinka kalbėjęsis lenkiškai, bet su švogeriu, kun. Mieš- 
kauskiu, oficialia rusų kalba. Kai kun. Mieškauskis 
išdėjo jam čekų reikalą, jis atkirtęs: 

— Mano žiniomis dauguma suminėtų čekų, Vo- 
lyniuje gyvenančių, norinti virsti pravoslavais. Pa- 
lauksime 20 metų, jei jie per tą laiką netaps pravo- 
slavais, tada duosime Vilniaus Synodui leidimą baž- 
nyčiai jiems pastatyti. 

Bet 20 metų nereikėjo laukti. Jo paties išpro- 
vokuoti socialistai revoliucionieriai metė į jį bombą, 
nuo kurios jis 1904 m. žuvo, o dar vieneriems me- 
tams praslinkus, kilo Rusijoje revoliucija, atnešusi vi- 
soms tikyboms laisvę. Bariatino čekai ir be Plevės 
malonės gavo leidimą bažnyčiai statyti. 

Kas buvo Viačeslav Konstantinovič Plevė rusų 
caro režimui, visi gerai žino. Mes žinome irgi, kad 
jis mūsų reikalams buvo priešingas. Kai Charuzinas 
su kunigaikščiu Sviatopolk-Mirskiu sumanė grąžinti 
lietuviams spaudą lotynų raidėmis, ministeris Plevė 
atkalbinėjęs carą tai daryti. Tiktai jo sūnus, Kons- 
tantin Viačeslavovič Plevė, kuris karo metu buvo 
Rusijos vidaus reikalų viceministeriu, lietuviams bu- 
vo palankus. Jis pirmininkaudamas pabėgėliams 
globoti tarybai, neretai palaikydavo grafo Aleksan- 
dro Tiškevičiaus, tos tarybos reikalų vedėjo, mums 
naudingus sumanymus. Ir šiaip lietuvių reikalams 
jis nebuvo priešingas. Lenkų jis tai tikrai nemėgda- 
vo ir nuolatos skųsdavosi man ir St. Šilingui už V. 
Dumos nario Sviencickio ir kitų tarybos narių aštrias 
jo adresu kalbas. Jis mums dar padėjo, kai organi- 
zavome Žemaičių Vyskupo Pr. Karevičiaus grįžimą 
iš Rusijos į Lietuvą. 

* Atlikęs visus reikalus Mintaujoje, K. Šalkausko 
ir gen. Kuznecovo lydimas, grįžau per Joniškį, Pašvi- 
tinį, Linkuvą, Pušalotą į Panevėžį. Lankėme visur 
jau susikūrusius L. D-jos dėl karo nukent. šelpti komi- 
tetus. Visur mus vaišingai sutiko, daugiausia klebo- 
nai, ir kiekvienas jų smulkiai išpasakojo savo pergy- 
ventus per vokiečių armijos užėjimą įspūdžius. 

Pašvitiny senas kun. Žilinskis papasakojo, kaip 
jo klebonijoje ant kanapos nakvojęs dvi naktis Vilhel- 
mo. jaunesnysis sūnus Joachimas, kuris jau tuomet 
buvo vokiečių laikomas rimčiausiu pretendentu į Lie- 
tuvos sostą. Jis buvęs palankus lietuviams ir pirmo- 
sios okupacijos metu teikęs vietos žmonėms globą. 

— Calą piwnicę laidacy wypili! .. — skundėsi 
vokiečiais klebonas. 

Linkuvoje kun. Šiaučiūnas pavaišino inus star- 
ka, kurią pagaminęs prieš 37 metus ir laukęs didelės 
„okazijos“, kad galėtų bačką pradėti. 

— Taigi ir sulaukiau. Ar bereikia didesnių sve- 
čių! — aiškino jis savo drąsųjį žingsnį bačkai pradėti. 

— Šį kartą dar pavyko išsaugoti, bet toliau, vo- 
kiečiams vėl užėjus, kažin, ar beišsaugočiau. .. 

Žmonės visur buvo neramūs. Atrodė lyg paukš- 
čiai, pakilę ant medžių šakų, dairėsi aplink, kad pavo- 
jui užėjus laiku pakiltų ir išskristų. 

Mūsų bendradarbiavimo su Miestų Sąjungos 
įgaliotiniu gen. Kuznecovu planai buvo labai gražūs, 
bet jų vykinti jau nebeteko, nes vokiečiai vis brovėsi 
į Lietuvą gilyn. 

Vilniuje susitikau su broliu Jonu. Drauge nu- 
vykome į Biržus ir aplankėme savo gimtinę. Paskui 
per N. Radviliškį iškeliavome į Naujarigę (Fridrich- 
stadtą). Pakelėje miškuose jau buvo dideli pulkai pa- 
bėgėlių ir besitraukiančių armijos dalių. Generolo 

Plevės štabas jau buvo iš Mintaujos į Kreicburgą 
išsikėlęs. Daugpilyje jau buvo pilna privažiavusių 
iš įvairių Lietuvos vietų pabėgėlių, kurie stengėsi 
geležinkeliais kraustytis į Rusijos gilumą. 

Žmonėse buvo sukelta panika. Jokios tvarkos 
nesilaikyta, niekas tremtiniais be mūsų C. Komiteto 
įgaliotinių nesirūpino. 

Nukeliavome į Petrapilį. Čia rinkosi V. Dumą 
posėdžiauti. Fronte reikalai buvo blogi. Tvirtovės— 
Novogeorgievsk, Osoviec, Gardinas, Alytus, kaip 
kortų namukai, vienos po kitų griuvo. Iš visur rusų 
kariuomenė traukėsi, vos po kelias dienas vokiečių 
armiją sulaikydama. 

Kaunas jau buvo vokiečių armijos apsuptas 
ir buvo laukiama greito puolimo. Visiems jau buvo 
aišku, kad Lietuva greitu laiku bus vokiečių užimta. 
Imta galvoti dėl ateities darbų. Taip pat buvo aišku, 
kad Vilniuje laikyti besimokinančioji  įaunuomenė 
nebegalima. Todėl C. K. nutarė pasiųsti kun. K. Al- 
šauską, J. Balčikonį ir J. Vokietaitį į tolimesnius Ru- 
sijos miestus paieškoti vietos bendrabučiams ir moky- 
kloms. Jie, apvažiavę Vitebską, Smolenską, Orlą, ra- 
do, kad visos tos vietos jų tikslui nepatogios ir jau 
perpildytos visokių karo įstaigų, todėl nukeliavo į 
Voronežą, toli nuo karo lauko stovintį miestą. Čia 
rado tinkamų bendrabučiams namų ir juos užėmė. 
C. Komitetas ilgai priešinosi ir barė savo įgaliotinius, 
kam norį taip toli gabenti moksleiviją. Galiausiai 
C. K. vis dėlto sutiko savo globojamą jaunuomenę 
toliau nuo viso pikto išgabenti. 

Toliau kilo klausimas, kas daryti su pačiu Cen- 
tro Komitetu, Ar jam pasilikti Vilniuje, ar vykti drau- 
ge su pabėgėliais į Rusiją? Ilgai svarstyta, ilgai gal- 
vota, bet prieita nuomonė, kad reikią vienai pusei 

Komiteto važiuoti į Rusiją, kitai pasilikus atstovauti 
okupuotą Lietuvą prieš vokiečius. Bet kas pasiliks, 
o kam reikės važiuoti? Šį klausimą galutinai išspren- 
dėme, kai aš vėl sugrįžau į Vilnių. 

Susitarta, kad pirmiausia turįs važiuoti pirmi- 
ninkas M. Yčas, su juo St. Šilingas, P. Leonas, kun. 
K. Alšauskas ir A. Tumėnas. Jau ir be to buvo Mas- 
kvoje J. Naruševičius. 

Aš tuojau ir išvažiavau. Nuvykau į Petra- 
pilį. Čia susikalbėjau su A. B. Neidgardu, kad visi pi- 
nigai, Tatjanos komiteto asignuoti, pasiliktų Vilniuje, - 
o mes Rusuose gausime iš jų daugiau. Apie tai pa- 
informavau vilniškius. 

Tokį sumanymą jau anksčiau buvau įteikęs 
Tatjanos komiteto pirmininkui A. B. Neidgardui. Jis 
tą sumanymą užgyrė ir patarė visus Centro Komite- 
tui skirtus pinigus nuvežti į Vilnių ir tenai palikti, kad, 
vokiečiams jį užėmus, turėtų lietuvių organizacijos lė- 
šų šelpiamiesiems išlaikyti. 

Tik štai pačiu reikalingiausiu momentu, kai rusų 
kariuomenė 1915 m. rugsėjo mėnesį ėmė trauktis iš 
Vilniaus, kai mūsų Komitetas nežinojo, iš kur gauti 
lėšų, kad nors kiek apsirūpintų maistu, kad nors pra- 
džiai vokiečiams užėjus prieglaudos ir bendrabučiai 
turėtų duonos, — išlenda lyg iš po žemių Juozas Tū- 
belis intendanto pavidale ir siūlo C. Komitetui viso- 
kių maisto produktų vagonais: lašinių, miltų, kruopų, 
makaronų, cukraus. 

Nors mūsų buvo susitarta su Tatjanos komiteto 
pirmininku A. B. Neidgardu palikti visus pinigus Vil- 
niuje, bet tų pinigų ne taip jau daug buvo, kad visa 
tai galėtume nupirkti. 

— Kiek gi tas viskas kaštuos? 


103 


— Nieko! — atsakė J. Tūbelis. — Rusų inten- 
dantūra nepajėgia visų sandėlių iš Vilniaus išgabenti. 
Aš esu gavęs iš vyriausiojo intendanto leidimą per- 
duoti, kas galima, vietos gyventojams dovanai. Tai- 
gi, eikite, imkite ir prisivežkite pilnus sandėlius viso- 
kio maisto. 

Nors buvo trumpas laikas, nedaug susisiekimo 
priemonių Komitetas turėjo, bet vis dėlto atskirų na- 
rių darbštumo dėka sandėliai buvo prikrauti visokių 
gėrybių. Ypač daug vagonų teko cukraus. Sun- 
kiausiu okupacijos laiku Vilniaus Lietuvių C. Komite- 
tas galėjo aprūpinti savo įstaigas ir narius maisto 
produktais ir cukrumi. 

Tą maistą išdalijęs, J. Tūbelis nuvyko į Dvinską 
(Daugavpilį). Čia rado seną žilą intendantą, kuris 
skundėsi, kad jam perdaug miltų prisiuntę. Kur juos 
dabar dėti! Suges ir atsakyti reikėsią! J. Tūbelis 
jam pataria išdalyti pafrontėje esantiems pabėgė- 
liams. Žinoma, daugiausia kliūva lietuviams. Vokie- 
čiai atkerta prie Švenčionių geležinkelį. Su Vilniumi 
jau nebegalima susisiekti. O intendanto J. Tūbelio 
žinion atiduota 100.000 rublių dėl karo nukentėju- 
siems šelpti. 

Jis vyksta arkliais į Minską, kad vėl į Vilnių pa- 
kliūtų ir tenai atiduotų Lietuvių C. Komitetui tų pini- 
gų geroką dalį. Vyksta drauge su lenkų komiteto 
įgaliotiniu Mickevičium. Bet tuo tarpu vokiečių ar- 
mija užima Vilnių ir atkerta nuo rusų. Iš tų pinigų 
dalis buvo siūlyta ir lenkų organizacijoms, bet jos at- 
sisakė imti, neturėdamos iš savo centro nurodymų. 
Tuo būdu visi pinigai atiteko lietuviams. 

Ir dažnai intendanto J. Tūbelio knygelė buvo 
marginama išrašais visokių produktų lietuvių tremti- 
nių organizacijoms. Kai mudu su J. Tūbeliu 1918 m. 


104 


pargrįžome į Vilnių, cukraus Komitete dar iki valiai 
radome, o vilniečiai su dideliu dėkingumu atsiminė 
J. Tūbelio dosnią ranką. 

Mano iškeliavimo dieną susirinkome į paskutinį 
Centro Komiteto posėdį. Parsinešėme iš Štralio ka- 
vinės kavos, o po posėdžio, kun. P. Dogeliui vado- 
vaujant, padainavome gražių dainelių. Paskui išsi- 
bučiavome ir nuėjome pas fotografą nusitraukti, Iš čio- 
nai, draugų palydėtas, nuvykau į geležinkelio stotį. 
Sunku buvo skirtis, ašaros nenoromis byrėjo. .. 

Tai tokios buvo mūsų išsiskyrimo iškilmės. . . 

Stotyje, prie vagono sustoję, spėliojome, kur bū- 
sią geriau, prie rusų valdžios, ar prie vokiečių. 

— Nei vienas, nei kitas mums neduos nepri- 
klausomybės, — pasakė A. Smetona. 

— Tuo būdu reikia laukti, kad karą pralaimė- 
tų vieni ir kiti! — ironiškai pastebėjau aš. 

Bet tokios padėties, kad karą pralaimėtų rusai 
ir vokiečiai, sunku buvo tikėtis. 

Paniškas bėgimas, — Pabėgėlių vargai. — C. Komiteto su- 

sitvarkymas Rusuose, — Taryba prie vidaus reikalų m-jos 

pabėgėliams šelpti. — 1.400.000 rublių. — Kontaktas su Ien- 

kais. — Liaudininkų boikotas, — Ypatingieji įgaliotiniai. — 

Korespondencijos ir pranešimai iš vietų. — Lietuvos vardo 
kėlimas. — Kairiųjų „aktyvas“ 


Kaip jau buvo anksčiau minėta, 1915 metų va- 
sarą vokiečių armija puolė Rusijos tvirtoves ir savo 
technikos ištobulintomis priemonėmis veikiai jas pa- 
ėmė. Netekę tvirtovių, rusai buvo priversti skubiai 
pasitraukti. Lietuvos žemė atsidūrė karo sūkuryje. 
Besitraukdama rusų armija varė su savim drauge ir 
ramius Lietuvos gyventojus. Rusai, atsitraukdami, 
buvo sumanę viską sunaikinti, trobas, pašarą ir ja- 
vus sudeginti, apsėtus laukus sumindžioti ir sutrempti, 
kad vokiečiai, užėmę šį kraštą, nieko neberastų. Toks 
tai buvo kažkeno sumanytas baisus planas, pakištas 
vyriausiajai karo vadovybei ir jos priimtas. Lietuvos 
ir Lenkijos atstovai Valstybės Dumoje dėl to pakėlė 
. protesto balsą, ir šis sumanymas buvo atšauktas. Bet 
jau kai kuriose vietose jis buvo įvykdytas. Be šio 
sumanymo, žmonės dar bijojo atsidurti kovojančių 

armijų ugnyje, todėl ir savu noru bėgo į Rusijos gi- 
lumą. Jeigu iki šiol Lietuvių Komitetui ir kitoms nuo 
karo nukentėjusiems šelpti organizacijoms teko mai- 
tinti ir globoti keletą tūkstančių pabėgėlių, tai dabar, 
susidarius bendrai panikai, jų buvo šimtai tūkstančių. 
Jų virtinės užplūdo visus kelius ir vieškelius. Žmonės 
savais arkliais, prisikrovę kas ką paskutinę valandą 
suskubo sugriebti, traukė į nežinomus kraštus. Kai 
kurie iš jų, pasiekę Minską ar Mohilevą, jau geležin- 
keliais važiavo toliau, ten, kur juos vežė. Tų minių 
vargas buvo be galo didelis. 

Vienas rusų rašytojas, kuris susitiko jau toli Ru- 
sijoje su keliais pabėgėlių būriais, taip apie juos nu- 
pasakojo: 

„Mes atsidūrėme prie nedidelės geležinkelio stoties, 
toli tyrlaukyje. Ilga eilė susitelkusi vežimų, kuriuos traukė 
sulysę arkliai. Tai pabėgėliai, bastūnai, kurie, negau- 
dami progos pastovėti ir pailsėti, važiuoja per Rusiją į 
kraštą anapus Uralo. Išsitiesę šiauduose, kuriais iškloti 
jų vežimai, vargšai, rodosi, liovėsi nusimaną, kas su jais 
darosi. Skausmas ir nuovargis atšipino jų jausmus. 

— Kaip toli važiuojate? 

Atsakymas visados vienodas: 

— Mes nežinome. Mes važiuojame. .. 

— Bet kur? 

— Vienas Dievas težino. 

— Kaip ilgai keliaujate? 

— Keturios savaitės. .. 

Kitas priduria: 

— Ligi čionai mes važiavome šešias savaites. Mums 
vistiek. Galima mus vežti kiek norint ilgai, juk mės ne- 
turime jokio tikslo. Todėl mes negalime nė žinoti, kur 
mus siunčia, 

— Bet, — įsikiša trečias, — sakyta gi tau, kad į 
Siberiją. 

— Siberija plati... 

Kitame vežime pabėgėliai su regimu akyse išgąsčiu 
visi sulindę į vieną kampą. Išsitiesusi vežime guli mo- 
teriškė su uždengtų skepeta veidu. 

— Ar ji serga? 

— Ji mirus. 

— Kada mirė? 

— Šiąnakt. 

Greta mirusios sėdi mažas vaikas ir tyliai verkia; 
jis bijo, kad nesibartų aplink esantieji svetimieji. 

Kelionė vyksta toliau. Kur? Kai kuriems iš šių vil- 
ties nustojusių žmonių būrio tikriausiai teks nukeliauti į 
„Amžių“ stotį. 

Panašūs baisūs vaizdeliai nereti, ir žodžiai negali iš- 
reikšti tų baisenybių saiko, kuris laukia šių nelaimingųjų, 
išmestų iš tėvų žemės, kurie, rodos, ateityje gyvenime 
beturį vieną galą — laukti naujų skausmų“. .. 

Toks tai buvo nupieštas vienas vaizdas. Bet 
mūsų pasiųsti įgaliotiniai, kurie ėmė visur tvarkyti 
pabėgėlius, kasdieną mums piešė panašius vaizdus ir 
prašė skubios pagalbos. 

Centralinis Komitetas nuo karo nukentėjusiems 
šelpti pasidalijo į dvi dalis: viena dalis pasiliko Vil- 
niuje, kita dalis, drauge su pabėgėlių masėmis, išva- 
žiavo į Rusiją. Dar mums nebuvo aišku, kur mes tu- 
rėtume įsikurti. Vieni norėjo Maskvoje, šalia didžiųjų 
visuomenės organizacijų, kaip visos Rusijos Miestų 
Sąjungos, Žemietijų Sąjungos ir kitų, kiti nurodinėjo 
Pskovą, kur dirbo plačiai įsivysčiusi senatoriaus Zub- 
čaninovo vadovaujama organizacija ,„Sieveropo- 
mošč“. Mano buvo nusistatyta perkelti Komiteto 
veikimą tenai, kur yra Rusijos vyriausybės centras, 
kur veikė didžiosios kunigaikštytės Tatjanos komite- 
tas, būtent į Petrapilį. Taigi, pirmiausia aš su K. Šal- 
kausku tenai ir nuvykau. 

K. Šalkauskas, kol kiti nariai atvyko, buvo ma- 
no dešinioji ranka; jis turėjo generalinį įgaliojimą vi- 

siems reikalams: ir sekretoriaus, ir iždininko, ir pir- 
mininko pavaduotojo. Jis taip pat padėjo man suor- 
ganizuoti ir „Lietuvių Balsą“. Šiek tiek C. Komitetą 
aptvarkius, kai atvyko kun. J. Tumas ir perėmė rei- 
kalų vedimą, K. Šalkauskui buvo pavesta suorgani- 
zuoti pabėgėlių registracijos biuras, kurį paskui jis ir 
vedė. Vyriausiuoju registracijos biuro tikslu buvo 
suradinėti išsklaidytas šeimas ir paklydusius vaikus. 
Šis reikalas buvo labai svarbus, nes nuo tėvų nukly- 
dusių vaikų buvo suregistruota apie 16.000. Greta 
šios organizacijos buvo sumanyta įsteigti dar biuras 
pabėgėliams juridinę pagalbą teikti. Be K. Šalkau- 
sko, šiam biurui vadovavo dar šie advokatai: A. Tu- 
mėnas, Cesevičius, C. Petraškevičius ir A. Spurga. 


"Šio biuro pavyzdžiu vėliau buvo įsteigtas toks pat 


biuras ir prie didž. kunig. Tatjanos komiteto, tik, ži- 
noma, su daug platesniais pagrindais. Tatjanos ko- 
imitetas į savo biurą kooptavo K. Šalkauską nariu ir 
jam pavedė parašyti brošiūrą ,„Ssudnaja pomošč“. 
Susikūrus prie vidaus reikalų ministerijos tam tikrai 
tarybai pabėgėliams globoti, jis ir į ją įėjo nariu, kaip 
C. Komiteto atstovas. Apskritai, K. Šalkauskas ati 
stovavo C. Komitetą įvairiose įstaigose organizacijai 
plėsti. 

Reikėjo skubotai griebtis priemonių šiam gaisrui 
gesinti. Reikėjo pinigų ir organizacijos. Jau nuo ka- 
ro pradžios šį darbą varę, turėjome gana įgudimo, 
kad mokėtume ūmai susitvarkyti ir išplėsti organiza- 
cijų tinklą po visą plačiąją Rusiją. C. Komitetas buvo 
šiaip susiorganizavęs: pirmininkas — M. Yčas, vice- 
pirmininkas P. Leonas, sekretorius S. Šilingas ir iž- 
dininkas J. Kubilius. Šie sudarė nuolatinį prezidiu- 
mą ir, taip sakyti, vyriausią Centralinio Komiteto 
biurą. Vėliau, P. Leonui išvykus į Maskvą Šelpimo 

Komitetui pirmininkauti, pasilikome mes trys. Šis 
triumvyratas visą Komiteto darbą pakėlė ir išnešė 
ant savo pečių. Komiteto plenumo posėdžiai buvo 
šaukiami pagal reikalą vieną kartą per mėnesį. Vi- 
sas Komitetas, be paminėtų asmenų, buvo sudarytas 
dar iš inž. Naruševičiaus (iš Maskvos), adv. A. Tu- 
mėno, kan. K. Alšausko ir Balčikonio (iš Voronežo). 
Pasikvietę iš Rygos kun. J. Tumą Komiteto reikalų 
vedėju, jau rugsėjo pabaigoje centras buvo visai su- 
organizuotas. 

Taip Komitetą suorganizavus, prasidėjo platus 
darbas po visą Rusiją. Kun. J. Tumas, turėdamas 
jau gana patyrimo pabėgėlių ir tremtinių šelpi- 
me Rygoj, nuo pat pirmos dienos laikė Komiteto vei- 
kimo pulsą savo rankose. Jo padėjėju buvo Pranas 
Penkaitis, taip pat prityręs šiame darbe, kaipo vie- 
nas iš aktingųjų šios rūšies darbuotojų Vilniuje. Juo- 
zas Kubilius, su kuriuo nuolatos kun. J. Tumas tar- 
davosi, organizavo Komiteto atskaitomybę ir buvo 
vyriausiuoju šios įstaigos iždininku. Taip pat nuola- 
tos Komitete dirbo, kaipo ypatingiems reikalams įga- 
liotinis, adv. Kazys Šalkauskas. Jis atstovavo lie- 
tuvių reikalus, buvo siuntinėjamas į provincijas, kur 
teikė greitą pagalbą ar patarimų įvairiais organiza- 
cijos klausimais. Vėliau prie Komiteto buvo pakvie- 
stas kun. J. Tumo padėjėju ir jo pavaduotoju ener- 
gingas, sumanus ir darštus vyras Jurgis Linartas. 
Jis, kaip ir kun. J. Tumas, Rygoje aktingai vadovavo 
komitetui. Ir čia, persikėlęs į Petrapilį, darbavosi 
raštinės reikalus tvarkydamas ir teikdamas pagalbą 
pabėgėliams. Nė vienas beveik traukinys su dides- 
niu pabėgėlių skaičiumi neapsieidavo be J. Linarto 
ir jo žmonos pagalbos. Jie sutikdavo pabėgėlius 
stotyje, teikdavo jiems pagalbą savo patarimais, da- 

lydavo maisto produktus ir išskirstydavo žmones po 
bendrabučius ir prieglaudas. Vėliau, mirus Kubiliui, 
iždininku buvo paskirtas jo padėjėjas ir Komiteto na- 
rių išrinktas J. Januševičius. 

Tačiau viso Komiteto varpstė, apie kurią sukosi 
platus organizacinis darbas, buvo, be abejo, genera- 
linis sekretorius Stasys Šilingas. Šis energingas, pla- 
čių sumanymų kupinas, mokąs uždegti savo idėja ki- 
tus, pakurstyti kiekvieną prie bendro darbo, patiekti 
planus bei sumanymus ir suorganizuoti platesnį bū- 
relį šiems sumanymams svarstyti, sustatyti sąmatas, 
jas ginti ir argumentuoti centralinėse įstaigose, buvo 
tiesiog nepavaduojamas. Be to, jo barono titulas, 
kurį jis veikimo pradžioje lyg ir slėpdavo, mano pri- 
kalbintas visur vartoti, daug svėrė Petrapilio biuro- 
kratijos akyse. Jo išdirbtos Centralinio Komiteto są- 
matos būdavo teoretiškai gerai pamatuotos ir nesu- 
keldavo jokių abejonių. Jos buvo pritaikintos rusų 
biurokratų psichologijai. Jei buvo paduodami pabė- 
gėlių skaičiai, tai ne tik tūkstančiais ir šimtais, bet 
tiksliai nurodomi iki paskutinio asmens.  Sąmatas 
svarstant, Tatjanos komitete pirmininkaujantis pri- 
durdavo: 

— Štai Lietuvių Centro Komiteto sąmatos. Bet 
jos taip pavyzdingai ir tiksliai išdirbtos, kad nei pri- 
dėti, nei atimti nieko nebegalima. 

Komitetas dirbo pasidalijęs sekcijomis. Buvo 
dvasininkų sekcija, kuriai vadovavo prof. Pr. Bučys, 
kultūros sekcija, kuriai pradžioje vadovavo Klemen- 
sas Skabeika, agronomų sekcijai — Sergijus Klimas, 
technikų sekcijai — St. Šilingas ir reikalų vedėjas 
Adomas Varnas. Atlyginimui nuostolių už sunaikin- 
tus javus ir sudegintas trobas vadovavo A. Tumė- 
nas. Švietimo sekciją, kurios žinioje buvo Centro Ko- 

miteto spaustuvė, išleidusi tiek daug vadovėlių, Prū- 
sų lietuviams katekizmų, evangelikams reformatams 
giesmynų ir įvairaus turinio knygų, vedė kun. P. Ja- 
kubėnas. Taip pat buvo organizuotas susirašinėjimo 
su okupota Lietuva biuras. Šis biuras, gautus iš įvai- 
rių vietų laiškus, trumpindavo juos ir versdavo į vo- 
kiečių kalbą, paskui siųsdavo per Stockholmą į už- 
imtąją Lietuvą ir tuo pačiu keliu gautus atsakymus 
išsiuntinėdavo kam reikia. Šio biuro vedėju buvo 
kun. P. Jakubėnas. 

Darbas buvo plečiamas labai greitai. 1916 metų 
pradžioje Komitetas jau turėjo užregistravęs 114.000 
lietuvių ir virš 80 skyrių. Buvo suorganizuotos ir 
įsteigtos apie 64 pradžios mokyklos. Tiek pat buvo 
įsteigta prieglaudų seniams ir vaikams.  Suorgani- 
zuota keliolika darbo biržų. 1916 m. kovo mėn. jau 
buvo galima sušaukti platus pasitarimas, kuriame da- 
lyvavo 84 asmenys, Centro Komiteto nariai, jo įga- 
liotiniai, skyrių vedėjai, o taip pat kitų lietuvių orga- 
nizacijų pabėgėliams globoti atstovai, kaip Maskvos, 
Odesos, Kijevo, Smolensko ir Rygos komitetų. Šis 
darbas palaipsniui plėtėsi ir toliau. Visoje Rusijoje 
buvo įkurta 254 skyriai ir tiek pat įsteigta mokyklų su 
lietuvių kalbos dėstymu. 

Taip susiorganizavus, tuojau buvo paleistos in- 
strukcijos ir atsišaukimai į visuomenę, kad darbu ir 
pinigais paremtų Komiteto veikimą. Suprantamas 
dalykas, kad tokio vargo savo aukomis negausi mū- 
sų visuomenė išlaikyti nepajėgė. Komitetas, dar jam 
Vilniuje tebesant, kaip matėme, laikėsi iš Tatja- 
nos komiteto ir iš kitų rusų bei lietuvių visuomenės 
organizacijų lėšų. Aišku, kad tie, kurie išliko sveiki 
nuo karo, galėjo daugiau padėti nukentėjusiems nuo 
karo žmonėms. Bet privatinių organizacijų jėgo- 

mis tokio didelio vargo ir nelaimės niekas negalėjo 
palengvinti. Čia reikėjo teikti pagalba valstybiniu 
mastu. Jei būdami Vilniuje džiaugėmės gavę mė- 
nesinės pašalpos 10.000 rub. ir dar labiau džiugome 
pasiekę 50.000 rub. iš Tatjanos komiteto, tai dabar, 
kad nors šiek tiek būtų galima suteikti pagalbos, rei- 
kėjo išgauti mėnesinės pašalpos šimtus tūkstanščių 
rublių. 

Tatjanos komitetas, jo centralinis organas, bu- 
vo sudarytas iš aukštų asmenų. Garbės pirmininkė, 
didžioji kunigaikštytė Tatjana Nikolajevna, ateidavo 
tiktai į posėdžius ir juose pirmininkaudavo. Posė- 
džiai būdavo kviečiami bent vieną kartą per mėnesį 
— Žiemos Rūmuose. Tatjana dažniausiai ateidavo 
su savo sesute did. kun. Olga. Jos abi buvo labai 
simpatingos ir kuklios princesės, Man tekdavo sėdėti 
visai arti Olgos Nikolajevnos. Mus skirdavo tiktai 
viena kedė jų freileinos baronesos Bukshevden, kuri 
tačiau retai į posėdį teatvykdavo. Už Olgos Nikola- 
jevnos sėdėdavo Tatjana. Abi jos mėgdavo piešti 
posėdžio dalyvius ir neretai karikatūras. Nupiešu- 
sios, kaip gimnazistės, po stalu rodydavo man. Aš 
visuomet jų piešinius pagirdavau. Mudu su sekre- 
torium Nikitinu tokių piešinių buvome surinkę kelias 
dešimtis. Buvome net sumanę iš jų albumą išleisti 
ir pardavinėti pabėgėlių naudai, bet revoliucija šį su- 


manymą įvykdinti sutrukdė. 


Komitete, šalia caro ir carienės kamerherų, se- 
natorių, buv. ministerių, sėdėjo tautų atstovai: len- 
kai — V. Dumos narys H. Swiencickis, V. Tarybos 
narys graias Vielepolskis, žydų — baronas Ginzbur- 
gas, lietuvių — V. Dumos narys M. Yčas ir latvių — 
V. Dumos narys J. Zalitas. Dalyvių santykiai ko- 
mitete buvo labai geri. Darbas ėjo darniai ir sutar- 

tinai. Komiteto nariai stengdavosi visus reikalus sprę- 
sti objektingai, bet dauguma šių aristokratų nepa- 
žinojo pabėgėlių ir nuo karo nukentėjusių gyvenimo 
bei jų vargų. Bet pats komiteto pirmininkas A. B. 
Neidgardas, kuris važinėjo į pafrontę ir giliai studi- 
javo pabėgėlių gyvenimą, visa širdimi atjausdavo jų 
vargus ir pagal galimumą padėdavo kiekvienai or- 
ganizacijai be skirtumo tautos ir tikybos. Jis savo 
politika plačiai išvystė darbą ir subūrė aplink komi- 
tetą visas organizacijas, kurios vietose šį darbą sėk- 
mingai dirbo. Man, įėjusiam į šio Komiteto narių 
sąstatą dar karo pradžioje, bedirbant praktiškai su 
nukentėjusiais dėl karo žmonėmis, Tatjanos komite- 
te teko užimti gana aktingą vietą. Gerai nustatyti su 
A. B. Neidgardu santykiai dar Vilniuje vis stiprėjo 
ir išsivystė į labai draugingą bendradarbiavimą. To- 
kių gerų santykių dėka, mūsų lietuvių organizaci> 
joms nepašykstėta pinigų. Mūsų klausimai ir są- 
matos būdavo visuomet su dideliu palankumu Neid- 
gardo komitetui referuojamos ir komiteto spredžia- 
mos. Tiktai latvių atstovas Zalitas, kuris buvo Neid- 
gardo ir kunigaikščio Volkonskio pakviestas mano 
nurodymu, bandė du kartus, jau sąmatas priėmus, 
balsiai pareikšti, kad lietuviams esą perdaug duoda- 
ma. Bet aš V. Dumos narį Goldmanį įspėjau, kad 
jei Zalitas nesiliaus lietuvių adresu pastabų daręs, 
tai aš imsiu veikti prieš latvius. Tada Zalitas susi- 
prato, mane atsiprašė ir nusiramino. 

Mano įtaka Tatjanos komitete augo; vėliau bu- 
vau išrinktas Tatjanos komiteto vicepirmininku ir 
A. B. Neidgardo pavaduotoju. 

Tatjanos komitetas pats vienas nebepajėgė tiek 
pinigų mums duoti. Todėl buvo sumanyta įstatymų 
keliu suorganizuoti prie vidaus reikalų ministerijos 

tam tikra taryba pabėgėliams šelpti — ,„Osoboje so- 
viesčanije po ustroistvu biežencev“. Šį sumanymą 
parėmė lenkų atstovai Dumoje, ir mudu su lenkų at- 
stovu H. Sviencickiu surašėme įstatymo sumanymą, 
parinkome keliasdešimt atstovų parašų ir įteikėme 
Dumai. Visų partijų pritarimu šis sumanymas įgavo 
įstatymo galios, ir buvo sudaryta taryba. Jos pirmi- 
ninku buvo paskirtas viceministeris Plevė, reikalų ve- 
dėju kretingiškis grafas Aleksandras Tiškevičius, na- 
riais pakviesti iš tautinių komitetų ir bendrų Rusijos 
organizacijų, kurios šiuo ar kitu būdu buvo prisidėju- 
sios prie pabėgėlių šelpimo. V. Duma, einant tuo 
įstatymu, delegavo savo septynis narius, į kurių skai- 
čių ir aš patekau. Lietuvių Centro Komitetą nuken- 
tėjusiems nuo karo šelpti atstovavo S. Šilingas ir K. 
Šalkauskas. Ši taryba buvo tai vyriausias valsty- 
bės organas pabėgėliams globoti ir šelpimo darbui 
derinti. Per ją ėjo visos lėšos, valstybės iždo asignuo- 
jamos įvairiems komitetams ir organizacijoms, ku- 
rios savo darbą plėtė. Pati taryba neturėjo vietose 
savo organizacijų, o vadovavosi jau esamomis. 

Lietuvių C. Komitetas pirmas išgavo didesnes 
sumas pinigų jau 1915 m. lapkričio m. pradžioje. 
Jam buvo asignuota milijonas keturi šimtai tūkstan- 
čių rublių. Su tokia parama, aišku, jau galima buvo 
išplėsti mūsų veikimas. Šį veikimą Komitetas ir iš- 
plėtė. 

Reikia paminėti, kad taryboje darbas ėjo gana 
sklandžiai. Mūsų buvo veikta kontakte su kitų orga- 
nizacijų atstovais, o ypač artimuose santykiuose šel- 
pimo darbe buvome su lenkų centrinių organizacijų 
atstovais ir su jų pirmininku, buv. Dumos nariu, 
VI. Grabskiu. Mūsų atstovas S. Šilingas dažnai pa- 
sisemdavo iš jų statistinių žinių, gaudavo instrukcijų 

nuorašus ir savo keliu pasidalydavo su jais mūsų 
nustatytomis formomis ir aplinkraščiais. Labai nau- 
dingas mums buvo tos tarybos reikalų vedėjas graias 
Al. Tiškevičius. Jis, mūsų krašto žmogus, doras ir 
teisingas, mokėjo objektingai pažiūrėti į mūsų reika- 
lavimus ir visuomet mus paremti. Čia dar verta pa- 
minėti rusų atstovą iš Kauno gubernijos kunigaik. 
II. S.Vasilčikovą. Jis, būdamas įtakingas aukštose vy- 
riausybės sierose, daug mums padėjo pinigus išgau- 
nant ir užstojant tose sierose lietuvius bei jų reika- 
lus. Toji taryba buvo be galo naudinga, be jos mū- 
sų pabėgėliams ir tremtiniams būtų tekę daug dides- 
nį vargą vargti. į 

Vėliau, 1916 metais, kreipėsi į šią tarybą susi- 
organizavusios draugijos rusams pabėgėliams šelpti 
komitetas, prašydamas 1.000.000 rublių. Tą prašy- 
mą buvo pasirašę, be kitų, kun. I. S. Vasilčikovas, 
Mileris, Ragovičius. Netikėtai ėmė smarkiai opo- 
nuoti V. Dumos atstovas lenkas H. Sviencickis. Jis 
pasisakė prieš, motyvuodamas tuo, kad jau rusai pa- 
bėgėliai esą sutvarkyti kitų organizacijų. 

Tuomet mes, lietuviai, tos tarybos nariai, lyg 
atsidėkodami rusams už jų paramą, stojome sutarti- 
nai jų reikalus ginti. Kalbėjo K. Šalkauskas, karštai 
juos parėmė Stasys Šilingas ir aš pasisakiau už jų“ 
prašymo patenkinimą. 

— Jei mes, lietuviai ir lenkai, gauname para- 
mos iš bendro valstybės iždo ir galime teikti pagalbą 
saviškiams, tai niekas negalį užginčyti teisės gauti to- 
kią pat pašalpą rusų organizacijoms. Jei yra nuken- 
tėjusių rusų tautybės žmonių, tai labai natūralu, kad 
jų pačių organizacijos, kurios daug artesnės jiems, 
turi padėti jų nelaimėje. Jei ką galima prikišti ru- 

sams, tai gal bent tai, kad jie taip ilgai dėl pašalpų į 
tarybą nesikreipė, — pasakiau aš. 

Mūsų balsai įtikino tarybą, kuri ir be to būtų 
asignavusi, bet mūsų parama buvo didelės moralinės 
reikšmės. 

Posėdžiui pasibaigus, prie manęs priėjo Mileris, 
Ragovičius, kunigaik. Vasilčikovas ir padėkojo už 
taip nuoširdžiai pareikštus žodžius; tokios pat padė- 
kos susilaukė ir Stasys Šilingas su K. Šalkausku. 
Mums buvo nuostabu dėl tokio lenkų atstovo Svien- 
cickio išsišokimo. Mes buvome patenkinti, kad jis 
mums suteikė progos prieš jį pademonstruoti ir pa- 
laikyti rusus. (Rusų imperijoje!!). 

Centro Komitetas visur teikė pagalbą, visur jo 
rūpestingoji ranka siekė ir neaplenkė tolimiausių kam- 
pų, kur tik lietuviai buvo apsigyvenę. Komitetas tei- 
kė ne tik materialinę pašalpą, jis rūpinosi ir dvasine 
savo tautiečių gerove. Be mokyklų, be knygų, ku- 
riomis gausiai aprūpindavo, jis padalijęs rajonais, 
paskyrė ir išlaikė kunigus kapelionus, kaip katalikų, 
taip ir protestantų tikyboms. Ypač teikė globą ir. 
pagalbą Prūsų lietuviams, varu išvarytiems iš savo 
krašto ir ištremtiems į tolimas Volgos pakrantes. 
Jiems buvo duotas kun. kapelionas Adomas Šernas. 
Buvo atspausdintas jų vaikams katekizmas, suorgani- 
zuotos mokyklos ir tiekiami vadovėliai. Jų padėtis, 
kaip Vokietijos piliečių, buvo ypatingai sunki. Mūsų 
organizacijoms prie jų prieiti pradžioje buvo didelių 
sunkumų. Bet vėliau pavyko įtikinti vietos admini- 
straciją, kad jie nėra vokiečiai, kad jie yra tokie pat 
lietuviai, kaip ir mes, tiktai Vokietijos pavaldiniai. 

Centro Komitetas, dar Vilniuje bebūdamas, su- 
darė institutą įgaliotinių. Veikimo pradžioje jis siųs- 
davo vieną kitą įgaliotą asmenį ten, kur jo žiniomis 

buvo reikalinga teikti pagalba nukentėjusiems dėl ka- 
ro žmonėms. Toks įgaliotinis organizuodavo vietose 
skyrius, o jei nebūdavo galimumo skyriaus įsteigti, 
tai pats tame ar kitame rajone tenkindavo pabėgėlių 
reikalus. 

Gilyn į Rusiją persikėlęs, C. Komitetas taip pat 
veikė per savo skyrius ir įgaliotinius vietose. 


Besikraustant žmonėms į tolimesnius kraštus, C. 
Komiteto įgaliotiniai padėdavo jiems geležinkeliais 
transportą tvarkyti, lydėdavo kelyje ir organizuoda- 
vo pagalbą kur nors jiems sustojus. Čia surasdavo 
seniau apsigyvenusiųjų inteligentų ir juos pritrauk- 
davo prie bendro darbo, užkraudami jiems tas sun- 
kias pareigas toliau rūpintis pabėgėlių reikalais. 


Pradžioje buvo toks didelis iš Lietuvos žmonių 
antplūdis, kad teko rimtai susirūpinti dėl inteligentiškų 
darbuotojų trūkumo. 

Kaip jau anksčiau minėjome, Vilniuje kairioji 
mūsų visuomenės dalis Komiteto darbą boikotavo. 
Ypač tokios taktikos laikėsi liaudininkai mums persi- 
kėlus į Petrapilį. F. Bortkevičienė, kuri daug darba- 
vosi „Globos“ draugijoje, organizuodama pagalbą 
Mažosios Lietuvos tremtiniams, dar Vilniuje bebūda- 
ma, kur darbavosi kontakte su C. Komitetu, tačiau 
atsidūrusi Petrapilyje, būdama įtakinga tos srovės 
darbuotoja, ypač tarp studentijos, kuri Petrapilyje 
buvo daugiau kairiosios krypties, tvirtai palaikė nu- 
statytą prieš C. Komitetą ūpą. Vakarais, dargi C. 
Komiteto patalpose, Baskov perenlok 29, surinkusi 
studentus liaudininkus, agitavo prieš Komitetą. O 
rytojaus dieną, atėjusi pas mane į Komitetą, prašy- 
davo pašalpų ir stipendijų tiems patiems studentams, 
kurie C. Komiteto darbą boikotavo. 

Tokių žmonių aš tada nesupratau, nesuprantu 
ir dabar. 

Teko griebtis visokių priemonių, kad būtų gali- 
ma jaunuomenę pritraukti prie bendrojo darbo, ne- 
kreipiant dėmesio į politines pakraipas bei sroves. 
Šiuo tikslu parašiau į „Lietuvių Balsą“ rugsėjo 27 d. 
straipsnelį tokio turinio: 

Jei tu gyveni tokioje vietoje, kur yra lietuvių pabė- 
ėlių, 
ž Čai esi sveikas ir apsidengęs, ir šiltą pastogę turi, 

Jei tu gavai mokslo ir esi inteligentas, 

Jei esi studentas ir mokyklą lankai, — 

Ar nepasiįdomavai, kaip tavo tautiečiai pabėgėliai 
gyvena? 

Matydamas jų skurdą, alkį ir vargą, kodėl nepadedi 
jiems? 

Ką pasakysi, karui pasibaigus, tiems varguoliams, 
jei paklaus tave, kur buvai, kada mūsų tėvynė buvo var- 
guose paskendus, kada mes kentėm didžiausias nelaimes, 
kada tavo broliai karo lauke savo galvas guldė, o jų šei- 
mynos, po visą Rusiją išklydusios, buvo lauke be pasto- 
gės, be duonos kąsnio, be patarimo? Kodėl nepadėjai 
savo darbu jų šelpti? 

Ar galėsi jiems tada atsakyti, kad egzaminams ruo- 
šeis arba, iš biuro parėjęs, ilsėjais, po skanių pietų teatrą 
lankei? 

Ar pagalvojai apie šį dalyką? 

Tai buvo trumputis straipsnelis, bet efektą pa- 
darė labai didelį. Po jo studentai ir šiaipjau inteli- 
gentai ėmė aktingiau prie C. Komiteto darbų dėtis. 
O vėliau, kai Vilniuje pasilikusiųjų kairiųjų — A. Ja- 
nulaičio, inž. St. Kairio, d-ro J. Šaulio ir J. Vileišio — 
buvo išaiškinta per spaudą ir privačiais laiškais, jog 
okupuotoje Lietuvoje susispietę apie C. Komitetą visi 
iš vien darbuojasi, tai ir pati F. Bortkevičienė nu- 
sileido. 

Ne tik nusileido, bet net griebėsi drausti ir tuos, 
kurie dar prieš C. Komitetą kovojo. Tai buvo 
1916 metų vasarą. Aš su kun. J. Žilium rengiausi 
keliauti į Ameriką. Iš laikraščių buvo žinoma, kad 
A. Bulota Amerikoje smarkiai agituojąs prieš C. Ko- 
mitetą. F. Bortkevičienei A. Bulotos veikimas nepa- 
tiko. Ji parašė Amerikoje tuo metu gyvenančiam 
Al. Rimkai laišką, kuriame išpeikė A. Bulotos elgesį. 
Šį laišką ji įdavė kun. J. Žiliui ir leido jam, kur ras 
reikalo, parodyti kitiems. Bet šį žygį F. Bortkevi- 
čienė padarė tik tada, kai ją, be virš minėtų kairiųjų 
atsiliepimų spaudoje, kun. J. Žilius, kuris tik ką per 
Švediją iš okupuotos Lietuvos buvo atvykęs, dar įti- 
kino, jog pačioje Lietuvoje visi išvien darbuojasi. 

Mūsų darbuotojų skaičius augo. Greitu laiku 
visa Rusija buvo apipinta C. Komiteto skyrių ir įga- 
liotinių tinklu; jų žinioje buvo virš 200.000 pabėgėlių 
ir tremtinių. Jiems globoti buvo išleidžiama nebe šim- 
tai ar tūkstančiai, bet milijonai rublių. Organizacija 
išaugo. Reikėjo koordinuoti ir derinti visą vietos or- 
ganų darbuotę, suvienodinti atskaitomybę, nuolatos 
sekti atskirų asmenų bei skyrių veikimą ir stropiai 
kontroliuoti jų daromas išlaidas. Tam reikalui buvo 
suorganizuoti nuolatiniai revizoriai-instruktoriai ar- 
ba ypatingieji įgaliotiniai. Reikėjo pasirinkti gerus, 
autoritetingus vyrus, kurie atitiktų šių pareigų svar- 
bumą. Pirmiausia buvo sustota ties pasižymėjusiu 
savo veikimu adv. F. Valiuku, kuris plačiai organi- 
zavo pabėgėliams pagalbą jų kelionėje į Rusiją ir bu- 
vo vienas energingiausių C. Komiteto darbuotojų: kur 
tik jis pasisukdavo, visur taip greitai sutvarkydavo 
reikalus, kad C. Komitetui tekdavo tik aprobuoti jo 
sudarytas organizacijas. 

Antruoju ypatinguoju įgaliotiniu buvo pasirink- 

tas V. Turas. Nors jis buvo mūsų stambus dvarinin- 
kas, bet nedvejojamai prisidėjo prie lietuvių Centro 
Komiteto ir visas savo jėgas atidavė mūsų žmonių 
vargui sumažinti. Jis buvo mūsų paskirtas Šiaurės 
rajone. Jo pranešimai iš vietų visuomet būdavo C. 
Komiteto aukštai vertinami; į jo autoritetingus pasiū- 
lymus Centras atkreipdavo dėmesį. 

Didelės darbo pajėgos C. Komitetas susilaukė iš 
trečiojo ypatingo įgaliotinio — Mykolo Sleževičiaus. 
Mes matėme, kaip M. Sleževičius karo pradžioje, 
kada Komitetas dar tik steigėsi, buvo neigiamai nu- 
sistatęs prieš C. Komiteto sąstatą ir boikotavo jo 
veikimą. Pradžioje jis buvo įstojęs į Visos Rusijos 
Zemstvų organizaciją bei Obyvatelių Komitetą, bet 
kaip gerais lietuvis ir patriotas, matyti, jautė pareigą 
dirbti lietuviams. Stasio Šilingo prikalbintas, jis nu- 
tarė įstoti į C. Komiteto darbuotojų eiles. 


Nelengvas, matyti, buvo toks persilaužimo mo- 
mentas, bet jis jį nugalėjo. Atsimenu kaip dabar. Jis 
įėjo į mano kabinetą šiek tiek sujaudintas ir drebančiu 
balsu pasakė: 

— Štai, pone pirmininke, ir aš atėjau pas Tams- 
tą dirbti. 

— Man labai malonu Tamstą pasveikinti, bet aš 
norėčiau Tamstos žodžius pataisyti, būtent ne pas 
mane, bt pasmusir save. Mes visi čia dir- 
bame savo tautos gelbėjimo darbą... Tenka 
tik pasidžiaugti, kad C. Komitetas susilaukia vis dau- 
giau darbininkų. 

j M. Sleževičiui buvo pasiūlyta ypatingojo įga- 
liotinio vieta, kurią noriai priėmė. Jis kontroliavo 
skyrius bei įgaliotinius ir daug prisidėjo prie atskaito- 
mybės sutvarkymo. Einant savo tarnybą, jam daž- 

nai tekdavo susidurti su įvairiais organizacijos neto- 
bulumais ir iškelti prieš C. Komitetą kai kuriuos ne- 
malonius įgaliotinių darbus. Nors kiti jo partijos na- 
riai buvo griežtai nusistatę prieš C. K., jis tačiau nie- 
kados nepanaudojo savo tarnyboje susektų paslapčių 
partiniams tikslams. Atsimenu, pas vieną įgaliotinį 
kun. B. surado kompromituojantį dokumentą — sU- 
klastotą parašą sąskaitoje: ,,Dengi spolna polučil A. 
Ši--- driskis“. Jis tą dokumentą atvežė mums į 
C. Komitetą ir įteikė prezidiumui, tačiau niekas iš jo 
partinių draugų nesužinojo apie šį pikantišką doku- 
mentą. Šitas skandalingas dokumentas veikiausiai 
būtų buvęs ,„Naujosios Lietuvos“ skiltyse stambiau- 
siomis raidėmis paskelbtas, jei ne Mykolo Sleževi- 
čiaus diskrecija. 

Labai įdomūs ir charakteringi yra įgaliotinių 
pranešimai, įteikti Centro Komitetui. Kai kuriuos 
iš jų šioje knygoje paduodame. Jie atvaizduoja, kaip 
mūsų pabėgėliai keliavo, kaip vietose atsidūrę buvo 
organizuojami ir kaip vystėsi šelpimo darbas plačiu 
mastu. Šie pranešimai ir korespondencijos iš vietų 
geriausiai nušviečia tuolaikinę mūsų nuo karo nuken- 
tėjusių būklę, todėl dedame čia jų didoką pluoštą, 
nors kai kam skaitant gali ši istorinė medžiaga pasi- 
rodyti ir sausoka. 


Pabėgėlių būrio kelionė iš Dvinsko 
į Jekaterinoslavą 


Lietuvių Draugijos nukentėjusiems dėl karo šelpti 
Keliaujamasis Būrys, atvykęs į Dvinską (Daugapilį), rado 
apie 800 pabėgėlių lietuvių — nuo Šiaulių, Kuršėnų, Kur- 
tuvėnų, Radviliškio, Kelmės ir kitų Kauno gub. vietų. 
Buvo žmonių ir iš Suvalkų žemės. Be lietuvių, pabėgėlių 
tarpe buvo kelios rusų sentikių, Lietuvos kolonistų, šei- 

mynos. Vėliau pabėgėlių skaičius perėjo per 1.000 
žmonių. 

Bet neilgai buvo lemta Keliaujamam Būriui darbuotis 
Dvinske. Vos spėjo sutvarkyti šelpimo ir gydymo rei- 
kalą, kaip turėjo drauge su pabėgėliais dėl karo aplin- 
kybių nešdintis gilyn į Rusiją. 

Fronto linijai Dvinsko kryptimi besiartinant, miesto 
valdyba sumanė greitomis iškelti pabėgėlius. Šiuo rei- 
kalu ne tik nebuvo tariamasi su Kel. Būriu, bet dargi 
apie tai jam nebuvo pranešta. Liepos 26 d., atėjęs į pa- 
bėgėlius sargybinis, liepė visiems rengtis kelionei.  Lie- 
pos 28 d. buvo atsiųsti vežimai pabėgėlių mantai į stotį 
išvežti. Kas nenorėjo, administracijos nebuvo verčiamas 
važiuoti, tat nemaža dalis vargšų kuriam laikui pasiliko: 
kas laukė vyrų iš apkasų darbo pareinant, kas užmo- 
kesnio, kas vildamasis netrukus galėsiąs sugrįžti į savo 
gyvenimus. Buvo ir tokių, kurie bijojo svetimo krašto, 
kame nesą nei bažnyčių, nei kunigų, nei kapinių. Bet, 
tur būti, baimė antrą kartą patekti į karo ugnį ir iš naujo 
patirti visas jos baisenybes, daugeliui pridavė noro bėgti 
toliau nuo pavojaus. 

Liepos 28 d. naktį (susėdę į vagoną po 20—30 
žm.) išvažiavo iš Dvinsko 483 žmonių būrys. Tarp va- 
žiuojančių buvo daugiausia moters ir vaikai. Vyrų, ga- 
linčių dirbti, apskritai imant, tebuvo 1075;—1275. Drauge 
su pabėgėliais išvažiavo ir jų palydovas Juozas Liūdžius, 
Kel. Būrio narys. 

Išvažiuojant niekas nežinojo, kur tie pabėgėliai va- 
žiuoja, kur jų kelionės galas, nežinojo net Dvinsko miesto 
valdyba, nei Vitebsko gubernatorius, tiktai buvo mušta į 
Vitebską telegrama, kad tenai pagamintų viralo. Polocke 
pabėgėliams buvo padalyta po gabalą ragaišio. Vitebske 
gavo šilto, skanaus viralo. Čia buvo vietos administracijos 
surašoma, kur kuris pabėgėlis nori važiuoti. Buvo pa- 
klausta, ar negalima pabėgėliams važiuoti į Maskvą, ka- 
dangi tenai yra lietuvių organizacija. Bet surašinėtojas 
atsakė, kad į Maskvą esą uždrausta siųsti, ji esanti pilna 
žmonių. Žmonės dar nurodė Jekaterinoslavą, kur girdėję 
esant lietuvių ir galint darbo gauti.  Surašinėtojas pa- 

reiškė, jog važiuosią ten, kur panorės dauguma. Tuo 
būdu buvo nutarta važiuoti į Jekaterinoslavą. 

Išvažiuojant iš Vitebsko buvo užsakyta šilto viralo 
Smolenske. Į Smolenską atvažiavome liepos 31 d. vėlai 
vakare, todėl tą dieną reikėjo likti be šilto valgio. Ant 
rytojaus buvo užsakyta kareivių maitinamajame punkte 
pietūs, buvo gauta po du svarus duonos, mėsos, košės 
ir sriubos po gerą dubenį. Vaikams gi buvo išdalyta du 
kibirai pieno. Pakviestas gydytojas, drauge su gailest. 
seserimi, patikrino pabėgėlių sveikatą ir davė vaistų. Vie- 
tinė Miestų Sąjungos organizacija stebėjosi ir gyrė, kad 

Mūsų veikėjui J. Moigiui padedant, buvo daroma 
pastangų darbininkų dalį palikti Smolenske ir surasti 
darbo, kad tuo būdu jie būtų arčiau savo krašto, bet žmo- 
nės nesutiko pasiūlytomis sąlygomis dirbti. 

Smolenske pabėgėliai buvo iš naujo pertvarkomi. Atė- 
jęs pristavas (nuovados viršininkas) savo nuožiūra pa- 
skyrė du vagonus į Sičevkos miestelį (Smolensko gub.). 
Jam buvo pastebėta, kad nepatogu skaldyti būrys, o jei 
jau skaidoma, tai bent didesnėmis dalimis. Bet pristavas 
neklausė ir, sutaisęs kelionės maršrutą, davė gubernato- 
riui patvirtinti. Atskirtieji du vagonai, kaip vėliau su- 
žinojau, pateko į Maskvą. Visi kiti išvažiavo Briansko 
kryptimi rugpiūčio 2 d. Prie lietuvių Smolenske dar pri- 
sidėjo keli rusų sentikių vagonai iš Lietuvos ir pusė va- 
gono žydų. 

Roslavlyje vietos organizacijos apdalino pabėgėlius 
po bandelę ir po 4 plyteles cukraus. Buvo pakviestas 
telčeris apžiūrėti sergančiųjų. 

Sergančiojo šeimyna liko vietos ziemstvos globoje. 
Jai buvo palikta du rubliai pinigų. 

Į Brianską atvažiavome vėlai, todėl tą dieną nega- 
vome šilto viralo, nors jis buvo užsakytas iš anksto. Buvo 
nupirkta ir išdalyta vaikams du gorčiai pieno. Čia mirė 
vienos moteriškės vaikiukas. Tai jau antras mirimo atsi- 
tikimas. Pirmas — irgi vaikas — mirė Vitebske. 

Rugpiūčio 3 d., negavę pietų, išvažiavome iš Brians- 
ko Šiaurės Doneco geležinkeliu. 


124 


Ligove buvo pašauktas felčeris. Sergą vaikai buvo 
atskirti ir suguldyti viename vagone. Buvo nupirkta pa- 
bėgėliams duonos ir cukraus. Nieko valgyti neturintiems, 
važiavusiems be skatiko, buvo duota po dvi grivini. 

Betemstant privažiavome nedidelę stotį — Kamari- 
čių. Susirinkę stotyje žmonės, sužinoję važiuojant pa- 
„bėgėlius ir jau antra diena be šilto valgio, tuoj padarė 
"mezliavą ir surinko 15 rb. 56 kp. Be to, šalia esančio 
miestelio prekėjai atvežė šešias silkių šules (bačkas). Sil- 
kių užkandę, pabėgėliai palinksmėjo. 

Rugpiūčio 5 d. 10 val. ryto atvažiavome į Jekateri- 
noslavą. Čia tuoj pabėgėlius surašė stoties žandaras, 
paskui vietos policija ir pagaliau Būrio palydovas. Pasi- 
rodė, jog į Jekaterinoslavą teatvažiavo 342 žmonės. 

Maitinimo punkte buvo paruošti pietūs.  Pabėgėlius 
ir jų daiktus suvežė į buvusios parodos daržą ir apgyven- 
dino parodos paviljonuose, 

Jekaterinoslavo stotyje pabėgėlių tvarkymo darbas 
darė įspūdžio užsuktos ir jau seniai dirbančios mašinos, 
kuri kas dieną per savo rankas praleidžia ne vieną žmo- 
nių būrį. Čia pasirodė nebereikalingas esąs Keliaujamojo 
Būrio atstovas: nebeliko įam darbo. 

Jekaterinoslave yra keli gana pasiturį inteligentai 
lietuviai. Bet draugijos, ar šiaipjau kokios lietuvių orga- 
nizacijos, visai nėra. Lietuvių pabėgėlių reikalais rūpinasi 
bendra visiems pabėgėliams šelpti rusų organizacija. Nuo 
pastarosios atsiskyrė latviai, ir jie ėmė rūpintis čia atva- 
žiavusiais saviškiais. Vietinė rusams - lenkams - lietuviams 
šelpti organizacija yra gubernatorienės globoje. Lietuvių 
joje, rodosi, nė vieno nėra, o lenkų gana daug. 

Teko nueiti į pabėgėlių gyvenamą vietą. Gyvenimo 
sąlygos panašios į Dvinsko. Yra Jekaterinoslave ir darbo 
biuras. Jį tvarko lenkai ir, suprantama, saviškius visur 
pirmus stato. Žmonės skundėsi ir sakė, kad Dvinske ge- 
riau buvę. 

Dviem dienoms praėjus, didelė pabėgėlių dalis gavo 
darbo: kas fabrike, kas prie žemės, kas patarnauti. Kiti 
buvo pasamdyti net į Kerčę. Moters su vaikais, kurių 
vyrai pašaukti į karą, paimtos į tam tikrą prieglaudą. 

Tokiu būdu trumpu laiku buvo aprūpinta maždaug du 
trečdaliai mūsų pabėgėlių. Liko tiktai negalį darbo dirbti. 
Man pranešė, kad jie netrukus būsią išvežti į mažus mies- 
telius į tam tikrus bendrabučius ir ten laikomi. 

J. Liūdžius. 
Lietuvių Balsas, 1915 m. 


Įgaliotinių pranešimai 
EŽutkevičiaus 


Pradedant Vitebsku, visais keliais kuone kas va- 
landa eina traukiniai grūste prigrūsti pabėgėlių. Gabe- 
nama jie į Smolenską, Jekaterinoslavą, Tomską; lietuviai 
daugiausia į Orlą, Tulą ir Voronežą. Taip sako važiuo- 
jantieji pabėgėliai. Kauniškiams, kurie buvo apsistoję 
Vilniaus gub., buvo nurodytas toks maršrutas — Vileika, 
Riečki, Dokšica, Lepelis ir Staroje Sielo, bet maršrutas 
suiro, ir lietuviai išsiblaškė visais keliais. Didžioji dalis 
kauniškių ir suvalkiečių eina pro Minską. Benicos maiti- 
namasis punktas su daugiau kaip 2.000 pabėgėlių išsikėlė 
ir keliauja Minsko kryptimi. Jie eina su visa manta, ve- 
žimais, arkliais (kurių priskaitoma 500) ir t. t., o aplink 
Minską laukai juodi juodutėliai, gyvulių numinti, ištrypti, 
pašaras rekvizuotas. Taigi nukreipėm juos truputį į šalį 
— į Kolodišče. Minske suorganizuoti sustojamieji-maitina- 
mieji punktai ir tariamasi dėl suderinimo darbo su kito- 
mis veikiančiomis organizacijomis. Pradedant rugsėjo 
10 diena, pabėgėlių skaičius ir jų grūdimasis į Minską 
pradėjo mažėti. Pabėgėliai traukiasi toliau į rytus — į 
Igumeną, Bobruiską, Borisovą ir Smolenską. Rekvizici- 
jos komisijos visą laiką skirsto rekvizicijai vietas ir dienas 
ir vis suvilioja žmones. Žmonės visai nusikamavę. 


V. Palukaičio 
Bologojos I stotyje aplankymo dieną radau prava- 
žiuojančių pabėgėlių lietuvių 113. Važiavo iš Suvalkų, 
Kauno gub. ir Rygos į Samarą ir Kostromą. 

Bologojos II stotyje skirsto vagonus, kur kuriuos 
pabėgėlius vežti. Užtikau tris traukinius lietuvių pa- 
bėgėlių. 

Glubokojos skyriaus komitetas su pabėgėliais išva- 
žiavo toliau. 

Polocke begalinės daugybės pabėgėlių visų tautų. 
Kiek lietuvių, bendrame sūkuryj patirti sunku. 

Dysnoje Komiteto skyrius šelpia pravažiuojančius pa- 
bėgėlius išimtinai pinigais. Jokios pastovios organizacijos 
sudaryti negalima. 

I Drują, Braslavę, Vidžius ir Dirsvetas jokiu būdu 
nuvažiuoti negalima. 


Oršoje radau tarp daugybės kitų trečią parą vargs- 
tančius 33 lietuvius. Išsiunčiau atskiru vagonu į Nižnįjį 
Novgorodą. 

Minske sudarėme su P. Žitkevičium Komiteto skyrių. 
Kiekvieną dieną atsiranda naujų pabėgėlių. Tik per vieną 
dieną užėjau 20 vežimų lietuvių pabėgėlių iš Suvalkų pu- 
sės ir 100 vežimų nuo Varėnos. Buvo visų veikiančiųjų 
organizacijų atstovų jungtinis posėdis. 

Iš Slesoraičio gauta telegrama, kad Bologojos gele- 
žinkelio stotyje pabėgėlius vežą atdaromis platformomis. 
Rudens šalčiai ir lietūs sirgina žmones. Slesoraičiui at- 
kreipus į tai dėmesį, važiuotės revizorius aštriai atsakęs: 
pašaliniai neturį kištis! 


F. Valiuko 


Rugpiūčio viduryje pabėgėliai buvo skirstomi Smo- 
lenske.  Pabėgėliams ne visuomet buvo leidžiama pasi- 
rinkti sau apsigyventi vieta. Siųsdavo dažniausiai į 
Orenburgą ir Sibirą. Lietuviai taip toli važiuoti nenorį. 
Sužinojus, kad galima lietuviai pabėgėliai stabdyti — ap- 
rūpinti Tuloje, Voroneže, Jekaterinoslave, Saratove, jie 
kreipiami tenai. Stengiamės apsaugoti lietuvius nuo pri- 
verstino siuntimo į Sibirą. 

Vitebske rugpiūčio gale pabėgėlių lietuvių užregis- 
truota 400, kita tiek palaidų, gyvenančių privatiniuose bu- 
tuose. Vaikai visi apiplyšę, basi. Įsteigta jiems prie- 

glauda. Gavus važiuoti iš Vitebsko, pabėgėliai lietuviai 
bus siunčiami su palydovais. Teikiama stropiausia mo- 
ralinė ir medžiaginė pagalba. Pabėgėliai labai džiau- 
giasi gavę „Lietuvių Balsą“.  Veikiai bus siunčiama pa- 
bėgėlių partija į Jeroslavlį. 


J. Savickio 


Nižniam - Novgorode iš viso pabėgėlių bus apie 
15.000. Lietuvių ne mažiau kaip 1.500. Pabėgėliai ap- 
gyvendinti didžiuliuose barakuose (yra tokių, kuriuose 
telpa aštuoni šimtai žmonių). Ilgai jų čia nelaiko: arba 
siunčia toliau, arba žmogus verčiamas pats susiieškoti sau 
darbo, ar kambarį pasisamdo ir skuba išsinešdinti iš ne- 
perdaug vaišingų barakų. Daugelis lietuvių jau išsiųsta į 
sodžius. Lietuviai kaip tik pataikė pirmon eilėn. Ten 
pabėgėlius išsklaido atskiromis šeimynomis, o maisto reik 
pačiam susiieškoti. Veikia dvi didelės organizacijos: 
miesto komitetas ir D. K. Tatjanos. Pirmojo veikimas — 
by tik veikiau sutvarkyti, o rasi ir nusikratyti. Daugiau 
širdies D. K. Tatjanos komiteto veikime. Jisai pavaišino 
visai įmanomais pietumis (dviejų valgių) 800 žm. ir įstei- 
gė dvi dirbtuvėlės — siuvėjų ir kurpių, kur pabėgėliai 
dirba pabėgėliams. Surenkama daug aukų pinigais ir rū- 
bais. Gautas puikus rūmas vaikų prieglaudai; jau pa- 
ruoštas 80 vaikų. Miesto valdyba įsteigė darbo biurą. 
Veikia „Paskirstomasis (Razpredielitelnyj) komitetas“, 
kuris rūpinasi pabėgėlių kelione ir siunčia į sodžių. Vie- 
tos veikėjams paaiškinau, kad lietuviams labai negeistinas 
jų išsklaidymas po sodžius. - Lietuviai, gyvendami atski- 
romis šeimynomis, galėtų nustoti savo kalbos ir tikybos, 
ypač vaikai; paraginau, kad jie atsižvelgtų į tautinį lietu- 
vių savitumą ir sulaikytų lietuvių gabenimą į sodžių; kad 
stengtysi grupuoti pabėgėlius tautomis arba kad leistų 
atskiroms tautoms pačioms savo pabėgėliais rūpintis. 
Visa tam pritarė ir iš širdies prižadėjo, kad jie sulaikysią 
lietuvių gabenimą iš miesto, kol pasiims darbo Lietuvių 
Draugijos įgaliotiniai. Apskritai imant, visa tat jiems at- 
rodė didelė naujiena, ir atsidėję klausėsi minėtojo pasiū- 
lymo motyvavimo. 

V B 1VSAADEP VN AP 


Kun. N. Raštučio 


Tverėje pabėgėlių 3.000, tarp jų lietuvių ne mažiau 
kaip 600 žm. Tverės apylinkėse aficialinėmis žiniomis: 
Rževe — 2.000, Viežecke — 320, Ostaškove — 200, Tor- 
žoke — 300, Staricke — 40, Vesjagonske — 250, Kašine 
— 200, Zubcove — 60, Višniam Voločke — 300, Licho- 
slavyje — 20, Krasnam Cholme — 30 ir Kimruose — 150. 
Visur netrūksta lietuvių. 


Jaroslavlyje iš viso pabėgėlių apie 5.000 Visais rū- 
pinasi „Bendrasis komitetas“. Duoda butą (yra 22), 
arbatos, cukraus, viralo pietums, o savo išmanymu ir pa- 
šalpos pinigais. Plečiasi užkrečiamosios ligos. Per dvi 
savaites išmirė 20 vaikų. Lenkai įsteigė dvi prieglaudas, 
rusai vieną. Lietuviams gresia surusėjimo pavojus. Ne- 
beteksime mažutėlių, kurie neišmirs; būdami svetimtaučių 
prieglaudose jie nutautės. Miestas atidarys pabėgėliams 
6-ias mokyklas. 


Roslavlyje pabėgėlių 500, lietuvių arti 100. Veikia 
„Roslavlio biuras teikti pagalbą pabėgėliams“. Jis pa- 
rūpina butus, teikia darbo, maisto ir medicinos pagalbą. 
Pabėgėliams duodama: 1Y/;5 sv. juodos duonos užaugu- 
siam ir V3 sv. baltos duonos vaikui, 3 silkes savaitei, V; 
pūdo bulvių 3—5 žm. šeimynai savaitei, 34 pūdo bulvių 
5—8 žm. šeimynai savaitei, arbatos ir 4 gabaliukus cuk- 
raus užaugusiam dienai, 3 gab. mažiems. Kaip yra rei- 
kalas ir kaip atsitinka, duodama dar burokų, morkų, rūgš- 
taus ir saldaus pieno, vaikams retkarčiais kiaušinių. Pi- 
nigais pašalpa retai teteikiama.  Šelpimo darbui paleng- 
vinti miestas padalytas į dalis. Kiekviena dalis turi savo 
globėją. Pabėgėliai daugiausia iš Rygos ir Mintaujos, 
yra ir iš Kauno bei Vilniaus gub. Pabėgėlių minia kas- 
dien auga. Vaikai miršta. Reikalinga prieglauda - mo- 
kyklėlė.  Roslavlio apylinkėje beveik kiekviename kaime- 
miestelyje galima rasti pabėgėlių; jie daugiausia nelietu- 
viai.  Žukovkos stotyje yra 20 žmonių lietuvių, geležin- 
kelių tarnautojų. Šiaip jie aprūpinami, tik vaikams 
trūksta tautinio peno.  Danilovičiuose apsigyveno Obelių 
mokykla su mokytojais ir mokinėmis. 2 

Per patį Roslavlį nuolat plaukia pabėgėlių minios iš * 
Cholmo, Liublino, Tomaševo ir Bielgorajaus apskričių. 
Jų praėjo apie 60.000. Keliauja jie su savo vežimais, ark- 
liais, manta ir galvijais įau 7-ta savaitė. Kasdien praeina 
po 1.000—2.000 ir daugiau. Pakeliui kas 20—25 varstai 
yra maitinimo punktai, kurie iš karo fondo duoda jiems 
karštos sriubos, mėsos ir duonos. 


Rževe pabėgėlių užregistruota 435, bet iš viso bus 
apie 2.000, tarp jų lietuvių iki 200. Veikia „Jungtinis 
komitetas“. Valgis geras. Vaikams duoda saldaus pieno. 
Svarbiausias reikalas — steigimas vaikams prieglaudos. 


V. Palukaičio 


Aplankyta: Glubokaja. Įsteigtas skyrius. Pabėgėlių 
neperdaug. Diena iš dienos jų skaičius auga. Dysna — 
įsteigtas skyrius, pabėgėlių lietuvių 30 šeimynų. Dirsvėta 
— įsteigtas skyrius. Švenčionėliai. Šis skyrius užre- 
gistravo 515 žmonių, su geležinkelio tarnautojais — apie 
1.000.  Darbuojasi duonos kepykla, valgykla. Kasdien 
valgo pietus daugiau kaip 300 žm. (tarp jų apie 80 
gudų). Druja — pabėgėlių pro šalį važiuoja daug, ne- 
sustoja niekas; daugiausia važiuoja latviai ir žydai. Adu- 
tiškis, Lentupiai ir Lužkai — taip pat. Gaidžiai. Čia iš 
Dukšto pusės daug pabėgėlių. Kamajai — po apylinkės 
girias išsisklaidę daugiausia pabėgėliai valstiečiai; prieiti 
sunku. Vidžiai — Kauno Ūkio Draugija įsteigė savo val- 
gyklą. Neturėdama savo pinigų, verčiasi taip: verda pie- 
tus ir iš dalies ima už juos užmokesnį nuo pačių pabėgė- 
lių, iš dalies už išvirtus ir išdalytus pietus moka Gudų 
Draugija. Kiek teko sužinoti, Kauno Ūkio Draugija ke- 
tinanti dar steigti savo valgyklas Braslavoje, Apsoje, 
Krėslavkoje, Tverečiuje, Švenčionyse ir Pastovuose tiems 
. pabėgėliams, kurie už pietus gali užsimokėti. 


A.škėmos 


Aplankyta: Konvališkiai — įsteigtas maitinimo punk- 
tas; pabėgėlių lietuvių 50 šeimynų, beveik išimtinai su- 
valkiečiai; Vyšniava — įsteigtas maitinimo punktas, pa- 

bėgėlių lietuvių arti 50 šeimynų; Ašmena — įsteigtas mai- 
tinimo punktas, kurs laikys pabėgėlių lietuvių 150 žm.; 
Ašmenos giriose yra nuo 2.000 iki 3.000 šeimynų vienų 
lietuvių iš Suvalkų žemės ir Trakų apskrities. Duobičių 
giriose — raistuose, kur nė kazokai neįjoja — apie 20 
žmonių laikosi. 


A. Martusevičiaus (Martaus) 


Sudervoje, netoli Vilniaus, buvo suėję lietuviai pabė- 
gėliai iš Betygalos, Ariogalos, Krakių ir Šiaulėnų valsčių 
(visi Kauno gub.). Iš viso buvo virš 800 žm. Kelioms 
savaitėms praėjus, jų skaičius išaugo ligi 1983 Žmonių. 
Pavojui prisiartinus, visa ta minia, Lietuvių Draugijos 
nuk. nuo karo šelpti žmonių vedama, persikėlė į Benicą, 
netoli Molodečnos, kur ir dabar tebėra. Beveik visi pa- 


bėgėliai ūkininkai su vežimais ir gyvuliais. Visi nori lai- 
kytis krūvoje. 


Korespondencijos 


Simbirskas. 


Simbirske ir Simbirsko gubernijoje pabėgėlių dau- 
gybė. Kalba, kad būsią apie 30.000. Be to, dar va- 
žiuoja daugybė, keli šimtai tūkstančių, iš kitų miestų: 
Gomelio, Orlo, Roslavlės, Riežicos ir k. Surašytų pabė- 
gėlių jau esą: pačiame Simbirske — 328, jo apskrityje 
— 848, Sizranės apskr. — 5.476, Korsunės — 2.000, 
Alatirės — 1.552 ir Kurmitsko — 904. Nesurašytų esą dar 
daugiau. Yra taip pat nemaža išsiųstų iš Vakarų krašto; 
tarp jų yra daug ir lietuvių. Kasdien ateina vis nauji pa- 
bėgėlių traukiniai. 

Suplaukus į Simbirską daugybei žmonių ir atkėlus 
čia kai kurias vyriausybės įstaigas, laisvų butų mieste be- 
veik nebegalima gauti. Tiktai D. K. Tatjanos komitetui 
padedant, pavyko gauti lietuviams vieni labai geri namai, 
skyrium pastatyti, su 10 kambarių, labai geroje vietoje. 
Mokestis tiktai 80 rublių mėnesiui. Dabar galima lietu- 
vių koncentracija. Atminus, kad butai Simbirske yra 
sekvestruojami, tokie namai yra didelė gėrybė. 

Labai sunkus padėjimas yra išsiųstųjų. Jais nieks 
nesirūpina, jų nieks nešelpia. Jie tikrai badauja. Net 
pažiūrėti į juos baisu: nuplyšę, sulysę, pamėlynavę, iš- 
putusiais veidais. Jų daug miršta. Lietuvių Centr. Ko- 
miteto įgaliotinis rūpinosi, kad vietos vyresnybė leistų 
tiek pat šelpti ir išsiųstuosius, kaip ir kitus pabėgėlius. 
Dabar yra jiems teikiama maža pašalpa, kitaip jie nebe- 
galėtų nė gyvi būti. Šelpia juos ir Markevičienė vilnietė. 
Bet tai nedaug tepadeda: gavę vieną antrą rublį, vėl grįžta 
prašyti. 

Viskas labai brangu: cukraus svaras 27 kap., duonos 
sv. 8 kp. Ir tat galima gauti tik anksti rytmečiais. Dabar 
visi džiaugiasi greitai sulauksią prieglaudos: nebereikėsią 
šalti ir alkį kęsti. 

Lovų negalima gauti visame mieste. Kalsime gultas 
iš lentų, dirbsime šieno priegalves, šiaudų čiužinius. Bus 
daug pigiau. 

Reikalinga maldų knygų. Jų daug prašo, neturi iš ko 
melstis. Šiaipjau knygų šiek tiek yra (apie 100 egz.) 
Gautą iš Markevičienės laikraštį padalinome lietuviams. 
Visi puolė ištroškę skaityti. 

Maža maža skaitant, lietuvių bus apie 10.000. Są- 
rašų tautomis nedaroma, tad ir lietuviai suieškoti sunku, 
juo labiau, kad daugumas yra sodžiuos. Apskritai sa- 
kant, tikslios organizacijos dar nėra, ir visas pabėgėlių 
šelpimo darbas dar tebetvarkomas. Miestas duoda žmo- 
gui dienai 15 kap. Prie tokios brangenybės su tiek pi- 
nigų išsimaitinti labai sunku. Gyvena labai susigrūdę. 

Trūksta viršutinių ir apatinių drabužių. Duoną žada 
kepti patys pabėgėliai, nes lengviau gauti miltų, negu duo- 
nos, 0 gautuosiuose namuose yra dvi krosnys. 

Lietuviai, Prūsų valdiniai, per Amerikos konsulą gauna 
pinigų maistui, tik pinigų jiems į rankas neduoda, o perka 
maistą ir dalina. Jie labai reikalingi pinigų ir verkdami 
jų prašo. Taip pat jie reikalingi knygų ir laikraščių. 

Darbo gauti sunku. Darbininkams moka mažai. Lie- 
tuviams, nemokantiems rusų kalbos, dar sunkiau. 

Lietuvių, kurie čia nuolat gyventų, taip sakant lietu- 
vių kolonijos, čia nėra. 

Darbuojasi lenkų, žydų ir latvių komitetai. Lietu- 
vius jau buvo žadama sudėti į vieną vietą su lenkais ir 
atiduoti prižiūrėti kunigui lenkui. Dabar lietuviai bus 
globiami Liet. Centr. Komiteto įgaliotinio. Padėjėjų už- 
teks, nes tarp pabėgėlių yra inteligentų. 

Jonas Aukštuolis 


Saratovas. 


Bendro lietuvių skaičiaus patirti neteko, nes nei 
miesto, nei zemstvos tam tikrų sąrašų tautomis nedaro; 
tas darbas tik šiomis dienomis pradėtas. 


Tačiau yra pabėgėlių namų, kuriuose gyvena vien 
lietuviai. Sakysim, yra vieni namai, kuriuose gyvena dau- 
giau kaip 100 vienų lietuvių. Apie šiuos namus pakalbė- 
siu paskiau. Visame mieste pabėgėliams yra apie 50 
bendrabučių ir, aišku, kiekviename bus ir lietuvių. Buvo 
nutarta, pasamdžius žmogų, apeiti juos visus ir nors ap- 
čiuopiamai patirti, kiek iš viso yra lietuvių, bet, deja, man 
iš Saratovo išvažiuojant su tuo žmogumi susieiti nebeteko. 

Sodžiuose apgyvendinta jau 34.000 žmonių. Aišku, 
kad ir čia pakliuvo nė vienas lietuvis.  Pabėgėliais rūpi- 
nasi miestas ir zemstva. Čia kad ir nėra panašių ujimų, 
kaip Nižniame, tačiau šelpimo darbas tik dabar kiek tvar- 
kingiau pradedamas dirbti. 


Pabėgėliams pietų neverdama.  Dalinama „pajokai“. 
Stotyje dižuruoja studentai medikai. Jų tikslas žiūrėti 
sveikatos. Darbo biure tarnauja vien rusai. Yra registra- 
cijos ir kartu pašalpos stalas. Ten viena rusė. Per pa- 
bėgėlius, apstojusius ją užsirašyti ir gauti pinigų, pačios 
rašytojos nė nematyti. Sunkus vargelis, kol patenki prie 
jos. Ir, apskritai, lietuvio vardas visur naujai skamba; 
vienur maišo jį su lenku, kitur su latviu, o kai kur ir visai 
nežino. 

Yra D. K. Tatjanos komitetas. Pirmininkė vicegu- 
bernatorienė. Duoda pašalpų, rūbų ir t. t. 

Grinkevičius pirmas pradėjo rūpintis, kad šalia lenkų, 
žydų, latvių būtų ir lietuvių komitetas. Ir tie namai, ku- 
riuose gyvena daugiau kaip 100 lietuvių, yra Grinkevi- 
čiaus darbas. Mat, jis yra miesto dumos narys. Užtat, 

gal būti, jam ir pavyko juos išgauti. Namai dideli, erd- 
vūs, švarūs. Kituose miestuose į tokius namus sugrūstų 
ne 100, bet du šimtus, o gal ir dar daugiau. Išgavus iš 
miesto pinigų, iš lentų padarytos kaip ir lovos. Tuose 
namuose pabėgėliams yra duodami pietūs. Pasamdyta 
virėja iš gautų „pajokų“ pinigais, padedant ir kontroliuo- > 
jant vienam, kasdien vis kitam, pabėgėliui, perka ir verda. 
„Pajokas“ tiesiai į rankas neduodamas. Visi patenkinti, 
Tvarkos bei švarumo žiūrėti namuose yra šeimininkas. 
Visi tie viršininkai yra iš pačių pabėgėlių. Apatiniame 
gyvenime — po skliautais — yra įtaisyta tų namų val- 
gykla, kurioje, kaip sako patys pabėgėliai, esą „smagu 
valgyti“. Viena nelaimė tos didelės šeimynos (įėjus at- 
rodo ji soti, švari, net turtinga) — vaikučiai serga. Dar 
į Saratovą tebevažiuojant, kelyje apsirgo vienas kitas ty- 
mais (blusinėmis), nuvažiavę į vietą apsargino ir svei- 
kuosius. 


Sunku mūsų žmoneliams, įbaugintiems, kas ir pa- 
tarti; tačiau viena moterėlė buvo nusiuntusi savo vaiką į 
ligoninę, bet vaikas... tuoj mirė. Vadinas, ligoninėje 
vaikai miršta — nebesiųsti ten. Tad paskiau nei kunigo, 
nei kitų žmonių neklausė. Dauguma vaikų persirgo tuose 
pačiuose namuose, tačiau dabar jau visai sveiksta, taisos 
ir po savaitės kitos bus visi sveiki. 


Reikėtų dar vienų namų lietuvių pabėgėlių prieglau- 
dai arba vaikų bendrabučiui ir mokyklai. Grinkevičius 
žada ir čia padėti.  Pirmučiausias reikalas — mokykla. 


Kalbama, kad darbo biure turėtų tarnauti bent vienas 
ir lietuvis. Žadama pasamdyti Grinkevičiui padėjėją, kurs 
tam tikromis valandomis būtų Lietuvių Komiteto bute, 
eitų į stotį sutikti pabėgėlių ir t. t., žodžiu, kad būtų visai 
atsidėjęs pabėgėlių darbui. 

Grinkevičiaus žmona (rusė) taip pat, kiek galėdama, 
darbuojasi lietuviams pabėgėliams, padėdama taisyti ben- 
drabučius, laikyti juos švariai ir t. t. 


Kol kas Saratove nėra lietuvio nei mokytojo, nei vaikų 
bendrabučio vedėjos ar šeimininkės. Įsteigus mokyklą ir 
vaikų bendrabutį, jie bus reikalingi, 

Kijevo universitetas keliamas karo metui į Saratovą, 
pirmi studentų būriai jau važiuoja. Žinoma, atsiras ir 
lietuvių, tada darbas bus smagiau ir lengviau dirbti. 

Buvo smulkiai tariamasi apie pabėgėlių registravi- 
mą, apie sodžiuose gyvenančiųjų globojimą, apie kny- 
gyną. 

Iš lietuvių inteligentų Saratove gyvena šie: inž. Grin- 
kevičius, dvarin. Graužinis, inž. Pr. Morkūnas, buhalt. 
Jon. Samulionis, valsč. teisėjas Radžiukynas nuo Simno, 
kun. Čaplikas (jis nuvažiavo į Astrachanę ir ten apsi- 
gyveno). 


Lenkai čia plačiai gyvena. Mokosi keli šimtai vaikų 
ir jau suspėjo vieną kitą lietuviuką pritraukti, kuriuos da- 
bar dar lengva atgauti. 

Latviai gyvena sunkokai. Mano veikiai atidaryti 
mokyklą. 

Kun. Potockis, lenkas; lietuviškai nemoka. Reikia 
kunigo lietuvio. 

J. Savickis 


Penza. 


Iš miesto vedamų pabėgėlių sąrašų patyriau, įog 
Penzos mieste lietuvių yra 50 su viršum. Norėdamas šią 
žinią patikrinti, apėjau barakus ir surašiau lietuvius. Nors 
surašinėdamas išgirdau naujų pavardžių ir kai kurių, pir- 
miau užrašytų, jau nebebuvo, bet lietuvių skaičius liko 
tas pats, būtent 50. Iš pasikalbėjimų ir įvairių statistikos 
žinių teko patirti, kad daug pabėgėlių jau išsiųsta į rusų 
sodžius. Manau, kad tarp jų buvę ir lietuvių. Tik nuo 
rugsėjo 18 d. tegalima susekti, kur kokis (kuo pavardė ir 
kurios tautos) pabėgėlis išsiųstas. Yra žinoma, kad lie- 
tuviai pro Penzą griuvo kaip tik prieš rugsėjo 18 d. Kur 
juos dabar besuseksi! 

Penzoje oficialinė įstaiga pabėgėliams šelpti yra Pi- 
liečių komitetas. Yra ir lenkų komitetas, o latvius atsto- 
vauja Strikis. Piliečių komitetas yra išsidalijęs į kelias 
tam tikras komisijas: maitinimo, butų ir kit. Nutarta, 
maitinimo komisiją susidaryti iš rusų, lenkų ir latvių. 
Maitinimo darbas pavestas atskiroms tautoms. Butų ko- 

misijoje nutarta ir vykdoma, kad kiekvienos tautos žmo- 
nės gyventų skyrium, atskiruose barakuose. 

Barakai statomi iš lentų, su tarpais, prigrūstais druož- 
lių ir žiogspirų, bet nutarta statyti ir iš rąstų. Statomos 
ligoninės ir skirstymo - dezinfekcijos bei infekcijos bara- 
kai. Tam dalykui ketinama prašyti iš vidaus reikalų mi- 
nisterijos 250.000 rub. pašalpos. 

Pabėgėliai lietuviai lenkų komiteto ir latvių globoja- 
mi. Man rūpėjo sužinoti, kiek Penzoje yra mokslo am- 
žiaus lietuvių vaikų. Jų nedaug tesuradau. Vis dėlto 
būtų gerai, jei čia atvažiuotų mokytoja lietuvė. Galima 
būtų drauge su latviais (jie irgi neturi mokyklos) išnuo- 
moti mokyklai namai, išeitų pigiau, Tuo reikalu kalbėjausi 
su Strikiu; jis man pritarė. 

Lietuvių inteligentų Penzoje tėra klebonas kun. St. 
švegžda ir neseniai atvykęs iš Telšių kun. Povilainis. 

J. Savickis 


T ula: 


Keliant pabėgėlius iš Dvinsko (Daugapilio) į Tulą, 
teko juos man lydėti. Kiekvienoje didesnėje stotyje laks- 
čiau, kaip katė su pūsle: tai valgio prašiau, tai gydytojo 
ieškojau. Vieną vaiką, sergantį rauplėmis, palikau Vi- 
tebske, kitą vos gyvą nuvežiau į Tulą. Stotyje mirė. Tu- 
loje, man bevaikščiojant į įvairias vietas pabėgėlių reika- 
lais, traukinys su visais mano žmonėmis nuvažiavo. Šiaip- 
ne - taip pavyko sulaikyti artimiausioje nuo Tulos Prata- 
popovo stotyje (7 varstai) ir savo išrinktuosius Žmones 
sugrąžinti atgal į Tulą. 

Gyvenimas. Į antrą dieną po atvykimo į Tulą gavau 
iš Miesto komiteto butą, kuriame sutalpinau tik 65 žm., 
0 su manim atvažiavo 95. Tad likusius išdalinau po kitus 
butus, o tiems, kurie buvo su mažais vaikais, pasamdžiau 
butus už savo pinigus. Butai už vaistus brangesni. Pra- 
džioje buvo labai sunku. Nebuvo nė su kuo pasitarti. 

Kasdien vaikščiojau į stotį. Ten suradau daug lietu- 
vių, nežinančių kur kreiptis: Juos ištraukiau iš vargo. 
Apėjau visas pabėgėlių prieglaudas, kurių suradau 32. 
Paėmiau į savo rankas ir pirmiau buvusią prieglaudą su 

66 lietuviais. Kas dieną reikia jiems dalyti pinigai, gau- 
nami iš Miesto komiteto. Duodama suaugusiems po 20 
kap., o mažiems — 10—15 kap. Kas savaitė reikia 3 
kartus eiti į Miesto komiteto posėdžius. 

Darbo gauti gana sunku. Kas ieško darbininkų, vis 
kreipiasi į lenkų komitetą, o iš jo lietuvaitei ar lietuviui 
neduoda geros vietos, tik išjuokia, daugiau nieko. 

Darbo su pabėgėliais yra iki kaklo. 

Dabar renku vaikus, kurie nori mokytis; surinkau įau 
60. Bet dar daug yra nesurastų. Tarp surastųjų tik kai 
kurie moka „10 Dievo įsakymų“. Motinos teisinasi, kad 
vaikai užmiršę. Reikalinga būtų lietuvių vaikams atskira 
mokykla, kuri ruoštų juos į pirmą išpažintį ir Komuniją. 

Miesto komitetas taiso rusų, latvių ir lietuvių vai- 
kams mokyklą ir prieglaudą. Žinoma, toje mokykloje ne- 
bus žiūrima, kad vaikai išmoktų poterių. Į prieglaudą 
buvo norima įteikti viena lietuvaitė mokytoja, bet ji netu- 
rėjo mokytojos teisių, o be teisių nepriima. Reikalingas 
ir lietuvis mokytojas, kurio reikalauja Miesto komitetas. 
Lenkų komitetas viską jau savo turi, ir lietuviams, kaip 
ištyriau, tiesiog nieko rienori nė patarti. 

Rugsėjo 27 d. Tuloje apsigyveno kunigas lietuvis. Jis 
jau sakė lietuviškai pamokslą. Žmonės labai džiaugėsi, 
kad galės bent išpažinties nueiti. 

D. Zablockas 


Uifa. 

Dalis pabėgėlių lietuvių, studentui Masiuliui lydint, 
nuvažiavo į Ufą. Ufoje sunku esą gauti butų. Darbo 
pabėgėliams gauti esą galima. Daug lietuvių išvažiavę į 
Sibirą: į Tomską, Tobolską ir kitur. 

F. Valiukas 


Ribinskas. 


Čia iš viso vieko darbuojasi pabėgėliams kun. Raštu- 
tis ir proviz. Žvėrelė. Pabėgėliai turi labai gerą butą 
Volgos pakrantėje, sode. Netrukus jiems iždas pradės 
duoti po 20 kap. dienai. Vaikams yra pasamdyti dideli 
namai sode su visomis ištaigomis. Ten pat yra visokių 

tikybų vaikams prieglauda. Vaikai į ją vaikščioja kasdien 
iš kitų prieglaudų, iš tėvų. Pabėgėlių žiūri moteris gy- 
dytoja, o pabėgėlių vaikų — vietos daktaras. Apskritai, 
Ribinske esama daug gerų Žmonių. 
Kun. M. Gustaitis 
Polockas. 
Lietuvių Centr. Komitetui jo įgaliotinis Liūdžius rašo: 
Baigiasi mano maršrutas. Lieka tik Nevalis, Vel. 
Luki, Rževas ir Maskva. Apvažiavau Riazanių, Riažską, 
Bogojavlenską ir visą liniją lig Smolensko - Polocko. Pa- 
bėgėlių srovė sumažėjo, o Rygos - Orlo keliu visai sustojo. 
Lietuvių pabėgėlių stotyse beveik nerandu. Ešalonai eina 
vis iš Gardino gub. Vitebsko ir Minsko gub. pabėgėliams 
dabar nėra reikalo trauktis toliau. Jie dabar tik lenda iš 
miškų ir spiečiasi prie Žemietijų Sąjungos maitinamųjų 
punktų. 
* 

Čia pacituota tik dalis įgaliotinių pranešimų, ku- 
rie atvaizduoja mūsų pabėgėlių-bastūnų kelionę į Ru- 
siją ir jų tenai gyvenimą. Tai buvo savo rūšies „,„ana- 
basis“. Buvo daug vargo ir rūpesčių ne tik patiems 
pabėgėliams, bet ir jų globėjams, Komiteto agen- 
tams. Plati Rusija ėmė absorbuoti, ir gausios orga- 
nizacijos, pačių lietuvių sukurtos, per du tris mėne- 
sius sutvarkė, priglaudė ir apglobojo tuos, kurie buvo 
reikalingi pašalpos. 

Kiek aptvarkius šelpimo darbą Rusijoje, pri- 
steigus skyrių ir parūpinus jiems nuolatinių darbuo- 
tojų-įgaliotinių, mūsų visų akys buvo nukreiptos į 
Vilniaus C. Komitetą. Imta ieškoti kelių su juo susi- 
siekti. Be to, žinodami, kad vokiečių užimtoje Lietu- 
voje labai mažai teliko inteligentų, mes ėmėm raginti 
saviškius, kad kas nors grįžtų į Lietuvą per neutralias 
valstybes. Pirmasis toks sugrįžėlis buvo senas už- 
grūdintas lietuvis patriotas, buvęs „Varpo“, „„Ūkinin- 

ko“, o vėliau „Vilniaus Žinių“ redaktorius, Vilniaus 
Didžiojo Seimo 1905 m. sumanytojas, Jonas Kriau- 
čiūnas. Man teko su juo 1915 m. rudenį susitikti 
Maskvoje. Gerai šiuo reikalu įsikalbėjus, jis pareiškė, 
kad esą gerai būtų grįžti, nelaukiant karo pabaigos, 
nes buvo aišku, kad karas taip greitai nesibaigsiąs. 
Kiek laiko praslinkus, gavau iš J. Kriaučiūno laiškelį 
iš Kopenhagos, kad jis gavęs iš vokiečių leidimą grįž- 
ti ir kad važiuojąs į Lietuvą. Kiek vėliau grįžo J. E. 
Žemaičių Vyskupas Pr. Karevičius, o su juo kan. 
Šaulys ir kan. Paltarokas. Be to, buvo pasiųsta C. 
Komiteto lėšomis visa eilė jaunų vyrų į Europos neu- 
tralius kraštus. Čia jie, bestudentaudami, taip pat 
rūpinosi Lietuvos reikalais ir įkūrė kelias organizaci- 
jas lietuvių belaisviams šelpti. 

Bedirbant labdarybės darbą, teko kelti ir politi- 
kos klausimai.  Kasdieniniuose darbuose susiduriant 
su valdžios įstaigomis ir Rusijos visuomenės organi- 
zacijomis, tekdavo aiškinti ir kelti Lietuvos vardas, 
Tas vardas, kaip žinoma, buvo iš Rusijos biurokrati- 
jos leksikono išbrauktas. Lietuvos nebebuvo. Buvo 
šiaurės - vakarų kraštas. Kaip nebebuvo Lenkijos, 
o buvo Privislinsky kraj. Mums teko Lietuvos vardą 
prikelti. 

1915 metų pabaigoj, rusų Žemietijų ir Miestų 
Sąjungos išleido ankietą, norėdamos išaiškinti, kiek, 
kur ir kokių tautų pabėgėlių yra apsigyvenusių. Ta- 
me ankietos lape, kur buvo suminėtos lenkų, latvių, 
vokiečių, estų tautybės, lietuvių nebuvo paminėta. 
Centralinio Komiteto dėl to buvo pakeltas protestas, 
atviro laiško pavidale, vyriausiems įgaliotiniams — 
Visų Rusų Žemietijų Sąjungos kunigaikščiu G. E. 
Lvovui ir Visų Rusų Miestų Sąjungos M. V. Čelno- 
kovui. 

Atviras laiškas 


Vyriausiejiems įgaliotiniams — Visų Rusų 
Žemietijų Sąjungos Jo Šviesybei Kunigaikščiui 
G. E. LVOVUI ir Visų Rusų Miestų Sąjungos 
Jo Sveikatai M. V. ČELNOKOVUI. 


Visų Rusų Žemietijų ir Visų Rusų Miestų Sąjungos 
pabėgėlių skyrius 1915 m. lapkričio 28 d. rašto 3690-uoju 
Nr. kreipėsi į Lietuvių Draugijos Centralinį Komitetą nu- 
kentėjusiems dėl karo šelpti, prašydamas žinių apie pa- 
bėgėlius, pridėdamas drauge ankietos lapą. Tame lape 
pabėgėlių tautos skirstomoje lentelėje nėra „lietuvių“ 
rubrikos. 


Biurokratai lietuvių gyvenamąją šalį ilgai laikė „nuo 
amžių“ rusų kraštu, tikėdamiesi ilgainiui surusinsią lietu- 
vius. Tuo tikslu jie tarp kita ko stengėsi visokiais bū- 
dais ignoruoti lietuvius atskira tauta esant. Tačiau rusi- 
nimo politikos tebuvo tik tokie vaisiai, kad daugelis lietu- 
vių sulenkėjo. 

Nebūtų noro manyti, kad tokios visuomenės organi- 
zacijos, kaip Visų Rusų Žemietijų ir Visų Rusų Miestų Są- 
jungos, eitų ta politika. Blogiausiai norėtume pamanyti, 
kad žmogus, suredagavęs lentelę, mažai yra susipažinęs 
su karo lauko dalies istorija, geografija ir etnografija. 


Sumanytosios ankietos, kurioje nėra tam tikros „,lie- 
tuvių“ rubrikos, vaisiumi bus, kad daugelis lietuvių bus 
įrašyti lenkais vien dėl to, kad jie vienos su jais, katalikų, 
tikybos. 

Taigi ankieta nesuteiks žinių pagerinti pabėgėlių da- 
lies, lietuvių, buities, ko ankieta, be abejo, nori visiems 
pabėgėliams: pavyzdžiui, nebus žinoma, ar reikalinga 
vienoje ar kitoje vietoje atskira lietuvių vaikams mokykla 
ir k. d. 


Galingos visuomenės organizacijos — Visų Rusų 
Žemietijų ir Visų Rusų Miestų Sąjungos — galėtų per 
savo vietos komitetus padėti savo ankieta lietuvių organi- 
zacijoms sužinoti pabėgėlių lietuvių reikalus.  Parodytoji 
ankietos yra pagalbos viltį daro problematišką. 


140 


Lietuvių Draugijos Centralinis Komitetas nukentėju- 
siems dėl karo šelpti negali neatkreipti dėmesio į ankietos! 
lapo trūkumą, dėl kurio gautųsi nepageidaujami vaisiai, 
todėl jis nuolankiai prašo V. Rusų Žemietijų ir V. Rusų 
Miestų Sąjungos vyriausiųjų ir visų vietos komitetų, da- 
rant ankietą, pabėgėlius lietuvius registruoti skyrium. 


Centralinio Komiteto Pirmininkas 
Valstybės Dumos narys: M. Yčas, 
Centralinio Komiteto Sekretorius: 


Baronas St. Šilingas. 


Šis laiškas buvo priimtas dėmesin. Ankietos 
blankai buvo panaikinti ir iš naujo išspausdinti lapai, 
kuriuose jau buvo įvestas ir lietuvių skyrius. 

Visuose mūsų oficialiuose susirašinėjimuose žo- 
dis „Litva“ buvo plačiai vartojamas. Centro Komi- 
tetas nukentėjusiems dėl karo šelpti gavo iš vyriau- 
sybės įvairių lengvatų: geležinkeliais gabenti Komi- 
teto siuntinius papigintu tarifu, o jo atsakomingi dar- 
buotojai buvo atleisti nuo karo prievolės. Tuo būdu 
C. Komitete pirmininkui pavyko paliuosuoti 286 inte- 
ligentai. Šis faktas davė progos patraukti į tremti- 
nių šelpimą daugiau darbuotojų lietuvių iš kairiojo 
sparno. Šiaip Komiteto darbą jie boikotavo. Bet kai 
paaiškėjo galimumai nuo mobilizacijos pasiliuosuoti, 
metė savo socialistinius principus ir stojo į Komiteto 
tarnybą. Pirmaisiais tokiais sugrįžėliais buvo Česlo- 
vas Petraškevičius ir Mykolas Šleževičius. Petraš- 
kevičius stojo į Centro Komitetą sąmatos skyriaus ve- 
dėju, vėliau buvo išrinktas sekretorium. Bolševikų 
revoliucijai kilus, jis, kaip Lietuvos komisariato na- 
rys, aktingai prisidėjo prie savo pirmininko M. Yčo 
areštavimo, o toliau prie sunaikinimo paties C. Ko- 
miteto. Mykolas Sleževičius buvo paskirtas ypatingu 
Centro Komiteto įgaliotiniu Pietų Rusijai. Jo dar- 


141 


buotė buvo labai naudinga; jis daug prisidėjo prie 
kontroliavimo ir įvedimo tvarkos įvairiuose skyriuose 
bei įstaigose. Komitetas jo darbuotę visuomet aukš- 
tai vertindavo. 

Turint jį akyse, tekdavo visuomet apgailestauti, 
kad mūsų kairieji, ypač liaudininkai, šį mūsų bendrą 
tautos darbą boikotavo. Kada tiek reikalinga buvo 
inteligentų darbuotojų, kada siautė mūsų šelpiamųją 
tarpe epidemijos ir visur trūko gydytojų, jų abazo 
žmonės, visai nesivaržydami, bėgo nuo to darbo ir 
savo jėgas skyrė kitiems — į Kislovodską, Bogoro- 
dicką ir kitur. Vis dėlto reikia paminėti, kad veikiau 
už liaudininkus įsitraukė į šelpimo darbą socialdemo- 
kratai. F. Valiukas, A. Purėnas, Vienožinskaitė, Liut- 
kevičius ir kiti pamažu įsitraukė į tą darbą, vadovau- 
dami kai kuriems tos organizacijos skyriams. Socia- 
listai-liaudininkai, išskyrus Sleževičių ir kelis nežy- 
mesnius asmenis, išlaikė savo partijos „čystatą“ iki 
galo. Dabar, tiek laiko praėjus, gali ramia sąžine, 
mūšdamiesi į krūtinę, sakyti: 

-— Atleisk mums, Viešpatie, nes nežinojome, ką 
darą! 

Bet jie savo darbų balanse turi dar vieną akty- 
vą, kurį istorija jiems užrašys: jie, boikotuodami lie- 
tuvių organizacijų darbą, dėjosi į krūvą su šio krašto 
lenkais, ,„(Obivatelių“ komitetu, agronomijos bei me- 
dicinos pagalbos teikti d-ja, sėdėdami drauge su to- 
kiais asmenimis, kurie lietuvišką darbą griovė. 

VIII 
M. YČO GIMNAZIJOS VORONEŽE 


Vilniaus gimnazijų steigimo idėja. — Grafo Ignatjevo rezo- 
liucija. — Voronkovo patarimas. — Popierius su numeriu ir 
antspaudu. — Neidgardo palankumas. — Bandymas leidimą 
sulaikyti. — Mokomojo personalo kvietimas. — Su K. Šakeniu 
pas Vilniaus mokslo globėją. — Buto klausimas. —Lėšų kiau- 
simas, — Norėjau gauti z0.000, gavau 100.000 rublių. — „Lie- 
tuviai turi Yčui „paminklą pastatyti“ — pasakė lenkas. 
— Iškilmingas gimnazijos atidarymas. — Pirmoji mokinių laida. 
— Mergaičių gimnazija. — Kitos mokslo įstaigos 


Vienas svarbiausių mūsų rūpesčių buvo — tai 
jaunimo auklėjimas ir jo išmokslinimas. Nuo pat 
C. Komiteto veikimo pradžios Vilniuje buvo jo stei- 
giami moksleivių bendrabučiai ir teikiama parama 
paskiriems moksleiviams. 

Į Rusiją išsikrausčius, daugelis mokyklų, kurios 
buvo Lietuvoje ir kaimyninėje Latvijoje, kur taip pat 
daug lietuvių mokėsi, užsidarė. Mūsų moksleivija 
pakriko po visus Rusijos kraštus. Todėl atsirado bū- 
tino reikalo dar labiau, negu Vilniuje, imtis švietimo 
darbo. Šis klausimas konkrečiau iškilo, kai aš nu- 
vykau į Petrapilį. Ypač mums parūpo tie mokslei- 
viai, kurie buvo C. Komiteto įgaliotinių, kun. K. Al- 
šausko, J. Balčikonio ir J. Vokietaičio, nugabenti į 
Voronežą. 

Tuojau po mano atvažiavimo į Petrapilį atėjo 
pas mane Vilkaviškio gimnazijos direktorius Slaš- 
čevskis. Jis buvo su savo gimnazija persikėlęs į Vil- 
nių, ir C. Komitetas, neturėdamas savo gimnazi- 
jos, buvo atidavęs savo globojamus mokinius jam 
mokyti. Tokių mokinių buvo jau arti šimto. Aišku 
buvo, kad išsikrausčius į Rusiją kitoms gimnazijoms, 
kaip Mintaujos, Rygos, Šiaulių, Kauno, Panevėžio 
realinei mokyklai ir kit., lietuvių mokinių skaičius, 
mano sumetimu, turėjo pasiekti kelių šimtų. Slaš- 
čevskis atvyko pas mane kan. Alšausko patariamas. 
Savo gimnaziją jis jau buvo irgi iškraustęs iš Vil- 
niaus į Voronežą. Jo sumanymas buvo toks: Komi- 
tetas išlaikys mokinius, už juos mokės kaip ir Vilniu- 
je, o jis pasirūpins gauti butą ir mokys su esamuoju 
savo mokytojų sąstatu, 

Aš iškėliau klausimą lietuvių kalbos dėstymo. 
Jis man atsakė, kad „eto počti nevozmožno i budet 
zovisiet ot popečitelia Varšavskago okruga“. Tada 
man atėjo į galvą tokia mintis: — kokia bus mūsų 
mokiniams nauda, kad Vilkaviškio gimnazija egzis- 
tuos Voroneže. C. Komitetas neturės toje gimnazi- 
joje jokio balso. Mokytojų pasirinkimas taip pat nuo 
mūsų nepareis, ir mes tenai jokios įtakos neturėsime. 
Tuo tarpu evakuota yra ne tik mokinių, bet ir lietu- 
vių mokytojų, kurie dabar sėdi be darbo. -Nutariau 
įvykdyti seniai jau projektuojamą lietuvių gimnazijos 
organizavimą, sumanytą dar Vilniuje. Įsteigti savo 
mokyklą Vilniaus apygardoje prieš karą beveik bu- 
vo neįmanomas daiktas. Lietuviai mokytojai šioje 
apygardoje ir šiaipjau negalėjo gauti tarnybos, tai ką 
jau bekalbėti apie savąsias mokyklas. Mano brolis 
Jonas ir aš seniai prieš karą svajojome apie įkūrimą 
reformatų priedangoje savos gimnazijos, bet dėl 

įvairių priežasčių tas sumanymas liko neįvykdytas. 
Dabar kaip tik pasitaikė gera proga šį sumanymą rea- 
lizuoti. Pasitariau su savo draugu V. Dumos nariu 
Voronkovu, kuris buvo aktingas V. Dumos švietimo 
komisijos narys. Jis man patarė, nieko nelaukiant, 
kreiptis į švietimo ministerį grafą P. N. Ignatjevą, 
kuris buvo žinomas, kaip liberališkos pakraipos žmo- 
gus. Taigi nedelsdamas nuėjau pas jį su prašymu. 
Išdėsčiau jam gyvą reikalą sugrupuoti lietuvių mo- 
kinius vienoje ar dviejose gimnazijose, įvesti lietuvių 
kalbos mokymą ir duoti galimumo mūsų vaikams 
tęsti mokslą, nors ir esant jiems svetimoje šalyje. 
Dar jam priminiau, kad jis, pavasarį priiminėdamas 
Lietuvos delegaciją, susidedančią iš A. Smetonos, St. 
Šilingo ir manęs, yra pasakęs, jog stovis už lietuvių 
kalbos mokymą aukštesnėse mokyklose mūsų krašte, 
kur žymi mokinių dalis yra lietuviai. Jis man be ilgų 
argumentavimų padėjo tokią rezoliuciją: ,,„Razriešaju 
otkryt v gorodie Vilnie mužskuju i ženskuju gimna- 
ziju M, M. Yčasa s pravami dlia učaščichsia i učaščich 
pravitelstvennych gimnazi i vremenno ščitat eva- 
kuirovannymi v gorod Voronež“. 


Galima išsivaizduoti mano džiaugsmą, tokį lei- 
dimą gavus. Tiek metų svajota, tiek rūpintasi įkurti 
savąją gimnaziją Vilniuje, o dabar tas įvykinta vienu 
švietimo ministerio grafo P. N. Ignatjevo plunksnos 
pabraukimu. i 

Jau čia pat, ministerijoje, ėmiau dėstyti planus, 
kaip jas organizuoti. Lipdamas laiptais žemyn susi- 
tinku su Dumos nariu Voronkovu ir sakau jam: 

— Dėkui tamstai už patarimą, jau turiu leidimą 
dviem gimnazijoms steigti su lietuvių kalbos dės- 
tymu. 

— Sveikinu, sveikinu tamstą su tokiu pasiseki- 
mu. Kitokio rezultato aš iš grafo nė nelaukiau. Jis 
yra doras vyras. Bet ar tamsta jau turi juodą ant 
balto? 

— Ministerio rezoliucija padėta ant mano pra- 
šymo, ir aš manau, kad viskas baigta. Juk pats 
tamsta sakai, kad ministeris Ignatjevas doras žmo- 
gus. Taigi aš nemanau, kad jis sumanytų savo nuo- 
monę pakeisti ir rezoliuciją atšaukti. 

— Taip, tai taip. Aš ir nemanau, kad pats gra- 
ias sumanytų rezoliuciją pakeisti, bet tamsta Žinai, 
kokie yra jo bendradarbiai. Švietimo ministerija Ži- 
noma, kaip juodašimtiškai nusistačiusi. Kaip ims jie 
visi iš visų pusių grafą spausti, tai tuojau susiras vi- 
sokių formališkų kliūčių. Aš patarčiau tamstai grįžti 
atgal su manim į viršų pas departamento direktorių 
ir palaukti, kol išrašys formalų leidimą. Kai turėsi 
leidimą kišenėje, tai tik tada bus viskas baigta. 

Aš paklausiau jo, ir mudu užėjome pas aukštes- 
niųjų mokyklų departamento direktorių. Pasirodė, 
kad mano prašymo su ministerio rezoliucija dar jis 
neturėjo. Bet man paprašius, kad paskubintų, direk- 
torius parašė korčiukę ir pasiuntė per kurjerį minis- 
terio sekretoriui. Po 5 minučių mano prašymas jau 
gulėjo prieš jį ant stalo. Jam nelabai malonus buvo 
siurprizas. Jis tik pastebėjo, kad grafas čia per daug 
lengvai pasielgęs, apeidamas visus formalumus. Čia 
dar nesą „„popečitelia okruga“ nuomonės. O ji esanti 
būtinai reikalinga. 

— Bet jei jau ministeris rado galimumo pada- 
ryti tamstai išimtį, „tak eto tiem lučše“. 

Aš paprašiau, kad man išrašytų formalų liudi- 
jimą apie leidimą įsteigti dvi gimnazijas. Iš karto jis 
atsikalbinėjo, kad tą dieną negalįs išduoti, bet man jį 

spiriant ir Voronkovui palaikant, išrašė formalų lei- 
dimą ir įteikė man. 

— Dabar tai aš jau tikrai sveikinu. Turi ne tik 
patį popierių, bet ir su Nr., antspaudu ir data. Tuo 
būdu viskas tvarkoje! — pasakė Voronkovas, spaus- 
damas man ranką. 

— Eto už osoboje lično k vam raspoloženije 
graia — dat razriešenije na otkrytie gimnaziji i ešče 
s polnymi pravami pravitelstvennych učebnych za- 
vednii. Ja služu zdies uže davno ir takovo slučaja 
ne pomniu, — pridėjo departamento direktorius, 
taip pat spausdamas man ranką. 

Atsisveikinę su departamento direktorium, išė- 
jome. 

-— Matai tamsta, kad aš neklydau patardamas 
paimti formalų leidimą. Tegu tik būtų tas pačias min- 
tis, ką mums dėstė, pareiškęs ministeriui, ir gimna- 
zijų steigimas būtų buvęs sutrukdytas. 

Dar kartą padėkojęs jam už pagalbą, išėjau iš 
ministerijos. Pakeliui sutikau A. B. Neidgardą, ku- 
riam parodžiau ką tik gautąjį leidimą, ir mes abu 
džiaugėmės. 

— Tak vaši gimnazii budut pervyje bieženskije 
gimnazii v Rosii. Eto očen važno, i ja polagaju, čto 
Tatjanovskomu komitetu pridetsia pomogat i etim 
učebnym zavedenijam. Ja očen rad za vas i za li- 
tovskich biežencev. 

Išsiskyręs su juo prie jo namų Kirečnos gatvėje, 
aš nuėjau į V. Dumą. Ten laikraščių atstovams pra- 
nešiau leidimo tekstą, kurį jie pagarsino spaudoje. 
Dar dieną praleidęs, buvau pašauktas viceministerio 
Ševiakovo prie telefono. Jis man pasakė, kad švie- 
timo ministeris labai norėtų su manim pasimatyti. 
Aš pasižadėjau rytojaus dieną pas ministerį užeiti. 

Man pas jį nuėjus, įvyko tarp mūsų toks pasi- 
kalbėjimas: 

— Tamsta jau esi gavęs leidimą gimnazijoms 
Voroneže steigti. Nors aš esu rezoliuciją padėjęs, 
kurios visai nemanau atšaukti, bet norėčiau štai ką 
tamstai pasiūlyti. Tamsta žinai, kad Rusijoje yra 
daug evakuotų gimnazijų iš Lietuvos, Kuršo ir Su- 
valkų gubernijos. Kam tamstai rūpintis naujų gimna- 
zijų steigimu. Pasiimk kokią tik nori, ir aš įsakysiu ją 
Voroneže atidaryti. Jūsų visi pabėgėliai galėtų tenai 
susikoncentruoti, o jeigu vienoje gimnazijoje nesu- 
tilptų — kitą atidarysime, kur tik tamsta panorėsi. 

Aš jam padėkojau už tokį tėvišką susirūpinimą 
lietuviais, bet nurodžiau, kad jau mano yra žygiai 
padaryti dėl jų atidarymo ir jau užangažuoti moky- 
tojai. Čia dar pridėjau, kad jau žodį davęs kai ku- 
riems asmenims ir negalėsiu dabar jo laužyti. Jis čia 
suprato, kad į jo darželį akmenukas taikyta, ir pri- 
dūrė: 

— Ja ni v kojem slučaje ne imieju v vidu mie- 
niat dannavo vam svojevo slova, no po soobraženijam 
čisto praktičeskim riešil k vam obratitsia s etim pred- 
loženijem. Esli ono dlia vas nepriimlemo, to ja na 
etom ne nastaivaju. 

Mes persiskyrėme geruoju, nors aš mačiau, 
kaip jam buvo nesmagu, kad aš nesutikau su jo pa- 
siūlymu. Beje, jis dar pridėjo, jog būtų geistina, kad 
aš vėliau savo gimnazijas, kai susikurs, perduočiau 
specialiai joms laikyti sudarytajai draugijai, kad jam 
dešinieji negalėtų prikaišioti duoto leidimo opozici- 
jos žmogui ir dar išsyk su visomis valdiškų mokyklų 
teisėmis. 

Mano buvo laimėta. Aš tada supratau, kaip 
svarbus buvo Voronkovo patarimas nieko  nelau- 

kiant paimti dokumentą. Aišku, kad ministerį iš visų 
pusių dešinieji spaudė už man duotą leidimą. 

Turėdamas Slaščevskį rezerve, mušiau tele- 
gramą savo broliui Jonui, kuris tada buvo Semipa- 
latinske gimnazijos inspektorium, pasiūlydamas jam 
direktoriauti mano gimnazijoje. Gavau iš jo atsaky- 
mą, kad sutinkąs važiuoti, bet, kol pasiliuosuos iš uži- 
mamos vietos, teks palaukti du mėnesius. Kadangi 
buvo skubus reikalas ir jau buvo prasidėję nauji 
mokslo metai, tai nutariau geriau pradėti tuojau or- 
ganizuoti vyrų gimnaziją be jo. Pakviečiau Slaščevs- 
kį užimti direktoriaus vietą. Jam sutikus, susitariau 
dėl inspektoriaus ir lietuvių mokytojų sąrašo. 

Iš laikraščių sužinoję apie gimnazijų steigimą, 
kreipėsi į mane kai kurie mokytojai: M. Šikšnys iš 
Rygos ir J. Špakevičius. Į inspektorius maniau pa- 
kviesti K. Šakenį, o jei jis nesutiktų, pasiūlyti tą vietą 
Z. Žemaičiui. Parsikviečiau Z. Žemaitį iš Maskvos. 
Jis mielu noru sutiko mokytojauti, bet griežtai atsi- 
sakė nuo inspektoriavimo, motyvuodamas savo atsi- 
sakymą menku prityrimu administracijos darbe. 

— Aš beveliju būti geru matematikos mokytoju, 
kaip netikusiu inspektorium, — pridėjo jis. 

Man su juo besitariant, gaunu iš K. Šakenio te- 
legramą, kad jis apsiimąs būti inspektorium. 

Inž. K. Šakenis mokytojavo Vilniaus Aleksandro 
I gimnazijoje. Dėstė fizikos kursą ir vedė rankdarbių 
kursą (amatų skyrių), kuris neseniai prieš karą buvo 
įkurtas vienoje nedaugelio rusų gimnazijų. Jis buvo 
darbui atsidėjęs ir niekur iš Lietuvos nevažiavo, ne- 
žiūrint to, kad kur toliau galėjo gerą karjerą pada- 
ryti. Aš jį už tai branginau ir gimnaziją organizuo- 
jant pirmiausia sustojau ties jo kandidatūra inspekto- 

riaus pareigoms. Jis tuo metu buvo apsigyvenęs 
Maskvoje, kur buvo nugabenęs visas amatų skyriaus 
mašinas. 

Su Žemaičiu pasitariau, ką daugiau į mokytojus 
kviesti. Pasisakiau, kad lietuvių ir lotynų kalbai dė- 
styti esu pakvietęs J. Jablonskį iš Velyžiaus ir paro- 
džiau jo telegramą, kurioje aiškinosi, kad dėl įvairių 
priežasčių negalįs važiuoti. Bet be J. Jablonskio aš 
neįsivaizdavau savo gimnazijos. Būtinai reikėjo jį 
turėti. Jis atsisakinėjo, nors, tiesa, negriežtai, tai aš 
vis dėlto turėjau vilties jį prisikalbinti. Čia prie Z. Že- 
maičio sustačiau J. Jablonskiui telegramą, kur pa- 
reiškiau maždaug tą pačią mintį, kad be jo negalėsiu 
tinkamo lietuvių kalbos mokytojo surasti ir kad visi 
lietuviai būtinai laukią jo atvažiuojant. Žinodamas jo 
nepergeriausią materialę padėtį, pridūriau, kad gim- 
nazija imasi apmokėti kelionės išlaidas ir duoti priedą, 
be kurio jam, ligotam žmogui, būtų sunku buvę į taip 
tolimą vietą keltis. Galiausiai gavau jo sutikimą. Dar 
pasikviečiau J. Balčikonį, J. Špakevičių, M. Šikšnį, 
A. Tumėną, J. Vokietaitį, kun. J. Šepetį; keli mokyto- 
jai perėjo iš Vilkaviškio gimnazijos; tris vietas pali- 
kau apygardos globėjo nuožiūrai, ir personalas be- 
veik buvo surinktas. 

Dėl Slaščevskio kilo abejonių, ar Varšuvos apy- 
gardos globėjas sutiks jį atleisti iš Vilkaviškio gimna- 
zijos. Teko važiuoti į Maskvą, kur ši įstaiga buvo iš 
Varšuvos evakuota. Pataikiau laimingą laiką. Ką tik 
buvo paskirtas globėju geras mūsų pažįstamas ku- 
nigaikštis Kurakinas, buv. V. Dumos narys, Gedimi- 
no padermės ainis. Jis neilgai spyrėsi ir tuojau pra- 
nešė ministerijai, kad nieko neturįs prieš Slaščevskio 
paskyrimą M. Yčo gimnazijos direktorium. Ministe- 
ris ilgai nedelsdamas pasirašė jo paskyrimą, ir ber- 

niukų gimnazijos personalo formavimas buvo beveik 
baigtas. 

Galutino susitarimo su Vilniaus mokslo apygar- 
da siekiant, reikėjo vykti į Mohilevą, kur ši įstaiga bu- 
vo atvežta. Ten jau buvo karo vyriausios vadovybės 
štabas ir jo vadas caras Nikalojus II. Suradęs Mas- 
kvoje inž. K. Šakenį, vykau tenai su juo kartu. Kelio- 
nė buvo sunki. Traukiniai prikimšti keliautojų. Dau- 
giausia važiavo į frontą kariai. Vos nukeliavę iki 
Oršos, gavome persėsti į laivą ir vandeniu leistis že- 
myn Dniepro upe. Garlaivėliai, nepritaikinti tokiam 
keleivių antplūdžiui, beveik grimzdo į dugną. 

Į Mohilevą atkeliavome naktį. Privačių viešbu- 
čių nebuvo: viskas užimta vyr. štabo. Teko kreip- 
tis į komendantūros skyrių. V. Dumos nariui ir jo 
sekretoriui inž. K. Šakeniui buvo duotas kambariu- 
kas tik dviem dienom. 

Nuvykome į mokslo apygardą. Globėjo pava- 
duotojas Bazarevskis parodė iš ministerijos telegra- 
mą, kur pranešta, kad M. Yčui leista steigti dvi gim- 
nazijos. Jis nuostabavo, kaip ministeris galėjo leisti 
steigti gimnaziją be globėjo pritarimo. Aš pareiš- 
kiau, kad nesu kompetentingas ministerio veiksmų 
teisėtumo svarstyti, bet pridūriau, kad dabar, ka- 
ro metui esant, negalima beprisilaikyti visų norma- 
laus laiko formalumų. Todėl ir iš jų pusės prašiau 
greičiau šį reikalą tvarkyti ir patvirtinti mano prista- 
tytus gimnazijai mokytojus. Apygarda paskyrė tris 
rusus mokytojus: rusų kalbos ir istorijos pamokoms 
dėstyti Čarnozatonskį, Lagodinskį ir Bielousovą. 

Viską aptvarkius su mokytojų personalu, reikėjo 
vykti į Voronežą. Ten mokiniai būriais plaukte plau- 
kė iš visur į gimnaziją. Jų skaičius ūmu laiku pasie- 
kė 300. Reikėjo jiems bendrabučius rengti, maistą ir 

drabužius teikti ir sudaryti tinkamas mokslui apysto- 
vas. Energingam kun. K. Alšauskui pavyko tas kliū- 
tis nugalėti ir mūsų moksleiviams išrūpinti geras pa- 
talpas. Pačiai gimnazijai rūmų nebuvo. Teko tartis 
su Voronežo 2-0s gimnazijos direktorium Nedietov- 
skiu, kurs, mus užjausdamas, sutiko duoti patalpas po- 
pietiniu laiku naudotis mūsų gimnazijai. Vėliau, jam 
mirus, Jonas Yčas buvo paskirtas čia 2-sios gimna- 
zijos direktorium, ir mano gimnazija šeimininkavo, 
kaip savo namuose. Čia, šiose patalpose, Jonas Yčas 
įsteigė C. Komiteto lėšomis pirmąjį lietuvių mokytojų 
institutą ir jam vadovavo. Ši gimnazija buvo lietuvių 
susirinkimų, vakarėlių bei pasilinksminimų vieta. 


Reikia konstatuoti, kad rusų visuomenė, admi- 
nistracija, miesto savivaldybė ir paskiri asmens su di- 
dele užuojauta teikė paramą mūsų moksleivijai ir jos 
vargo mokyklai. : 


Voronežas buvo tai nepaprastas rusų miestas. 
Jis buvo mokyklų centras ir apskritai mokslo centras, 
toli pralenkdamas kitus to laiko gubernijų miestus. 
Todėl čia buvo nesunku įsikurti ir sėkmingai mokslinti 
savo jaunuomenė. 


Kada jau viskas buvo parengta, kada mokytojai 
ir gimnazijos vadovybė suvažiavo, buvo prieita jau 
prie gimnazijos atidarymo. Bet vieno mažmožio dar 
trūko, būtent, pinigų toms mokykloms ir mokslei- 
viams išlaikyti, Žinoma, tikėjausi šiek tiek gauti iš Tat- 
janos komiteto šiokia ar tokia forma. Iki šio laiko 
Komitetas duodavo pašalpas tik paskiriems asmenims 
ir labdaringoms draugijoms bei komitetams. A. B. 
Neidgardas jau buvo man anksčiau sakęs, kad reikė- 
sią teikti pašalpa ir evakuotoms mokykloms. Su ta 
viltimi aš drąsiai ėjau prie savo gimnazijų kūrimo. 

Progai pasitaikius, ketinau Tatjanos komitetą papra- 
šyti pinigų. Tokia proga atėjo gana veikiai. 

Mano santykiai Tatjanos komitete ir iš viso su 
rusų organizacijomis buvo gana geri. Rusai — žmo- 
nės geri, nuoširdūs, su didele užuojauta padėdavo 
mums globoti savo dėl karo nukentėjusius žmones. 

Rugpiūčio mėn. gale vienam Tatjanos komiteto 
posėdy buvo svarstomas rusinų iš Galicijos prašy- 
mas suteikti jiems 300.000 rublių išlaikymui įsteigtos 
Rostove ant Dono rusinų gimnazijos ir moksleivių 
bendrabučių. Tą prašymą palaikė savo rašte švieti- 
mo ministeris gr. Ignatjevas, nurodydamas, kad gim- 
nazija esą reikalinga, bet kad švietimo ministerija ne- 
turinti sąmatoje tam tikrų sumų, o kol formalumai vi- 
sas instancijas pereisią, mokiniai turėtų mokslą per- 
traukti. Lenkų atstovas Sviencickis, pamatęs, kad 
prašymą yra pasirašęs rusinų žinomas veikėjas ir ar- 
šus lenkų priešas Byvalkevičius, ėmė visomis keturio- 
mis protestuoti. Jis nurodinėjo, kad vargu ar galima 
pasitikėti ta organizacija, kurios pryšaky stovi tokie 
vyrai. Antra, jis rado, kad formaliai — Tatjanos ko- 
mitetas negalįs duoti pašalpų mokykloms, nes tai yra 
švietimo ministerijos kompetencijoje, o mes, girdi, 
teikiame materialę pašalpą paskiriems asmenims, 

Paėmęs žodį, aš pasakiau, kad tiems žmonėms, 
kurie yra pabėgę nuo Austrijos armijos už tai, kad jie 
yra rusų tautybės, už tai, kad jie norėtų matyti Ga- 
liciją prijungtą prie rusų imperijos, — neduoti gali- 
mumo jiems tęsti mokslo, būtų ne tik neteisinga, bet 
tiesiog neleistina. Jie savo jaunuomenę negalį ati- 
duoti į rusų esamas mokyklas tik dėl to, kad jų pro- 
gramos skirtingos. Todėl, mano supratimu, sakiau, 
Tatjanos komiteto yra šventa pareiga prašomąją su- 
mą skirti, o jei tos organizacijos vėliau sukeltų kokios 

nors abejonės, tai galima paskirti vietos Tatjanos ko- 
mitetui Rostove ant Dono leistoms sumoms priežiūrą. 

Kadangi visas komitetas, išskyrus lenkų atstovą 
Sviencickį, mano nuomonei pritarė, tai ta suma bu- 
vo jiems suteikta. 

Po posėdžio dėl šios mano prakalbos rusai reiš- 
kė pasitenkinimo. Toliau maniau prašyti iš Tatjanos 
komiteto šiame posėdyje lėšų ir savo gimnazijoms 
išlaikyti, tik man dar nebuvo aišku, kiek reikia prašyti. 
Nutariau šį klausimą atidėti kitam posėdžiui. 

Tatjanos komitetas rinkosi du kartus per mėnesį. 
Visas biudžetas ir visi prašymai buvo sprendžiami 
Neidgardui pirmininkaujant privačiame pasitarime. 
Oficialiai posėdžiai buvo daromi did. kunig. Tatjanai, 
kaipo garbės pirmininkei, pirmininkaujant Žiemos Rū- 
muose. Čia jau jokių ginčų ir svarstymų nebūdavo. 
Tiktai A. Neidgardas kiekvieno poziciją pranešdavo ir 
užklausdavo kunigaikštytės: ,,soizvolite vaše impera- 
torskoje vysočestvo?“ Kunigaikštytė galvos linktelė- 
jimu, nė žodžio nepasakius, pritardavo, ir klausimas 
būdavo išspręstas. Taigi ir šiuo atsitikimu, jau šį pri- 
vatų pasitarimą pabaigus, Neidgardas manęs už- 
klausė: - 

— O kaip su tamstos Sauna OS, ar jūs turite 
gana lėšų? 

— Tuo tarpu nieko. 

— Tai kodėl komiteto neprašote? 

— Norėjau prašyti kitame posėdy, kadangi nesu 
dar išsiaiškinęs visos sąmatos. 

— Juk kitas posėdis bus už 3-jų savaičių. Tai 
jau bus vėlu, — pastebėjo jis. 

L Ir, paėmęs plunksną į ranką, prirašė prie sąma- 
tos dar vieną punktą: „Na soderžanije gimnazii i in- 

ternatov pri nich asignovat M. M. Ičasu. ..“, ir to- 
liau, žiūrėdamas į mane, paklausė: 

— O kiek tamstai būtų reiklinga? 

Aš svarsčiau galvoje, 25 ar 30.000 rub. prašyti, 
ir vis nesiryžau pasisakyti. Tada jis sako: 

— Nu, chorošo, dlia načala položim vam 
100.000 rublei, a tam vidno budet. 

Po kelių dienų buvo sušauktas Žiemos Rū- 
muose komiteto posėdis, ir kada visa sąmata buvo 
priimta ir paskutinį punktą Neidgardas skaitė: „na 
soderžanije Vilenskich M. M. Ičasa gimnazii i obšče- 
žitii pri nich 100.000 rublei soizvolite vaše impera- 
torskoje vysočestvo?“. Kunig. Tatjana linktelėjo gal- 
va, ir sąmata buvo priimta. Lenkų atstovas H. Svien- 
cickis beveik pašoko iš savo kedės, norėdamas opo- 
nuoti, bet atsiminęs, kad prie didž. kun. Tatjanos ne- 
priimta ginčytis, vėl atsisėdo. Ši pozicija biudžete 
buvo paskutinė, ir posėdis greitai baigėsi. Princesės 
su savo palydovėmis išėjo. 

H. Sviencickis pribėgo prie pirmininko A. B. 
Neidgardo. 

— Aleksei Borisovič, juk šitas klausimas nebuvo 
svarstytas mūsų komiteto pasitarimuose. Kaip tai ga- 
lėjo būti be apsvarstymo tokia didelė pinigų suma 
asignuota? i 

— Mat, čia toks buvo skubotas reikalas, kad 
mes jį nutarėme tiesiog į sąmatą įtraukti ir aukštai 
pirmininkei įteikti patvirtinti. Šiam vienam klausimui 
svarstyti neturėjau galimumo specialaus posėdžio 
sušaukti. Tačiau manau, kad jei būčiau sušaukęs po- 
sėdį, šis reikalas būtų buvęs vis tiek vienu balsu iš- 
spręstas. Manau, kad ir tamsta, pone atstove, nebū- 
tum priešinęsis, — pridėjo šypsodamas Neidgardas. 

Aš čia pat prie jų stovėjau. Sviencickiui pasida- 
rė nesmagu. Jis kreipėsi prie manęs: 

— No, panie posle, winszuję pana. Litwini za 
to muszą panu pomnik postawic. 

— Czy pomnik postawią, czy nie, tego ja nie 
wiem, ale 100.000 rubli na wyksztalcenie mlodziežy 
juž mamy. 

Toliau jis pareiškė, kad juk lenkams komitetas 
turėtų dar didesnes sumas duoti mokyloms išlaikyti. 

— Visai teisingai. Argi tamsta girdėjai kada 
nors mane prieštaraujant jūsų reikalams? Man rodo- 
si, lietuviai turėtų iš jūsų pusės to pat laukti, ypač ka- 
da pinigai skiriami iš bendro valstybės iždo. 

Vėliau Tatjanos komitetas lenkams irgi davė pi- 
nigų mokykloms išlaikyti. 

Nei atstovas Sviencickis, nei grafas Vielepolskis 
toliau man niekados neoponavo ir po šio incidento 
stengėsi lietuvių organizacijų sąmatas palaikyti. Dir- 
bome šioję srityje sutartinai. 

Išgavęs tiek lėšų, jau galėjau visiems savo gim- 
nazijų mokytojams patikrinti algas, o mokiniams vi- 
sišką išlaikymą. 

Berniukų gimnazija 


1915 m. rugsėjo mėn. 10 d., 3 val. popiet, sausai 
prikimštoje mokinių ir mokytojų salėje, C. Komiteto 
nariams — St. Šilingui, P. Leonui, J. Kubiliui, A. Tu- 
mėnui — dalyvaujant, aš atidariau gimnaziją, kreip- 
damasis į mokytojus ir mokinius su prakalba. 

— Mes visi dabar esame išsklaidyti po visą pla- 
čiąją Rusiją, — kalbėjau aš, — ir gal dar ilgai mums 
teks čia būti. Todėl reikalinga pasisemti kuo dau- 
giausia žinių iš įvairių praktikos ir mokslo sričių, kad 
audrai praėjus galėtume su tomis žiniomis grįžti į lais- 

vą Lietuvą ir savo darbu padėti Tėvynei iš griuvėsių 
ir pelenų atsistatyti. Ypač jaunuomenė, kuri mū- 
sų C. Komiteto taip globojama, turi atminti, kad ji ne 
savo lėšomis mokosi, kad ta pašalpą, kurią gauna iš 
C. Komiteto, yra vargo ir ašarų jų tėvų ir giminių, 
Tėvynėje pasilikusių, padaras. Atsimindami tai, tu- 
rime kuo daugiausia dėti energijos mokslui, mokytis, 
mokytis ir mokytis. Mūsų gimnazijos ypatinga už- 
duotis. Todėl ir mokytojų yra pareiga ne tik moky- 
ti, bet ir globoti bei auklėti šiuos be tėvų ir globos 
atiduotus jiems vaikus. Jeigu visi sutartinai dirbsime, 
tai sulauksime geresnių laikų ir būsime naudingi savo 
Tėvynei — Lietuvai. 

Visų ūpas buvo pakilęs. C. Komiteto nariai, 
mokytojai ir mokiniai atsidėję išklausė mano praka!- 
bos. O J. Kubilius, eidamas su manim klasių lankyti, 
pasakė: 

— Na, žinai, tokios šventės savo gyvenime aš 
nesitikėjau susilaukti. Juk tai milžiniško darbo pra- 
džia. Tegu tik po metų ši gimnazija su visais moki- 
niais ir mokytojais persikels į Vilnių, koks bus didelis 
laimėjimas mūsų tautai. O jei šis mokinių būrys pa- 
baigs mokslus ir tik nors dalis iš jų virs aktingais Lie- 
tuvos darbininkais, kiek tai bus nuveikta! Sunku da- 
bar viskas ir numatyti. 

Visi mokiniai išsiskirstė po klases ir su savo 
mokytojais pradėjo mokslą. Mes su C. K. nariais ir 
direktorium aplankėme visas klases, po keletą minu- 
čių kiekvienoje pasilikdami. 

Labai apgailestavome, kad dar nebuvo lietuvių 
kalbos mokytojo J. Jablonskio. Jis atvyko iš Vely- 
žiaus kiek vėliau. Gailėjomės, kad šis mūsų garbingas 
mokytojas negalėjo matyti tokio iškilmingo lietuvių 
gimnazijos atidarymo. 

Išsyk mokinių buvo priimta virš 300 ir visos kla- 
sės suformuotos. Vėliau prisirinko jų dar daugiau. 
Metų vidury buvo jau 498 mokiniai. Tarp jų 418 lie- 
tuvių, 18 rusų ir 62 žydai. 

Pirmaisiais mokslo metais, t. y. 1916 metų pa- 
vasarį, M. Yčo gimnaziją baigė 46 mokiniai. Iš jų 
23 lietuviai: J. Avižienis, K. Avižienis, M. Baktys, K. 
Barriškis, J. Bičiūnas, A. Bridžius (su sidabro med.), 
P. Čerkeliūnas, S. Gruodis (aukso med.), J. Gutaus- 
kas, Č. Kairiūkštis (sidabro med.), J. Kairiūkštis (si- 
dabro m.), V. Karosas, V. Kavaliauskas, A. Kmieliaus- 
kas, Kl. Lazauskas, A. Mačiokas, D. Micuta, J. Pū- 
kelevičius (sidabro m.), Z. Rudaitis, V. Serbenta, P. 
Stankus, Pr. Stankus ir J. Vileišis. Žydų baigė 13, 
lenkų —- 5, rusų — 4 ir vokiečių — 1. 

Voronežui teko suvaidinti lietuvių gyvenime 
svarbią ir ypatingą rolę. Išvaikyta, ar šiaip netekus 
globos, mūsų mokslus einančioji jaunuomenė buvo 
sukoncentruota pirmiau Vilniuje, pagaliau Voroneže. 
Vienu kartu į Voronežą atvažiavo Lietuvių Draugi- 
jos nukentėjusiems dėl karo šelpti siunčiami daugiau 
kaip 500 moksleivių abiejų lyčių. Toliau vis dar rin- 
kosi mažesnėmis ar didesnėmis partijomis. 1916 m. 
vasario pradžioje iš viso Lietuvių Draugijos bendra- 
bučiuose buvo susirinkę apie 1000 moksleivių. 


Mergaičių gimnazija 
Tenka dar paminėti mergaičių gimnazijos įsteigi- 
mą. . Abiem gimnazijoms leidimas buvo gautas kartu. 
Važiuodamas pro Maskvą suieškojau mok. Pr. Mašio- 
tą, kuris jau ilgus metus buvo dėstęs matematikos 
mokslus Rygos mokyklose. Jis buvo mums žinomas 
kaip publicistas, vaikų literatūros bei vadovėlių rašy- 

tojas ir pasižymėjęs pedagogas. Iš laikraščių su- 
žinojęs, kad gimnazijas organizuoju, pats pasisiūlė į 
mokytojus. - Suradau jį kažkur toli už miesto, Sokol- 
nikuose, su šeima begyvenantį. Šventadienio visą po- 
pietį jo simpatingoje šeimoje praleidęs, susitariau su 
juo dėl gimnazijos steigimo plano. Aš jam pasiūliau 
faktinojo mergaičių gimnazijos direktoriaus vietą su 
atitinkama vyrų gimnazijos direktoriaus alga. Ka- 
dangi neaišku buvo, ar susirinks pakankamas mergai- 
čių skaičius, tai susitarėm, kad jis lauks mano pa- 
kvietimo. 

Į Voronežą nuvykęs, radau mergaičių vos 50— 
60, bet jau ir tos buvo atiduotos privatiškai von En- 
gel gimnazijai. 

Mūsų visų buvo didžiausias noras suorganizuoti 
savo gimnaziją, bet nebuvo tinkamų sąlygų.  Nu- 
tariau tuo tarpu šio klausimo sprendimą atidėti. Da- 
vęs parėdymą mūsų įgaliotiniui kun. K. Alšauskui su- 
mobilizuoti tinkamą skaičių mergaičių neatsiėmus iš 
von Engel mokyklos jau priimtų mokinių, išvy- 
kau į Stockholmą į lietuvių konferenciją. Čia bebū- 
damas gavau telegramą, kad leisčiau jam atidaryti 
mano mergaičių gimnaziją, nes mokinių esą pakanka- 
mai turįs. Savo sutikimą daviau ir pasiunčiau Pr. 
Mašiotui telegramą, kad vyktų į tarnybos vietą. Par- 
grįžęs iš Švedijos ir nuvažiavęs į Voronežą, radau 
mergaičių gimnaziją beorganizuojant. Visos gimna- 
zistės lietuvaitės iš von Engel gimnazijos buvo 
atsiimtos. Tuo būdu susidarė 96 mokinės. Von En- 
gel visai pamatuotai nusiskundė, kad vidury metų, 
iš jos atsiėmus mokires, jai susidarė daug nuostolių. 
Bet kun. Alšauskas šių argumentų nežiūrėjo ir guber- 
natoriui atsakė, kad mes nenorį savo vaikų laikyti vo-- 
kiečių mokykloje. Mūsų žmonės Lietuvoje esą ken- 

čią nuo jų, o čia dar turėtume duoti jiems savo vai- 
kus auklėti. .. 

Prieš tokius patriotiškus jausmus niekas nega- 
lėjo atsilaikyti. Nors kitų mokyklų mokytojų ir visuo- 
menės tarpe sukėlė didelį nepasitenkinimą. 

Pranas Mašiotas mergaičių gimnaziją labai vy- 
kusiai ir sumaniai vedė, palaikydamas pavyzdingą 
tvarką ir drausmę. Jo matematikos dėstomos pamo- 
kos buvo labai mėgiamos, santykiai su mokytojais ir 
mokinėmis buvo normalūs ir nuoširdūs. Jo autorite- 
tingas žodis, tartas savo vietoje ir laiku, daug svėrė 
ir buvo naudingas mūsų vaikų auklėjimui. Auklėtojų 
komisijoje, kuri nustatydavo bendrabučiuose tvarką, 
neretai tekdavo susidurti su griežta jo nuomone, pa- 
laikoma J. Jablonskio ir kitų pedagogų prieš mūsų įga- 
liotinį kan. K. Alšauską. Tų susirėmimų neretai tek- 
davo man, kaipo gimnazijos pryšaky stovinčiam žmo- 
gui ir C. K. pirmininkui, klausytis, bet turiu prisipa- 
žinti, kad aš labai dažnai būdavau Pr. Mašioto pusėje. 

Kadangi atmosfera mano gimnazijose buvo lie- 
tuviška, o be to, direktorius Slaščevskis matė ir jautė, 
kad aš daugiau prisiklausiau J. Jablonskio ir kitų lietu- 
vių mokytojų balso, jis pasijuto nelabai gerai esąs. 
Vos nepilnus metus išbuvęs, kada aš buvau besiren- 
giąs į Ameriką keliauti, 1916 m. vasarą atvyko jis į 
Petrapilį, išdėjo man savo visus sunkumus ir pasisa- 
kė, kad jei aš nesudrausiąs kai kurių mokytojų ir ne- 
pasiūlysiąs apygardos globėjui jų iškelti kitur, jis bū- 
siąs priverstas sau kitos vietos pasiieškoti. Aš paklau- 
siau, būtent kuriuos mokytojus jis norėtų iškelti. Jis 
man nurodė Čarnozatonskį, Lagodinskį ir Z. Žemaitį, 
Sakėsi norėtų dar prašyti ir Jablonskį kitur iškelti, 
bet, žinodamas mūsų santykius, jis nedrįstąs to pra- 
šyti. Jo supratimu, šiuos vyrus iškėlus, kurie turi la- 

M. YČO GIMNAZIJOS MOKYTOJŲ DALIS 
Iš kairės sėdi: Inž. K. Šakenis inspektorius (fiz, mok.), M. Tichvinskaitė, Pucilovas, J. Jablonskis (liet. ir lot. k. 
mok.), Z. Žemaitis (matem. mok.), A. Tichvinskaitė. /š kairės stovi: Lagodinskis, Bielousovas, Černozatonskis,. 
Jul. Špokevičius (gamt. ir geogr. mok.) ir Fedorovas. 


bai blogos įtakos Jablonskiui, šis pastarasis irgi nusi- 
ramintų. Aš jam atsakiau, kad prieš perkėlimą į kitas 
vietas Čarnozatonskio ir Lagodinskio aš nieko ne- 
turįs, bet Žemaičio, kaipo lietuvio ir gero matemati- 
kos dėstytojo, aš iš savo gimnazijos nesutikčiau pa- 
leisti. Tada jis man pareiškė, kad iš mano gimnazijos 
išeinąs, tiktai prašė kol kas niekam nesakyti iki jis 
gausiąs kitą paskyrimą. 

Išvažiuodamas į Ameriką aš pavedžiau savo pa- 
reigas, kaipo gimnazijos steigėjo, globėjo ir pirminin- 
ko, J. Jablonskiui ir jam pasiūliau, jeigu būtų reikalo, 
rinkti direktorium Pr. Mašiotą, kaipo turintį stažą ir 
tinkamiausią tai vietai kandidatą. 

Grįžęs po kelių mėnesių, radau Pr. Mašiotą iš- 
rinktą M. Yčo gimnazijos direktorium. Tačiau minis- 
terija delsė ir ilgai jo direktorium netvirtino, bet ne- 
drįso šios kandidatūros visai atmesti. 

Taip nusitęsė iki pat revoliucijos. 

Naujai tvarkai užėjus, man teko būti švietimo 
viceministeriu. Tada aš savo kolegą, viceministerį 
Gerasimovą, prikalbėjau, kad Pr. Mašiotą tuojau pa- 
skirtų direktorium. 

Pr. Mašiotui teko valdyti gimnaziją neramiais 
revoliucijos laikais. Drausmė buvo jau kiek pairusi, 
mokinių dalis buvo įtraukta į revoliucijos sūkurį. Bet 
jis, išlaikydamas lygsvarą, vedė mano gimnazijas, 
kaip geras kapitonas savo laivą per audringas jūras. 
Jam pridera didelė padėka visų tų jaunuolių, kuriems 
teko anuo metu mokytis M. Yčo gimnazijoje, kurie da- 
bar darbuojasi įvairiose Nepriklausomos Lietuvos įs- 
taigose ir kurie turi šios gimnazijos brandos atestatus, 
Pr. Mašioto pasirašytus, kaipo jų mokytojo, globėjo 
ir auklėtojo, drauge su savo garbingais mokytojais ir 
tos gimnazijos inspektorium K. Šakeniu. Be jų globos, 

jų moralės paramos gal daugelis jų būtų iškrypę iš 
tiesos kelio ir būtų paskendę audringose revoliucijos 
jūrose svetimame krašte. Man gi, tų gimnazijų stei- 
gėjui, su didžiausiu pasitenkinimu tenka konstatuoti, 
kad už savo įstaigų veikimą nereikia rausti: jų vado- 
vybė buvo tinkamoje aukštumoje. 

Nors, reikia čia dar pasakyti, kad Pr. Mašiotas, 
bedirektoriaudamas berniukų gimnazijoje, ypač glo- 
bojo kairiojo sparno moksleivius, kurie, užsikrėtę re- 
voliucijos ūpo, stojo į opoziciją. Reikia tik džiaugtis, 
kad visai laiku išvažiavo iš Voronežo kun. Alšauskas, 
kitos pakraipos vyras, dar prieš revoliuciją griežtai 
kovojęs su pirmeiviškąja moksleivija ir aiškiai prote- 
guodamas ateitininkus bei visą dešinįjį sparną. Jį pa- 
vadavo Centralinio Komiteto išrinktas taikus, suma- 
nus ir objektingas kun. J. Jasenskis. Šiam vyrui pri- 
klauso didelė pagarba ir padėka, kad jis privedė 
C. Komiteto globojamus moksleivius ir įstaigas prie 
sugrįžimo į Lietuvą. 

Kiti mokiniai, nesutilpę šiose lietuvių mokyklose, 
bet C. Komiteto šelpiami, lankė vietines rusų mokyk- 
las: komercijos, realinę ir kt. 

Be galo buvo liūdna, kaip prieš kelis mėnesius, 
dar rugsėjo pradžioje, dauguma mūsų visos mokslus 
einančios jaunuomenės buvo susodinta į prekių vago- 
nus ir išvežta į Rusjios gilumą, toli nuo savo gimtinės, 
nuo malonaus Lietuvos krašto. Nevienam tada ma- 
tant tokį liūdną reginį išsisunkė gaili ašara ir kilo min- 
tis, kodėl gi dabar, taip svarbioje valandoje, kada vo- 
kiečiai jau rengiasi užimti jos sostinę, visa jos jaunuo- 
menė meta ją, apleidžia, dar mūsų pačių, Lietuvių 
Draugijos, padedama. 

Šis klausimas labai rūpėjo ir pačiam šio atsitiki- 
mo kaltininkui, Draugijos C. Komitetui. Jo taip pa- 


162 


vyyyyypg7777+P P P P M: yWyyAHPPPy/HES SNES HNT 2 


sielgta ne lengva sąžine, bet po ilgų tarimųsi, svars- 
tymų. Tik visiems Komiteto nariams priėjus prie 
vienos minties, kad likusi mūsų jaunuomenė ne ką ge- 
ro tegalėsianti ' padaryti tautai, sutrukdžiusi savo 
mokslą — tik tada nutarė iškelti ją į Rusiją. Po karo 
kaip tik daugiausia bus reikalingos inteligentų pajėgos 
nuniokotai, suraikintai Tėvynei atgaivinti. Šio tikslo 
ir siekė Komitetas, išveždamas jaunuomenę iš pavojin- 
gų karo vietų. 

Visa į Voronežą atvežtoji moksleivija buvo su- 
skirstyta po bendrabučius, kurių buvo įsteigta 10: 
3 merginoms ir 7 vaikinams. 

Mokiniams Komitetas davė visą išlaikymą, be to 
dar knygas, drabužį, avalinę ir apmokėjo mokslą. 

Bendrabučių tvarka buvo priderinta prie gimna- 
Zijų tvarkos. Geresnei auklėjimo tvarkai palaikyti, 
buvo išrinkta tam tikra pedagogų komisija, į kurią įė- 
jo Komiteto nariai: kun. K. Alšauskas, adv. A, Tumė- 
nas, J. Balčikonis, J. Jablonskis, Pr. Mašiotas, Šikš- 
nys ir „Saulės“ kursų vedėjas J. Vokietaitis. Vėliau 
kun. J. Jasenskis ir dir. Jonas Yčas. 

Bendrabučių nuolatiniais prižiūrėtojais buvo: 
M. Endziulaitis, kun. Astrauskas, P. Radzevičius, J. 
Kairiūkštis, P. Urbonas, mok, J. Špakevičius ir J. Bal- 
čikonis, mergaičių — J. Kairiūkštytė, Valavičiūtė, F. 
Kazlauskaitė. Artimiausiu bendrabučių mokinių tvar- 
kytoju — J. Vokietaitis, 

M. Yčo gimnazijos direktorium buvo Slaščevs- 
kis, buvusis Vilkaviškio gimn. direktorius, inspekto- 
rium Šakenis; jis ir fizikos mokytojas. Be jo, šioje 
gimnazijoje mokytojavo dar šie lietuviai: J. Jablons- 
kis ir J.Balčikonis — lietuvių ir lotynų kalbų, Šikšnys 
ir Žemaitis — matematikos, adv. A. Tumėnas — tei- 
sių, Špakevičius — gamtos ir geografijos, Poderis — 

prieklasio mokytojas. Tikybos mokė kun. A. Ast- 
rauskas, vėliau kun. M. Krupavičius. 

Į Varonežą buvo atkelti iš Vilniaus taip pat ir 
„Saulės“ kursai. Butą užsiėmimams gavo mokyto- 
jų institute. Mokinių juose buvo iš viso 77: vaikinų 
16, merginų 61. „Saulės“ kursų vedėju buvo J. Vo- 
kietaitis, lietuvių kalbos mokė S. Čiurlionienė, lotynų 
— Balčikonis, rusų ir istorijos — Beninskaitė, ge0- 
grafijos ir gamtos — Škėma, prancūzų ir vokiečių 
kalbų — Niemčiauskaitė, kepelionu — kun. Pen- 
kauskas. 

Be aukščiau minėtų mokyklų, Lietuvių Draugija 
laikė dar šias: 1) Pedagogijos kursus; 2) Buhalteri- 
jos kursus. Mokinių 32. Dėstė Niemčiauskaitė; 3) 
Dvi dviklases mokyklas. Vienoje mokytojavo Vitkaus- 
kas ir St. Vaitkiūtė, antroje — J. Petrauskaitė ir E. 
Valavičiūtė; 4) Vaikų prieglaudą. 

Iš viso 1916 m. vasario mėn. 20 d. Lietuvių 
Draugijos bendrabučiuose gyveno 873 mok., kurių 
tik maža dalelė nelietuviai, nors tarp pastarųjų ne- 
maža buvo tik sulenkėjusių. 

Moksleiviai atvyko į Voronežą daugiausia api- 
plyšę. Juos drabužiais parūpinti Komitetas gavo su- 
organizuoti dvi siuvyklas — moterų ir vyrų — ir 
skalbyklą. | k 

Šiaipjau pabėgėlius šelpė ir apskritai jais rūpino- 
si persikėlęs čionai Liet. D-jos Kauno skyrius. 

Šio skyriaus valdybą sudarė: pirmininkas J. Le- 
onavičius, vicepirm. Morskienė, sekret. Žemaitienė, 
iždininkas J. Plepys (mokytojas); nariai Jablonskie- 
nė ir Šepetienė. 

IX 


PIRMOJI LIETUVIŲ 
KONFERENCIJA STOCKHOLME 


Su okupuotaja Lietuva susisiekimo beieškant, — J. Gabrys 
rekomenduoja J. Garliavą, o J. Garliava J. Gabrį,. — Lietuva 
su 15,000.000 gyventojų. — Švedų-lieiuvių šelpimo komitetas. 
— Grafaitės Ledochovskaitės intryga. — J. Gabrio orientacija, 


— J. Gabrio misija pas Amerikos lietuvius. — Pas A. V. 
Nekiiudovą. — Paš<lpa rusų komitetui. — A. V. Nekliudovo 
atsiminimai, — 100,000 rbi. ir kunigaikštis Liubomirskis 


Minėtame atsišaukime į Amerikos lietuvius*), 
paduodami bendrais bruožais veikimo programą, pa- 
siūlėme susirinkti į konferenciją Londone, ar kur ki- 
tur, bendrai veikimo linijai nustatyti ir koordinuoti 
mūsų visų tautos dalių sutartinį darbą siekiant nepri- 
klausomybės. 

Vokiečiams Lietuvą užėmus, mes patys tapome 
lyg ir emigrantais. Lietuvos vyrų laisvas nuomo- 
nių reiškimas virto dar mažiau įmanomas neg prie 
rusų. Dabar jau buvo atėjusi Amerikos lietuvių, už- 
sieniečių apskritai, ir mūsų, po visą Rusiją išsisklai- 
džiusių, eilė. 

Šiek tiek susiorganizavę, aptvarkę šelpimo rei- 
kalus, pristeigę mokyklų, prieglaudų, sukūrę didesnė- 


*) Žiūr. Atsiminimus I t., pusl. 234. 

se vietose šelpimo Draugijos skyrių, sustiprinę patį 
Centrą pakviestais atsakomingais darbuotojais, nu- 
tarėme ieškoti kelių su okupuotos Lietuvos organiza- 
cijomis ar paskirais žmonėmis susisiekti. 

Kelias buvo tiktai vienas: Skandinavija — Šve- 
dija arba Danija. Pasirinkome pirmąją. Viena, ji bu- 
vo mums artimesnė, antra, Danija per savo karališ- 
kąją šeimą susirišusi su Rusija. Reikalui esant išplėsti 
nelegalų politinį darbą, siekiant nepriklausomybės, 
bijota, kad Rusijos įtaka galinti pasireikšti stipriau 
Danijoje ir mūsų darbą sutrukdyti. Kaip tik tuo metu 
J. Gabrys, kuris jau buvo pagrįžęs iš kelionės po 
Amerikos lietuvius, atsiliepė į mūsų atsišaukimą su+ 
šaukti konferenciją, nurodydamas, kad Londone su- 
rinkti lietuvių konferenciją būtų nepatogu ir pavo- 
jinga. Anglų vyriausybė negalėtų pakęsti konieren- 
cijos, kuri svarstytų reikalus, nukreiptus prieš Rusiją, 
antra, ji neduos leidimo įvažiuoti iš neutralių valsty- 
bių delegatams. Todėl jis pasiūlė mums Stockholmą. 
Pasižadėjo atvykti pats ir užtikrino mums kelių iš 
Amerikos delegatų dalyvavimą. Laukėme iš jo galuti- 
no datos nustatymo. 

Gavę telegramą, kad jau „Garliava“ — kaip 
jis save titulavo — su kitais delegatais atvykęs ir 
laukiąs mūsų Stockholme, Stasys Šilingas ir aš nu- 
vykome į šį puikų miestą. Ne be reikalo jis šiaurės 
Venecija vadinamas! Iš tiesų, tai Švedų papuošalas. 
Tiek šimtmečių augęs, vystęsis, puošęsis, dabar, ei- 
damas drauge su civilizacijos progresu, virtęs mo- 
derniškiausiu miestu, kuris savyje sukoncentravo ir 
išlaikė kiekvienos epochos pradus — stilių architek- 
tūroje. Lankant senojo miesto dalį, rodosi, kad esi 
architektūros muziejuje, kur tyčia surinkti senovės 
stiliai su savo įvairia ornamentika. . . 

Švedų tauta, sena tauta, su savo aukštai išvys- 
tyta kultūra, gana tobula visuomenės tvarka, moky- 
klų sistema ir plačiai išsišakojusia pramone. 

Jos politinė lygsvara, nusistovėjusi tvarka, gali 
būti pavyzdžiu kiekvienai moderninei valstybei. 

Senas Stockholmo miestas turi plačią autonomi- 
ją, ir jos miesto burmistras yra po karaliaus pirmas 
asmuo, kuris renkamas iki gyvos galvos. 

Mus pasitiko J. Gabrys su pundu švedų laikraš- 
čių, kur buvo keli straipsniai apie Lietuvą. Susipažinę 
su jų turiniu, nustebome. J. Gabrys pasakojo, kad 
Lietuva tikisi po karo gauti nepriklausomybę. Jos 
gyventojų skaičius esąs 15 milijonų, o sienos siekian- 
čios Minsko, Smolensko, Mohilevo ir Kijevo. 

Mes abu smarkiai puolėme J. Gabrį už tokį per- 
dėtų žinių teikimą spaudai. 

— Jeigu mes pasiskelbsime tauta su 3.000.000, 
mūsų niekas nepripažins, o mes turime istorines ri- 
bas. 15.000.000 valstybė — tai jau yra tokia, su ku- 
ria reikia visiems skaitytis. Susimildami, tik netaisy- 
kite kas paskelbta, — maldavo jis mus. 

Žinoma, netaisėme. Negi pradėsi pirmą lietuvių 
pasirodymą Stockholme demonstravimu mūsų pole- 
mikos švedų spaudoje! 

J. Gabrys atvažiavęs kaipo „Garliava“ tiktai 
vienas. Nei amerikiečių, nei šveicariečių nebuvo. Jis 
teisinosi tuo, kad techniškai negalima buvę to atlikti 
per taip trumpą laiką, todėl iš Amerikos negalėję de- 
legatai atvykti. Sutarėme vis dėlto pasitarti, pasiin- 
formuoti ir savo nutarimus paleisti kaipo Pirmosios 
Lietuvių Konferencijos nutarimus. 

J. Gabrys mums suteikė žinių ir apibūdino Ame- 
rikos lietuvių veikimą nuo karo pradžios. Jis karo 
skelbimo metu lankėsi pas tenykščius lietuvius su 

kun. M. Gustaičiu ir dalyvavo amerikiečių seimuose 
bei organizavo Tautos Tarybą. 

Mes jį painformavome, kas daroma Rusijoje 
lietuvių Centro Komiteto bei kitų organizacijų. Di- 
delio susirūpinimo mums, buvo dėl Amerikos lietuvių 
vaidų bei kivirčų. Mums norėjosi, kad jie šiuo sunkiu 
ir kritiškiausiu mūsų tautai momentu daugiau laiky- 
tųsi vienybės ir vieningai dirbtų padėdami nukentė- 
jusiai dėl karo savo Tėvynei. Posėdžiavę trejetą die- 
nų ir trumpai suformulavę, kas buvo tartasi, surašė- 
me pirmosios lietuvių konferencijos Stockholme nu- 
tarimus ir rezoliucijos pavidale paleidome į pasaulį. 

Liko dar mums suorganizuoti susisiekimą su mū- 
sų draugais, likusiais okupuotoje Lietuvoje, ir išaiš- 
kinti galimumus teikti jiems pagalbą. 

Dėl belaisvių, karo imtinių, šelpimo suėjome į 
kontaktą su ispanų pasiuntiniu, kuris pasižadėjo esan- 
čiais vokiečių liogeriuose lietuviais rūpintis ir mums 
tarpininkauti. Švedų Raudonasis Kryžius taip pat 
pasižadėjo jiems reikale padėti. Liko pačios Lietu- 
vos reikalai. 

Priėjome nuomonės, kad reikią suorganizuoti 
Švedų-Lietuvių šelpimo komitetą. 

J. Gabrys pasiūlė pakviesti pirmininku Stock- 
holmo burmistrą, žinomą politiką, parlamento narį, 
socialdemokratą Carlą Lindhageną. J. Gabrys jau 
pas jį buvęs su. vizitu, kadangi turėjęs iš jo draugų 
rekomendacijų. 

Mes, žinoma, su džiaugsmu priėmėm šį pasiūly- 
mą ir telefonu gavome paskyrimą pas p. Lindhageną. 
Nuvykome pas jį į senąjį rotušės rūmą. 

Priėmė mūs labai maloniai jau senyvas vyras, 
ramaus būdo, tylaus temperamento. Atidžiai išklausė 
mūsų paaiškinimų ir, neilgai galvojęs, davė savo prin- 

cipinį sutikimą būti renkamu Švedų - Lietuvių komi- 
teto pirmininku. 

— Kaip aš suprantu, to komiteto pirmas uždavi- 
nys susisiekti su Lietuva. Čia reikalingas vokiečių 
leidimas, reikės turėti nuolatinius ryšius su Vokietijos 
atstovybe. Aš esu žinomas antantės šalininkas ir pri- 
sibijau, įeigu man teks dėl lietuvių prašyti, tai jau 
vien dėl to, kad aš prašau, jie gali daryti kliūčių. Ar 
tamstos sutiktumėt, kad aš pakviesčiau į narius viso- 
kių orientacijų žmonių. Mes čia turime pačių konser- 
vatorių laikraštį, ,,Stockholms Dagbladed“, kuris už- 
taria vokiečius. Jo redaktorius, d-ras Werner Soe- 
derberg, yra savo žmogus vokiečių atstovybėje. Aš 
manyčiau, kad būtų naudinga jį turėti komiteto nariu. 

— Mes tamstai būsime tik dėkingi, jei tams- 
ta tokį asmenį pakviesi, — atsakiau jam. 

— Nors aš jokių santykių su d-ru Soederbergu 
neturiu, ir mes per laikraščius dėl politikos pešamės, 
bet, manau, kad šis geras darbas, Lietuvos šelpimas, 
duos progos mums vienoje organizacijoje darbuotis. 

Jis, paėmęs telefoną, susijungė ir sako: 

— Dr. Soederberg? Čia kalba burmistras Carl 
Lindhagen. Šiandien mes suradome naują tautą, kuri, 
pasirodo, gyvena tik kitoje Baltijos jūrų pusėje ir va- 
dinasi lietuvių tauta. Jos žemė dabar okupuota vo- 
kiečių ir reikalinga pagalbos. Jos atstovai sėdi čia, 
mano kabinete, ir prašo suorganizuoti Švedų - Lietu- 
vių komitetą man pirmininkaujant. Ar tamsta sutik- 
tum būti to komiteto nariu? 

Gautas teigiamas atsakymas. Lindhagenas su- 
darė čia pat kelių kviestinių asmenų sąrašą ir pats 
apsiėmė juos sukviesti. Mes išsiskyrėme, kad rytojaus 
dieną pas mus, Grand Hotel viešbutyje, susitiktume 

pietauti ir drauge eitume pas jį į rotušę komiteto su- 
daryti, 

Per pietus jis papasakojo, jog grafaitė Ledo- 
chowska, įezuitų ordino vado sesuo, buvusi pas jį 
atėjusi ir įkalbinėjusi, kad nesutiktų būti Švedų - Lie- 
tuvių komiteto pirmininku. Prašiusi geriau Švedų- 
Lenkų komitetui pirmininkauti. Jis tačiau davęs nei- 
giamą atsakymą, nurodydamas, jog sykį davęs lie- 
tuviams žodį, dabar nebegalįs mainyti. 

Tikrai, susirinko keli nariai. Švedų papročiu 
Lindhagenas sudavė tris kartus mediniu plaktuku į 
stalą ir paskelbė ,„Svenska-Litauska komite gebildet“. 

Dr. Soederbergas buvo išrinktas sekretorium. 
Jis pasisiūlė aplankyti Lietuvą ir vietoje ištirti Jos 
vargus. Visi kiti nariai, didelę simpatij4 mums rody- 
dami, ketino prisidėti kuo tik galėdami prie komiteto 
darbo. Mes jiems pasižadėjome prisiųsti lietuvį rei- 
kalų vedėją, kuris nuolat su jais darbuotųsi, ir prane- 
šėme, kad esame nužiūrėję jauną juristą J. Aukš- 
tuolį. Pradžiai įteikėme pirmininkui 10.000 kronų, 
ketindami dar daugiau atsiųsti į Petrapilį sugrįžę. 

Jie, matydami, kad mes rimtai užsibrėžę darbą 
varyti, sakėsi, kad toks lietuvis sekretorius būsiąs 
komitetui labai naudingas. 

Švedų-Lietuvių komitetą sukūrus, burmistras 
Carl Lindhagenas sukvietė pas save gerą būrį svečių, 
norėdamas arčiau supažindinti švedus su lietuvių at- 
stovais, 

Nuvykę pas jį į jo užmiesčio puikią vilą, pastaty- 
tą gražiausiame kvartale, sutikome tenai J. Gabrio 
pažįstamą iš Elzacijos prancūzą.  Grėsė didelis ne- 
malonumas. Mat, J. Garliava (taip pasivadino J. Ga- 
brys) buvo gavęs laišką iš J. Gabrio, rašytą C. Lind- 
hagenui jį rekomenduojant. Jei dabar paaiškėtų, kad 

Garliava yra čia tas pats Gabrys, mūsų šeimininkui 
galėtų pasirodyti kažkas keisto ir negero. Aš spirte 
spyriau Gabrį tiesiai ir atvirai savo poziciją Lindha- 
genui išaiškinti. Sutikome. Pasitaikė gera proga. Šei- 
mininkas ėmė mus vedžioti po savo namus ir įsivedęs 
į biblioteką rodė retus rinkinius, kurių daug turėta. Aš 
ėmiau ir atpasakojau, kad čia pats J. Gabrys esąs, 
bet kad jam dėl kai kurių sumetimų reikią incognito 
išlaikyti. Šeimininkas garsiai nusijuokęs atsakė: 

— Aš buvau dėkingas ponui Gabriui, kad jis ma- 
ne supažindino su p. Garliava, o dabar džiaugiuos, 
kad p. Garliava suteikė galimumo susitikti ir su 
p. Gabriu, su kuriuo tik susirašinėdavau, bet neturė- 
jau progos pažinti. 

Be kelių svetimšalių, tarp kurių buvo suomių, 
olandų ir prancūzų, šiaip daugiausia buvo švedai su- 
kviesti. Mes, lietuviai, buvome, taip sakant, vyriau- 
sieji svečiai. Pirmieji toastai buvo keliami mūsų ad- 
resu ir visos kalbos sukosi apie Lietuvos klausimą. 
Atrodė, kad švedams šis reikalas buvo visai nežino- 
mas, ir jie ištikro atidengę „naują tautą“. 

Rodėsi jau mūsų misija bus sėkmingai baig- 
ta. Sutarėme, kad J. Gabrys važiuotų mūsų Centro 
Komiteto atstovu į Ameriką, kad gyvu žodžiu jis pa- 
veiktų mūsų tautiečius ir padėtų jiems organizuoti šel- 
pimo ir politikos darbą. 

Tam reikalui rusų pasiuntinys Stockholme A. 
V. Nekliudovas davė jam reikalingas rekomendaci- 
jas ir pasiuntė telegramą savo kolegai, rusų ambasa- 
doriui Washingtone, Bachmatjevui, kad Garliavai 
kuo tik galėdamas padėtų prieiti prie šelpimo Fondų 
Rockfelerio, Carnegie, Raudonojo Kryžiaus ir t. t. 

Viskas buvo aptarta, duotos jam instrukcijos ir 
pinigai kelionei. Jis su mumis atsisveikinęs turėjo per 

Norvegiją ir Angliją grįžti į Šveicariją, o iš tenai, In- 
formacijos Biuro reikalus aptvarkęs, važiuoti į Ame- 
riką. Bet ta kelionė neįvyko. Ir kaip vėliau sužinojo- 
me, ji ir negalėjo įvykti. 

Gabrys Stockholme sukinėjosi nepažįstamų 
mums žmonių tarpe. Nuolatos pas jį lankėsi įvairių 
tautybių kažkokie tipai, su kuriais jis turėjo kažkokius 
paslaptingus pasitarimus. Jis nuolatos man siūlinėjo 
tai su vienu, tai su kitu sueiti į pažintį, bet aš ven- 
giau tų pažinčių ir pasimatymų. Tiesa, daviaus pri- 
kalbinamas su dviem susitikti. Tai buvo kažkoks es- 
tas Keskula, kuris pasisakė dirbąs vokiečių naudai, 
norėdamas matyti savo tautą atvaduotą iš rusų val- 
džios. Tačiau įspėjo jis mane, kad aš galįs būti sukom- 
promituotas rusų akyse, jei pastebėtų mane jo drau- 
gijoje. Kiek galėjau spręsti iš jo atviro pasikalbėjimo, 
rodėsi man, kad jis buvo estų patriotas ir, sekdamas 
suomių pavyzdžiu, buvo vokiečių pusėje. 

Antrasis buvo didesnio kalibro žmogus, tai suo- 
mių d-ras Homerius. Jis irgi, Gabrio kviečiamas, užė- 
jo pas jį į viešbutį, kad su mumis susitiktų. Jis ilgai 
man dėstė savo ir „suomių tautos“ pažiūrą į karą. 
Jie tikėjo vokiečių žvaigžde. Buvo įsitikinę, kad jie 
laimėsią karą ir kad padėsią Suomijai visiškai išsiva- 
duoti iš Rusijos. Todėl ryškiai ir nedvejojamai simpa- 
tizavo vokiečiams, verbavo ir siuntė savo jaunuolius 
į Vokietiją kautis su antante. 

J. Gabrio pažintis man rodėsi gana vienpusiška 
ir aiškiai krypstanti į vokiečių pusę. Jis mums buvo ži- 
nomas kaip suprancūzėjęs lietuvis, tačiau iš visų jo 
kalbų galėjai matyti, kad jis aiškios prieš vokiečius li- 
nijos nevarąs. 

Be to, dar vienas mažmožis, kuris man į galvą 
įstrigo. „Regina“ viešbuty, kur J. Gabrys buvo su- 

stojęs, mums valgant pietus, buvo pastebėta gana 
elegantiška dama, kuri, sėdėdama už kito staliuko, la- 
bai atsidėjusi klausėsi, ką mes kalbame. Nebuvo abe- 
jonės, kad ji lietuviškai supranta. Susimerkę ėmėme 
jos adresu komplimentus leisti. Ji neišlaikiusi nusi- 
šypsojo ir save išdavė. Vėliau man Aukštuolis pasa- 
kojo, kad ji buvusi rusų karo atašė pulkininko Kan- 
daurovo pasiųsta J. Gabriui sekti. 

Sugrižę į Petrapilį, pasiuntėm Stasį Šalkauską, 
jauną juristą, į Šveicariją tobulintis moksle ir atsto- 
vauti Centro Komitetą tenykščiose organizacijose. 
Gavome iš jo žinią, kad J. Gabrys į Ameriką dar ne- 
išvažiavęs. Pasiuntėme jam užklausimą, kodėl neva- 
žiuojąs. Gauta iš vieno ten esamo veikėjo telegrama, 
kad Gabrys jau į Ameriką išvykęs. Vėliau, man nuvy- 
kus 1916 m. į Šveicariją, paaiškėjo, kad J. Gabrys, 
Prūsijos landtago nario d-ro Steputaičio lydimas, iš 
Šveicarijos per Vokietiją tada važinėjęs į Stockholmą 
su vokiečių pasu ir kad d-ras Steputaitis laukęs jo 
Kopenhagoje... Tais pačiais metais, man su kun. J. Ži- 
lium Ameriką belankant, atėjo pas mus žinomas lie- 
tuvis seklys, tuo metu anglų vyriausybės tarnyboje 
buvęs, Pilėnas. Įsikalbėjus apie J. Gabrį ir jo neįvy- 
kusią misiją į Ameriką, jis man pasakė: 

— Gabrys negalėjo važiuoti. Jo niekas per 
Prancūziją ir Angliją nebūtų praleidęs. Karo paskel- 
bimo metu jis su kun. M. Gustaičiu buvo Amerikoje. 
Jam begrįžtant atgal, Anglijoje buvo nuo laivo nuim- 
tas ir areštuotas. Mat, anglų seklių buvo susekta, kad 
jis, bebūdamas Washingtone, lankėsi vokiečių amba- 
sadoje. Per kratą pas jį buvo rasta vokiečių ambasa- 
doriaus grafo Bernsdorfo vizitinė korčiukė. Tiktai 
Gabrys savo gudrumo dėka galėjo ištrūkti iš anglų 
nagų. Kitas būtų supuvęs kalėjime, — baigė Pilėnas. 

Bet mes padarėme viską, ką galėjome, kad jo 
kelionė įvyktų. 

Stockholme tuo metu buvo Rusijos pasiuntiniu 
A. V. Nekliudovas. Jis buvo man žinomas, kaip žmo- 
gus pažangus ir geras. Prieš išvažiavimą į Stock- 
holmą jį man buvo rekomendavęs viceministeris Arci- 
movičius ir pataręs būtinai jį aplankyti ir susipažinti. 
Visą savo darbą užbaigę, mudu su St. Šilingu užėjome 
pas jį. Jis mus priėmė su iškėstomis rankomis, kaip 
senas pažįstamas. Pasirodė labai simpatingas Žžmo- 
gus, tikras rusas, širdies žmogus, atviras, malonus, 
didelės inteligencijos ir toks diplomatas, kuriam jo 
profesija neuždėjo kaukės. Mes, nieko neslėpdami, pa- 
pasakojome savo kelionės tikslą ir ko iš karo laukia- 
me. Jis giliai dėjosi į širdį mūsų nukentėjusios Lietu- 
vos gyventojų reikalą ir pažadėjo visokeriopą pa- 
galbą ir paramą. Pirmiausia jis, mūsų prašomas, te- 
legrafavo į Washingtoną Bachmetjevui, kad rusų am- 
basadorius Garliavai padėtų, paskui pasakė, kad ru- 
sų komitetas  Stockholme, jo žmonos globojamas, 
mielu noru tarpininkaus ir persiųs Vokietijoje esan- 
tiems belaisviams lietuviams laiškus ir siuntinius, kad 
jis panaudos savo įtaką mūsų atstovui Aukštuoliui 
sueiti į santykius su švedų Raudonojo Kryžiaus val- 
dyba. Ir Ispanijos pasiuntinybė apsiėmė globoti mū- 
sų belaisvius. Tarp kitko, mes jam išdėjome savo 
politinę programą, kad laukiame po karo laisvos 
Lietuvos ir, jei tektų sujungti Prūsijos lietuvius su 
Didžiąja Lietuva ir pasilikti Rusijos ribose, tai reika- 
lautume pilnos politinės ir kultūrinės autonomijos. 
Jis tiems mūsų tikslams, matyti, nuoširdžiai pritarė. 
Su juo ir su visa Nekliudovų šeima susidraugavome, 
ir mūsų santykiai pasiliko nuoširdūs. 

Šiam pasimatymui pasibaigus, jis suvedė mus 
į pažintį su savo žmona Nadežda Vasilievna. Ji bu- 
vo rusų komiteto karo aukoms globoti pirmininkė. 
Per šį komitetą praėjo daug šelpiamųjų, nes karas 
užtiko Vokietijoje daug rusų turistų, kurie galėjo tik- 
tai per Švediją ir Suomiją atgal sugrįžti. Netikėtai 
užklupti, daugelis žmonių grįžo be cento kišenėje. 
Rusų komitetas Stockholme teikė jiems globą ir pa- 
galbą. Ponia Nekliudova ir pasiuntinio sesuo Viera 
Nekliudovaitė su didžiausiu pasišventimu šiam dar- 
bui buvo atsidavusios. Antplūdis iš Europos tada 
jau buvo atslūgęs, bet kilo naujas reikalas, būtent 
rūpintis rusų belaisviais vokiečių koncentracijos sto- 
vyklose. Tuo laiku Stockholmo rusų komitetas, dau- 
giau negu kuris kitas, galėjo iš čia šelpti belaisvius. 
Bet Nadežda Vasiljevna nusiskundė, kad komitetas 
labai mažai teturįs lėšų, tik kiek ji pati surenkanti iš 
pravažiuojančių pro Stockholmą rusų. Mes su St. Ši- 
lingu, atvėrę pinigines, paaukojome po kelis šimtus 
kronų. 

— Kodėl, ponia, nesikreipi į didžiąsias Rusi- 
jos organizacijas, kaip Miestų arba Žemietijų Sąjun- 
gas ar Didžiosios Kunigaikštytės Tatjanos komitetą? 
Ypač pastarasis galėtų asignuoti nuolatinę pašalpą, 
ir Tamstai nebūtų didelio vargo su lėšomis. Aš pats 
esu komiteto narys ir šį reikalą galėčiau paremti. 

— Tai labai nelengva iš tenai gauti aukų. O tuo 
tarpu kiek čia pravažiavo karo pradžioje visokių po- 
nų, labai aukštų bei įtakingų ir gana turtingų. Teko 
jiems padėti, sušelpti pinigais ir paskolinti. Visi 
šventai buvo prižadėję sugrįžę į Rusiją atsidėkoti, 
atsilyginti ir daugiau aukų atsiųsti. Ištesėjo tiktai 
nežymi dalis, kiti, sugrįžę namo, užmiršo savo ir kitų 
vargą. 

— Mes, ponia, esame lietuviai, o lietuvis ką pa- 
sižada — ištesi. Man bus labai smagu, jei Tamsta 
panorėtum įsitikinti. 

— Dovanok, Tamsta, aš visai ne į jus taikiau. 
Aš tik pavelijau sau prisiminti tuos, kurie jau prava- 
žiavo karo pradžioje. Būsiu labai dėkinga, jei Tamsta 
mūsų komitetui galėtum padėti. 

— Tikrai galiu. Parašykite prašymą ir tikrai 
gausite pašalpos. 

— Kad gautume 10.000 rublių vienkartinės pa- 
šalpos, būtų labai gerai, bet sunku manyti apie to- 
kias sumas, o reikalas labai didelis. Į mus kreipiasi 
tūkstančiai belaisvių, o mes galime vos tik menką 
dalelę jų patenkinti. 

— Taigi, prašykite pašalpos 25.000 rublių kas 
mėnuo. Tikiu, kad Tatjanos komitetas tiek duos. Aš 
apsiimu šį prašymą paremti. 

Iš tikrųjų, sugrįžęs į Petrapilį, įteikiau jos pra- 
šymą Tatjanos komitetui. Man buvo smagu tele- 
grafu jai pranešti, kad asignuota 25.000 rublių mė- 
nesinės pašalpos, ir dar smagiau buvo gauti ilgą pa- 
dėkos telegramą, kurioje ji pareiškė, jog įsitikinusi, 
kad lietuvio duotas žodis tikrai laikomas. 

Vėliau Rusų Stockholmo Komitetas globojo ir 
lietuvius. Pirmiesiems buvo siunčiama maisto pro- 
duktai, drabužiai. Pačiame komitete darbavosi mū- 
sų vyrai, kaip J. Aukštuolis, Ignas Šeinius-Jurkūnas, 
o nuolatiniu bendradarbiu buvo paskirtas Antanas 
Petronis, kuris pasiliko tenai iki karo pabaigos, buvo 
su rusais susigyvenęs ir labai jų mylimas. 

A. V. Nekliudovas yra parašęs ir išleidęs anglų 
kalba savo atsiminimų storoką knygą, kur šį mūsų 
atsilankymą šiaip aprašo: 

PIRMOJI LIETUVIŲ KONFERENCIJA STOCKHOLME 1915-X-11 
“J. Gabrys; M: Yčas ir St. Šilingas. | 


„Kai kurie lietuvių politikai irgi atvyko į Stockholmą 
ir mane aplankė. Aš visados įdomavausi lietuvių tauta, 
kurios istorija taip glaudžiai susijus su jos kaimynais — 
Rusija ir Lenkija. Ligi keturioliktojo šimtmečio pradžios 
ši tauta gyveno laisvu, panašiu į senovės Druidų, gyve- 
nimu savo neprieinamose giriose, kurios dengė ir globojo 
lietuvius ir kitus keistus tų miškų gyventojus — stumbrus. 
Staiga prasideda karo žygiai: archainė tauta suvienijama 
vieno karaliaus; gretimos rusų provincijos, anksčiau dik- 
tavusios prastai apginkluotiems ir neturtingiems lietuviams, 
buvo nukariautos lietuvių, ir šios tautos karaliai pradėjo 
valdyti didžiulę valstybę, kuri tęsėsi nuo Baltijos jūros iki 
Dniestro krantų. Tuojau pasireiškia didelė rusų kalbos, 
civilizacijos, net ir tikybos persvara. Nežiūrint to, o gal 
ir dėl to, lituviai nuolat kariaudavo su Maskva. Šis karas 
truko daugiau negu šimtą metų ir įgavo vidujinio karo 
pobūdžio: tarp Maskvos, pasidavusios totorių įtakai ir bi- 
zantijos autokratiškoms idėjoms, ir tarp vakarinės Rusijos, 
kur vis dar laikėsi atskirų miestų nepriklausomybės at- 
minimai ir taip pat atminimai kunigaikščių grobio žygių. 
Ten iš lėto pradėjo sunktis vakarų Europos idėjos. Tai 
buvo laimės ir garbės laikai Lietuvos karaliams. Šie pa- 
galiau sustabdė Teutonų veržimąsi į jų kraštą. Teutonai 
buvo klastingai įsistiprinę Prūsų krašte. Žalgirio mūšy- 
ję lietuviai nugalėjo šarvuotus ritierius, siųsdami prieš 
juos ne tik lietuvius ir sąjungininkus lenkus, bet dar visą 
rusų kariuomenę, sumobilizuotą sename Smolensko mieste. 

Po to įvyko didelė permaina Lietuvos gyvenime. Jų 
karalius Jogaila vedė Jadvygą; kartu su ja gavo Lenkiją 
ir priėmė krikščionių tikėjimą. Sąjunga tarp Krokuvos 
ir Vilniaus darosi vis glaudesnė. Kijevas, nenorėdamas 
užimti trečios vietos, protestuoja, sukyla ir pagaliau prisi- 
jungia prie Rusų imperijos kartu su Gudija, tuo lyg ir pra- 
dėdamas Lenkijos suirimą. Nuo to laiko vis mažiau gir- 
dėti apie lietuvius, apie jų kalbą. Didžioji kunigaikštija, 
žinoma, vis dar gyveno; Lietuvos Vytis vis garbingai ple- 
vėsavo šalia Lenkijos Balto Erelio. Tačiau, nors ir pa- 
viršutinė forma išlaikyta, bet vidujinė jau pasikeitusi. Vi- 
sa bajorija jau yra sulenkinta, tiktai kaimuose tebėra 
girdima sena ir apleista tautinė kalba. Mickevičius, lie- 

tuvių didžiausias poetas, per visą savo gyvenimą nepa- 
rašė nė vienos eilutės lietuviškai. Bet liaudis neabejoti- 
nai turi daug gerų savybių: jie dori, teisingi, geri darbi- 
ninkai, prisirišę beveik fanatiškai prie savo tikėjimo; per 
paskutinį šimtmetį yra padarę nors nedidelius, bet tikrus 
žingsnius tautos atgijimo keliais. Prūsų valdžia, kuri turi 
savo rankose grynai lietuvių apgyventą Lietuvos dalį, sku- 
biai mėgina juos atlietuvinti bei kolonizuoti, ir iš dalies 
tas jai sekasi. Rusija, kuri laikė savo rankose likusios 
Lietuvos dalies likimą, nieko nedaro nei už, nei prieš šį 
tautinį judėjimą. Ji vis žiūri į lietuvius kaip į lenkus; lai- 
kas nuo laiko ji lietuvius suerzina įvairiais žygiais prieš 
tai, ką visi lietuviai laiko brangiausia: būtent, bažnyčią. 
Apie aštuoniasdešimtus metus buvo toks įvykis, kuris ne- 
laimingai pasibaigė kraujo praliejimu. Istorija niekad ne- 
pamirš Kražių, to įvykio vietos, ir nusikaltimo autorių: 
generalgubernatoriaus Orvevskio, lenkų pabėgėlio, ir vo- 
kiečių kilmės gubernatoriaus Klingenbergo. šis inciden- 
tas sukėlė pasipiktinimą visuose teisingai galvojančiuose 
rusuose ir suįdomino rusų valdžią bei visuomenę Lietuvių 
klausimų. Stolypinas, kuris gerai pažino lietuvių tautą, 
nes buvo apsigyvenęs Kauno gubernijoje, globojo kiek 
galėdamas kaimiečius, kuriuos jis mėgo ir gerbė. Be to, 
lietuvių tautinis atgimimas jau buvo toli pažengęs pirmyn. 
Jų nuolatinis emigravimas į Ameriką šiuo atveju jiems 
daug padėjo. Šiuo metu daugiau negu 1.000.000 lietuvių 
gyvena Amerikoje, nenutraukdami ryšių su savo tėvyne. 
Vien Chicagoje jų gyvenama per 100.000; ten jie turi savo 
mokyklas, bažnyčias, laikraščius. Jie kiek galėdami pa- 
deda savo tautiečiams, kurie pasilieka prie Nemuno 
krantų. 4 

Vieną dieną pas mane atvyko p. Yčas, vienas iš žy- 
miausių lietuvių atstovų Dumoje, o su juo drauge atvyko 
baronas Šilingas. Šie ponai keliavo pas aliantus sujdo- 
mintų juos savo tautos likimu. P. Yčas, inteligentiškas ir 
atviro proto Žmogus, nemėgino nuo manęs paslėpti, ko 
geidė jo tautiečiai. Jie norėjo prijungti prie savęs tą Ryt- 
prūsių dalį, kuri dar buvo apgyventa lietuvių, ir gauti 
savo kraštui plačią autonomiją Rusų imperijoje. Autono- 
mija turėtų pasireikšti akademiniame, administratyvi- 

niame ir teisiniame gyvenime, ir turėtų garantuoti pilną 
tikėjimo laisvę. Aš negalėjau nesimpatizuoti šiai progra- 
mai. Lietuvos geografinė padėtis, be abejo, ją jungia prie 
Rusų imperijos. Bet imperijos didingumas, mano many- 
mu, turėtų pareiti kaip tik nuo to, kad ji garantuotų au- 
4onominį išsivystymą mažoms kaimyninėms tautoms lir 
gintų jas savo didele jėga. 

Šie pasikalbėjimai patvirtino mano draugingumo 
ryšius su p. Yču. Jis vėl pravažiavo pro Stockholmą, be- 
keliaudamas į Ameriką, ir grįžo su jauna, gražia, malo- 
nia žmona, kalbančia ne tik angliškai, bet ir savo senąja 
gimtąja kalba. 

Laikinoji valdžia paskyrė p. Yčą rusų Raudonojo 
Kryžiaus galva. Aš apie jį nieko daugiau negirdėjau nuo 
Kerenskio „diktatūros“ ir biauraus bolševikų laimėjimo 
laikų. Ar grįžo jis į Lietuvą? Ar dalyvauja garsioje ta- 
ryboje? Ar nėra šios tautos seimas, sudarytas vokiečių 
su pagalba radikaliausių elementų krašte, atmetęs pir- 
muosius darbininkus ir „Senojo Pasaulio“ patriotus? Jei 
kada tektų p. Yčui pamatyti šias eilutes, prašau jį priimti 
jas kaipo mano pagarbos ir simpatijos ženklą“. 

Šis mūsų važinėjimas į Stockholmą buvo dide- 
lės reikšmės dalykas. Buvo surastas kelias susisiekti 
su Lietuva per Švedų - Lietuvių komitetą, buvo iš- 
eita į platųjį pasaulį su Lietuvos reikalais, buvo už- 
megsti ryšiai su neutralėmis valstybėmis ir įsigyta 
mūsų tautai simpatijų bei paramos. 


100.000 rublių ir kunigaikštis Liubomirskis 


Iš Stockholmo pagrižę su St. Šilingu, vėl pasi- 
neriame Centro Komiteto darbuose. Nutariame pa- 
siųsti Joną Aukštuolį į Stockholmą Švedų - Lietuvių 
komiteto reikalų vedėju. Vieną mėnesį vėliau pa- 
siuntėme dar du vyrus į Skandinaviją: Igną Šeinių- 
Jurkūną į Stockholmą Aukštuolio padėjėju, o J. Sa- 
vickį į Kopenhagą belaisvių šelpimo organizuoti. Į 

Šveicariją mokslus tęsti ir Centro Komitetui tenai 
atstovauti pasiuntėme St. Šalkauską. 

Tuo būdu mūsų buvo surastas kelias ir būdas 
teikti pagalbą nukentėjusiai Lietuvai. 

Rusų vyriausybė griežtai draudė siuntinėti pi- 
nigus į priešo užimtus kraštus. Bet Tatjanos komi- 
teto pirmininkas A. B. Neidgardas, mano prašomas 
ir gerai atsimindamas iš Vilniaus Emiliją Vileišienę, 
sutiko pabandyti per ją pasiųsti Lietuvių Komitetui 
5000 rublių. Tie pinigai buvo pasiųsti per Ispanų 
pasiuntinybę. Netrukus buvo gautas pačios E. Vi- 
leišienės padėkos laiškas už atsiųstą pašalpą ir pra- 
šymas daugiau pinigų atsiųsti. Tada mudu su St. Ši- 
lingu, norėdami išgauti daugiau pinigų Vilniui, nuta- 
riame pasiųsti mūsų įgal. J. Aukštuoliui į Stockho!- 
mą tokio turinio laišką: „Mūsų žiniomis, pasilikę oku- 
puotoje Lietuvoje rusų tautybės Žmonės, neturėda- 
mi savo labdaringų organizacijų, kenčią didelį var- 
gą. Telegrafuok skubiai į Vilnių C. Komiteto pirmi- 
ninkui A. Smetonai, kad Komitetas paimtų į savo 
globą rusus ir teiktų jiems pašalpas lygiai su lie- 
tuviais“. | 

Kitam posėdy informavau Tatjanos komiteto 
pirmininką A. B. Neidgardą apie šį mūsų žygį ir įtei- 
kiau jam to laiško nuorašą su J. Aukštuolio praneši- 
mu, kad iš p. Smetonos gautas šiuo klausimu teigia- 
“mas atsakymas. Jis čia tuojau, atitinkamai įvertin- 
damas, mūsų žygį pranešė Tatjanos komiteto na- 
riams. Po posėdžio jie viens po kito, prie manęs pri- 
ėję, spaudė ranką ir dėkojo už teikimą rusams pa- 
galbos Lietuvoje. Grafas Rorstovcevas, caro vaikų 
sekretorius, pasakė: ,„My očen tronuty takim blago- 
rodnym postupkom; my vo mnogom očen vinovaty 
pered litovcami, no my vidim, čto v težioluju dlia 

nas minutu vy pozabyvaete vsie sdielannyje vam 
obidy. Vy pokazali svojo dobroje k nam otnošenije. 
Ja nepremenno doložu ob ėtom Gosudariu“. Tą pat 
pareiškė carienės Aleksandros kamerheras, grafas 
Apraksinas, pažadėdamas pranešti apie tai carienei. 

Nuotaika jau buvo sudaryta. Buvo aišku, kad 
pinigus siųsti mūsų komitetui į Vilnių Tatjanos komi- 
teto nariai nesipriešins. Mano prašomas Neidgardas 
sutiko pasiųsti Lietuvių Komiteto pirmininkui A. Sme- 
tonai 100.000 rublių. Bet po poros dienų, susitikęs 
su manim, sako: 

— Aš manau, kad lenkų atstovai, mūsų komite- 
to nariai, sužinoję vėliau, kad pasiųsta lietuviams to- 
kia didelė pinigų suma, pakels triukšmą. Man rodosi 
reikėtų ir lenkams į Varšuvą pasiųsti kokius 200.000 
rublių. 

Aš jam pasakiau, kad toks žygis patenkintų vi- 
sus, nes lenkai, gavę tokią didelę pinigų sumą, bus 
priversti duoti ir kitų tautų organizacijoms Varšuvoje. 

Taip ir buvo sutarta. Bet po kiek laiko Neidgar- 
das man pranešė, kad finansų ministeris griežtai pa- 
sipriešinęs siųsti pinigus į priešo užimtas vietas ir 
kad vargu ar kas iš to beišeisią. Mums buvo ne- 
smagu, kad tas dalykas nepavyko. Bet po kiek laiko 
man atėjo į galvą nauja mintis ir aš ją pasakiau Neid- 
gardui. 

— Ar tamsta ši reikalą esi referavęs carui? 

— Taip, — atsako, — ir caras tam pritarė. 

— Tai gal tamsta galėtum, — sakau jam, — 
paprašyti rūmų ministerį grafą Frederiksą nuvykti 
į ministerių kabineto posėdį ir pareikšti šį monarcho 
norą. 

— C'est une idėe! — pasakė Neidgardas. 

Ir po keleto dienų senas rūmų ministeris graias 
Frederiksas, Neidgardo įprašytas, nuvyko į ministe- 
rių kabineto posėdį ir pareiškė, kad „„Gosudar Impe- 
rator soizvolil na peresylku 100.000 rublei litovsko- 
mu komitetu v Vilno i 200.000 rublei na peresylkų 
polskim organizacijam v Varšavu“. 

Be jokių diskusijų šis pareiškimas ministerių ka- 
bineto buvo priimtas; finansų miinsteriui teko nusi- 
leisti. 

Birželio pradžioje 1916 metų buvo deleguotas 
su 300.000 rublių kamerheras V. V. Nikitinas, Tatja- 
nos komiteto sekretorius, į Stockholmą. Tenai, iš- 
kvietęs iš Vilniaus A. Smetoną, turėjo lietuviams 
skirtus pinigus jam įteikti. 

Buvo pasiųstos telegramos į Vilnių ir į Varšuvą. 
Kadangi A. Smetona kaip tik tuo metu buvo su kitais 
nariais iš Vilniaus išvykęs į Šveicariją į lietuvių kon- 
ferenciją, tai jis negalėjo atvykti. Gi iš Varšuvos at- 
vyko kunigaikštis Liubomirskis. Grįždamas su parla- 
mentarine rusų delegacija aš sustojau Stockholme ir 
sutikau tenai mūsų Centro Komiteto vicepirmininką 
P. Leoną, kuris Komiteto buvo deleguotas pasimatyti 
su A. Smetona ir pridaboti V. V. Nikitiną, kad jis 
tikrai tuos pinigus įteiktų A. Smetonai. Bet nesulau- 
kęs iš Vilniaus delegato, P: Leonas neužėjo pas Ni- 
kitiną ir neįspėjo, kad šis tų pinigų neduotų kam ki- 
tam. Todėl Nikitinas, nieko blogo nemanydamas, tą 
100.000 rublių perdavė kunigaikščiui Liubomirskiui, 
prašydamas, kad jis juos įteiktų Vilniaus Lietuvių Ko- 
mitetui. Kai P. Leonas, J. Aukštuolis ir aš, nuėję 
pas Nikitiną į viešbutį, pareiškėme abejojimų dėl tų 
pinigų čielybės, jis atsakė nemanąs, kad kunigaikštis 
Liubomirskis tų pinigų neįteiktų A. Smetonai Vilniuje. 
Nebebuvo kas daryti, nes lenkų delegatas su pinigais 

jau buvo išvykęs iš Stockholmo. Tačiau vėliau mū- 
sų abejojimai, deja, pasirodė teisingi: kun. Liubomir- 
skio buvo įteikta Vilniaus Lietuvių Komitetui tiktai 
10.000 rublių. Kur padėjo kitus 90.000 rublių švie- 
siausias kunigaikštis — mums iki šiolei nėra žinoma. 

Surinkęs visus dokumentus, aš buvau parengęs 
medžiagą dideliam skandalui, kurį buvau besiruošiąs 
iškelti Tatjanos komitete ir spaudoje, bet, revoliucijai 
kilus, šis klausimas pats savaime liko nebeaktualus, 
kai pats Tatjanos komitetas ėmė braškėti. P. Leonas 
visai nekaltai buvo socialistų liaudininkų ,„Naujosios 
Lietuvos“ apšmeižtas ir apvagintas, esą tuos 90.000 
rublių jis pasisavinęs, o ne lenkai užgrobę. Prieš tokį 
liaudininkų šmeižtą visa mūsų visuomenė pakėlė di- 
džiausią protestą ir tūkstančiai žmonių reiškė P. Leo- 
nui užuojautą. 

Nors siųstoji suma nebuvo Vilniuje gauta, ta- 
čiau jau oficialiu keliu sudarytas precedentas davė 
mums drąsos tiesiog iš Centro Komiteto lėšų siunti- 
nėti gana žymias sumas per Stockholmą užimtajai 
Lietuvai. 

Lapkričio mėn., daktarų patariamas, nuvykau 
į Jaltą gerklės pasigydyti. Veikiai tenai pasveikau. 
Bet šis mano Kryme atsilankymas pasibaigė visai 
naudingai. Radęs šaltoje dr. A. Sketerį ir su juo pa- 
sitaręs, sumaniau tenai įsteigti mūsų tremtiniams 
džiovininkams sanatoriją. Buvo gretai nupirktas 
naimas ir suorganizuota sanatorija. Jos pirmuoju di- 
rektorium buvo paskirtas dr. A. Sketeris, o jam mi- 
rus, dr. Jokūbas Mikelėnas. Šia įstaiga pasinaudojo 
keli šimtai lietuvių inteligentų. Dabar tas namas 
sovietų vyriausybės nusavintas. 

X. 


SU RUSŲ PARLAMENTARINE 
DELEGACIJA 


Delegacijos sąstatas. — M. Yčo išrinkimas. — Stockholme. 
— Švedų-lietuvių komitete — Pas rusų pasiuntinį Nekliudovą. 
— Prancūzų ministeriai. — Per Norvegiją į Angliją. — Nor- 
vegų karalius Haakon VII. — Vokiečių spąstai. — Orknėjų 
salose. — Londone. — Pas Londono lietuvius, — Pas An- 
glijos karalių. — Mr. Yčas Lithuanian Deputy. — Karaliaus 
linkėjimai Lietuvai. — Karalius karaliauja, bet vyriausybė valdo, 
— Tarp Anglijos politikos vadų. — Parlamento tradicijos. 
— Po vaišingąją Škotiją. — Karo reikalams fabrikai 


Sąjungininkės valstybės, kovodamos su vokie- 
čių sudaryta Europos vidurio valstybių koalicija, 
visomis išgalėmis stengėsi palaikyti savo tarpe kuo 
geriausius santykius.  Turėdamos vieną bendrą di- 
delį tikslą — nugalėti stiprų ir pavojingą priešą — ir 
rūpindamosi, kad į tą didelį darbą būtų įtrauktos vi- 
sos pajėgos, jungėsi ne tik pačios valstybės ir jų vy- 
riausybės, bet ir visi tų valstybių gyventojai. Todėl 
vienos valstybės įgaliotiniai važinėjo į kitą valstybę 
bendrai pasitarti, susitvarkyti, nusistatyti bendrą 
programą ir suderinti visus savo žygius. 

Taip nuolatos buvo daromi pasitarimai, šaukia- 
mos konferencijos karo, prekybos, finansų ir techni- 
kos reikalams svarstyti ir organizuojamos tarybos. 

Bet kadangi karas virto visų žmonių reikalu, tai 
greta kariškių, greta diplomatų, ėmė lankytis pas 
kits kitą sąjungininkių valstybių visuomenės atstovai, 
parlamentų nariai. Nors V. Duma pirmiau vyriau- 
sybės buvo vos vos pakenčiama, karo gi metu, ypač 
karo reikalams einant blogyn, imta daugiau su ja 
skaitytis. Pats caras Nikalojus II atsilankė V. Du- 
moje, kuri sutiko jį su dideliu entuziazmu. Kariuo- 
menė irgi dėjo daug vilties žmonių atstovybei, vi- 
suomenėje jos autoritetas aukštai pakilo. 

Sąjungininkės valstybės, visa tai pastebėjusios, 
1916 metų pradžioje pakvietė Rusijos parlamento 
delegaciją pas save. Tokie pakvietimai buvo gauti 
iš Anglijos, Prancūzijos ir Italijos. Mano buvo daug 
svarbos dėta ir stengtasi pakliūti į tos delegacijos 
narius. Lietuva buvo jau vokiečių užimta ir nuo 
Rusijos atplėšta. Aišku buvo, kad dalyvaudamas de- 
legacijoje turėsiu gana progų iškelti atitinkamose 
vietose Lietuvos reikalą. V. Duma iš 480 savo narių 
turėjo rinkti į delegaciją 11 atstovų. Vienas jau tas 
faktas, kad bus išrinktas Lietuvos atstovas į tos dele- 
gacijos sąstatą, buvo gana reikšmingas. Mane pa- 
dėjo išrinkti V. Dumos draugai, ypač P. N. Miliu- 
kovas. 

Delegacijos sąstatas buvo toks: V. Dumos vice- 
pirmininkas A. D. Protopopovas, nariai: P. N. Miliu- 
kovas, A. I. Šingariovas, M. Yčas, Oznobišinas, Rat- 
kevičius, Račkauskas (lenkas), Demčenko, Čichače- 
vas, Engelhardas, Savičas; Valst. Tarybos nariai: 
Vasilievas, kunigaikštis Lovanov-Rostovskis, Ska- 
dovskis, baronas Rozenas, gr. Vielepolskis, grafas 
Olsufjevas ir VI. Gurko. 

Iki delegacijos išvažiavimo buvo likę dar šešios 
savaitės. Aš buvau giliai įsitikinęs, kad šis žygis Lie- 

tuvai buvo reikalingas. O jei taip, tai V. Duma turi 
mane deleguoti. Dėl to įsitikinimo ėmiau mokytis 
anglų kalbos, kad tenai galėčiau su kuo reikės susi- 
kalbėti. | 

Mano lietuviai draugai, su kuriais taip darniai 
dirbome Centro Komitete mūsų tautinį darbą, su- 
žinoję, kad aš patekau į delegacijos sąstatą, labai 
nudžiugo. Ypač triumfavo St. Šilingas, J. Kubilius 
ir K. Šalkauskas. Ėmiau rengtis kelionei. Neilgai 
man reikėjo rengtis, neilgai nei tartis. Buvau vienas 
žmogus, be šeimos. Kad ir tektų, maniau, žūti nuo 
vokiečių minos, tai tiek ir to: nebus daug savųjų 
kas verktų... 


Sugalvota sušaukti Stockholme pasitarimas 
Švedų-lietuvių komitete su tenykščiais lietuviais ir 
Amerikos katalikų organizacijų atstovais kun. V. 
Bartuška ir d-ru J. Bielskiu ir tautinės sandoros at- 
stovu R. Karuža. Pirmieji du jau buvo Europoje, o 
Karuža dar tik buvo belaukiamas atplaukiant. Be to, 
dar buvo sumanyta, lankantis Romoje, man išgauti 
popiežiaus Benedikto XV audienciją. Tam reikalui 
vyskupas Pr. Karevičius davė man specialų laišką 
prie kardinolo Gasparri, gražiai mane rekomenduo- 
damas. 

Delegacija paskyrė savo išvažiavimo dieną 
balandžio mėn. 16 d., o aš išvykau į Stockholmą tri- 
mis dienomis anksčiau. Tačiau, tenai nuvykęs, Ame- 
rikos lietuvių atstovų neradau. Kun. Bartuška ir 
d-ras Bielskis jau buvo į Lietuvą išvažiavę, o R. Ka- 
ruža dar nebuvo atvykęs: jis kelias dienas pavėlavo. 


Stockholme jau buvo C. Komiteto įgaliotiniai 
J. Aukštuolis ir literatas Ig. Jurkūnas-Šeinius, iš Ko- 
penhagos atvyko J. Savickis, be to, dar radau be- 

laukiant inž. T. Naruševičių, kuris Maskvos tramva- 
jų reikalais keliavo į Londoną ir Ameriką. Be jų, dar 
p. Nekliudovienės rusų komiteto lietuvių belaisvių 
globojimo sekcijoje darbavosi A. Petronis. Tai jau 
susidarė lyg ir konferencija. 

Švedų - lietuvių komiteto pirmininkas, miesto 
burmistras Carl Lindhagen, sukvietė plenumo posė- 
dį, kur pirmą kartą taip gausiai dalyvavo lietuviai. 
Švedai mus labai nuoširdžiai priėmė. J. Aukštuolis 
ir Ig. Šeinius, pusę metų besidarbuodami Stockhol- 
mo spaudoje, jau buvo gana plačiai atkreipę į save 
švedų visuomenės dėmesį, ir niekas jau nebesakė, 
kad atidengta nauja tauta. .. Švedų-lietuvių komite- 
tas per savo sekretorių d-rą W. Soederbergą, susi- 
pažinęs su mūsų tautos vargais, smarkiai ragino savo 
visuomenę dėti aukas ir teikti platesniu mastu šiam 
kraštui pagalbą. 

Man tenai beviešint, kol parlamentarinė dele- 
gacija dar nebuvo atvykusi, laikraščiai daug rašė 
apie mus, dėjo pasikalbėjimus su manim apie delega- 
cijos kelionės tikslą ir apie lietuvių šelpimą. Taip 
„Svenska Dagbladet“ įdėjo straipsnį, užvardintą 
„Gražus darbas nukentėjusių lietuvių naudai“.—,,„Be- 
viešėdamas tris dienas Stockholme incognito valsty- 
bės Dumos atstovas M. Yčas suskubo daug padaryti 
savo tautiečių lietuvių naudai. Pirmadienį popiet 
Švedų-lietuvių komitetas Stockholme padarė nepa- 
prastą susirinkimą, kuriame tarp kitko buvo nutarta 
kreiptis į anglų vyriausybę laišku, kad leistų, komite- 
jams maisto ir drabužių. Nutarta stengtis įkurti to- 
kią švedų-amerikiečių komisiją vargui palengvinti 
Lietuvoje, kaip kad veikia Belgijoje. Švedų-lietuvių 
šelpimo komitetas, tarp kurio narių pasižymi d-ras 

W. Soederbergas kaip sekretorius, p-lė Anna Lind- 
hagen, p-lė G. Bergstrom, neapsakomai daug padėjo 
Centro Komitetui, kaip paaiškino atstovas M. Yčas, 
posėdyje pareikšdamas padėką švedų visuomenei. 
Kaip žinoma, d-ras Soedenbergas komiteto reika- 
lais važinėjo rudenį į Lietuvą; jam tada pasisekė iš- 
gauti iš vokiečių karo vyresnybės leidimą, kad siun- 
tiniai pinigais ir daiktais būtų pristatyti į Lietuvą. 
Tokiu būdu per komitetą buvo nusiųsta daugiau kaip 
šimtas tūkstančių rublių. Per Kalėdas Lietuvių Komi- 
tetas Vilniuje gavo iš Švedų-lietuvių komiteto gra- 
žios pašalpos, būtent, vagoną Šveduose pagamintų 
vaikams rūbų, avalinės ir kitų dovanų. Bet vargas 
užimtose Lietuvos dalyse dar labai didelis“. 


Toliau straipsnyje buvo plačiai rašoma apie pa- 
bėgėlių ir tremtinių padėtį Rusijoje, apie Tatjanos 
komitetą ir apie Lietuvių Centro Komiteto veikimą. 
Kiti laikraščiai irgi plačiai rašė apie tuos pačius mūsų 
reikalus. Su Švedų-lietuvių komiteto pirmininku 
C. Lindhagenu aplankėme Didž. Britanijos atstovą 
Stockholme ministerį Esmė Howard ir, plačiai jį 
paintormavę apie okupuotos Lietuvos padėtį, įteikė- 
me raštą, prašydami per jį Didž. Britanijos vyriau- 
sybės teikti pagalbą mūsų tautai ir leisti įsivežti 
maisto produktų bei drabužių. Jis pažadėjo tą dalyką 
referuoti savo vyriausybei. 

— Aš manau, kad atstovui Yčui, nuvykus į 
Londoną, bus progos dar žodžiu šį reikalą išdėti mū- 
sų ministeriui pirmininkui, — pridėjo jis su mumis 
atsisveikindamas. 

Po dviejų dienų atvyko ir kiti delegacijos daly- 
viai su A. D. Protopopovu pryšaky. Juos iškilmingai 
sutiko rusų pasiuntinys A. V. Nekliudovas, atstovy- 

bės nariai, rusų kolonija ir visas mūsų, lietuvių, bū- 
relis in corpore. 

Apžiūrėję miestą ir priėmę daug žurnalistų, nu- 
vykome pas Nekliudovą. Čia jis mus plačiai painfor- 
mavo, kaip laikosi švedai ir ko iš jų galima šiame 
kare laukti. Iš pat karo pradžios, nežiūrint didelio 
aktyvistų-dešiniųjų spaudimo, paties karaliaus Gus- 
tavo V ir Walenbergo, stovėjusio vyriausybės pry- 
šakyje, buvo nusistatyta laikytis neutraliteto. (Per 
visą karą švedai to neutraliteto griežtai laikėsi ir ne- 
iškrypo nei vienon, nei kiton pusėn). Toliau jis su- 
teikė mums daug žinių apie karo eigą, apie neutralių 
šalių nuomonę ir apie būsimas taikos perspektyvas. 
Mūsų delegacijos nariai klausinėjo Nekliudovo vis 
naujų paaiškinimų. Jis su dideliu autoritetu išsemia- 
mai atsakinėjo ir savo žiniomis bei gilia erudicija, 
kaip prityrusis diplomatas, visus patenkino. 

Po šios įdomios konferencijos jis mums iškėlė 
pietus, per kuriuos pirmiausia pakėlė taurę už caro 
Nikalojaus II sveikatą, paskui už parlamento dele- 
gaciją ir ypač už jos narį Martyną Martynovičių 
Yčasą, padėjusi ant tvirtų kojų atsistoti rusų komite- 
tui, kurio pirmininkė esanti N. V. Nekliudova ir kuris 
šelpiąs karo imtinius. 

Man, suprantama, buvo labai malonu išgirsti 
šį pripažinimą, bet daugeliui mano draugų buvo ti- 
krai netikėtas dalykas. Jie stebėjosi, kaip čia toks 
jaunas vyras galėjęs tiek daug padaryti, kad Rusijos 
pasiuntinys už jo sveikatą keliąs taurę šioje iškilmin- 
goje valandoje. Čia teko N. V. Nekliudovienei pla- 
čiau painformuoti susirinkusius svečius, kaip pas 
juos pirmą kartą buvo atsilankę du lietuviai ir kaip 
aš jai prižadėjęs išrūpinti, ir vėliau išrūpinęs, iš didž. 
kunigaikštytės Tatjanos komiteto kas mėnuo po 

25.000 rublių pašalpos. Prie to dar pridūrė, kad 
daug aukštų asmenų, komersantų, pramonininkų ir 
šiaip visuomenės žmonių, pravažiuojant pro Stock- 
holmą, buvę prižadėję komitetą sušelpti, bet neište- 
sėję, o lietuviai tai padarę. 

Po pietų buvo sukviesta pas jį daug kitų svečių. 
Atvyko prancūzų, anglų, italų ir belgų pasiuntiniai 
su savo štabais ir rusų inteligentų būrys. Prancūzų 
pasiuntinys atėjo su Albert Thomas ir Renė Viviani— 
dviem Prancūzijos kabineto ministeriais. Al Thomas 
buvo populiarus ministeris socialistas, daug pasidar- 
bavęs tiekimo srityje, o Viviani buvo žinomas kaip 
daug kartų buvęs ministeriu pirmininku ir karo pra- 
džioje važinėjęs su prezidentu Poincarė į Rusiją pas 
carą. Dabar jiedu keliavo į Rusiją pasitarti įvairiais 
karo bei politikos reikalais. 

Ypatinga atrakcija buvo Al. Thomas. 

— Gaila, kad aš nemoku gerai prancūziškai, — 
pasakė Nekliudovui Šingariovas, — man taip no- 
rėtųsi daugiau išsikalbėti su šiuo taip aukštai iškilusiu 
iš paprastų darbininkų ministeriu. 

— Kad iškilti prancūzui iš paprastų darbininkų, 
reikalinga būti apšviestu žmogumi, su aukštu advo- 
kato mokslu. Tokiu yra mūsų svečias Albert Tho- 
mas... — pridėjo pasiuntinys Nekliudovas. 

Aš čia pat papasakojau Šinagriovui apie A. Tho- 
mas, kaip jis yra išėjęs į ministerius iš radikalų sa- 
liono Menar Dorian ir kaip aš tenai jį prieš pat karą 
1914 m. esu susitikęs. Iš tikrųjų, tai buvo įžymi, di- 
delės valios ir energijos asmenybė, labai pasišven- 
tusi savo tautai. Vėliau, rusų revoliucijai kilus, jis 
buvo paskirtas prancūzų ambasadoriumi Rusijoje ir 
nevykusiai stengėsi palaikyti karingą ūpą rusų so- 
cialistuose Kerenskio vadovavimo laikais. Dar vė- 

liau jis buvo išrinktas Tautų Sąjungos tarptautinio 
darbo biuro vedėju, kuriam su dideliu pasisekimu iki 
pat mirties vadovavo. 

Ilgai mums neteko šioje gražioje švedų sostinė- 
je viešėti. Tą pačią dieną išvykome į Norvegijos sos- 
tinę Kristianiją (dabar Oslo). Atvykę anksti rytą, jau 
radome rusų pasiuntinį Gulkevičių, jauną diplomatą, 
liberalą, demokratiškai nusistačiusį vyrą. Kaip ir Ne- 
kliudovas, jis taip pat orientavosi į V. Dumos pusę, 
todėl delegaciją nuoširdžiai priėmė, noriai teikė vi- 
sokias žinias, nušvietė politinę Norvegijos padėtį, 
kuri, būdama neutrali, daugiausia simpatizavo en- 
tente valstybėms ir buvo didelėje Anglijos įtakoje. 
Tuo metu, kaip ir Šveduose, buvo čia daug vokiečių 
orientacijos šalininkų, ypač tarp dešiniųjų elementų, 
kuriuos vis dėlto atsvėrė liberalų radikalų ir socialis- 
tų Brantingo ir Lindhageno vadovaujamas sparnas. 

Pasiuntinys Gulkevičius mums papasakojo apie 
Norvegijos poziciją, kurią ji buvo užėmusi karo me- 
tu: ji buvo visiškoje anglų įtakoje, ir jos komercinis 
laivynas tarnavo aliantų reikalams. 

Kaip žinoma, Norvegija išbuvo šimtą metų per- 
sonalėje unijoje su Švedija. 1905 m. ji nutraukė ry- 
šius su Švedija ir pasiskelbė vėl nepriklausoma vals- 
tybe. Švedai persiskyrė su Norvegija be jokio gin- 
kluoto kontlikto. Visa tauta visuotiniu balsavimu nu- 
sprendė pakviesti į sostą Danijos princą Haakono VII 
vardu. Bet karalius tiktai karaliauja, o ne valdo kraš- 
tą. Jis turi teisę paduoti savo balsą parlamente ir ka- 
bineto posėdyje, bet tiktai paskutinis ir balsuoti tik 
su dauguma. Mat, karalius niekados negalįs skirtis su 
savo tautos dauguma. 

Vieną kartą karalius per audienciją pats apibū- 
dinęs savo padėtį rusų pasiuntiniui Gulkevičiui. 

— Prašau pažiūrėti pro langą į stovintį polici- 
ninką, — pasakęs karalius, — jis daugiau turi teisių 
Norvegijos valstybėje už mane. Jis gali suimti žmo- 
gų, nusižengusį įstatymams ir viešajai tvarkai, o aš to 
padaryti negaliu. Vienintelė vieta, kur Norvegijos 
karalius gali savo nosį kišti, tai jo skepetaitė! — nu- 
sijuokęs karalius. 

Kristianijoje išbuvę 5-6 valandas, apžiūrėję šios 
gražios sostinės apylinkes, nuvykome į Bergeną. 
Čia mus pasitiko rusų konsulas Stribulajevas, Di- 
didžiosios Britanijos konsulas ir karo attachė. Iš čio- 
nai turėjome plaukti keleviniu laivu „Jupiter“ į New- 
Castle-on-Tyne. Bet Britų konsulas mums pranešė, 
kad plaukti paprastu laivu delegacijai pavojinga, nes 
vokiečių povandeniniai laivai nuolatos nardo Norve- 
gijos pakraščiais, jie labai lengvai galį visą delegaci- 
ią nuo laivo nusodinti ir nusigabenti į „„vaterlandą“, 
kur karo imtinių stovyklose tektų laukti karo pabaigos. 
Todėl Jo Didenybės vyriausybė, šiuo susirūpinusi, 
atsiuntė specialų laivą — šarvuotį ,„Donnegal“, ku- 
ris plačiose jūrose jau mūsų laukiąs, o iki šarvuočio 
„Donnegal“ mus nuvešianti per neutralius vandenis 
Norvegų karaliaus jachta. 

Mes, žinoma, tą žinią priėmėm su džiaugsmu ir 
dėkingumu ir vietoje „Jupiter“ susėdome į karaliaus 
jachtą. Paskutinėje valandėlėję mums įteikė skubotą 
telegramą iš delegacijos dalyvio Valstybės Tarybos 
nario VI. J. Gurko, kuris, pasisamdęs specialų trau- 
kinį Haparandoje, per visą Švediją vejasi mus, 
kad galėtų drauge, vienu laivu, plaukti į Angliją. 
Taip tiktai rusai, senojo režimo rusai, mokėjo keliau- 
ti! Pavėlavo, prisireikė pasivyti, ima ekstra traukinį, 
moka kelis tūkstančius dolerių ir vykis, vežk. .. nors 
tos kelios valandos skirtumo niekam nereikalingos. 

Toks jau jų būdas. .. Bet šiuo atsitikimu buvo veltui 
išmesti pinigai. Kad ir būtume norėję palaukti jo, tai 
britų kariškas laivas nebūtų mūsų laukęs. Juk vokie- 
čių žvalgyba galėjo to laivo stovyklą sužinoti ir ata- 
kuoti. Ir išplaukėme mes be Gurkos. .. 

Karališka jachta mus vežė, sukinėdamosi po 
dailius fiordus. Sulipę ant denio, mes gėrėjomės gra- 
žiais gamtos vaizdais, traukdami į savo krūtinę puikų 
gaivinantį pavasario orą, kol mus vaišingieji svetin- 
gos Norvegijos šeimininkai sukvietė į valgomąjį kam- 
barį, kur radome paruoštus pusryčius. 

Po dviejų valandų išplaukėme iš Norvegijos 
scherų į plačiąsias jūras. 

Toli horizonte pasirodė didelis juodų dūmų de- 
besys, kuris labai greitai slinko prie mūsų. Dar ke- 
lios valandėlės, ir priplaukė prie mūsų milžinas šar- 
vuotis, sukeldamas bangų bangas, kurios mūsų ma- 
žą laivelį kaip skiedrelę ėmė į visas puses blaškyti ir 
mėtyti. Nuleido laiptus. Keli jūrininkai, jais nusileidę 
pasveikino mus ir paprašė perlipti į šarvuotį. Suli- 
pome. Jūrininkai išsirikiavę eilėmis saliutavo mums, 
o aukštas, storas kapitonas pasveikino mus Britų 
vyriausybės vardu. Apžiūrėjome laivą, susipažino- | 
me su karininkais ir jų globojami jautėmės labai ge- 
rai. Vakare suruošė mums iškilmingą priėmimą. Mū- 
sų delegacijos vyresnieji — Protopopovas, Miliuko- 
vas, Šingariovas, graf. Vielepolskis ir baronas Roze- 
nas — vaišinosi kapitono kajutėje, mes gi pietavome 
bendroje karininkų valgykloje. Jaunieji karininkai la- 
bai meilingai mus vaišino ir džiaugėsi turį progos pa- 
įvairinti savo nuobodų jūrų gyvenimą. Jie paįvairino 
mūsų vaišes dar tuo, kad, susodinę mus prie Židi- 
nio, papasakojo mums visokių karo nuotykių, kurių 
šis laivas jau daug galėjo priskaityti. Tai buvo reta 

proga karo metu šiame karo laive mums, civiliams 
vyrams, paplaukioti ir jų bendru gyvenimu pagy- 
venti. 

Apie vienuoliktą valandą aš buvau iškviestas 
iš mūsų jaukios kompanijos lenkų atstovo grafo Vie- 
lepolskio. Jis man pranešė, kad mūsų vyresnieji pra- 
šo manęs ateiti pas juos į kapitono kajutę. Kadangi 
laivą labai supo ir grafas nebetvirtai laikėsi, tai man 
teko stipriai „palaikyti Lenkiją“... 

Į kapitono kajutę įėjus, vėl pamačiau aukšto 
ūgio milžiną kapitoną, kuris pristojęs prie Šingario- 
vo reikalavo lipti ant stalo ir dainuoti rusų liaudies 
dainas. Man atėjus, visi nudžiugo, kad dabar visi ga- 
lėsią choru dainuoti. Kapitonas paliko stalą ramybėje 
ir visai pasitenkino mūsų dainomis. Gerą ūpą įgavęs, 
jis pats ėmė traukti solo jūrininkų dainas, kurių ne- 
galima pavadinti perdaug skambiomis. Jo balsas, 
prie audrų pripratęs, stengėsi nukonkuruoti vėjo ūži- 
mą ir triukšmaujantį laivo bildesį. Bet pačiam pate- 
tingame momente įėjo kapitono pavaduotojas ir pada- 
vė jam kažkokį raščiuką. Akies mirksny dainos nu- 
trūko... Kapitonas paprašė mus eiti gulti, o jis sakė- 
si eisiąs savo tarnybos atlikti. Išsimiegojau  nepa- 
prastai gerai kajutės pakabintame hamake. 

Kai atsikėlęs išėjau į denį, radau jau daugumą 
savo kelionės draugų besižvalgant aplinkui. Buvo 
gražus pavasario rytas. Saulė, ką tik patekėjusi, at- 
simušė jūrų paviršiuje savo spinduliais, sudarydama 
milijonus spalvotų gėlių... Aplinkui vien tik plačioji 
jūra. Plaukėme kokį pusvalandį. Šit jūrų paviršiuje 
pasirodė viena sala, už jos kita. Dar po valandėlės 
jau mes buvome iš visų pusių salų apsupti. Susigru- 
pavę kuopelėmis, klausinėjome vienas kitą, kur mes 

esame. Prie mūsų prisiartino kapitonas. Tuoj jį puo- 
lėme klausinėti. 

Pasirodo — esame Orknėjų salose. Čia tai pati 
šiaurinė Škotijos dalis ir didžiojo Britanijos laivyno, 
admirolo Jellicoe vadovaujamo, stovykla. 

Nustebę klausiame, kodėl mes čia atplaukėme, 
o ne į Leith, kaip mums buvo pirmiau sakyta. 

— Atsimenat, — pasakė kapitonas, — kaip 
vakar mano padėjėjas padavė, pertraukęs mūsų dai- 
nas, raštelį? Tai buvo radio telegrama, kuri pranešė 
man, kad prieš tą uostą, kur mes turėjome plaukti, 
vokiečiai šią naktį išsvaidė minas ir tris laivus pa- 
skandino. Matyt, jie gerai buvo painformuoti apie 
mūsų kelionę, tik, nabagai, pasiskubino. Tai, paėmę 
kursą į šiaurę, atplaukėme į šias salas. Bet jūs, džent!- 
menai, manau, nepyksite už tokį mano žygį. Turėsite 
progos pamatyti vadovaujamą admirolo Jellicoe 
Grand Fleet, kuris po 15 minučių čia prieš mus at- 
plauks. 

Su didžiausiu smalsumu Jaukėme. 

Pasirodė tikras dūmų debesys, po jo antras, 
trečias, ketvirtas, dešimtas... Šit pro mūsų šalį pra- 
plaukė milžinas šarvuotis ,„(Oueen Mary“, „Empress“ 
ir kiti. Jūrininkai, baltais kostiumais sustoję, saliuta- 
vo mus grojant muzikai himnus. Žaibo greitumu šie 
milžinai praplaukė pro mus, palikdami mumyse nu- 
sistebėjimą, Rodėsi, kad tai sapne arba kinematogra- 
fe pramirgėję vaizdai, o ne tikrenybė. Paskui per- 
sėdome į mažesnį laivelį ir tarp salų vingiuodami pri- 
plaukėme krantą. 

Priplaukę prie kranto, išlipome miestely Thur- 
so. Čia veikiai mums buvo paduotas specialus kara- 
liškas traukinys, ir jau po pietų išvykome į Londoną. 
Važiavome gražia Škotijos gamta. Pro langus buvo 

matyti viržiais apaugę kalnai, kur-ne-kur ganėsi pul- 
kai avių ir galvijų bandos. Tęsėsi vielų aptverti lau- 
kai, kuriuose lordai laiką plotus kurapkoms veistis... 
Mirgėjo pro langus upeliai, ežerai, miškai, retkar- 
čiais dirvos. Gamta graži, bet neturtinga. Gėrėjomės 
nepaprastais reginiais iki pat sutemų, 

Į Londoną atvykome anksti rytą, 7 val. 30 min. 
Stoty mus pasitiko parlamentarinės sąjungos pirmi- 
ninkas lordas Wardell, ir užsienio reikalų ministerio 
vardu mus pasveikino du valdininkai. Mes labai nu- 
stebome nematydami stoty rusų ambasados narių. 
Visi pasitinka, išskyrus saviškius! Mat, senam amba- 
sadoriaus ceremoniale nebuvo pažymėta, kaip rei- 
kia pasitikti V. Dumos nariai. Mums buvo paduoti 
krašto apsaugos ministerijos automobiliai ir pasaky- 
ta, kad, kol būsime Londone, kiekvienas atstovas ga- 
lis turėti savo žinioje po automobilį. Nuvežė mus į 
Claridges Hotel Brook Street (vienas dailiausių Lon- 
dono viešbučių). Ministerijos atstovas pareiškė, kad 
mes esame „His Majesty's government s svečiai, to- 
dėl viskas mums teikiama be pinigų, ir prašė vyriau- 
sybės vardu naudotis vaišingumu, 

Apie 10 val. atvyko ambasados patarėjas Kon- 
stantinas Nabokovas ir labai atsiprašinėjo, kad neat- 
vykę mūsų pasitikti stoty. Girdi, nebuvę jiems anglų 
pranešta, kuomet traukinys ateisiąs. Tokį paaiškini- 
mą mes priėmėm su ironija ir, susirinkę barono Ro- 
zeno kambary, svarstėme, kaip įvertinti tokį amba- 
sadoriaus graio Benkendorfo žygį. Visi labai smar- 
kiai piktinomės, tik baronas Rozenas, buvęs amba- 
sadorius Amerikoje ir Japonijoje, gynė savo kolegą. 
Aš pasiūliau nedaryti vizito ambasadoriui, kol jis 
neateis mūsų atsiprašyti. Šis pasiūlymas visų buvo 
priimtas. Lygiai 12 val. senas grafas Benkendorias 

jau buvo pas mus viešbuty ir kiekvieną skyrium ap- 
lankė. 

Šeštadienio popietis ir sekmadienis čia labai 
švenčiamas, tai mūsų oficialus priėmimas turėjo pra- 
sidėti tiktai pirmadienį. Norėdami panaudoti laisvą 
laiką, sutarėme susirinkti pas graią Benkendorią sek- 
madienį popiet arbatos. Paliko visas šeštadienio va- 
karas ir sekmadienis laisvas. 

Ką veikti ištuštėjusiam Londone? 

Pas Miliukovą atėjo žurnalistas Dioneo (Šklovs- 
kis) ir pakvietė jį, Šingariovą, prof. Vasiljevą, mane 
ir grafą Olsuijevą jo paskaitos pasiklausyti apie Ser- 
vanteso Don Kichotą. Skaitysiąs rusų kolonijai 
4 val. popiet. 

Nuvykome. Paskaita buvo labai turininga ir 
įdomi. Tiktai klausytojų trūko. Salė buvo beveik 
tuščia. Viso suskaičiau 47 žmones, iš jų du rusai ir 
45 žydai. 

Grižome apie 6 val. Buvau telegrafavęs kun. 
Matulaičiui, kad ateitų pas mane. Jis ir d-ras Marti- 
šius jau laukė manęs viešbuty. Susitarėme, kad jie 
sušauks rytojaus vakare lietuvius į mitingą, o aš jiems 
papasakosiu apie mūsų politinius siekimus ir lietuvių 
gyvenimą Rusuose. Dar įspėjau, jog labai galimas 
dalykas, kad keli mano draugai taip pat galį atvykti. 

Kun. Matulaitis susirūpino, kad jau pamiršęs 
rusų kalbą, ir nežinojo, kaip tada svečius pasvei- 
kinsiąs. Aš parašiau jam pritaikintą momentui pra- 
kalbą, kurią pasižadėjo išmokti atmintinai, atidėda-. 
mas dėl šio didelio įvykio net parapijonų išpažinties 
klausymą. Nutarėme prie svečių priėmimo pakviesti 
ir T. Naruševičių. Jis tada buvo atkeliavęs į Lon- 
doną Maskvos miesto tramvajų reikalais. 

Sekmadienį aš prarešiau mūsų delegacijos pir- 
mininkui A. D. Protopopovui, kad lietuvių kolonijoje 
laikysiu vakare prakalbą, ir man būtų malonu, jei 
mano draugai taip pat atsilankytų. 

— Būtinai. Visa delegacija in corpore turi būti 
pas jus, — atsakė jis. 

Per pusryčius jis paskelbė delegacijos nariams 
apie mano planus ir pakvietė visus vakare būtinai 
dalyvauti. 

Vakare aštuntą valandą, kada mes susirinkome 
prie stalo visi frakuoti, jis vėl pakartojo savo pakvie- 
timą pas lietuvius atsilankyti. 

Išdalinau kiekvienam po korčiukę su adresu ir 
tuoj po vakarienės su valdžios automobiliais nudū- 
mėm į lietuvių kvartalą, į Hackney Rd, the Oval, 
kur stovėjo tarp menkų trobelių nedidelė lietuvių 
bažnytėlė. Pilna gatvelė prisikimšusi mūsų tautiečių 
ties klūbo durimis laukė svečių atvykstant. Galėjo 
būti apie du tūkstančiai žmonių. 

Vos tik mes prisiartinome, pasigirdo dūdų or- 
kestro maršas. Prasiskyrė plati minia, ir mus pra- 
leido į klūbą. Mergaitės, pasipuošusios galvas rū- 
tų vanikėliais, baltomis suknelėmis, su gėlių buketais, 
iš abiejų pusių tako sustojusios, maloriai mus svei- 
kino. Toliau pasitiko kun. Matulaitis, inž. Naruše- 
vičius, d-ras Martišius ir klūbo seniūnai. Mergaitės 
kiekvienam įteikė po buketą gražių gėlių. Nuvedė 
mus į estradą, susodino ratu, o kun. Matulaitis pasa- 
kė su dideliu entuziazmu pasveikinimo žodį. 

V. Dumos vardu jam atsakė Protopopovas, o 
Valstybės Tarybos vardu V. J. Gurko. Sujaudinti 
tokiu gražiu priėmimu, jie pasakė labai nuoširdžias 
kalbas ir palinkėjo lietuviams laimingo sugrįžimo į sa- 
vo laisvą tėvynė — Lietuvą. 

Paskui aš prabilau į Londono lietuvius. Po ma- 
no prakalbos padainavo choras keletą dainelių, ir vie- 
na mažytė 8 — 9 metų mergytė išpildė savo plo- 
nu balseliu dainelę, kurioje jinai apdainavo Tėvynės 
vargus ir norą nulėkti paukščio greitumu, pažiūrėti, 
kas darosi ten, Tėvynėje, ir nunešti jai nuoširdžius 
pasveikinimus. Dainelės turinys buvo išverstas į ru- 
sų kalbą. A. J. Šingariovas, susijaudinęs, taip pat 
pasakė karštą kalbą. Jis priminė, kiek lietuviai iš- 
kentėjo spaudos draudimo metu ir kad sunkios tėvy- 
nėje sąlygos vertę juos keliauti svetur. 

— Bet tas lietuvių tautos vargas, — sakė jis to- 
liau, — ta jų nelaimė privertė susitelkti į krūvą, kaip 
čia Londone, taip ir kitose kolonijose, ir be pažiūrų 
skirtumo dirbti bendrai tautos išsiliuosavimo darbą. 
Tokia tauta, kuri yra kilni ir solidari, nežūsta. Aš lin- 
kiu iš visos širdies sulaukti jums tos valandos, kada 
galėsite grįžti į savo laisvą tėvynę ir tenai, niekeno 
nekliudomi, laisvai tvarkyti savo gyvenimą. 

Nėra reikalo pasakoti, kokiu pakilusiu ūpu, ko- 
kiu entuziazmu buvo Londono lietuvių sutiktos šios 
prakalbos. 

Nors ne visi suprato kalbėtojus, bet visi jautė, 
kad rusų tautos atstovai prabilo į lietuvių tautą lin- 
kėdami jai laisvės ir savarankiškumo. Kažkoks šiltas 
pavasario vėjas papūtė iš rytų... 

Orkestras sugriežė Lietuvos himną. Kun. Ma- 
tulaitis susijaudinęs spaudė svečių rankas ir dėkojo 
lietuvių kolonijos vardu už nuoširdžias kalbas ir ma- 
lonų atsilankymą. 

Visų svečių vardu padėkojau už malonų pri- 
ėmimą, ir orkestras užgrojo atsisveikinimo maršą. 

Klūbo seniūnas atnešė mūsų apsiaustus. Kai 
A. D. Protopopovui vienas jų padėjo apsivilkti, Proto- 

popovas, matydamas, kad tai klūbo seniūnas, padavė 
jam ranką. Šis norėjo jam ranką pabučiuoti. Protopo- 
povas momentaliai ištraukė ranką, apkabino tą se- 
niuką ir pabučiavo. Reikėjo matyti, koks entuziaz- 
mas buvo salėje! Iš lūpų į lūpas perdavinėjo šią sen- 
sacingą žinią: parlamento vicepirmininkas pasibučia- 
vo su paprastu darbininku. .. 

Garsiai šaukiant „valio“, apleidome salę. Rusai 
buvo labai patenkinti tokiu priėmimu ir stebėjosi iš 
tokio kultūringo lietuvių užsilaikymo. 

— Pamanykite tik sau, — sakė Gurko, — šven- 
tadienis ir visai nematyti girtų. Aš manau, kad čia 
didelis kunigo nuopelnas. Visai inteligentiškai elgėsi... 

Man pačiam daugiausia rūpėjo politinė pusė: — 
pirmas rusų delegacijos vizitas Londone — lietuvių 
kolonijai. Anglai šį žygį įvertino ir suprato, kaipo 
draugingą lietuviams žygį. Iš kitataučių delegacijos 
buvo ir lenkų. Vizitą dėlto padarę pirmiausiai lietu- 
viams, taigi savaime suprantama, kad rusai skaitosi su 
Lietuva. Reporteriai tai paskelbė spaudoje. Aš gi, 
kad tos mintys, pasakytos rusų delegacijos lietuviams, 
nepragaištų, padaviau suformulavęs žinią telegrafo 
agentūrai, kuri ją išnešiojo po plačiąją Rusiją. 

Iš Anglijos sostinės Londono gavome tokią ži- 
nią: 

Parlamento delegacijos nariai, V. Dumos atsto- 
vai: Šingariovas, Oznobišinas, Radkevičius, Yčas, 
Dumos pirmininko padėjėjas Protopopovas, ir Valst. 
Tarybos nariai: gr. Olsufjevas, Gurko ir Vasiljevas, 
būdami Londone, aplankė Londono Lietuvių koloni- 
ją. Dideliame susirinkime Yčas pranešė apie sunkų 
Lietuvos padėjimą. Lietuvių kolonijos atstovas, ku- 
nigas Matulaitis, pasveikino žmonių rinktinius ir nu- 
rodė jų apsilankymo svarbą lietuviams. Vlad. J. Gur- 

ko išreiškė pageidavimą, kad įvyktų lietuvių tautos 
idealai ir kad lietuviai kuo veikiausiai galėtų sugrįžti 
į laisvą Lietuvą. V. Dumos pirmininko padėjėjas Pro- 
topopovas V. Dumos vardu pasakė pasveikinimo ir 
suraminimo žodį Lietuvai, kuri kenčianti dėl bendro 
visų reikalo, ir išreiškė pageidavimą, kad įvyktų lietu 
vių tautiniai idealai, dėl kurių sąjungininkai irgi ka- 
riauja. 


(Iš įdėto laikrašty „Rieč“ 1916 m. rugpiūčio 3/16 d. 
A. šingariovo feljetono). 


„„Mūsų atsilankymas kitos dienos vakare lietuvių 
kolonijoje buvo pilnas savotiško įdomumo. Mūsų depu- 
tatas, lietuvis M. Yčas, energingai organizavęs paliku- 
siems vokiečių okupuotoje Lietuvoje gyventojams šelpti 
komitetą Stockholme, rasdavo beveik kiekviename mieste 
savo tautos atstovų, su kuriais tardavosi, skaitė įiems 
pranešimus apie lietuvių pabėgėlių būklę Rusijoj, apie 
teikusios jiems pagalbą tautinės organizacijos darbą 
ir t. t. Ypač gausios lietuvių kolonijos jau nuo seniau 
buvo susikūrusios Glasgow'e, Londone, Edinburghe (Edin- 
burghe lietuvių nėra. M. Y.). 

Į M. Yčo organizuotą mūsų apsilankymo proga lie- 
tuvių susirinkimą Londone delegacijos nariai atvažiavo 
kartu su juo. Tarp atvažiavusių buvo: V. Gurko, kurs su 
kunig. Lobanovu iki to laiko suspėjo atvykti iš Bergeno 
specialiu keleiviniu garlaiviu, V. Dumos vicepirmininkas 
A. Protopopovas ir dauguma buvusių tada Londone kitų 
delegacijos narių. 

Susirinkimas praėjo su dideliu ūpo pakilimu ir jau- 
dinančioj nuotaikoj. 

Lietuvių kolonijos savo sąstatu yra visuomet labai 
demokratiškos. Didelė dauguma jų narių yra darbininkai 
ir tarnautojai su savo šeimomis.  Uždarbio beieškodami, 
jie kažkada apleido gimtinę ir įsikūrė Anglijoje, arba už 
okeano, tolimoje Amerikoje. Kai kurie jų atvažiavo prieš 
pat karą, bet daugelis gyvena čia jau nuo seniai, tačiau 
ryšiai su gimtuoju kraštu juose visuose gyvi ir stiprūs. 

Reikėjo matyti, su kokiomis įsmeigtomis akimis, su įtemp- 
ta ir gilia atida tie prasti žmonės klausėsi M. Yčo pra- 
kalbos jų gimtąja kalba. 

Susirinkimas buvo kažkur Londono pakraštyje, ma- 
žuose bažnytiniuose namuose. Toli gražu ne visi galėjo 
sutilpti salėje, dalis minios stovėjo gatvėje prie įėjimo. 

Buvo čia senų ir pagyvenusių, buvo moterų su vai- 
kais ant rankų, buvo daug jaunimo, išaugusio čia, toli 
nuo Rusijos. Visi sulaikydami kvapą klausėsi pasakoji- 
mo apie gimtąjį kraštą. 

Mus triukšmingai sveikino, į mus kreipėsi su pra- 
kalbomis, su linkėjimais pasisekimo rusų kariuomenei, su 
viltimi į būsimą Lietuvos išvadavimą iš vokiečių, į būsimą 
santarvininkų pergalę. Mažos mergaitės paprastuose bal- 
tuose rūbeliuose įteikė mums buketus gėlių, o viena jų su 
linų spalvos plaukais švelniu balseliu padainavo lietuvišką 
dainelę. Mums išvertė jos žodžius. Dainavo mažytė 
kreipdamasi į mus. Ir visi kažkaip pajuto, kad šituose 
paprastuose žodžiuose, šitoje vaikeliui sukurtoje daine- 
lėje išreikšti nuoširdžiausi troškimai visų susirinkusių, ku- 
riems taip brangi gimtinė ir taip natūralus jos ryšys su 
bendra Rusijos valstybės tautų šeima. 

Protopopovo žodžiai, pasveikinimo ir paguodos ken- 
čiančiai už bendrą reikalą tautai, Gurko prakalba su lin- 
kėjimais tautiniems idealams įsikūnyti ir pagrįžti į laisvą 
Lietuvą iššaukė triukšmingas ovacijas. 

Vėlai naktį, šio vizito įspūdžių lydimi, grįžome mes 
tamsiomis Londono gatvėmis. 

Po kelių dienų V. Dumos 10 metų sukaktuvių proga 
„A. Protopopovo vardu buvo gauta iš lietuvių kolonijos 
Londone ir lietuvių lygos Amerikoje pasveikinimo tele- 
grama. 


Dviems dienoms praslinkus, prasidėjo oficialus 
mūsų delegacijos priėmirnas. 

Mus pakvietė pas karalių į Buckingram Palace. 
Anglijoje prakalbos mums buvo duodamos visuomet 
raštu bent viena diera anksčiau. Taip darė premje- 
ras Asguith, Lord Grey, Lloyd George, Lord Mayor 

of the City ir visa eilė žmonių, kurie oficialiai turėjo 
į mus prabilti. Mes turėdavome gana laiko paruošti 
jiems tinkamus atsakymus. Tų prakalbų tekstai prieš 
pokylį duodami laikraštininkams. Jeigu koks nors 
oratorius apsirgtų ir neatvyktų į rautą, vis tiek jo 
kalba būtų laikraščiuose išspausdinta. Lygiai taip 
pat, jei jis kitokio turinio prakalbą pasakytų — turi- 
nys būtų vis tiek toks, koks laikraščiams pirmiau bu- 
vo įteiktas. Taip ir Jo Didenybės Britų karaliaus 
prakalba mums buvo atsiųsta iš vakaro. 

Iš ryto visa mūsų žinioje esama automobilių ka- 
valkada nuvežė mus į karaliaus rūmus. Londonas ne- 
retai buvo tuo metu vokiečių aeroplanų lankomas ir 
bombomis apmėtomas. Tai visos šviesos iš viršaus 
buvo aptrauktos juodais dažais, o svarbesnieji namai 
— muziejai, archyvai, štabai ir karaliaus rūmai — 
buvo apsaugoti nuo pavojaus plieno broniruotais sto- 
gais. 

Palocių privažiavus, buvome sutikti garbės sar- 
gybos. Rusų ambasadorius grafas Benkendorias mus 
lydėjo ir įvedė į karaliaus rūmus. Apsivilkę buvome 
juodus surdotus, Anglijoje „Prince Albert“ vadina- 
mus. Salė buvo erdvi ir senoviniais baldais apsta- 
tyta, sienos gobelenais papuoštos, ant kurių kabojo 
dailūs paveikslai. 

Kokią valandėlę reikėjo palūkėti. Netrukus pla- 
čiai atsidarė durys, ir hofmaršalas sudavė tris kartus 
lazda į grindis, paskelbdamas, kad Jo Didenybė ka- 
ralius su karaliene einą. Visi atsidėję sekėm akimis 
kiekvieną judesį. Įėjo be jokių karališkų ženklų, pa- | 
prastai apsirėdęs, su tokiu pat juodu surdotu, kaip ir 
mes. Po ranka vedė aukšto ūgio, juodais rūbais, su 
aukšta plunksna prie juodos skrybėlės, savo karalienę. 
Mes stovėjome pusračiu.  Paėjėję į vidurį salės ir 

atsakę galvos linktelėjimu į mūsų pasveikinimus, su- 
stojo. Karalius paėmė iš hofmaršalo popierių ir per- 
skaitė mums žinomo turinio prakalbą, kurioje savo ir 
visos Britų imperijos vardu sveikino rusų parlamento 
delegaciją, reikšdamas vilties, kad vokiečiai būsią ga- 
lų gale nugalėti tvirta, nesulaužoma sąjungininkų va- 
lia ir pastangomis. 

Į karaliaus kalbą atsakė V. Dumos vicepirminin- 
kas Protopopovas. 

Kol buvo sakomos prakalbos, aš turėjau progos 
smulkiau apžiūrėti karališkąją porą. Karalius buvo 
labai panašus į savo kuzeną, carą Nikalojų II, tiktai 
kiek didesnio ūgio ir tvirtesnio sudėjimo. 

(Šis panašumas davė paskui progos Protopopo- 
vui į vidaus reikalų ministerius iškilti. Kai sugrįžome 
į Rusiją, Protopopovas buvo caro pakviestas į savo 
kariškąją buveinę — Mohilevą. Tarp kitko caras 
paklausęs: 

— Ar tiesa, kad aš panašus į Anglijos karalių? 

— Ne, Jūsų Didenybe, — atsakė Protopopo- 
vas: — Anglijos karalius truputį panašus į Rusijos 
imperatorių. 

Toks atsakymas labai patikęs carui, ir Protopo- 
ij buvo vėliau paskirtas vidaus reikalų ministe- 
riu). 

Po prakalbų prasidėjo supažindinimo ceremo- 
nija. Grafas Benkendorias pristatė karaliui Protopo- 
povą ir kitus delegacijos narius. Jo Didenybė malo- 
niai su kiekvienu atskirai kalbėjosi. Aš buvau pasta- 
tęs Protopopovui sąlygą, kad, pristatant mane, pri- 
dėtų „Lithuanian Deputy“. Tai dariau, žinodamas, 
kad tolesnė kalba suksis apie Lietuvą. Taip ir buvo. Jo 
Didenybė užklausė manęs apie Lietuvą ir jos dabar- 
tinę padėtį. Aš nupasakojau, kad Lietuva vokiečių 

jau metai esanti užimta ir jos žmonės kenčią didelį 
vargą. Jam išreiškus užuojautą, aš pasakiau, kad 
mūsų emigrantai Jungtinėse Amerikos Valstybėse yra 
sumanę siųsti vieną laivą su maistu į Lietuvą. Rei- 
kalingas, sakau, Jūsų Didenybės vyriausybės sutiki- 
mas praleisti tą laivą į vokiečių užimtą Lietuvą. 

— Šia proga naudodamasis, aš ir prašau Jūsų 
Didenybės tokio sutikimo. 

— I hope, that my government will decide in 
your favour. This guestion is analogous to the food 
problem of Belgium. (Aš tikiu, kad mano vyriausy- 
bė išriš šį klausimą pozityviai, kadangi šis dalykas 
yra panašus į Belgų maitinimo klausimą). — Aš lin- 
kiu jūsų kraštui išsilaisvinti iš priešo okupacijos ir 
sukurti po karo laisvą Lietuvą, — palinkėjo mums Jo 
Didenybė. 

Toliau Protopopovas mane pristatė karalienei 
Mary taip pat pridėjęs ,,Member of the Imperial Du- 
ma, Mr. Yčas, Lithuanian Deputy“. 

— Kokia kalba tamstai lengviau su manim kal- 
bėti, angliškai ar prancūziškai? 

— Madame, aš kalbu lygiai blogai prancūziš- 
kai, kaip ir angliškai. 

— O, tamsta, jei aš galėčiau su tamsta taip ge- 
rai kalbėti lietuviškai, kaip tamsta angliškai, aš būčiau 
labai laiminga. Ar tamsta pirmą kartą mūsų krašte? 

— Ne, Jūsų Didenybe, aš čia buvau 1913 me- 
tais, grįždamas iš Amerikos, 

— Ar tamsta tenai važinėjai kaip turistas? 

— Ne, madame, aš tenai lankiausi su paskaito- 
mis pas mūsų emigrantus. 

— Ar daug tenai lietuvių gyvena? 

— Apie vieną milijoną, madame. 

— Jūsų kraštas nuo karo daug nukentėjo? 


205 


— Labai. Lietuva beveik visa vokiečių užim- 
ta ir pusė milijono žmonių pabėgo į Rusijos gilumą, 
kur kenčia labai didelį skurdą. 

— Aš tikiu, kad Dievas duos galimumo atsta- 
tyti sunaikintą Lietuvą ir sugrąžinti visus pabėgėlius 
į savo tėvynę. 

Taip jiedu maloniai su kiekvienu delegacijos na- 
riu pasišnekėję, vėl išėjo į savo kambarius, o mes iš- 
siskirstėme. Rytojaus dieną po vakarienės Lancaster 
House turėjau progos susitikti su premjeru Asguith bei 
Lord Grey ir perduoti mano pasikalbėjimą su kara- 
liumi George V. Prašiau jų duoti leidimą Amerikos 
lietuviams pasiųsti laivą su maisto produktais į Lie- 
tuvą. Pridėjau, kad karalius šiam reikalui pritariąs. 
Asguith, neišklausęs net Lord Grey nuomonės, at- 
sakė: 

— Jeigu mes sutiktume po amerikonų kontrole 
leisti dalyti Lietuvos gyventojams maistą, tai oku- 
pantai vokiečiai iš lietuvių surekvizuotų antra tiek, ir 
tuo būdu išeitų, kad mes leidžiame šelpti netiesio- 
giniu būdu mūsų neprietelius vokiečius. Tokio leidi- 
mo Jo Didenybės vyriausybė negali duoti. 

Lord Grey tik pridėjo, kad jis visai sutinkąs su 
premjer ministeriu. 

Ministeris pirmininkas Asguith pakvietė mus į 
Lancaster House iškilmingai vakarienei. Be mūsų de- 
legacijos, buvo prikviesta keli šimtai politikų, visuo- 
menės veikėjų, žurnalistų, kaip anglų, taip ir svetim- 
šalių sąjungininkų. Didelė salė buvo pristatyta ap- 
skritų stalų.  Pric kiekvieno stalo sėdėjo po vieną 
ministerį, kaipo šeimininką. Už Asguith'o stalo sėdė- 
jo Protopopovas, Miliukovas ir Rozenas. Mano vieta 
buvo prie Lloyd George stalo iš jo kairės, o Gurko 
iš dešinės. Lyg ir netyčiomis man iš kairės pusės 

buvo prisodintas lenkų neoficialus atstovas Londone 
Roman Dmowski. Jis mėgino su manim lyg atvi- 
riau kalbėtis, bet aš jo kalbą vis nukreipdavau į kitą 
pusę, neįsileisdamas į politinius ginčus. Jis paprašė 
leisti jam mane atlankyti viešbutyje ir plačiau pasi- 
kalbėti. Toliau sėdėjo keli parlamento atstovai ir 
du trys kariškiai. 

Vakaras praėjo gyvai ir įdomiai. Pirmoji prakal- 
ba buvo pasakyta premjero Asguitho. Prakalbos tu- 
rinys jau mums buvo duotas prieš dvi dienas. Jis 
atpasakojo karo siekimus, dėl kurių sąjungininkai susi- 
būrę į vieną solidarų kūną, ir pabrėžė visą Rusijos 
šiame kare svarbumą. 

Tai buvo labai gyva ekspresinga kalba. Paskui 
sekė dar kelios kalbos mūsų delegacijos ir anglų vei- 
kėjų. Mūsų stalo šeimininkas, Lloyd George, labai 
linksmai su mumis šnekučiavosi, bet viešos prakal- 
bos nesakė. 

Čia susipažinau su daugeliu žinomų asmenų, 
kaip Lord Kitchener, Australijos ministeriu pirminin- 
ku Hughes, Austen Chamberlain, Lord Robert Cecil, 
Winston Churchill ir kitais. Man teko jiems aiškinti 
apie Lietuvą ir mūsų siekimus. Visi, išskyrus lordą 
R. Cecil, nieko apie Lietuvą nežinojo. Man jiems pa- 
aiškinus, jie tik atsakinėjo: — „It is very interesting 
to know about Lithuania“ (Man labai įdomu sužinoti 
apie Lietuvą). Aš džiaugiaus, kad man teko progos 
šiek tiek propaguoti Lietuvą tokioje aukštoje drau- 
gijoje. 

Vėliau sekė visa eilė bankietų, rautų ir vakarie- 
nių. Dienomis vežiojo mus po fabrikus ir dirbtuves, 
kuriose dirbo daugiausia moterys karui medžiagą, o 
vakarais vaišino. Mes turėjome, sekdami anglų papro- 

čių, bent tris kartus per dieną persirėdyti: iš ryto 
dėvėjome paprastą trumpą siutą, po pusryčių žakietą, 
o vakare fraką su baltu kaklaraiščiu. 


Sename Westminstery seniausias parlamentas 
vaišino jauniausio parlamento Europoje narius. Spea- 
keris Lowter, sekretorius Fisher, vyriausybės nariai 
taip pat dalyvavo šiuose pusryčiuose. Buvo pasakyta 
kelios prakalbos iš jų ir mūsų pusės 10 m. V. Dumos 
sukakties proga. Turiningiausią kalbą pasakė apie 
V. Dumos reikšmę Rusijai Miliukovas. Dar nebaigus 
pusryčių, kada kava buvo paduota, pirmininkas Low- 
ter atsiprašė svečius ir išėjo rengtis posėdžio atidary- 
ti. Po kokių 15 minučių mus pakvietė pasižiūrėti par- 
lamento posėdžio atidarymo ceremonijos. Pryšaky 
ėjo sekretorius su peruku, ilgomis iki blauzdų kojinė- 
mis, trumpu švarkiuku, nešinas knyga. Paskui jį se- 
kė speakeris Lowter su toga ir su garbiniuotu peru- 
ku, kurio plaukai karojo iki pat pečių. Jis turėjo ran- 
koje suvyniotą pergamento rutulį. Paskui sekė kitas 
sekretorius, nešinas valdžios ženklu (žezliu). Toliau 
ėjo kiti prezidiumo nariai ir atstovai. Lyg tyčia, pro 
mus praeinant, sekretorius balsiai užklausė „ar nėra 
čia svetimšalių?“ ir, gavęs atsakymą „nėra“, toliau 
nuėjo į posėdžių salę. 

Ši procesija buvo iškilminga, mums nuostabi ir 
nepaprasta. Mūsų palydovas, anglų parlamento na- 
rys Macallum Scott, paaiškino, kad ši procesija daro- 
ma prieš kiekvieną posėdį. Pasakojo dar apie ki- 
tas ceremonijas, pav., kaip vieną kartą per metus vi- 
sas parlamentas einąs į rūsį ir apžiūri, ar nėra parako 
statinių padėta. Tai daro minėdami nevykusį pasikė- 
sinimą karaliaus Jokūbo laikais, XVII amžiaus pra- 
džioje, susprogdinti parlamentą. 

Daugiausia stebėjosi ta ceremonija Dumos atsto- 
vas A. Šingariovas. Visai neslėpdamas savo nusiste- 
bėjimo, klausė p. Macallum Scott'ą, kaip reaguoją 
socialistai į šias ceremonijas. Ar jie nereikalaują jų 
panaikinti? Šis anglų atstovas negreit suprato šio 
klausimo prasmę, bet kelis kartus jam klausimą pa- 
kartojus, jis pasakė: 

— „Just one minute“ (Vieną minutę). 

Įbėgo į posėdžių salę ir po valandėlės sugrįžo 
vedinas vienu savo kolega. 

— Štai radikaliausias mūsų parlamento narys 
Mr. Ramsay Mac Donald, prašau jo klausti. 

Šingariovas paklausė, kaip jie, socialistai, tole- 
ruoją tokias ceremonijas ir ar nereikalaują jų panaiki- 
nimo. 

P. Mac Donaldas su dideliu nusistebėjimu pa- 
žvelgė į mus, patraukė pečiais ir pasakė: 

— Ką tai kliudo socializmui ir darbininkams? Juk 
tos ceremonijos yra istorijos liekana, turi savo reikš- 
mę visai tautai, o juk Didžiosios Britanijos ir anglų 
tautos istorija yra kūrinys visų klasių, kaip lordų, taip 
ir darbininkų. Tos tradicijos, mūsų bočių paliktos, vi- 
siems mums yra brangintinos, niekam dar nekilo n0- 
ro jas panaikinti. 

Mums buvo nesmagu dėl mūsų kolegos klausi- 
mo. Buvo aišku, kad mūsų palydovas, konservatorius 
Macallum Scott, būtų lygiai tą patį pasakęs, ką mes 
iš socialisto Mac Donaldo lūpų išgirdome. Aišku 
mums tada pasidarė, kodėl Anglija tokia stipri vals- 
tybė ir jų tauta taip tvirtai sucementuota. Jei dabar- 
tinės partinės programos juos skiria, tai tuos pačius 
žmones tautos praeitis jungia. 

Iš deputatų rūmų perėjome į lordų rūmus. Čia 
vėl radome pirmąjį lordą apsirėdžiusį viduramžio dra- 

"bužiais su ilgu peruku ir sėdintį ne kedėje, bet ant avių 
vilnų prikimšto maišo. Kitėjo laikai, amžiai slinko pro 
šiuos senuosius Westminsterio rūmus, mainėsi vy- 
riausybės, kaitaliojosi atskiri žmonės, bet tvarka, šios 
šalies vaizdas paliko tas pats, kaip kad buvo prieš 700 
metų. Bet mano kolegos po Mac Donaldo atsakymo 
daugiau nebeklausinėjo, kam nepanaikinusi progresy- 
vinė Anglijos visuomenės dalis šių ceremonijų ir ko- 
dėl Lord Chancelor vis tebesėdi ant vilnų maišo ir 
nenusiperka moderniškos kedės. 

Lord Mayor of the City davė miesto salėje Man- 
sion House pietus su visomis tradicijomis ir išdirb- 
tais per amžius etiketais. Šioje puotoje dalyvavo keli 
šimtai Žmonių. 

Lord Mayor, saldų valgį padavus, tris kartus 
mediniu plaktuku sudavęs, sako: — (Gentlemen! 
King! ir visa salė kartoja: King! King! King!.. Gent- 
lement, the Russian Emperor! — Russian Emperor! 
Russian Emperor! kartojo visi. Nors anglai jau nuo 
seno praktikuoja viešai kalbėti, bet tokiu atsakomin- 
gu metu beveik niekas jų nekalbėjo be popieriaus. 
Jų kalbos buvo visados pirm pasirašytos ir jų pačių 
atsidėjus peržiūrėtos. Per visą tą laiką, kiek prakal- 
bų buvo pasakyta, tik du oratoriai teko girdėti iš at- 
minties kalbant. Tai buvo premjeras Asguith ir Aus- 
tralijos ministeris pirmininkas Hughes. 

Toks pasirašytų kalbų: skaitymas ne tik buvo 
ministerių vartojamas, bet ir vietose, kur mums te- 
ko lankytis, kaip Glasgowe, Edinburgh, Sheffielde, 
visur savo kalbas skaitė. 

Apžiūrėję Londoną ir jo apylinkių fabrikus, da- 
lyvavę dideliame kariuomenės parade ties Colches- 
teriu, išvykome į Glasgow. Pakelėje sustojome vie- 
noje vietoje, 4-5 valandų kelio nuo Glasgow, apžiū- 

rėti cheminių fabrikų karo reikalams statybos. Tai | 
buvo pasirinkta netoli geležinkelio tuščia vieta — 
lygus laukas ir pradėta statyti didžiulis trobesys. 
Fabrikas, inžinierių paaiškinimu, galėsiąs pradėti kaip 
reikiant darbą vos 1917 m. pabaigoje. Tik čia mes 
supratome, kaip ilgai anglai maną kariauti. Ir jų 
vadas lordas Kitchener dar karo pradžioje užsibrė- 
žė tą laiką, išnuomodamas iš prancūzų ūkininkų Že- 
mės plotą kariuomenės reikalams 6 metams. 

Glasgową privažiavus, pasitiko stoty mane 
lietuvių kolonijos atstovai ir nuvedė į salę prakalbų 
sakyti. Ten radau susirinkusių 300 žmonių manęs 
pasiklausyti. Ta proga teko pasiklausyti gerai išla- 
vinto choro gražių lietuviškų dainų. Kun. Narbutas 
savo kolonijos vardu sveikino mane ir dėkojo už at- 
silankymą. Lietuvių kolonija tada čia buvo nemaža 
ir galėjo priskaityti daugiau kaip tūkstantį žmonių. 
Žmonės čia daugiausia juodus darbus dirbo, prie 
laivų statybos, dokuose, ir nemenkai pelnydavosi. 
Nors ir čia lietuviai labai buvo pasiilgę savo krašto, 
bet pas juos tokio solidarumo (vienybės), kaip Lon- 
done, nebuvo matyti. Jie buvo susiskaldę į įvairias 
partijas. Net per prakalbas kai kurie jų buvo įnešę 
šiokio tokio disonanso. .. 


Pirmadienio rytą mus paėmė garlaivėlis ir ve- 
žiojo po milžiniškas laivų statybos vietas. Tokių do- 
kų man niekur vėliau nebeteko matyti, kurie galėtų 
prilygti Škotijos dokams. Čia mus vežiojo, rodi- 
dėjo, kaip laivai statomi nuo pradžios iki galo. Pri- 
tampę pusę dienos, pavaišino mus pusryčiais su him- 
nais ir šampanu. 

Vakare buvo paruošta pas lordą Provostą va- 
karienė. (Anglija skiriasi nuo Škotijos tuo, kad An- 

glijoje miesto burmistras vadinamas lord Mayor, o 
Škotijoje — lord Provost, — juokauja anglai). 


Čia tai buvo didžiausia ir gausingiausia vaka- 
rienė. Joje dalyvavo daugiau kaip 2.500 asmenų. 
Be to, ji buvo paįvairinta visokiais škotiškais valgiais 
ir haggis su visomis ceremonijomis. Pietų metū 
tris kartus apėjo didžiausią salę visas orkestras vamZ- 
dininkų (Bag Pipes) su nepaprastais muzikaliniais 
įrankiais, panašiais į mūsiškę „„Labanorų dūdą“. Tai 
yra avies kailio maišas, sandariai susiūtas, per kojas 
paliktos skylės, į kurias įdėti trys vamzdžiai, o per 
ketvirtąją koją pučiama. Pripūstą maišą muzikan- 
tas, pakišęs po pažastim, spaudo alkūne ir pirštais 
dangsto tų vamzdžių skylutes. Gaunama labai triukš- 
minga, ausis rėžianti, muzika, kurios klausytis rei- 
kia specialaus įpratimo ir patriotizmo. Tai škotų tau- 
tinė muzika. Atvirame ore jos klausytis galima net 
su malonumu, bet salėje sunkiai pakenčiama. Prakal- 
bų išklausius, sveikatą monarchų išgėrus, prasidėjo 
solistų dainos. Labai geras škotų dainius dainavo 
tautines dainas, kuriose buvo apdainuojamos kovos 
škotų su anglais, kada jų buvo kovota už savo ne- 
priklausomybę, 


Škotai — visai skirtinga nuo anglų tauta savo 
būdu, administracija ir savo papročiais. Škotas nie- 
kados neužmirš savo tautos, ir tu jį įžeistum, jei pa- 
sakytum, kad jis esąs anglas. Jis yra škotas, o jo 
kraštas su kitomis dalimis sudaro ne Angliją, bet Di- 
džiąją Britaniją. Tai pastebės kiekvienas, lankydamas 
Škotiją. Tą savo skirtingumą nuo anglų škotai kaip 
tik ir pabrėžė mums atsilankius. Tarp ko kito jie ski- 
riasi nuo anglų dar savo vaišingumu ir svetingumu. 
Anot jų, svetys namuose — Dievas namuose. 

To vakaro įspūdžiai giliai įsmego mūsų širdyse. 
Iš Glasgowo nuvažiavome į Edinburgh. Tai vienas 
gražiausių Europos miestų su dailiausia pasauly Prin- 
ces str. gatve, senovės griuvėsiais, senovės tvirtove, 
kurioje laikomos Škotijos karalių karūnos, su vienu 
žymiausiu universitetu ir Škotijos presbiterijonų 
centru. Čia mus taip pat puikiai vaišino, kaip ir 
Glasgowe, jų parlamente, prieš kurį stovi paminklas 
sir Walter-Scotto. Čia mes buvome apsupti daugiau- 
sia mokslo vyrų ir profesorių. Vienas jų buvo proi. 
J. Y. Simpson, kurio vardas lietuvių ir latvių vėliau 
buvo labai minimas, kaipo sienų nustatymo komisijos 
arbitro ir lietuvių geriausio draugo. 

Šis miestas žymus savo intelektualėmis jėgomis. 
Čia yra garsus savo mokslo vyrais universitetas, 
lankomas visų pasaulio kraštų studentų. Čia yra vy- 
riausias kultūros židinys, čia kasmet išleidžiama tiek 
knygų, kiek visi kiti Anglijos miestai drauge suėmus. 
Jo studentai skiriasi nuo Anglijos Oxfordo ir Cambri- 
ge universitetų studentų tuo, kad jame daugiausia 
mokosi studentai neturtėliai, o tenai — aukštoji ari- 
stokratija. 

Kitą dieną mus nuvežė netoli Edinburgh į River 
Firth. Čia stovėjo admirolo Beatty kreiserių eskad- 
ra. Admirolas Beatty kaip tik prieš karą buvo at- 
plaukęs su savo eskadra Petrapilin ir lankėsi V. Du- 
moje. Tada mes jį labai nuoširdžiai priėmėme, todėl 
dabar, jis, norėdamas atsidėkoti, būtinai kvietė pas 
jį atsilankyti. 

Traukinių nuvežė į jūrų pakrantę. Bekeliaujant 
mums pasakė, kad esame suskirstyti į grupes ir už- 
kviesti pusryčių. Pažiūrėjęs į sąrašą radau, kad aš pa- 
tekau drauge su Skadovskiu, Demčenko ir Šinga- 
riovu į vieną grupę. Niekas jų nemokėjo anglų 

"kalbos be manęs. Reikėjo man sakyti prakalbą, 
bet aš buvau vos tik 6 savaites ėmęs anglų kalbos pa- 
mokas, todėl toli gražu negalėjau išdrįsti tokioje kom- 
panijoje viešai angliškai prabilti. Mūsų čičerone kapi- 
tonas Scale pranešė, kad viceadmirolas Packingham 
norįs mus turėti savo svečiais ir kviečiąs į kreiserį 
„New Zealand“. Aš buvau labai susirūpinęs, bet 
man atėjo į galvą pasinaudoti anglų papročiu, ir aš 
nutariau kalbėti ne iš širdies, bet iš popieriaus. Čia 
pat surašiau savo prakalbą rusų kalba ir paprašiau 
kapitoną Scale išversti angliškai. Jis paišeliu surašė 
savo vertimą, bet tokia rašysena, kad aš nieko išskai- 
tyti negalėjau. Tuo tarpu privažiavome prie jūrų. 
Pasitiko mus motoriniu laiveliu vienas jaunas leite- 
nantas iš ,„New Zealand“. Aš pasiskubinau įeiti į ar- 
timesnę pažintį su juo ir tuojau paklausiau, ar jie 
turį laive rašomąją mašinėlę. ,„O, Yes!“ — atsakė 
leitenantas. Tada paprašiau jį perrašyti raštelį ma- 
šinėle. Jis tuoj atidavė kam reikia. 

Apžiūrėję laivą nuvykome pas admirolą Beatty 
į čia pat bestovintį jo laivą H. M. S. „Lion“, kuris 
buvo prieš kelias savaites gerokai apšaudytas mū- 
šyje prie Heligolando. Jo šonas buvo pramuštas ko- 
kius du ketvirtainius sieksnius ploto, bet jau buvo už- 
dėtas lopas, nors dar nenudažytas. Admirolas mums 
maloniai paaiškino ir papasakojo apie tą paskutinį 
mūšį, kur jo laivas nukentėjo, ir parodė šovinio ske- 
veldrą, kuri buvo rasta laive. Užlipome į bokštą, kur 
stovėjo išsižiojusios patrankos ir laukė tik progos, 
kad galėtų pradėti ugnimi spiaudyti. Netoliese sto- 
vėjo „New Zealand“, „Tiger“ ir kiti. Kiekvienas jų 
atrodė kaip plaukiojančios tvirtovės, iš vieno plieno 
nulietos, kurių, rodosi, nieks įveikti nepajėgtų. Bet at- 
siminus, ką tik girdėtą iš admirolo Beatty lūpų papa- 

Dupeunės 
Ak masgit 


Gsh Save the King. 


Kau 44 ša Ja i 


Ino ma o 
Tplni 
Iškilmin go etų muzikos progra r laivo „New Zealand“ 
sa As re ių Aaa utografai 


sakojimą apie „Liono“ žaizdą, nuo kurios jis vos ne- 
žuvo, aišku buvo, kad nėra nepergalimos tvirtovės. 

Su admirolu Beatty atsisveikinę, nuvykome pus- 
ryčiauti pas viceadmirolą Packingham į „New Zea- 
land“ laivą. Čia mane pasisodino prie savęs iš de- 
šinės pusės viceadmirolas, ir aš dėl savo anglų kal- 
bos mokėjimo pasidariau „principal guest“. 
Bet tiek aš buvau neramus, kad iki pat pietų pabai- 
gos niekas man nenešė mano prakalbos. Jau aš vi- 
sai buvau nusiminęs ir akimis ieškojau savo leitenan- 
to, kuris labai toli nuo manęs sėdėjo. Tik štai, ledus 
paduodant, matrosas padėjo man po lėkšte „numaši- 
nuotą“ mano prakalbą. Pabaigus pusryčius valgyti, 
viceadmirolas Packingham sudavė tris kartus į stalą 
mediniu plaktuku ir sušuko: - 

— Gentelmen, the King! 

Visi sustoję pakartojo: King! King! King! 

— To His Majesty the Emperor of Russia! — ir 
vėl visi kartojo. 1 

Po šių toastų jau galima visiems rūkyti ir pra- 
kalbas sakyti. 

Man tai nebuvo sunku paskaityti iš rašto pra- 
kalbą, kuri sukėlė didelį entuziazmą jūreiviuose, ku- 
rie paskui mus nuoširdžiai išlydėjo. 

Pakeliui sustojome New Castle apžiūrėti dokų. 
Čia mus sutiko rusų konsulas Butkevičius, kuris, pa- 
sisveikinęs su manim, pasisakė, kad jis esąs irgi lietu- 
vis kauniškis. Man buvo smagu tokioje vietoje susi- 
tikti saviškį. Užsukome dar Yorke katedros ir romė- 
nų sienų griuvėsių apžiūrėti. Imperatorius Caracola 
čia ilgesnį laiką gyvenęs. Sustojome pakeliui ir Shet- 
field Vickers fabrikų pažiūrėti. Čia buvo dirbamos 
rusų armijai patrankos. Tai didžiausi metalo liejimo 
ir jo apdirbimo fabrikai Anglijoje. Miestas sudarytas 

beveik vien iš fabrikų; nuo jų kaminų dūmų niekados 
nematyti saulės. Tose plieno liejyklose darbas labai 
sunkus ir sveikatai kenksmingas. Jeigu norima surasti 
pragaras žemėje — tai niekur kitur nereikia jo ieš- 
koti: jis čia! Priėmimas buvo labai iškilmingas. Susi- 
rinko didelis direktorių ir administracijos tarnautojų 
būrys. Rusų inžinieriai ir karo ekspertai buvo taip 
pat pakviesti. 

Sugrįžę į Londoną, turėjome progos ir laiko su- 
sipažinti su rusų komiteto karo reikmenims užpirkti 
veikimu. Rusai čia turėjo daug reikalų; čia buvo su- 
sigrupavęs didžiausias įvairių specialybių iš įvairių 
sričių žinovų štabas. 

Mums, Dumos nariams, atvykus, pasipylė daug 
visokių skundų ir slaptų pranešimų. To komiteto 
pirmininku buvo paskirtas didysis kunigaikštis Mi- 
chail Michailovič. Darbas nebuvo komitete sude- 
rintas; jis daugiau tarnavo informacijos tikslams 
atvykstantiems iš Rusijos įvairių žinybų atstovams. 
Kur tik daromi rusų armijai užpirkimai, ten randama 
visokių suktybių ir atskirų agentų pelno gaudymų. 
Jau Sheffielde pas Vickers'ą mums teko girdėti iš ang- 
lų šaltinių apie nepadorius rusų priėmėjų žygius. Joks 
užsakytas darbas nebūdavo priimtas, jei priėmėjas 
negaudavo kyšių. Londone mums teko dar daugiau 
panašių nusiskundimų išgirsti. Pats didysis kuni- 
gaikštis mums tuo nusiskundė ir pareiškė, kad tokia 
demoralizacija paeinanti iš Petrapilio, nors jis daug 
kartų jau esąs rašęs apie tai centrui, bet jokių pasėkų 
nesusilaukęs. 

Surinkę faktus, pasižadėjome juos iškelti aikštėn 
Petrapilyje. 

Pats kunigaikštis jautėsi bejėgis esąs. Jis buvo 
konilikte su caru dėl savo vedybų su poeto A. Puš- 


218 


kino aine, grafaite Torby, ir dėl savo liberališkumo. 
Caro šeimyna neturėjo teisės vesti paprastos, ne ka- 
rališkos giminės, moters. Jis gyveno su savo šeima 
nuolatos Londone, gal daug laimingiau, negu jo gi- 
minės su karališkos kilmės žmonomis savo tėvynėje. 
Visi buvome pakviesti pas jį vakarienės. Tai buvo 
gražiausia vakarienė, kokią turėjome Londone. Jo 
šeima susidėjo iš jo žmonos ir dviejų labai simpatingų 
ir gražių 17—19 metų dukterų. Viena jų tuo metu 
buvo susižadėjusi su princu George Battenbergu, įau- 
nu laivyno karininku, kurį man teko sutikti laive ,,„New 
Zealand“. Stalas buvo puikiai dekoruotas gyvų rožių 
vainiku, patiestu rusų tautinėmis spalvomis. Už stalo 
kalbų netrūko. Pats šeimininkas buvo labai malonūs, 
iškalbus ir simpatingas. Matyti buvo, kaip jam sma- 
gu turėti mus savo svečiais. 

Po vakarienės buvo puikus graikės smuikinin- 
kės koncertas. Miliukovas, kaip ir mes visi, tuo kon- 
certu susižavėjo. Būdamas geras smuikininkas, ne- 
iškentęs, pats porą dalykėlių pagrojo, tuo suteikda- 
mas šeimininkams nepaprasto džiaugsmo. 

Londone teko aplankyti daug fabrikų, dirbusių 
karui. Daugiausia dirbo jaunuoliai ir moters. Mūsų 
atsilankymas sukeldavo sensaciją. Darbininkai per 
savo delegacijas sveikindavo Rusijos atstovus, rei- 
kalaudami solidarumo kovoje su bendru priešu. Lon- 
donas nepaprastai atrodė. Visur reprezentavosi uni- 
formuoti kariai, Hyde Park buvo virtęs karo pabūklų 
stovykla, o vakare miestas skendo tamsumoje dėl 
cepelinų baimės, nes jie jau ne kartą virš Londono 
skraidė ir bombas svaidė. 

XI 
PRANCŪZŲ FRONTE 


Iš Londono į Paryžių. — Rusų kareiviai prancūzų fronte. — 

Pas Prancūzijos prezidentą R, Poincarė. — Parlamente ir 

senate. — Paryžiaus pasikeitimas. — A. Conan Doyle. — 

Fronto lankymas. — Karžygių apdovanojimas. — Pas Belgijos 
karalių Albertą | 


Mūsų incidentas su rusų atstovybe Londone iš- 
šaukė daug susirūpinimo rusų ambasadoje Paryžiu- 
ję. Ten buvo pažangus ir didelis diplomatas, pran- 
cūzų rusų sutarties autorius, Izvolskis. Jis pasiuntė 
ambasados patarėją Sevastopolo mūs pasitikti. Šis 
sėdėjo Londone ir sekė kiekvieną mūsų žygį, studi- 
javo mūsų būdą, kad Paryžiuje tinkamai galėtų kiek- 
vieną priimti. | 

Po visų priėmimų ir ceremonijų išvykome iš 
svetingo Londono į Paryžių. Per kanalą važiavo- 
me su Britų kariuomenės transportu, iš abiejų pusių 
po du ir iš pryšakio vieno šarvuočio laivo lydimi. 
Įspūdis buvo nejaukus. Laivas pilnas karių. Visi jie 
turėjo užsijuosę gelbėjimosi diržus ir dažnai žiūro- 
nais žvalgėsi į vokiečių pusę. Mums irgi davė po 
juostą iš kamščių prisiūtų diržiukų. Visa mūsų dele- 
gacija jais apsišarvavo. 

Po pusantros valandos pasirodė Boulogne mies- 
tas. Uoste prie pat įplaukos kyšojo aukščiau vandens 
paskandinto laivo stiebiai ir kaminas. Mes nieko ne- 
klausinėjome, bet visiems buvo aiškūs vokiečių karo 
darbai. 

Jau pats miesto Boulogne ir jo apylinkių vaiz- 
das atrodė lyg karo laukas. Visur matyti transpor- 
tai sužeistųjų, kariškos ligoninės, Raudonojo Kryžiaus 
emblemomis pažymėtos, traukiniai ginklų, šovinių ir 
visokios karo medžiagos prikrauti. Įlipus į ekspreso 
valgomąjį vagoną, mus pasitiko geležinkelio kom- 
panijos direktorius, linksmas 70 — 80 metų senukas. 
Kaip tikras prancūzas, pakėlė taurę už moterį rusę, 
sukeldamas mums gerą nuotaiką. Pavažiavus giliau 
į Prancūziją, stotyse sutikdavome tik karius, apsi- 
ginklavusius nuo galvos iki kojų, mišrių dalių ir uni- 
formų, anglų ir prancūzų, o taip pat buvo matyti 
tautų ir „rasių įvairumas kiekviename žingsnyje. 
Amiene pamatėme būrelį rusų kareivių su vienu ka- 
rininku pryšaky. Buvo tai generolo Lochvitskio di- 
vizijos dalis, kuri ginklų solidarumui pasiųsta į pran- 
cūzų frontą prieš vokiečius kariauti. Mes juos apstoję 
klausinėjome, iš kur kilę ir kurių dalių. Jie, suži- 
noję, kas mes tokie, noriai teikė informacijas. Jų 
tarpe radau vieną panevėžietįį — Joną Kazilėną iš 
Pumpėnų parapijos. Nereikia sakyti, koks mudviejų 
buvo džiaugsmas susitikti tolimoje Prancūzijoje prie 
pat ugningo fronto! Gal dar ilgai mes būtume kal- 
bėję, jei traukinys būtų mudviejų palaukęs. Bet man 
reikėjo lipti į vagoną, o kareiviai pasiliko laukti kito 
traukinio. 

Rouane mus pasitiko ir parlamento vardu pa- 
sveikino užsienių reikalų komisijos delegacija, su- 
sidedanti iš Franclin-Bouillon pirmininko ir narių 

Doumargue (vėliau respublikos prezidentas), Moutė, 
Lyono atstovo (dabar komunisto) ir Paul Doumer 
(vėliau respublikos prezidentas). Jų lydimi nuvažia- 
vome į Paryžių į Gare du Nord. Čia mus pasitiko 
rusų atstovybės nariai su ambasadorium Izvolskiu 
pryšaky, prancūzų užsienio reikalų ministerijos at- 
stovai ir Paryžiaus miesto valdybos delegatai. 

Atlikę pasisveikinimo ceremoniją, presos kore- 
spondentų ir filmų vertelgų nufotografuoti, nukelia- 
vome į mums paskirtą viešbutį — Grillon prie Place 
de la Concorde. Čia komiteto pirmininkas Franclin- 
Bouillon pareiškė, kad mes esame Prancūzijos val- 
stybės svečiai ir kad naudotumėmės jų svetingu- 
mu. Davė mums po kambarį ir prikomandiravo 
dviem delegatams po vieną automobilį. Tą patį va- 
karą apspito mus daugybė korespondentų — svetimų 
ir saviškių, išklausinėjo ir išegzaminavo, o vėliau iš- 
nešiojo telegrafo vielomis po viesą pasaulį mūsų pa- 
pasakotus įspūdžius. 

Mūsų vaišių programa buvo labai turininga. 
Pirmiausia — priėmimas pas respublikos prezidentą 
R. Poincarė, antrą dieną pusryčiai pas jį, vizitas par- 
lamentui, senatui, vyriausybei, iškilmingas priėmimas 
Paryžiaus miesto savivaldybės, vaišės Grand Hotel, 
suruoštos mums politikos vyrų, parlamento narių, 
rašytojų su Anatole France pryšaky. 

Respublikos prezidentas R. Poincarė priėmė 
mus oficialiai, pasakė kalbą, kurioje vaizdžiai atpa- 
sakojo karo paskelbimo momentą, kaip jis lankęs 
carą, kaip jie sėdėję su Viviani pas jį ir už bendrą 
Europos taiką savo stiklus aukštai kėlę, o tuo pačiu 
laiku kaizeris Vilhelmas II paskelbęs karą. Mes viens 
į kitą žiūrėdami, vos išsilaikėme neprasijuokę. Mat, 
kelyje vienas mūsų delegacijos narys, Oznobišinas, 

padeklamavo mums Miatlevo eilėraštį, kur autorius 
aprašo Poincarė kelionę į Rusiją, karo paskelbimą ir 
nurodo karo pasekmes: ,,Podježajem my k Kronštad- 
tu, podtianites, gospoda; od kramolnych izlijanii voz- 
deržites pri carie. Vy osobo, Viviani! — Postarajus, 
Poincarė“. — Paskui aprašo karą ir pranašauja pa- 
sekmes po karo: — „K proslavleniju respublik flag 
anglijskiį na moriach i zamiena slova bublik slovom 
krendel v slovariach“. Vėliau, mūsų lyderiui Pro- 
topopovui atsakius, pakvietė arbatai, pristatydamas 
mus savo Žmonai. 

Kitą dieną pakviesti buvome pas jį pietų. Čia 
buvo visas kabinetas ir daugelis buvusiųjų ministe- 
rių, be partijų skirtumo. Mat, prancūzai, būdami gi- 
liai demokratingi ir kultūringi, mano pagerbti savo 
valstybės pasitarnavusius vyrus ir neužsivožia par- 
tiniais puodais, kaip neretai mūsiškiai darydavo. 

Čia man teko susipažinti su Briand, Viviani, 
Paul Doumer, Ribot, Painlėvė, Albert Thomas, Cle- 
mentel ir daugeliu kitų ministerių bei politikos vyrų. 
Su prekybos ministeriu Clementel teko sėdėti kelis 
sykius greta prie stalo ir arčiau susipažinti. Visiems 
buvau aš rekomenduojamas kaipo lietuvių atstovas. 
Ta proga vis teko man informuoti apie Lietuvą ir 
jos padėtį. Kaip anglai, taip ir šie mano naujieji 
pažįstami, nedaug teturėjo žinių apie mūsų tautą. Dau- 
gelis iš aukštų šeimininkų pirmą kartą lietuvių vardą 
teišgirdo. Prancūzai savo šalį yra puikiai išstudijavę, 
bet nelabai domisi etnografija ir geografija svetimųjų 
kraštų. 

Po šių pietų sekė kiti oficialūs žygiai. Aplankė- 
me parlamentą, kuris užima dailų Palais de Bour- 
bons, antroje Senos pusėje, perėjus Place de la Con- 
corde. Čia mus pasitiko parlamėnto pirmininkas. 

Paul de Chanel, apsuptas šimtų deputatų prie pat 
įėjimo į Chambre des Dėputės. Sutiko mus triukš- 
mingomis ovacijomis. Paskui prasidėjo iškilmingas 
posėdis. Posėdžių salėj, atstovų skaičiui augant, visai 
ankšta pasidarė, ir dėl to ne visi atstovai turėjo savo 
kedes. 

Vaizdas buvo pilnas rimties ir iškilmingumo. 
Žuvusiųjų kare atstovų kedės marguliavo papuoštos 
liūdesio vėliavomis. Prasidėjo posėdis, kuris buvo 
formalus ir labai trumpai truko. Vėliau mus vedžiojo 
po visą Palais, rodydami parlamento kambarius. 
Salės papuoštos revoliucijos laikų scenų barelje- 
fais. Ypač man krito į akį pilna ekspresijos scena, 
kur Mirabeau sako prakalbą convente. Paskui pra- 
sidėjo pas parlamento pirmininką Paul de Chanel vai- 
šės-rautas. Malonus šeimininkas, paėmęs po ranka, 
vedžiojo ir kalbėjosi su rusų parlamento nariais. 
Atėjo ir mano eilė. Ilgai po sodelį vaikštinėdamas, 
aš jam papasakojau ir painformavau apie mūsų 
būklę, mūsų tautos reikalus ir mūsų politinius troš- 
kimus. 

Iš parlamento nuvykome į senatą prie Jardin de 
Luxembourg. Čia mus pasitiko senato prezidiumas 
su savo pirmininku Leonu Bourgeois, apsuptu žilų se- 
nių, kurių vardai jau nuo senesnių laikų minimi Pran- 
cūzijos politikos istorijoj. 

Drebančiu, bet tvirtu, balsu pasveikino mus pir- 
mininkas. Prakalbos tema buvo visur ta pati. Alian- 
tai susibūrę aplink Prancūziją ginti žmonijos civili- 
zacijos nuo barbarų vokiečių, pamynusių po kojomis 
geriausius žmonijos idealus, teisę, laisvę ir paprastą 
žmoniškumą. Prancūzija, tiek daug nukentėjusi šia- 
me kare, yra pasiryžusi, aliantų padedama, kariauti 
iki bus bendras priešas parblokštas ir vokiečių panie- 

kinti idealai vėl atstatyti. Mūsų lyderiai, A. Proto- 
popovas ir P. Miliukovas, jiems atsakinėjo taip pat 
dailiai ir įtikinančiai. Pasiskirstę grupėmis, apžiūri- 
nėjome senato rūmus, sodą ir dailiai išplanuotą Pa- 
ryžiaus miesto dalį. 

Iš ten nuvykome pas ministerį pirmininką Mr. 
Aristidą Briand. Jis priėmė mus savo kabinete ir pa- 
sakė tokią prakalbą, kad mes visi nustebę, su širdies 
nuolatiniu tvaksėjimu, išklausėme ją iki galo, beveik 
neatgaudami kvapo. Jis geriausiai apibūdino karo 
siekimus ir Prancūzijos nelaimingą padėtį, apverkė 
drauge su Prancūzijos motinomis žuvusius kare sū- 
nus ir didžiavosi Prancūzijos ir jos sąjungininkų he- 
roizmu. Visa tai buvo pasakyta su tokiu iškalbingu- 
mu ir tokia išmintimi bei grožiu, kad aš nieko lygaus 
nesu kur girdėjęs. Jis darė visiems milžino oratoriaus 
įspūdį. Toje kalboje galėjome -pastebėti iš gelmės 
einančius tonus nusiminimo ir nuovargio visos jų tau- 
tos, bet drauge jautėme energiją, pergalės troškimą 
ir tikrumą paimti viršų. Jam atsakinėjo P. Miliuko- 
vas ir VI. Gurko. Bet jie savo iškalbingumu negalė- 
jo prancūzų oratoriui prilygti. 


Paskui mus, kelis pažangesnius delegacijos na- 
rius, P. Miliukovą, Šingariovą, prof. Vasiljevą ir M. 
Yčą, nuvedė atstovas Moutė į „Ligue des drois du 
Yhomme et citoyen“ posėdį. Čia pirmininkavo mūsų 
senas draugas ir pažįstamas prof. Segnobos, moksli- 
ninkas istorikas, kurį J. Gabrys jau buvo prieš karą 
supažindinęs su Lietuvos reikalais. Iškilmingame tos 
lygos posėdyje, „aktingai dalyvavome ir mes ir, susi- 
pažinę su visa eile profesorių, mokslo ir visuomenės 
vyrų, daugiausia iš radikalų sektoriaus, išsiskirstė- 
me kas sau po Paryžių. 

Kam teko būti Paryžiuje prieš karą ir kam teko 
susipažinti nors paviršutiniškai su šiuo gyvu, pilnų 
pasilinksminimo įstaigų miestu, kur linksmas gyve- 
nimas trykšta it prisirpusi uoga, dabar šiuo karo me- 
tu tos pasaulinės elegantiškos sostinės jau nebebūtų 
pažinęs. Nors paryžietės vis dar turėjo pretenzijų 
prieškarinių madų diktatorių vardą išlaikyti, tačiau 
jau galėjai pastebėti bendrą jų visų nublukimą. Ele- 
gantiškos krautuvės, kurios taip viliojo kiekvieno 
praeivio akį ir traukė į save svetimšalių minias, be- 
veik pustuštės riogsojo. Gatvėse dauguma vyrų bu- 
vo kariškiai, dažnai invalidai arba sužeistieji. Viešo- 
sios įstaigos paverstos daugumoje ligoninėmis, raudo- 
nojo kryžiaus punktais. Teatrai, cabarė, kuriais Pary- 
žius buvo pasižymėjęs taikos metu, dabar pustuščiai. 
Užtat bažnyčios pilnos maldininkų. Ten, kur prieš ka- 
rą jau pamaldų nebelaikydavo, kur tik atvirutes ir 
paveikslėlius turistams tepardavinėdavo ar pamaldo- 
se tekdavo vos kelias moterėles sutikti, — dabar bu- 
vo pilnos vyrų ir moterų. Ekspansyvus prancūzas vėl 
grįžo prie maldos ir šaukėsi Visagalio pagalbos, sun- 
kiai valandai atėjus. .. 

Pats miestas neturėjo karo žymių. Tiktai dvi 
tris vietas teko matyti bombų apdaužytas. Ypač 
kilūta Ministėre de la guerre namui. 


Reikia atsiminti, kokie sunkūs laikai tada buvo, 
ir gražusis Paryžius kabėjo ant plaukelio nuo vokie- 
čių užpuolimo. Tai buvo karo pradžioje. Juk val- 
džia buvo nutarusi net į Bordeaux kraustytis, nes vo- 
kiečių avangardai jau nebetoli nuo Paryžiaus stovė- 
jo. Bet prancūzų galingos tautos nepalaužiama 
energija davė galimumo išgelbėti savo sostinę nuo 
priešo veržimosi. . . 

Mūsų laikas mums patiems nepriklausė. Mus 
vežiojo po miestą, rodė garsias vietas, kurių Pary- 
žiuje netrūksta, karo reikmenų fabrikus, supažindinė- 
jo mus su karo organizacija. Visur linkėjimai karą 
laimėti, 

Visų didžiausią priėmimą-rautą suruošė mums 
rusų ambasadorius Izvolskis, žymiausias diplomatas, 
rusų prancūzų sutarties autorius. 

Jis sukvietė pas save visus diplomatus ir pusę 
Paryžiaus diduomenės su visa vyriausybe pryšaky. 
Didžiausi ambasados rūmai su erdviu ir puikiu sodu 
buvo kupini svečių. Čia teko susipažinti su įvairių 
šalių diplomatais ir painformuoti juos apie Lietuvą. 

Čionai buvo pakviestas ir čekoslovakų dabarti- 
nis prezidentas prof. Massaryk, su kuriuo teko ilgė- 
liau pasikalbėti. Mane tada stebino vienodumas sie- 
kių ir panašumas kliūčių, kurios buvo abiejų tautų 
skerskely prie nepriklausomybės einant. Čia susiti- 
kau ir su nepakeičiamu užsienių reikalų ministeriu dr. 
Benešu. 

Jau čia, pas Izvolskį, visai kitas buvo tonas, negu 
pas susenėjusį grafą Benkendorfą Londone. Dar 
prieš rautą buvome pakviesti pas Izvolskį, ir čia jis, 
sukvietęs visų dalių viršininkus, mus smulkiai pain- 
formavo apie svarbesnius reikalus bei įvykius. 

Apie karo įvykius prancūzų fronte mums atpa- 
sakojo su visomis smulkmenomis rusų kariškos misi+ 
jos viršininkas generolas Žilinskis ir jo pavedamas 
pulkininkas Jarmočenko. Jų pasakojimu, prancūzų 
armija pačioje pradžioje vokiečių generolo von Klu- 
cko buvo prie Marnos upės sumušta, ir, tik rezervus 
metus, prancūzai sulaikė vokiečius nuo tolimesnio 
įsiveržimo į jų teritoriją. Be to, generolas von Kluck, 

kada Joffro armija buvo sumušta, visai netikėtai pats 
pasitraukė, manydamas mūšį pralaimėjęs. 

Paskui mums paaiškino apie gen. Lochvitskio 
diviziją, kuri buvo iš Rusijos nugabenta į prancūzų 
frontą. Mums į Paryžių atkeliavus, buvo pranešta 
apie didelį skandalą, kuris įvykęs Lochvitskio divizi- 
joje. Mat, rusų kareiviams disciplinariai nusikaltus, 
generolas Lochvitskis įsakė 40 kareivių išplakti rykš- 
tėmis. Prancūzų visuomenė ir valdžia buvo labai 
pasipiktinusi ir stebėjosi tokiu nekultūringu bausmės 
būdu. Pagal jų įstatymus turėję kareivius sušaudyti, 
o čia rykštėmis išplakė. .. Ypač tuo skundėsi senato- - 
rius Paul Doumer, rusų armijai globoti pirmininkas. 

Kelias dienas Paryžiuje praleidę, iškeliavome į 
frontą. 


Sa A. Conan Doyle susitikus 


Mes buvome suskirstyti į 3 būrelius įvairioms 
fronto dalims apžiūrėti. Aš, kunigaikščio Lobanovo- 
Rostovskio, Dumos narių Oznobišino, pulkin. Engel- 
hardo, F. Račkovskio (dvarininkų atstovo iš Kauno) 
draugijoje, buvau paskirtas aplankyti britų ir belgų 
frontų. Iš Paryžiaus išvažiavome automobiliais. Ke- 
lias ėjo per nuteriotas Prancūzijos vietas. Išgriauti 
namai, sušaudyti fabrikai bei nukapoti patrankų šū- 
viais ištisi miškai jau prasidėjo netoli pačios sostinės. 
Juo toliau nuo Paryžiaus, juo arčiau fronto, vaizdai 
dar liūdnesni atrodė. 

Miesteliai pusiau apgriauti, išdeginti, keliai su- 
ardyti; pakely primėtyta tai šen, tai ten sudaužytų 
vežimų, paliktų ratų, automobilių, patrankų, užmuš- 
tų arklių bei mulų... Visos apystovos liudijo, kad * 
esame netoli fronto. 

RUSŲ AMBASADOJE „PARYŽIUJE 


Iš kairės į dešinę: Rusų ambasadorius A. P. Izvolskis, P. N. Miliukovas, M. Yčas; Rusų konsulas, gener. Žilinskis, 
Izvolskio sūnus ir duktė, VI. J. Gurko — atstovybės sode 1916 m. gegužės mėn. 


Tik, štai, mūsų automobiliai pasuko į apšaudytą 
parką, kuriame dar visai sveiki gražūs rūmai bestovį. 
Mūsų palydovai, anglų karininkai, kpt. Roberts ir kpt. 
Scale, paaiškino, kad čia esąs vyriausias britų armi- 
jos štabas. Čia mus pasitiko aukštų karininkų bū- 
rys, jų tarpe ir Sir Arthur Conan Doyle. Tai buvo 
aukšto ūgio, plačių pečių, apvalaus veido, su nedide- 
liais kirptais ūsais, mėlynakis, kariškais rūbais apsi- 
rėdęs vyras. Jis, maloniai su kiekvienu pasisveikinęs, 
ties manim ilgiau sustojo, kadangi aš vienas iš visų 
delegacijos narių galėjau be vertėjo susikalbėti an- 
gliškai. 

Sir Arthur Conan Doyle yra vienas populiariau- 
sių anglų novelistų. Mums jis daugiausia žinomas 
kaipo detektyvų (seklių) romano Sherlock Holmes 
autorius. Jis yra parašęs daug istorinių romanų bei 
novelių, o taip pat keletą poemų bei dramų, kurios 
su dideliu pasisekimu buvo ir dar yra teberodomos 
anglų teatruose. 

Skaitančioji anglų publika aukštai įvertina jo 
istorinius raštus. Jo dramos „Songs of Action“, 
„The Story ot Waterloo“, ilgai buvo statomos įvai- 
riuose teatruose. Jo „White Company“, „The Re- 
fugees“ (,„„Tremtiniai“, iš Hugenotų istorijos Liudvi- 
ko XIV laikų) turėjo nepaprasto pasisekimo ir susi- 
laukė keliolikos laidų. 

Conan Doyle yra gimęs 1859 m. Edinburgh, 
Škotijoje. Jo tėvas buvo žinomas artistas, o dėdė Ii- 
teratas ir Žurnalistas, garsiojo žurnalo ,„Punch“ re- 
daktorius. 

Jis baigė mokslus Stonyhursto ir Edinburgho 
universitetuose ir 1885 m. gavo medicinos daktaro 
laipsnį. Vėliau mokėsi medicinos Vokietijoje ir kele- 
ris ištisus metus po baigimo mokslo vertėsi praktika 

ir daktaravo iki jo veikalas „Sherlock Holmes“ ėmė 
jam duoti užtektinai lėšų pragyventi. Reikia paste- 
bėti, kad jo pirmas parašytas veikalas ,„Micah Clar- 
ke“ buvo nepriimtas leidėjų prieš tai, kai firma Long- 
ma jį išleido. 

Pagarsėjusiame anglų su Boerais (būrais) pietų 
Afrikos kare Conan Doyle buvo lauko ligoninės vir- 
šininkas. Čia jis turėjo progos susipažinti su vietos 
sąlygomis ir parašė populiarią karo su būrais isto- 
riją, kuri buvo 16 kartų išspausdinta. Didžiojo karo 
metu jis išleido fronto aprašymą: „A Visit to Three 
Fronts“ (Trijų frontų lankymas) ir parašė šešis to- 
mus istorijos Britų žygiavimo Prancūzijoj ir Flandri- 
joj, „The British Campaign in France and Flanders“. 

Šį paskutinį veikalą rašant man teko didelė gar- 
bė jį sutikti. 

Fronte ėjo mūšiai, todėl susipažinimo ceremo- 
nija neilgai truko. Aukštieji karininkai nuėjo kas sau 
į štabo skyrius, o mus paliko Conan Doylio globoje, 
dar keliems karo korespondentams asistuojant. Jis 
buvo linksmo, bet rezervuotai šalto, angliško, būdo. 


Bet po valandėlės, sėdus prie valgio, susidarė 
jauki atmosfera. Kaip jau minėjau, jis daugiausia kal- 
bėjosi su manim, nes jis svetimų kalbų, išskyrus vo- 
kiečių, nemokėjo. Kalbos sukėsi aplink fronto įvy- 
kius. Jis labai domėjosi rusų frontu, klausinėjo ma- 
nęs apie žmonių nuotaiką, apie galimumus toliau ka- 
riauti. Aš jo dėmesį nukreipiau prie Lietuvos, paaiški- 
nau jam, kur yra mūsų kraštas, kad jis vokiečių nu- 
teriotas ir kad mes tikimės susilaukti išvadavimo bei 
laisvės po karo ir atstatymo savo senosios valstybės. 

Jis tais klausimais domėjosi, ir kelios valandos 
bematant jo draugijoje prabėgo. 

Anksti rytą prikėlė mus palydovai ir pranešė, 
kad jau viskas paruošta pačiam irontui lankyti. La- 
bai nudžiugau, kada kartu su manim į vieną auto sė- 
do ir Conan Doyle. Čia vėl turėjau progos pasikal- 
bėti įvairiais klausimais. Jis buvo labai malonus kal- 
boje, ir dažnai trykšdavo iš jo sveikas jumoras, tra- 
gingiausius dalykus nušviečiant. 

Privažiavome Bethune miestą. Tai buvo pa- 
čiam paironty miestelis, pusiau išgriautas, pusiau iš- 
degintas, kur buvo kažkokia kareivių bei ginklų at- 
sarga. Čia mums kiekvienam uždėjo po metalinę ke- 
purę, kuri šiek tiek apsaugotų nuo vokiečių paleistos 
kulkos, davė dar vieną palydovą karininką ir, išvedę 
iš miesto, suleido į apkasus. Apkasai buvo — grio- 
viai aukščiau galvos iškasti, kokių dviejų metrų plo- 
čio, lentomis grįsti, šonuose telefonų tinklais išpinti. 
Ėjome bent 2 valandas, kol priėjome arti vokiečių 
apkasų. Visą laiką baubė abiejų pusių patrankos ir 
šoviniai aukštai lekiojo per mūsų galvas. Negalėčiau 
sakyti, kad mums buvo linksma, bet mūsų palydovų 
karininkų ramus laikymasis ir Conan Doyle'io ret- 
karčiais paleistas juokas mus ramindavo. Stengėmės 
tuo pačiu atsilyginti. 

— Gospoda, chotite polučit Lėgion d Honeur? 
— kreipėsi prie mūsų Feliksas Račkovskis. 

— Konečno, da! — atsakėme visi. 

— Dabar vokiečiai labai arti, jau matyti iš pe- 
riskopo jų apkasai. Iškiškim apvertę aukštyn kuni- 
gaikščio Lobanov-Rostovskio kojas, vokiečiai apšau- 
dys, sužeis, ir mes gausime po ordiną. 

Aš išverčiau tą juoką Conan Doyle, ir jam bai- 
siai patiko. 

Artinomės prie mūsų kelionės tikslo. Periskope 
jau aiškiai matyti išstatyti ant briaunų kulkosvai- 

džiai, betykoją priešą. Požemiais iškasti erdvūs ur- 
vai, kuriuose įtaisytos valgyklos ir mažos ligoninės. 

Vokiečių apkasai buvo nuo mūsų per 50 — 60 
metrų atstumo. Šaudytis iš taip arti nebuvo galimu- 
mo, todėl kiekviena pusė kasdavosi po žemėmis ur- 
vus ir, prisikasę, priešą dinamitu sprogdindavo. Vė- 
liau mums teko matyti nuneštą tuo būdu visą kalną 
su priešo kareiviais. 

Conan Doyle ramiai laikėsi, neparodydamas 
mažiausios baimės. 

Aš pakėliau patrankų šūvio skeveldrą. 

— Sir Arthur, ar tamsta negalėtum ir šios ske- 
veldros pasakyti, kiek metų vadui tos baterijos, iš 
kurios paleistas šis šūvis? 

— Prašau paklausti mano romano herojaus 
Sherlock Holmes, jis tikrai tamstai galės atsakyti, — 
garsiai nusijuokęs pasakė mūsų garbingas palydovas. 

Bet juokų buvo maža. Tos visos apystovos, tie 
urvai po žeme, į kuriuos vėl sulindo nors aukštai ci- 
vilizuoti XX amžiaus žmonės, išblyškę karių veidai, 
suvarginti, sunykę, išnervinti, kažko nepaprasto lau- 
kią šiame pragaro prieangyje Žmonės, nejučiomis 
sukėlė ir mumyse nerimo. 

Matydami mus civiliais rūbais apsirėdžiusius, 
kareiviai su nusistebėjimu lydėdavo akimis, kuriose 
galėjai išskaityti rūstų klausimą: ,,Ko jūs čia ieško- 
te? Kulkos į kaktą?“... 

Buvo karšta diena. Esant apkasuose dar karš- 
čiau darėsi, ir mes vos kojas bevilkome. Conan Doy- 
le, tą mūsų nuovargį pastebėjęs, pasiūlė atgal grįžti. 

Rytą iš Bethune iškeliavę, pargrįžome, kada 
saulė jau gerokai iš pietų buvo išėjusi. Pavalgę ka- 
rininkų valgykloje, kuri buvo įtaisyta sugriautame 
name, tuojau nuėjome į miesto aikštę parado žiūrėti. 


232 


Mat, anglų štabas sumanė pasinaudoti mūsų at- 
silankymu ir. padaryti iškilmingą ordinų pasižymėju- 
siems kariams įteikimą. 

Jau buvo aikštėje viskas paruošta. Išrikiuoti 
įvairių dalių kariai, pastatyta tribūna, kur sustoję bu- 
vo vyresnieji karininkai. Pakvietė ir mus tenai. Iš- 
šaukė kiekvieno herojaus pavardę, šis paskubomis 
artinosi prie mūsų ir čia jam buvo prisegamas ordi- 
nas. Mes turėjome progos tėmyti tuos atsižymėju- 
sius herojus. Nieko nepaprasto išskaityti jų veiduose 
negalėjau... Ceremonija buvo ilga, gana nuobodi 
ir pavojinga. Be paliovos baubė patrankos, klegėjo 
kulkosvaidžiai, pertraukiami rankinių granatų spro- 
ginėjimų. Aišku buvo, kad arti užvirė kova. 

Ant mūsų galvų pasirodė 3 vokiečių aeroplanai 
ir, lyg didesnėms iškilmėms sudaryti, ėmė bombas 
svaidyti. Tai šen, tai ten jos sproginėjo, nepataiky- 
damos į miesto aikštę. 

— Juk čia labai pavojinga stovėti — pašnabž- 
domis pasakiau Conan Doyle. 

— Yes, it is! (taip) — atsakė. 

Bet tuo ir pasibaigė. Niekas iš savo vietų nėjo. 
Vargais negalais sulaukėme ceremonijos galo. Bu- 
vome liudininkais dekoravimo kelių dešimčių karių 
ordinais, 

Padėkoję aukštai vadovybei už suteiktą mums 
retą progą dalyvauti fronto iškilmėse, vėl sėdę au- 
tomobiliuosna leidomės toliau. Po dviejų valandų ke- 
lio privažiavome miestą Ypres. Sustoję ant kalno 
kokius 3 kilometrus nuo šio miesto, žiūrėjome į jį per 
binoklius. Tai buvo visai išgriautas miestas, kuria- 
me nė vieno sveiko namo nebeliko. Jis ėjo kartkartė- 
mis iš rankų į rankas, o tuo metu buvo tarp dviejų 

pozicijų. Pasigirdo klaikus puolančių anglų kareivių 
šauksmas hurrah! ir vokiečių kulkosvaidžių klegė- 
jimas. 

Po 10—15 minučių puolimas buvo sulaikytas, ir 
kariai grįžo atgal žymiai praretintomis eilėmis. 

Prasidėjo artilerijos paruošiamasis darbas, iški- 
lo anglų aeroplanai ir ėmė slinkti priešo link. Tik, 
štai, vokiečių patrankos subaubė ir aukštai prie lakū- 
nų ėmė sproginėti tai šen, tai ten šoviniai, palikdami 
mėlyną ugnelę. Lakūnai pasidavė atgal ir slinko į 
mūsų pusę. Vokiečių ugnis nesiliovė. Mes stovėjo- 
me atvirame lauke ant aukšto kalno. Šrapneliai ir 
šovinių skeveldros ėmė ant mūsų byrėti. .. 

— Dabar jau tikrai galime gauti Lėgion d Ho- 
neur, bet tiktai į kaktą! — sakau savo draugams Rač- 
kovskiui ir pulkininkui Engelhardui. 

— Labai pavojinga padėtis, — atsako man pul- 
kininkas. 

Bet po 5 minučių padėtis pasikeitė — aeropla- 
nai paslinko į savo pusę, ir vokiečių šaudymas su- 
stojo. 

Nuėjome žemyn, sėdome į auto ir nuvykome 
į stovyklą. Čia radome ramiai sau futbolą bežai- 
džiančią Kanados diviziją. Aplinkui apstoję tūkstan- 
čiai karių žiūrėjo savo komandos žaidimo. Jų be- 
žiūrėdami užsimiršome, kad už 4 — 5 kilometrų 
svaidosi ne futbolu, bet spiaudosi mirtinga ugnimi 
į tuos pačius kanadiečius. .. 

Čia atsiskyrėme su Sir Arthur Conan Doyle: — 
mes išsiskubinome į Cassele nakvynei. Iš ryto anksti 
mums buvo paskirta audiencija pas Jo Didenybę Bel- 
gijos karalių Albertą. 

Praėjus didžiai audrai, 1924 metais, lankyda- 
mas Londoną, nuėjau su anglų rašytoju O'Hara į au- 

torių klūbą pusryčiauti. Kaip tik susiduriame prieš- 
kambary su A. Conan Doyle. Pasisveikinau su juo. 
Ilgai į mane žiūrėjo, norėdamas prisiminti. Aš jam 
priminiau Bethune ir Ypres. 

— O, jūs rusų parlamento delegacijos narys, 
ponas. ... 

— Yčas, — pridėjo O Hara. 

— Yes, yes, Mister Yčas. 

Jis buvo vienas, ir mes paprašėme į savo kom- 
paniją. Susėdome trise prie stalo. Iš karto mi- 
nėjome mūsų bendrą kelionę po apkasus. Vėliau Sir 
Arthur ėmė kalbėti ir plačiai dėstyti savo pažiūras 
į spiritizmą. Jis tada buvo jau visai pasviręs ieškoti 
kelių susisiekti su anuo pasauliu. Jo bandymai davę 
gerų vaisių, ir jis mums išskaičiavo šimtus atsitiki- 
mų, kur jo paties buvo kalbėtasi su įvairių mirusių as- 
menų dvasiomis. Kalbėjo gyvai, įdomiai, vaizdingai, 
bet, prisipažinsiu, man, tada nieko nenusimanančiam 
spiritizme, tos kalbos pasirodė labai keistos. Po tri- 
jų su viršum valandų mes skiriamės, ir aš, kaip visi 
profanai, kurie nemėgsta naujų kelių ieškoti išaiškinti 
žmogaus sielos būtybei, kurie viską, kas nauja, mėgs- 
ta neguoti, taip pat labai negatyviai buvau nusistatęs. 
Šis pasimatymas padarė man slėgiantį įspūdį. .. 

Aš, atvirai sakant, pagalvojau, kad šis didis ra- 
šytojas pamišęs. Tą aš pasakiau p. O'Harai iš klūbo 
išėjęs. Bet dabar, kai šiek tiek susipažinau arčiau 
teoretiškai ir praktiškai su spiritizmu, esu įsitikinęs, 
kad Conan Doyle šioje srityje ne mažiau yra nudir- 
bęs, negu literatūroje bei istorijoje. Praeis amžiai, 
o jo vardas visos žmonijos bus minimas kaipo vyro, 
sugebėjusio kelti klausimus, gal intuicijos keliu, ra- 
dusius galimumo prisiartinti prie tokių fenomenų, ku- 
rie atidengia paslapties uždangą ir riša mus su beri- 

bės erdvės apsireiškimais... Nors šiuos klausimus 
dar mums čia per anksti diskutuoti. . . 

Jeigu aš čia ryžaus paminėti šį anglų tautos ge- 
nijų, — tai darau, manydamas, kad genijai nepriklau- 
są vienai kuriai tautai, bet visai žmonijai. 


1830 metų rugpiūčio mėnesį Bruxelio gyvento- 
jai, nusikratę Hollandijos jungo ir paskelbę Belgiją 
esant nepriklausomą, pirmiausia pasirūpino išsirinkti 
karalių. Belgijos atstovų kongresas buvo sustojęs 
ties trijų princų kandidatūromis: Prancūzijos kara- 
liaus Louis-Philippo sūnaus duc de Nemur, archi 
duc Charles (Austrijos) ir duc de Leuchtenbergo. 
Anglija tuojau užprotestavo prieš Prancūzijos princo 
jos pakliuvimą Prancūzijos politikos įtakon. Louis- 
Philipp, vengdamas Europos karo, atsisakė leisti sa- 
vo sūnui šį sostą užimti. Tada kongresas 1831 m. 
vasario 4 d. išrinko savo karalium princą Leopoldą 
de Saxe-Cobourg Gotha, kuris ir buvo pirmuoju Bel- 
gijos karalium. Jis viešpatavo Leopoldo I vardu ir 
sudarė dabartinę Belgijos karališkąją dinastiją. 

Belgijos rolė karo pradžioje buvo labai didelė. 
Visų didžiųjų valstybių jai buvo garantuotas neutra- 
litetas. Vokietija irgi buvo tą dokumentą pasirašiusi. 
Bet kadangi Verduno kryptimi vokiečiams lįsti į 
Prancūziją buvo nepatogu, tai jie, nepaisydami ga- 
rantijos, patraukė savo armiją per Belgiją. Belgų 
karalius Albertas I atsisakė vokiečių armiją praleisti 
ir stojo su Vokietija kovon. Žinoma, rezultatai bu- 
vo labai apverktini. Jos tvirtovės — Liėge, Namur 
— vos tik kelias dienas teišsilaikė; visas kraštas, iš- 
skyrus mažą dalelę, veikiai vokiečių buvo okupuotas. 

Karalius Albertas su savo maža armija parodė daug 
atsparumo, jo paties heroizmas sukėlė viso pasaulio 
jam simpatijas. Vokiečių kancleris Betman-Holveg, 
lyg pateisindamas šį žygį, Reichstage pareiškė, kad tą 
jų Belgijos neutraliteto garantija yra ne kas kita, kaip 
tik popieriaus gabalėlis. Toks ciniškas atsisaky- 
mas nuo tarptautinių obligacijų iššaukė prieš Vokie- 
tiją pasipiktinimą, ir Anglija, užstodama Belgiją, 
paskelbė jai karą. Vokietijos tikslas buvo sunaikinti 
Belgijos pramonę ir įsigyti jos uostus. Dabar, mums 
belankant anglų ir prancūzų frontus ir esant kaimy- 
nystėje su Belgija, nors jos vyriausybės ir nekviesti, 
nutarėme ją aplankyti ir išsirūpinti audienciją pas Jo 
Didenybę karalių Albertą I, pareikšti savo simpatijas 
vos tik besilaikančiai jo valdomajai valstybei. 

Gavome telefonogramą, kad Jo Didenybė Bel- 
gijos karalius Albertas mus priimsiąs 9 val. ryto sa- 
vo stovykloje. Liko visa diena kelio. 

Mes važiavome automobiliais į Casselį, kur su- 
stojome nakvynės. Čia kunigaikštis Lobanov-Ro- 
stovskis per visą naktį rašė savo kalbą, kuria jis mū- 
sų vardu turėjo karaliui Albertui atsakyti po jo pa- 
sveikinimo. 5 val. ryto prikėlė mus anglų karininkai, 
mūsų palydovai, kpt. Scale ir kpt. Robertsas. Buvo 
dar toli važiuoti. Po 274 val. greito važiavimo pri- 
siartinome prie Belgų sienos. Sargyba, patikrinusi 
pasus, praleido, ir mes per 15 minučių pervažiavome 
skersai visos Belgijos žemės. Visa kita teritorija bu- 
vo priešo užimta. Privažiavome mažą mieščiuką, 
kanalais išraižytą. Sustojome prie klebonijos. Ne- 
dideli vieno aukšto mūriniai namai. Tai vyriausiojo 
štabo vieta. Dar tik 772 val. ryto, o jau viršininkas 
buvo savo vietoje. Jis mums parodė visus savo pla- 
nus, visų sustiprinimų ir užtvenkimų fotografijas. Ge- 

roką dalį žemės, kad priešą sustabdytų, teko vande- 
niu užlieti. Tarėmės dar turį 172 val. iki audiencijos. 
Bet, mums dar nesuskubus atsikvėpti, atėjo karaliaus 
adjutantas ir pranešė, kad Jo Didenybė mūsų laukiąs. 

Ėjome ilga, tamsia priemene. Atsidarė plačiai 
durys. Įėjome į erdvų kambarį. Baldų beveik ne- 
buvo: vidury didelis stalas, uždengtas plačia klijonke 
su didele rašalo dėme vidury, viršum jo kabojo lem- 
pa, pasieny riogsojo bufetas ir plati kanapa. 

Atsigręžęs į mus stovėjo aukšto ūgio, šviesiais 
plaukais su pincenez, rusų uniforma, rudu haki kostiu- 
mu, su rusų ordinu — šv. Jurgio kryžiumi, įaunas 
karininkas. Aš ieškojau akimis karaliaus. Iš foto- 
grafijų man rodėsi, kad karalius turįs būti tamsiais 
plaukais ir nedidelio ūgio. 

Tik štai priėjo prie to karininko adjutantas ir, 
pristatęs mūsų vadą kunigaikštį Lobanov-Rostovskį, 
išėjo. Šis, pasisveikinęs, mus pristatė toliau. Tai 
būta paties karaliaus. Jis mums maloniai rankas 
paspaudė ir, žodžio neprataręs, gerą valandėlę tylėjo. 

— Tamstos lankėte frontą? 

— Taip, Jūsų Didenybe! — atsakė kunigaikštis. 

Vėl ilga pauza. 

— Jūs pirmą kartą mūsų fronte? 

— Taip, Jūsų Didenybe! 

Vėl tyla. Karalius, nedrąsiai nuleidęs žemyn 
akis, stovėjo. . 

Kunigaikštis Lobanov-Rostovskis, nesulaukda- 
mas iš Jo Didenybės prakalbos, kreipėsi į karalių: 

— Jūsų Didenybe, leisi man keletą žodžių pa- 
sakyti? 

— Labai prašau, — nudžiugo karalius. 

Iškilmingai atsistojęs, kunigaikštis Lobanov-Ro- 
stovskis, tekstą kepurėje laikydamas, pasakė tinka- 

mą momentui kalbą, praleisdamas tuos sakinius, ku- 
rie buvo taikomi kaip atsakymas į karaliaus kalbą. 
Savo: kalboje rusų delegacijos ir tautos vardu stebė- 
josi jis belgų tautos narsumu ir Jo Didenybės heroiz- 
mu, reikšdamas vilties, kad greitu laiku sąjungininkai 
susilauks pergalės, o Belgija bus vėl atstatyta. Į tai 
Jo Didenybė atsakė trumpa kalba, kurioje teikėsi pa- 
girti rusų armiją, rusų tautą ir jos geriausius vadus. 

Paskui vėl ilga pertrauka. 

Tada kunigaikštis atkreipė karaliaus dėmesį į 
Valstybės Dumos narį pulkininką Engelhardą, kuris 
dalyvavęs dar japonų rusų kare, buvęs sužeistas ir 
dabar savanoriu tarnaująs armijoje. Engelhardas 
stovėjęs nuo karaliaus toliausiai ir buvo apsivilkęs 
tamsiai rudu palaidinių su kariškais antpečiais. Ka- 
ralius kreipėsi į jį. 

— Pone pulkininke, aš maniau, kad mano uni- 
forma yra tikrai rusiška, o dabar matau, kad ji ne to- 
kia, kaip tamstos. Ar dabar pakeista? 

— Ne, Jūsų Didenybės tikra uniforma, bet karo 
metu dėl patogumo leista ir tokia dėvėti, kaip manoji. 

— Jūs — parlamento nariai? 

— Taip, Jūsų Didenybe. 

— Tamsta advokatas? — kreipėsi į F. Rač- 
kovskį. 

— Ne, Jūsų Didenybe, aš inžinierius, bet štai 
mano draugas (rodydamas į mane) — advokatas. 

— Kokiai Rusijos daliai tamsta atstovauji par- 
lamente? — paklausė manęs. 

— Aš atstovauju, Jūsų Didenybe, Lietuvai. 

— Jūsų teritorija vokiečių užimta? 

— Taip, Jūsų Didenybe, Lietuva labai sunai- 
kinta ir priešo beveik visa užimta, liko teritorijos vos 
mažas kampelis. 

— Lygiai, kaip mūsų nelaimingo krašto, — pri- 
dėjo jis atsidusdamas. — Reikia tikėtis, kad po karo 
Lietuva greitai atsistatysianti. 

— Kokia dabar nuotaika Rusuose? Ar žmonės 
nepavargsta kariavę? — kreipėsi į Lobanov-Ro- 
stovskį. 

— O ne, Jūsų Didenybe, visa rusų tauta, kaip 
vienas žmogus, yra pasiryžusi kariauti iki galo, kol 
bus atstatyta teisybė. Mes pasiryžę vokiečius iš- 
naikinti visai. 

Karalius susimąstė. 

„— Argi galima ir kažin, ar verta išnaikinti 70 
milijonų tautą. 

— Mes norime sunaikinti vokiečių militarizmą, 
— pasitaisė susigėdinęs kunigaikštis. 

— Militarizmą tai reikia sunaikinti, — malo- 
niai pridėjo karalius. 

Čia atsisveikinome su karalium Albertu. 

Kokios kilnios dvasios turi būti tas žmogus, ku- 
ris vos menką teritorijos sklypelį beturi ir kurio val- 
stybė pastatyta ant prapulties krašto. Bet jame 
keršto nėra tiek, kad jis ramiai galėtų pritarti rusų 
kunigaikščio sumanymui visą vokiečių tautą sunai- 
kinti. 

Tokios mintys lindo man į galvą, apleidžiant ka- 
raliaus slenkstį. 

— Koks jis nedrąsus ir koks paprastas kalboje, 
 — pastebėjau aš savo kolegoms. 

— Gdyby ja by! krėlem, ja by pokaza! wam, 
jak trzeba rozmawiač z wami! — pridėjo F. Rač- 
kovskis, išeidamas iš karaliaus stovyklos. 

Lauke mūsų laukė štabo viršininkas, kuris su 
dviem karininkais važiavo mūsų palydėti į frontą. 

Apvažiavę gerą dalį fronto ir apžiūrėję visą eilę su- 
griautų vietų, miestų, fabrikų, ūkių, grįžome pietų 
valgyti. Paties karaliaus nebuvo. Buvo jo štabo 
viršininkas, aukštesnieji karininkai, anglų karo atta- 
chė Duke of Connaught. 

Mūsų palydovai, kapitonai Scale ir Roberts, bu- 
vo labai nepatenkinti, kad jų nesiteikė prie karaliaus 
prileisti, o paliko prie automobilių drauge su šoferiais 
stovėti. Bet pietus valgėme drauge. 

Sugrįžome vėl į anglų štabą ir iš ten jau gele- 
žinkeliu grįžome į Paryžių. Kunigaikštis Lobanov- 
Rostovskis buvo labai patenkintas, kad jam pavyko 
tokią puikią kalbą pasakyti Jo Didenybei Belgų ka- 
raliui. Paryžiuje vėl susiėjome visa delegacija ir da- 
lijomės savo įspūdžiais. Vis dėlto armijoje buvo ma- 
tyti didelis nuovargis. Teko stebėtis prancūzų tautos 
kilnumu ir jos didžia patvara. 

Tačiau tūli prancūzų politikų ir visuomenės 
sluoksniai, ypač radikalai socialistai, reiškė abejonių 
dėl galutinos pergalės ir ėmė ieškoti kelių deryboms 
pradėti su vokiečiais bei sąjungininkais. Įsidėmėti- 
na Caiaux akcija per Italijos masonus pradėta kaip 
tik 1916 m., kuri pasibaigė Caiaux kalėjimu. 

Iš Paryžiaus išsiskubinau į Šveicariją, kur buvo 
šaukiama pirmoji lietuvių konferencija Lausannoje, 
iš kur turėjau toliau keliauti į Italiją. 

ti“ — pasakė lenkas. — Iškilmingas gimnazijos atidary- 
mas, — Pirmoji mokinių laida. — Mergaičių gimnazija, — 
Kitos MmaAlEBlO ĮStSIZOS || ašys sa aa ease ais Asia t ae ' 


IX. PIRMOJI LIETUVIŲ KONFERENCIJA 
STOCKHOLME 


Su okupuota Lietuva susisiekimo beieškant. — J. Gabrys 
Treikomenduoja J. Garliavą, o J. Garliava J. Gabrį. — Lie- 
tuva su 15.000.000 gyventojų. — švedų-lietuvių šelpimo 

II ir IV TOMAI 


Trečiajame ir ketvirtajame tomuose, kurie ruošiami spau- 
dai, rašoma: 

Su Rusijos parlamentarine delegacija po Europą tęsinys. — 
Lausannos I-ji lietuvių konferencija. — Pas Italijos karalienę 
Eleną, karalienę Margaritą ir pas princą Regentą. — Audienci- 
ja pas Popiežių Benediktą XV. — Pas kardinolą  Gasparri, — 
Pas ambasadorių Girsą. — Kanauninkas Prapuolenis, — Grįži- 
mas atgal per Angliją. —- Lordo Kichtnerio žuvimas. — Brita- 
nijos laivyno mūšis su Vokietijos laivynu ties Jutlandu. — Per 
Skandinaviją ir Suomiją atgal į Petrapilį. — Žemaičių vysku- 
pas Pranciškus, Karevičius, jo grįžimas į Lietuvą. — Pas vo- 
kiečių okupantus vyskupii pargrįžus. — Kunig. Isenburgas. — 
Vyskupo rolė nepriklausomybės aktą iš Vokietijos išgaunant, — 
Antroji kelionė į Ameniką. — Per (Sibirą, Kiniją, Japoniją ir 
Honolulu į San-Franciską. — Pas Amerikos lietuvius, jų rolė 
nepriklausomybei atkovoti. — Vedybos. — Grįžimas atgal per 
Angliją, Skandinaviją į Rusiją. — Petrapilio lietuvių koloni- 
ja. — Revoliucijos išvakarėse. — V. Duma. — Rasputinas, — 
Protopopovas — paskutinis caro vid. reikalų ministeris, — Ro- 
manovų dinastijos galas. — Lietuvių Tarybos Rusuose suorga- 

toms. — Lietuvių neprikl. reikalavimas laik, vyriausybei. — 
Lietuvos kariuomenės užuomazga — II-ji lietuvių konferencija 
Stockholme. — Antrasis Internacionalas ir Lietuvos nepriklau- 
somybė. — Kapsukas, Požėla, Bielskis, Petraškevičius. — Lie- 
tuvių komisariatas ir mūsų organizacijų likimas. — Iš namų 
mevalios į savo tėvynę. Tr kit. 


